
Director al revistei culturale poliglote F-Leonardo (din 2003). 

Italia (Roma). 

Cărţi: A. Literatura română: 1. Între Icar și Anteu, polemici, 
Cluj, Ed. Dacia, 1996. 2. Orient Expres, polemici, Cluj, Ed. Dacia, 
1999. 3. Grîul şi neghina, polemici şi alte eseuri, Chișinău, Ed. 
Ştiinţa, 2002. 4. Criticul literar Nicolae Manolescu, studiu academic, 
Cluj, Ed. Dacia, 2003 (ediţia a doua, revăzută și adăugită, Piteşti, 
Ed. Paralela 45, 2009). 5. Vorbind (cu Gheorghe Grigurcu şi Ovidiu 
Pecican), Cluj, Ed. Limes, 2004. 6. Toate pînzele sus!, polemici, 
Cluj, Ed. Grinta, 2005. 7. Viceversa!, polemici pro şi contra lui Paul 
Goma, Timișoara, Ed. Bastion, 2009. 8. Muzeul figurilor de ceară, 
polemici, Pitești, Ed. Paralela 45, 2009. B. Limba-literatura italia- 
nă: 1. Dicționar italian-român, Cluj, Ed. Dacia, 1999. 2. Dicţionar 
practic italian-român şi român-italian, Cluj, Ed. Dacia, 2003. 3. 
Dicţionar italian-român, român-italian, Chişinău, Ed. Știința, 2006. 
4. Mlemorator de limba italiană (Gramatică practică), Cluj, Ed. Eikon, 
2007. 5. Prin pădurea întunecată. Dialoguri despre Dante (cu Ovidiu 
Pecican), București, Ed. Vinea, 2011. 

ducătorului, Piteşti, Ed. Paralela 45, 2001; ed. a II-a: 2004 ; ed. a 
III-a: 2008. 3. Raymond Queneau, Sîntem mereu prea buni cu feme- 
ile, roman, cu prefața traducătorului, Piteşti, Ed. Paralela 45, 2005. 
4. Catherine Siguret, Femei celebre pe divan, Bucureşti, Ed. Curtea 

Dinu Adamesteanu, studii istorice sub auspiciile Academiei Române, 
Cluj, Ed. Clusium, 1996. C. Din italiană în română: 1. Luigi 

“Passavo la sera seduto davanti allo specchio 
per tenermi compagnia...” 
Cesare Pavese 


(Imi petreceam seara așezat în fața oglinzii 
pentru a-mi ține tovărășie...) 


1 februarie 2010 

Bun găsit 

După vreo opt ani de site personal și vreo șapte ani de re- 
vistă electronică (£-Leonardo), încep aici o nouă etapă, cu în- 
semnările şi dialogul pe blog. Îi mulțumesc revistei de cultură 
Tribuna, care îmi găzduieşte cu generozitate, de peste cinci ani, 
colaborările în paginile sale tipărite, pentru noua oportunitate 
pe care mi-o oferă, de a-mi găzdui și prezentul blog. M-aș bucura 
să pot comunica astfel, mai rapid, dar şi în mod public, cu citito- 
rii mei, ai revistei, ai internetului, în limitele bunei-cuviinţe. 


Lavric, Noica și încă vreo cîțiva 

Aflu cu interes că polemica mea Vivat Academia! a fost pu- 
blicată în Israel, pe site-ul Anima News, precum și în ziarul 
Viaţa noastră. Probabil că a produs ceva impresie indignarea 
mea, privind faptul că Premiul “Titu Maiorescu” al Academiei 
Române i s-a atribuit tocmai cărţii neofasciste a lui Sorin 
Lavric, Noica și miscarea legionară. 

Mai aflu, cu același interes, că a urmat un protest, în ace- 
lași sens, și din partea d-lui dr. Shlomo Leibovici-Laiş, preşe- 
dintele Asociatiei Culturale Mondiale a Evreilor Originari din 
România, la postul de radio Kol Israel. Se zice că vestea din 
Israel a fost apoi preluată și difuzată la buletinul de ştiri al pos- 
tului Radio România Actualităţi. Se mai aude că textul meu 
Vivat Academia! va apărea, peste cîteva zile, și în prestigioasa 


revistă israeliană Minimum, cu difuzare mondială. 
Ce mică e lumea... Asta da globalizare... 


2 februarie 2010 

O revizuire a lui Manolescu 

E păcat să fie trecute cu vederea evoluţiile de gîndire ale 
personalităţilor noastre publice. Iată-l, de pildă, pe Nicolae 
Manolescu. 

În 1994, pentru el ideea de polemică era inutilă, căci “la 
sfîrşitul bătăliei nu ne alegem de obicei cu convingeri noi, ci 
cu consacrarea unor convingeri vechi”. De altfel, "nici un pole- 
mist nu vrea să-l aducă pe adversar la ideile lui, ci să-l lichide- 
ze”. Într-o polemică se etalează un spectacol de personalitate: 
“Probează doar subiectivitatea iritată a polemiștilor, nu puterea 
lor de convingere”. Trebuie să ne ferim de polemiști, căci ei 
luptă în favoarea propriei lor imagini: “De ei trebuie să ne fie 
frică, de exagerările, de minciunile, de violența subiectivităţii 
lor” (vezi România literară, nr. 28/1994). 

În 2010, polemica devine brusc interesantă şi utilă, şi pen- 
tru ea N. Manolescu își proclamă de-a dreptul “un cult”, deoa- 
rece “critica fără polemică nu se poate, nici polemica fără spirit 
critic. Premisa generală a oricărei polemici trebuie să fie respec- 
tul faţă de opinia celuilalt, cu alte cuvinte dezacordul cordial”. 
În comparaţie cu calitățile artistice ale pamfletarilor, polemiştii 
par a fi mai presus, de această dată: “Dacă pamifletarii, artiști 
fiind, înving aşa zicînd pe cont propriu, graţie talentului, doar 
polemiștii care respiră aerul timpului își impun punctul de ve- 
dere, graţie exploatării oportunităţilor”. Ceea ce, odinioară, pe 
Manolescu îl înspăimînta, azi îl încîntă, căci ne vorbeşte de 
“plăcerea intelectuală pe care numai polemica ne-o procură” 
(vezi România literară, nr. 212010). 

Cum nu poate să placă ceea ce înfricoșează — decît dacă 
eşti cam pervers —, trebuie să salutăm acest pas înainte făcut de 
Nicolae Manolescu, pe tema polemicii culturale. 

3 februarie 2010 

Protexte 

Citesc cu interes pledoaria (noua pledoarie) a lui Vladimir 
Tismăneanu, în favoarea cărții Martei Petreu despre “demonis- 
mul” și “extremismul” lui Mihail Sebastian. De data asta în re- 
vista 22. Care este o reluare — tradusă — a intervenţiei politologu- 
lui american tocmai din Times Lizterary Supplement. Care con- 
stituia o sinteză a articolului scris de același Tismăneanu în 
Evenimentul zilei. Care concentra precedenta sa intervenţie din 
revista Orizont. Ce sprinten e domnul politolog în exegeza li- 
terară! Un om mai superficial ar crede că d-sa se pretează la o 
adevărată campanie de sprijinire a Martei Petreu... 

Dar cum o mînă spală pe alta, iar ambele, obrazul, abia au 
trecut cîteva ore de cînd același VI. Tismăneanu a lansat, pe in- 
ternet, o petiție în apărarea unui disident chinez și cine credeţi 
că se năpustește cu semnătura pe vibrantul protest? Aţi ghicit: 
scriitoarea Marta Petreu, de la Cluj. Am înţeles eu că interne- 
tul circulă cu viteze ameţitoare, dar orișicituși. Cu ocazia asta 
se poate bifa și înălțătoarea premieră privind atragerea in zona 
activismului civic a unei autoare care, pînă atunci, își văzuse 
liniştită de propriul buletin. Mdeh, avantajele globalismului. 

Întrucît se mai înghesuie și alte nume de răsunet să pro- 
testeze pe lista chinezească a lui Tismăneanu, se cuvine făcută 
o mică menţiune. Numele disidentului persecutat și arestat de 
autoritățile comuniste este nu Xioabo, pentru care semnează ai 
noștri, ca brazii, ci Xiaobo. Nu de alta, dar mă gîndesc ca nu 
cumva chinezii, înspăimântați de protestul românașilor (fie ei 
şi americani), să elibereze la repezeală pe altcineva. 


4 februarie 2010 

Tichie de mărgăritar 

Aflu că un juriu compus din Nicolae Manolescu, Dan 
Cristea şi Adrian Popescu tocmai a răsplătit cu premiul ARIEL 
(Asociaţia Revistelor, Imprimeriilor și Editurilor Literare) atît de 
amplu contestata carte a Martei Petreu despre Mihail Sebastian. 

Se pare că, la noi, instituţia premiilor e destinată în ulti- 
ma vreme să recompenseze falimentele cele mai spectaculoase. 
Dacă Sorin Lavric s-a văzut onorat la Academie, de ce nu și 
Marta Petreu la Ariel? Ariel’ nu cumva era brand-ul unui de- 
tergent cu clăbuci care curăţă tot-tot-tot? Pentru că atunci ex- 
plicaţia e limpede.) Iar criticii-etalon de pînă la 1989, Eugen 
Simion şi Nicolae Manolescu, se află azi într-o acerbă concu- 
rență legată de “cine-răstoarnă-mai-zgomotos-percepţia-corec- 
tă-a-realităţii”. Aferim! 

Sînt convins că dacă, peste vreo săptămînă sau două, 
Nicolae Manolescu va avea iniţiativa unui protest public, pe 
internet, legat de — să zicem — organizarea unui spectacol de ba- 
let pe Lună, sub auspiciile UNESCO, printre primii aderenţi 
pe bază de semnătură o vom găsi mai ales pe scriitoarea Marta 
Petreu, de la Cluj. 

Căci, la noi, marile solidarităţi se nasc din micile cîrdăşii. 

(PS. Este așteptat cu drag și Volodea Tismăneanu să con- 
semneze premiul-cu-clăbuci, pe rînd, în New York Times, în 


Washington Post şi în buletinul oficial al Casei Albe.) 


5 februarie 2010 

“Dovada...! Dovada...!” 

Nu ştiu de ce îmi mai sună în urechi vocea ascuţită, din 
“creier”, a ţoapei dictatorului, în cadrul procesului-operetă de 
la 25 dec. 1989. Un procuror mai nărăvaș, înainte de a-i tri- 
mite pe amîndoi in faţa plutonului de execuţie, îi scuturase 
interogativ în legătură cu lungimea și lăţimea conturilor din 
Elveţia, deturnate din banii poporului muncitor. Iar Elena, cu 
cocul strimb și nasul ascuţit, urlase (pentru prima dată scoasă 
din fire): “Dovada...! Dovada...!”. 

Citesc în numărul 3/5 februarie 2010 al României literare 
despre nivelul la care se poartă polemica dintre Marta Petreu 
şi criticii ei. Autoarea monografiei denigratoare despre Mihail 
Sebastian, în tentativa de-a se apăra împotriva evidenţelor, 
alege să-și împroaște cu zoaie contestatarii. Așadar îi impută 

Ioanei Pârvulescu, în numărul precedent al publicaţiei, că un 
anumit articol interbelic al lui M. Sebastian, pe care îl amintise 
comentatoarea din București, nici nu e reperabil: “...aș vrea 
să îl citesc şi eu, dacă există. Dar nu există: a fost inventat la 
minut de dna Pârvulescu”. Sugestia privind rea-credinţa profe- 
sională a oponentei este evidentă. 

Astăzi, însă, surprize-surprize: I. Pârvulescu produce “do- 
vada!” și include în paginile României literare fotocopia paginii 
interbelice, cu semnătura lui Mihail Sebastian. Cititorul care 
nu e introdus în dedesubturile afacerii nu va mai pricepe ni- 
mic. Cine are dreptate? Cine minte? 

Nimeni şi toată lumea. În realitate, fotocopia produsă de 
I. Pârvulescu provine din partea finală a studiului amplu al lui 
M. Sebastian, “Cuvîntul”, de la 4 noiembrie 1924 pînă astăzi, 
tipărit în ziarul Cuvînrul de luni, 6 noiembrie 1933, p. 3-10. 
Studiul — atît de extins — era segmentat în mai multe fragmen- 
te, fiecare cu un subtitlu. Ceea ce I.P. credea a fi un articol, de 
fapt era un pasaj dintr-un articol, iar titlul era, în realitate, un 
subtitlu. Eroarea ei, totuşi, nu era de esenţă, ci doar de aparen- 
tă. Nu de rea-credinţă, ci de neatenţie. 

Pe de altă parte, Marta Petreu, familiarizată cu publicistica 
interbelică a lui Mihail Sebastian, surprindea neglijenţa contes- 
tatarei sale și, tendenţios, împlinta mai adînc cuțitul în rană. 
În loc s-o acuze (legitim) de neatenţie, îi reproşa (ilegitim) fal- 
sificarea. Cu un drum, muta — prin vehemenţa prefabricată a 
reproșului exagerat — atenţia publicului de la cartea ei, falsă de 
la început pînă la sfirșit, la persoana preopinentei. 

Viclenii polemice balcanice... 


6 februarie 2010 

Arta care înfrumuseţează 

Mai zilele trecute se anunţa că Institutul Internaţional 
pentru Crimă Politică din Germania a pus în scenă o piesă 
de teatru despre cuplul dictatorial român, așa cum era el în 
faţa judecății, la 25 decembrie 1989. S-au interpretat şi cîte- 

va spectacole, atît în Occident, cît și la Teatrul Odeon din 
Bucureşti. Nu ştim cu ce succes. 

Fapt este că a intervenit beizadeaua Valentin, solicitînd 
suspendarea spectacolului, în virtutea împrejurării că el însuși 
a devenit, cu patalama de la OSIM, proprietar al “brand”-ului 
Ceaușescu. Fără acordul lui, nici ţuică, nici slănină, nici odă 
lui Vodă, nici streptomicină cu un nume atît de hulit nu mai 
pot fi puse în circulaţie. 

Ce-i drept, părinţii și bunicii generaţiei mele, cînd își văr- 
sau oful pe cineva, recurgeau la serviciile dictatorului sovietic, 
cu un brand mai înspăimîntător și — încă — nerevendicat ofi- 
cial (”futu-te Stalin!”). Dar trebuie spus, cu multă hotărire, că 
deşi numele Ceaușescu are cam multe silabe, inventivitatea 
lexicală a poporului nu trebuie minimalizată. Ar fi inuman 
ca nepoţii noștri să dea fuga la beizadeaua Valentin, pentru 
aprobare, de cîte ori vor vrea sa-l nemurească pe tătînele său, 
în cadrul scînteierilor de ranchiună populară. La această nouă 
expropriere samavolnică a bunului obștesc nu putem asista cu 
pasivitate. 

Unde mai pui că, în pozele de la spectacolul teatral, re- 
produse prin ziare, Elena Ceaușescu de pe scenă avea o figură 
aproape normală, aproape umană, fără acea inconfundabilă 
patină de maimuţă isterică, din viaţa de zi cu zi. lar după lăsa- 
rea cortinei, aş putea să pariez că regizorul nu-i aşteaptă pe in- 
terpreţii duetului final, prin culise, cu mitraliera. Că doar nu 
sîntem în tragedia greacă antică, unde actorul era substituit la 
sfîrşit de un sclav, care era într-adevăr ucis. 

E totuși ciudat ce gusturi artistice selective are Valentin 
C., care s-a zbătut ani în șir prin instanţe, ca să pună gheara pe 
niște tablouri de valoare, în schimb vrea să blocheze virtuțile 
genuine ale teatrului contemporan. În numele sacrosanct al 
Esteticii, să spunem un NU hotărît celui ce împiedică readu- 
cerea la viață, prin artă, a unui criminal bîlbîit. 

10 februarie 2010 

Moș Nicolae, urmașul lui Roș Cocoș 

Evenimentul zilei simte nevoia să ne prezinte, romanţios 
nevoie mare, sfîrşitul unui torționar. Li s-au terminat româ- 
nilor lacrimile de milă, în marea boierie pe care o trăiesc, de-a 
venit vremea să-și plîngă propriii călăi. Aflăm că securistul 
Pleșiţă era cam nostalgic, la azil, înainte de a-și da ultima su- 
flare. Tăcut, nesociabil, dar — probabil — de o mare sensibilitate 
sufletească, s-a apucat să-i sărute mîna medicului său curant, 
în ultimele clipe înainte de moarte. Nimeni din clinică nu ştia 
cine este cu adevărat, i se cunoștea doar prenumele: Nicolae. 
Ca să nu fie prea puţin, a fost poreclit Moș Nicolae. Un om 
scufundat în gînduri, trăind parcă în trecut, uneori cu un zim- 
bet misterios pe figură. Oare la ce se gîndea el, în singurătatea 
tristă dinaintea marii treceri? 

Misterul morţii fiind un prag de nepătruns cu mintea, 
inclusiv în situaţia mega-nemernicilor care ne scutesc pe rînd 
de abjecta lor existenţă, putem să ne lansăm doar în supoziţii, 
de-aici, de pe partea ceastalaltă a frontierei. Poate că, cine mai 
ştie?, Pleșiă stătea mereu cu ochii pironiţi în gol şi nu se lăsa 
distras, pentru că era ocupat să-și amintească de victimele sale. 
Sau poate că nu oamenii înşişi (în asemenea situaţii, chipurile 
îşi pierd importanţa), cît metodele de schingiuire a lor se în- 
ghesuiau, toate, în acel punct fix de pe perete, pe care-l privea 
de-a lungul întregii zile. 

“O palmă — peste urechea stingă. Ochelarii îmi zboară, din 
fericire se opresc tot pe masă — masa neagră, desigur. / “Iu-ţ 
cristuăsu' mă-ti dă fașis-hi! Dă bandit-hi! Pii ce crediai, thu, 
bă?! / Încă o palmă. Acum îmi ţiuie urechea stingă. Îmi țiuie, 
dar l-am înregistrat — cam știu cum se grafiază... / Îmi ţiuie, 
îmi ţiuie, urechea. O, de-abia e începutul, mă încurajez. Asta a 
fost doar bună-ziua, pînă la să-ne-vedem-sănătoși mai este, mai 
este. / - Dhă ce nu thă uiţi ăn uăichii miei, bă?! / Mă apucă de 
barbă. Îşi potriveşte, îndelung (deşi cam prea febril pentru un 
profesionist), degetele în barba mea — cam lungă, prea lungă, 

nepermis de lungă, ar fi trebuit să prevăd, să iau măsuri — și 
începe să tragă: în sus, în dreapta, în stînga: / - Bohaiule! Io- 
te-te la thine com arăţ': ca on bo-hai! / Trage, smucește, apasă, 
ridică. Simt că îmi dau lacrimile de durere — ce-a vrut să zică: 
buhai? (...) De astă dată, mă prinde cu totul nepregătit. Şi 
dezechilibrat. Mă răstorn peste colţul mesei, apoi cad în pa- 
tru labe, cu scaunul peste mine. Mi-am pierdut ochelarii din 
nou. / Mă lovește cu picioarele în coaste, în burtă. Nu grozav. 
Suportabil. Icnesc, totuşi, cînd mă atinge, ascuţit, la subţioară. 
/ - Scuaľ d-acolia, bă! Ce, numa dintr-atit-hi? Pii stai, tu, ban- 
di-vle! / Nu trebuie să se jure, știu ce urmează. Tocmai de aceea 
nici nu mă ridic de jos. Îmi duc o mînă la gură, o apropii de 
ochi: sînge. / Încă un picior în coaste: / - Ce, + dete buărșu? 
Pii, stai, ban-ditle, să vez ce mai vine! Asta-i numa-aperitivu'! 
(...) Mă apucă de barbă. Zmuceşte. O palmă. Un pumn. Încă 
o palmă. Un picior în fluierul piciorului. Şi iar mă apucă de 
barbă. Mă trage după el, pînă aproape de ușă. Apoi mă împin- 
ge — de barbă — pînă la fereastră. Şi iar spre ușă. (...) La înce- 
put nu înţeleg ce vrea să-mi facă. Cu mîna stîngă mă ţine de 
umărul drept, cu dreapta îmi umblă pe la barbă. Închid ochii 
de durere şi mă străduiesc să nu-mi iau mîinile de la spate. / 
Ceva mă fulgeră în git. A, da, asta li se făcea popilor ortodocşi 
şi călugărilor. Li se strivea traheea cu creasta degetelor încleștate 
în barbă, cu pumnul orientat în sus. «Frînge-Giw i se spune. 
(...) Pînă una-alta, îmi dă drumul de barbă. Şi încearcă altceva: 
/ Mă calcă pe amîndouă labele cu un picior și îmi dă brînci 
pe spate. Instinctiv, îndoi genunchii. Cad rău, mă lovesc cu 
ceafa de parchet — dar «Frînge-Glezne» nu mi-a frînt gleznele — 
sau încă nu-mi dau seama.” Iar cei curioși de marile capacități 
profesionale ale lui Nicolae în acţiune n-au decît să continue, 
pe cont propriu, lectura din cartea autobiografică a lui Paul 
Goma, Culoarea curcubeului. 

Nu știm dacă, în iarna precedentă, pensionarii luxosului 
azil de bătrîni din Cluj-Napoca, unde a stat demn pînă la sfir- 
şit, cu ochii pe pereți, generalul securist Pleşiţă, și-au scos sau 

nu botoșcii la ușă, în amintirea vremilor copilăriei. Dar, dacă 
ar fi aflat cine le este vecin de apartament, poate că unii din- 
tre ei, în loc să aștepte desaga plină de cadouri și ciocănitul 
emoţionant în ușă, i-ar fi strigat îngroziţi lui Moș Nicolae: “nu 
baaaateeee!! nu baaaateeee!!”. 


11 februarie 2010 

Marketing cu Marino 

Scandalul într-un pahar cu apă, stirnit în jurul “dezvăluiri- 
lor” făcute de şi despre Adrian Marino își are părţile sale amu- 
zante. Lumea n-a citit cartea care abia stă să apară, însă deja se 
ceartă în legătură cu ceea ce conţine. O îndemînatică manevră 
a şefului de la Polirom seamănă vînt ca să culeagă furtună. 

Așa-zisele dezvăluiri sînt de fapt nişte truisme cotidiene. 
Fiindcă ce anume aflăm din scînteile presărate la ziar? Că Pleşu 
are operă cam subţire? Că Liiceanu se autoproclamă un model 
moral, ca să mulgă vaca profitului economic, cu mîna cealaltă? 
Că Noica a fost un “Căpitan” legionaro-ceauşist, în momente 
succesive, în funcţie de cum bătea vîntul istoriei? Că Eugen 
Simion e un carierist implacabil, ahtiat după onoruri și salarii 
colosale de la buget, pe care le lopătează cu polonicul? Dar 
toate acestea se știau și se răscunoșteau. Le-au zis deja mulți al- 
ţii, fără să aştepte pentru asta trecerea într-o lume mai bună... 

lar acuzaţiile și cearta de “reflux”, care ne șoptesc că Marino 
a colaborat activ cu Securitatea, așadar dezvăluirile lui sînt lip- 
site de consistenţă etică, au o alură la fel de improvizată, indife- 
rent că sînt sau nu adevărate. Pentru că nu vedem documentele 
pe care se bazează (ele continuă să rămînă prin culise) și pentru 
că prea sînt lansate la momentul “oportun”, ca o defensivă us- 
turătoare, și nicidecum din... setea de adevăr public. 

Cu acest prilej, Mircea Dinescu și-a demonstrat consec- 
venţa, bifind un nou gest de incompatibilitate. Fiindcă, în con- 
formitate cu legea, a fost incompatibil, atunci cînd a intrat să 
facă parte din CNSAS (ca fost membru de partid comunist), 
a fost incompatibil cît a lucrat la CNSAS (ca şef de sereleu) 

şi e incompatibil cînd îl acuză pe Marino de colaboraţionism 
(tocmai el, ca angajat al CNSAS, care ar fi fost obligat să-și ţină 
gura, în schimbul privilegiului de a... linge dosare). 

În mijlocul furtunii, singura întrebare cu sînge rece care 
mai rămîne de formulat este: cui prodest? Răspunsul e la fel de 
simplu: celui care a declanșat totul. Căci adevărul public nu se 
îmbogățește prea mult din asta — în schimb editura... 


12 februarie 2010 

Așa grăit-a Lavricustra 

“Camil este unic. Citindu-i Jocul ielelor, Suflete tari şi Joc 
venețian, ai senzaţia francă că în faţa ta se află un scriitor gran- 
dios” (vezi Luceafărul de dimineată). 

Ba nu, ba nu. Citindu-l pe Lavric, ai senzaţia francă că 
în faţa ta se află Titu-tu Maiorescu-cu. De la Acacademia 
Roromână. 


14 februarie 2010 

Perfectul acrobat 

Cînd se strică menajul, ies la iveală caracterele. În contextul 
presiunilor pentru îndepărtarea/susţinerea lui Marius Oprea 
la şefia Institutului de Investigare a Crimelor Comunismului 
din România, își face apariţia prin culise și umbra lui Vladimir 
Tismăneanu. Care ar fi exercitat presiuni pentru mazilirea in- 
comodului investigator şi acapararea institutului, prin inter- 
mediul unor sateliți. 

Nu atît lupta (feroce) dintre două personalități mă inte- 
resează aici, cît amprenta unui stil. Marius Oprea face publice 
manevrele de captare ale lui Tismăneanu, de pe vremea ali- 
anţelor cointeresate. Aflăm astfel despre sforăriile omului din 
Washington — citate dintr-un mail de-al său —, pentru a se co- 
coţa în virful topurilor de popularitate: “Dacă nu s-a făcut, 
pe site la IICCR aș dori să puneţi drept carte a lunii Perfeczu/ 
acrobat, volumul despre Răutu, scris de mine şi Cristi Vasile”. 
Iar indicaţiile preţioase, incluzînd și laturile financiar-contabile 

ale traficului de influență (căci obrazul scump cu cheltuială se 
ţine), continuă cu seninătate: “Aș dori mult ca IICCR să achi- 
ziţioneze şi să distribuie circa 200 de exemplare din Raportul 
final şi să facă acelaşi lucru, poate mai multe exemplare, din vo- 
lumul de exemplare care va apărea la Humanitas”. Rezultatul? 
Conducătorul IICCR a executat directivele şi a achiziţionat 
volumele indicate, astăzi mărturisind cu obidă: “Mi se cere să 
cumpăr atîtea exemplare din Raportul final, dar eu nu am putut 
să cumpăr mănuși ca să umblăm între coastele morţilor, pentru 
că nu avem fonduri”. 

Tot în aceste zile, profesorul Michael Shafir şi-a exprimat, 
pe căi informale, stupoarea în legătură cu metodele balcani- 
ce îmbrăţişate de politologul Tismăneanu. Noua poveste, pe 
scurt: invitat în decembrie 2008, de către Lavinia Stan și Lucian 
Turcescu, să răspundă la un şir de întrebări legate de realităţile 
social-politice est-europene, Shafir şi-a permis să amintească, 
într-un colţ de frază, nemulțumirea sa legată de unele detalii 
din Raportul final coordonat de Tismăneanu. Şi cu ce s-a ales? 
După ce cartea “urmînd a vedea lumina tiparului la o respecta- 
bilă editură ieșeană” (cin' să fie? cin să fie?) a fost “revăzută” de 
însuși washingtonianul menţionat, lui Shafir i s-au oferit două 
versiuni: fie își elimină criticile, fie își retrage textul. Autorul a 
ales ultima variantă, neuitînd să amintească: “Nu este prima 
oară cînd dl. Tismăneanu exercită de la distanță același rol pe 
care Monica Lovinescu l-a exercitat după 1989: cel de cenzor 
neoficial (vezi cazul Norman Manea și demisia «protestatară» 
din colegiul revistei 22). 

Între cenzură (de la distanță, prin interpuși), trafic de in- 
fluență sau campanie forțată de imagine, Perfectul Acrobat își 
deschide calea — fără scrupule — în cultura și politica româ- 
nească. Pe cînd o recenzie hiperbolică, prin Times Lizterary 
Supplement, eventual despre izbînda lui Sorin Lavric? Că doar 
politologului evreu nu i se pun bolovani în stomac, de scîrbă, 
nici măcar în faţa unei cărți neofasciste. Așa se explică, parţial, 
şi susținerea insistentă și deșănțată a altei minciuni spectacu- 

loase, monografia în care Marta Petreu încerca, din răsputeri, 
să pună semnul egalităţii între victimă (evreul Sebastian) și că- 
lăi (unii intelectuali extremiști interbelici). Perfectul Acrobat 
a strigat entuziast, și la această grosolană manevră publică, 
“Prezent la datorie!”. 

Niculăiţă Minciună şi-a cumpărat garsonieră în zgirie- 
nori, pe malul Potomacului. 


16 februarie 2010 

Onoarea în Balcani 

Primarul municipiului Rimnicu Vilcea, Mircia Gutău, 
deși a fost condamnat definitiv de instanţă și se află deja după 
gratii, a fost declarat, de consiliul local de acolo, “cetăţean de 
onoare”. În interval de două minute, consiliul dominat de un 
anumit partid politic a schimbat regulamentul de acordare a 
titlurilor onorifice (pînă atunci inaccesibile celor condamnaţi 
pentru infracţiuni de drept comun). În următoarele două mi- 
nute, pe fondul stupefacţiei holbate a opoziţiei minoritare, 
prin vot democratic, primarul șpăgar a fost răsplătit cu ono- 
rurile comunităţii. O mică nedreptate s-a comis totuși cu vice- 
primarul, aflat și el după gratii, însă deocamdată lăsat neonorat. 
Ştirea nu spune dacă au fost și focuri de artificii ori salve de tun. 

Situaţia nu mi se pare neașteptată pentru orașul de baştină 
al criticului Nicolae Manolescu. De la poalele Feleacului, aș 
ridica două degete să-ntreb: primarul din Rimnicu Vilcea n-a 
scris vreo poezie? Să i se decerneze, cu un drum, și premiul 
“ARIEL”, cel care scoate petele la prespălare. N-are vreun stu- 
diu cacofonic? Să i se repartizeze premiul “Titu Maiorescu”. 

La noi în Balcani — vorba lui I.D. Sîrbu: “Mai bine curvar 
şi beţiv, decît celebru şi lăuda”. 


17 februarie 2010 

Un comentariu 

În numărul 179 al revistei Tribuna, apărut azi, se publică 
analiza Irinei Petraş despre două cărți recente, dedicate pre- 

şedintelui Uniunii Scriitorilor. Aceea semnată de lon Bogdan 
Lefter (Nicolae Manolescu de la critica literară la “Istoria criti- 
că... ”) şi aceea semnată de Laszlo Alexandru (Criticul literar 
Nicolae Manolescu). Îi adresez mulțumiri d-nei Irina Petraş, 
pentru toate cele — mai bune, mai rele — spuse. Reproduc aici 
pasajul care mă priveşte, pentru a-l pune la îndemîna cititorilor 
care nu au acces la versiunea tipărită a revistei Tribuna. 

Laszlo Alexandru. Născut în Cluj, în 1966. Vremea stu- 
denţiei îi este deja una de conflicte şi nemulțumiri. Cu un simt al 
dreptăţii peste medie, va înainta febril, dînd şi încasînd lovituri. 
Cărţile sale sunt în primul rînd de atitudine şi de opoziţie, nu de 
analiză ori calmă, senină interpretare. “Am izbit roată cu frazele 
mele polemice”, recunoaşte cu o semeție tristă, în fond. Cărţile sale 
succesive sunt polemice încă de la debutul din 1996: Între Icar şi 
Anteu. Polemici. Îi urmează Orient Expres, polemici, Grîul 
şi neghina, polemici şi alte eseuri, Criticul literar Nicolae 
Manolescu, studiu academic, Vorbind, împreună cu Gheorghe 
Grigurcu şi Ovidiu Pecican, Toate pînzele sus!, polemici, 
Viceversa!, polemici pro și contra lui Paul Goma. Profesor 
de italiană la Colegiul Naţional G. Barițiu din Cluj, înființează 
eleganta revistă electronică E-Leonardo. Un singuratic măsurînd 
lumea în alb şi negru, cu o intransigență — de pe altă lume şi 
dintr-un timp ce încă n-a venit — care nu-i face drumul printre 
semeni trandafiriu. Pentru el, există legitim doar întregul culorii, 
“curatul” ei. Cele cîteva zeci de mii de nuanţe de gri existente 
nu-i spun mare lucru. Asta nu înseamnă nicidecum că nu e om 
al nuanțelor, că nu ştie ori nu poate să fie subtil pînă la infinite- 
zimal. Dar cu cîntarul etic pe care îl are la purtător, un singur 
procent negru poate elimina subiectul interpretării sale din zona 
albului. E de spus imediat, spre binele său, că îsi acordă liberta- 
tea de a se răzgîndi, o libertate a inteligenței vii, neliniștite, in 
progress. Tubeste cu patimă, iar dezamăgirea îi e şi ea pătimașă. 
Profesorul ştie şi vrea să corecteze. Creionul roşu a devenit prelun- 
gire a miinii, a privirii, a judecății sale. Marchează erorile apă- 
sat, amenințind, cînd şi cînd, să sfisie coala de hârtie. Nu iubeşte 

nici “imobilismul apolinic impus de regimul dictatorial”, dar nici 
Sarabanda dionisiacă a democrației”. Nici un regim nu-i poate 
fi pe plac. Liviu Petrescu îl vedea ca pe un “copil teribil” al criti- 
cii, “mereu ofensiv, cîrtitor, arțăgos”, un “spirit independent” cu o 
“retorică devastatoare”. Manolescu îl acceptă ca pe un “comentator 
deplin credibil”, sprijinit pe o informatie coplesitoare, Grigurcu 
reține “Sagacitatea, informatia aprofundată, stringenta analizei, 
talentul expresiv şi |...) inconformismul”. Se recunoaște el însuși 
în portretul pe care i-l schitează Paul Cernat: “Laszlo Alexandru 
este unul dintre cei mai consecvenţi polemişti literari ai României 
postdecembriste. Autorul şi-a asumat de la bun început postura 
«revizionistului» de serviciu. Un spirit franc, tenace şi aproape si- 
nucigas, care nu se sfiește să spună cu voce tare ceea ce alții vorbesc 
pe la colturi. Îşi asumă — pe o linie iluministă, de «şcoală ardelea- 
nă» — imperativul responsabilității etice şi al pedagogiei civice.” 
Deschisă de un Avertisment (nu Argument, nu Cuvânt îndinte!), 
cartea despre Manolescu are două părți aproximativ egale ca în- 
tindere. Prima “citeşte” biografia și opera, intersectate, desenînd, 
aproape de text, dar cu aceeaşi obstinată punere de accent pe etică, 
un lant de crochiuri de avut în vedere pentru dezvoltări ulteri- 
oare: Eseistul, Monografistul, Polemistul, Istoricul literar, 
Teoreticianul literar, Cronicarul literar sunt rînd pe rînd tin- 
tele comentariului său aplicat. Cum bine observa Paul Cornea, 
delimitarea nu e ușor de realizat, iar ordinea pe care o impune 
ipostazelor manolesciene e adesea constringătoare. Partea a doua 
este cea arhivistică, ea oferindu-se ca instrument pentru oricine ar 
fi interesat de chestiuni legate de literatura română în perspectivă 
manolesciană. Bibliografia scriitorilor români comentaţi de 
Manolescu e împănată, ici-colo, cu extrase din textele critice, cele 
la care a rezonat anume Laszlo Alexandru şi pe care le pune astfel 
deoparte pentru a reveni cîndva asupra lor. Bibliografia Nicolae 
Manolescu inventariază cărțile lui Manolescu, cărți/studii despre 
el. Inventarul pare să se oprească în jurul anului 2004. În final, 
cîteva luări de cuvînt despre cartea lui Laszlo în mai multele sale 
variante: teza, cartea din 2004, cartea din 2009. Din “perspec- 


22 


tiva foarte pragmatică a documentului”, arhivistul lucrează în 
manieră descriptivă şi aparent nepretenţioasă. Crede, pe bune şi 
pe bună dreptate, că “înainte de a revizui, trebuie să ştim des- 
pre ce discutăm; iar înainte de a reciti, trebuie să chiar citim”. 
Însă, chiar dacă “demersul nostru a fost prin urmare preponderent 
acela al unui istoric literar”, acesta nu se petrece “de pe o poziţie 
detașată, placidă şi dezabuzată”. Cum era de aşteptat, de altmin- 
teri. Obiectivitatea abordării trebuie să fie absolută, însă nu în 
sensul neutralității (“orice neutralitate într-o cercetare ştiinţifică 
este deja semnul unui partizanat”), ci al mizei pe un “unic crite- 
riu distinctiv, capacitatea noastră de judecată şi de apreciere”. Ea, 
obiectivitatea, e alt nume pentru sinceritate şi onestitate. În plus, 
“polemica acestor rînduri, atunci cînd există, nu are o bază este- 
tică de plecare, ci una preponderent etică”. Distincția se operează 
între “corect şi incorect”, “adevăr şi neadevăr”. Nu-i de mirare că, 
sub un asemenea reactiv, vor ieşi la iveală atitudini “duplicitare”, 
semnalmente ianusiene, ezitări, fuga de realitate şi, mai presus 
de toate, “obsesia antipolemică”, de vreme ce pentru Manolescu, 
vai, “contează opera, nu demontarea unei imposturi”, iar pen- 
tru Laszlo, aproape dimpotrivă. Polemica e “calea regală pentru 
demonstrarea eclipsei valorice”, crede el; în vreme ce Manolescu 
“respinge teoretic înseși bazele polemicii. [...] Polemica îl inte- 
resează mai ales ca un spectacol burlesc, la scenă deschisă, şi prea 
puțin ca modalitatea cea mai concentrată și directă a exprimării 
ideilor”. Editorialul despre “genul supărăcios” la care trimite L.A. 
e proba seninătății manolesciene, a relativizării adevărului, lucru 
nicidecum pe placul lui Laszlo. Pagini întregi dezbat chestiunea, 
cu un pronunțat ton pro domo. Lovinescu e invocat cu un lung 
citat pe tema confuziei dintre «spiritul polemic» şi «spiritul pam- 
fletar». Lovinescian, “spiritul polemic are nevoie de nerv, nu însă 
şi de nervi”. Sigur pe acuratețea privirii sale şi pe capacitatea ei de 
a distinge binele şi răul, L.A. precizează: “M-am străduit mereu 
să disting în ordinea perceptiei pamfletul (umoral, pătimaş şi afec- 
tiv) de polemică (lucidă, deliberată şi rațională). Pamfletarul se 
enervează si scrie. Polemistul scrie şi enervează pe altii. Am evitat 

din răsputeri să scriu pamflete — mi-am dat toată silința să public 
polemici. Am făcut-o nu din vreo sfidare personală, din vreo na- 
ivitate romantică, ci încercînd să contribui în mod pragmatic la 
modelarea corectă a adevărului public”: şi “Nimeni nu mai detine 
monopolul legitimităţii și al bunei credințe în viața literaturii. 
Totul trebuie discutat, cîntărit şi evaluat pe față, la vedere. Încerc 
să-mi fac auzită vocea rațională, fermă, limpede — fie chiar şi 
tăioasă — în această uriașă cacofonie postdecembristă”. Exersînd 
în trei variante, tot mai adăugite şi mai exasperate, pe subiectul 
Manolescu, Laszlo speră să convertească opinia publică la muzica 


de sfere. 


18 februarie 2010 

Pe mine mie redă-mă 

Nicolae Breban își lansează replica polemică din România 
literară (nr. 4/2010) în cel mai pur stil personal. Aproape că 
nici n-ar mai fi avut nevoie s-o semneze, îl recunoaștem la fix 
după stilul inconfundabil. “În articolul polemic pe care îl dedi- 
că eseului meu Trădarea criticii, apărut în nr. din 29 ianuarie, 
curent, în «R.L.», dl. Grigurcu, printre alte inexactităţi pe care 
nu le comentez aici, afirmă, sub semnul întrebării, retoric, că 
«aş fi jucat tenis cu generalul de securitate Pleșiţă». Nu, bine- 
înţeles că nu este adevărat, dl Grigurcu preia o afirmaţie min- 
cinoasă a d-nei Ileana Mălăncioiu, din cartea d-sale cu Daniel 
Cristea-Enache. La întrebarea mea de unde deţine această «in- 
formaţie», distinsa poetă s-a bilbiit și nu știu să-și fi retras pînă 
azi calomnioasa frază.” 

Dacă tot ne-am pornit cu Nicolae Breban pe recensămîn- 
tul “inexactităţilor”, apoi să le numărăm, Coane, pe baza 
frazeologiei. 1) În “R.L” din 29 ianuarie a apărut nu eseul 
brebanian Trădarea criticii, cum s-ar pricepe din exprimarea 
romancierului, ci, viceversa, critica lui Grigurcu. 2) Afirmația 
că Breban a fost, înainte de 1989, un agent de influenţă al lui 
Ceauşescu în Occident nu provine de la Ileana Mălăncioiu, 
ci a fost formulată de Dorin Tudoran, în eseul deja clasicizat 

Frig sau frică... 3) Grigurcu nu afirma retoric, sub semnul în- 
trebării (cum vine asta?), ci întreba pur și simplu: “E adevă- 
rat că Breban a jucat tenis cu generalul Pleșiţă?”. Informaţia 
respectivă, Grigurcu nu trebuia s-o preia de la “distinsa po- 
etă” Mălăncioiu, o găsea gata rotunjită în pamfletul lui Paul 
Goma, din 1991, Capra și căprarul: “De astă dată, [Breban] 
nu mai joacă tenis cu Pleșiţă; de astă dată, și-a găsit un par- 
tener dublu în persoana lui Măgureanu, conjudeţean notoriu 
— nu de Munchen, ci de Baia Mare”. 4) Păcat că nu se insistă, 
în recenta replică brebaniană, pe relaţiile familiare ale roman- 
cierului cu alți politruci de succes ai acelor vremuri, cum au 
fost Cornel Burtică sau Dumitru Popescu “Dumnezeu” — și 
nici aici Grigurcu nu trebuia să se bazeze pe “distinsa poetă”, 
era suficient să-l citeze pe chiar titularul memorialisticii... 

Din toate precizările formulate de autorul lui Don Juan, 
convingătoare mai rămîne doar semnătura: “Nicolae Breban, 
membru al Academiei Române, Dehesa de Campoamor, 
Spania”. Numai aceste indicaţii în sine au valoarea de-a contra- 
balansa trecutul de compromisuri al romancierului, atrăgîndu- 
ne atenţia că el s-a ajuns: social, ca academician, și geografic- 
balneo-climateric, la asta... la zi-i să-i zic... la... Campoamor. 

lar aici nu-l mai putem contrazice: Dehesa de Campoamor 
e cu adevărat incomparabil, față de azilul de bătrîni din Cluj- 
Napoca, unde Pleșiţă s-a mulţumit, înainte de căderea cortinei, 
chiar și numai cu rolul de “Moș Nicolae”. 


19 februarie 2010 

Iluzii pierdute (1) 

După decembrie 1989, în vremurile înverșunate cînd secu- 
riştii și comuniștii erau vinaţi de oprobriul public, Alexandru 
Paleologu a reușit să facă o figură cu totul surprinzătoare şi 
imprevizibilă. Pe de o parte, s-a înscris cu hotărire în tabăra 
anticomunistă, punîndu-și la bătaie farmecele şi calitățile per- 
sonale. Numit pe o înaltă treaptă diplomatică, n-a ezitat să-l 
critice, de la nivelul onorurilor de care dispunea, pe însuși cel 

care-l desemnase, Ion Iliescu. La Paris, în bastionul democraţiei 
europene, Conv Alecu s-a proclamat “ambasadorul golanilor”, 
a condamnat fără ambiguităţi măcelul din Piaţa Universităţii 
şi mineriadele care ne-au retrogradat în ochii lumii civiliza- 
te. Nonconformismul l-a costat funcția, căci primul gest al 
lui Iliescu, reales în “Duminica orbului”, a fost să-l demită 
de la post pe ambasadorul Paleologu. Asta nu l-a împiedicat 
pe fascinantul personaj să tipărească, la Paris și la Bucureşti, 
Minunatele amintiri ale unui ambasador al golanilor. Pe de altă 
parte, cu aceeași nonşalanţă aristocrată, a permis publicarea di- 
alogurilor sale incendiare cu Stelian Tănase, Sfidarea memoriei, 
în care îşi mărturisea, printre cei dintii scriitori cu renume, 
trecuta colaborare cu Securitatea comunistă. 

Această atît de amplă pendulare pe axa eticii publice i-a 
descumpănit pe cei cîțiva judecători ai moralității culturale, 
înclinați mai curînd să-l absolve de trecutele păcate pe Conu 
Alecu. În fond, omul a greșit, dar o recunoaşte singur, iar apoi 
se revanșează printr-o atitudine dirză. Lucrurile par a fi lim- 
pezi. Vocea iritată a lui D. Țepeneag, care se mira de cota înal- 
tă a onorurilor publice (Parlament, televiziuni, protipendadă 
etc.), de care continua să beneficieze un — totuși — fost turnător 
(auto)dovedit, s-a pierdut în hărmălaie. 

Astăzi, un cercetător tenace - Tudorel Urian - s-a decis să 
compare spovedania publică a eseistului între timp dispărut 
dintre noi, cu realitatea documentelor conservate la CNSAS. 
Au ieșit la iveală detalii stupefiante. Constatind entuziasmul 
aservirii sale comuniste, spre finalul detenţiei politice, căpita- 
nul anchetator “ajunge la convingerea că deţinutul Paleologu 
este superior condiţiei de simplu informator și propune re- 
crutarea lui pe o treaptă superioară, ca agent de influență”. Se 
subliniază totodată că “el s-a angajat de a colabora cu orga- 
nele noastre, să fie obiectiv în relaţiile sale cu noi, să nu facă 
provocări și deci treptat să treacă la înfăptuirea rolului său de 
a influenţa pozitiv pe ceilalți deţinuti din camera 54 unde se 
află în prezent”. După recrutarea sa şi bunele servicii oferite, 

“Alexandru Paleologu este unul dintre primii beneficiari ai 
Decretului nr. 310/1964 de amnistiere a pedepselor deținuți- 
lor politici. Prinde primul val de liberări și iese din închisoare 
la 24 iunie 1964 (spre deosebire de Nicu Steinhardt, de pildă, 
care a mai rămas în penitenciar încă două luni)”. (Era diferenţa 
dintre colaboratorul benevol, răsplătit cu liberarea mai rapi- 
dă, şi deţinutul “nereeducat”, păstrat de comuniști după gratii 
printre ultimii.) 

Securitatea se arată deranjată, apoi, de zelul sincer cu care 
Al. Paleologu, revenit în viaţa civilă, se apucă să elogieze co- 
munismul. Îi impune o anumită reținere, pentru a nu-i afecta 
buna reputaţie şi posibilităţile de influențare asupra mediilor 
ostile comunismului. Dacă pe unii îi impingeau securiştii, cu 
bună ştiinţă, spre o propagandă nărăvașă, iată că pe alţii îi păs- 
trau într-o discretă “rezervă de cadre”. Specialiştii de la butoane 
îşi nuanţau cu dibăcie tehnicile și strategia. 

Concluzia cercetătorului, la capătul răscolirii arhive- 
lor, ne transmite un gust amar: “Ca informator al Securităţii, 
Alexandru Paleologu a fost activ de la recrutare (5.11.1963) 
pînă la scoaterea din rețea (10.12.1984). În anul 1973 a fost 
trecut în subordinea unităţii care se ocupa de viaţa literară, 
iar numele de cod i-a fost schimbat din «Marin Oltescu» în 
«Alexandru»”. Cei douăzeci de ani de zeloasă colaborare cu 
poliţia politică ceaușistă, a boierului nonconformist, sînt în 
măsură să azvirle un pumn de bălegar urît mirositor peste in- 
surgenţa sa anticomunistă de la senectute. 


20 februarie 2010 

Carul şi boii 

Mai zilele trecute am pomenit de mesajul e-mail indig- 
nat, trimis de profesorul Michael Shafir către cîteva duzini de 
destinatari. În el se plîngea că tinerii cercetători Lavinia Stan 
şi Lucian Turcescu din Canada, după ce i-au luat cu doi ani în 
urmă un interviu politologic, spre publicarea într-un volum 
colectiv, s-au trezit taman acuma să i-l cenzureze. Şi care era 

problema lor? Banalitatea că, în textul lui Shafir, era menţio- 
nat defavorabil însuși Vladimir Tismăneanu. Asta mi s-a zis (şi 
mi s-a trimis inclusiv textul cenzurat, ca să văd despre ce era 
vorba), asta le-am zis cititorilor de pe blog. De ce-am făcut- 
o? Poate fiindcă am avut și eu de furcă, odinioară, cu excesul 
de zel al unor tovarăși îndrumători culturali care se chinuiau 
să plimbe pe hirtie stiloul meu, cu mîna lor. l-am dat în gît 
atunci, la fel procedez și acum, cînd alţii se izbesc de mentali- 
tatea dirijistă. 

Între timp Lavinia Stan, pe blogul ei canadian, mă trage 
de urechi că nu mi-am ţinut gura. Dar fiindcă nu mi-o poate 
zice chiar așa, direct, o dă cotită pe după prun: “Recent dl. 
Laszlo Alexandru a relatat public în termeni tendenţioși un in- 
cident regretabil, fără a se gîndi să ofere tuturor părţilor impli- 
cate dreptul la replică sau măcar posibilitatea de a-și prezenta 
punctul lor de vedere”. Asta vine cam așa. Lavinia și cu soţiorul 
cenzurează, L.A. se informează, iar apoi bate cioc-cioc la ușa lor 
de bloc (de blog) și se interesează: “Bună ziua, primiţi cu datul 
în vileag? Ah, nu? Bun, mă scuzaţi de deranj, nu se va mai repe- 
ta”. Şi-apoi, dacă le ceream voie în prealabil să-mi spun părerea 
despre fapta lor, nu cumva puneam carul în faţa... boilor? 

Deocamdată cel direct vizat de întreaga poveste, profesorul 
Michael Shafir, are și el ceva de spus, așa că îi dau cuvîntul, 
direct și nemijlocit. Oare vor posta și cenzorii canadieni replica 
lui Shafir, pe blogul lor, în semn de neclintită-deontologie-a- 
cenzorului-occidental-care-oferă-tuturor-părţilor-implicate. .. 


bla-bla-bla...? 


Michael Shafir: O precizare 

Într-un lung text publicat azi pe blogul dnei Lavinia Stan 
din Canada, se recurge la vechea metodă a “atacului preventiv”. 
Este prea tîrziu, însă. Cititorii interesaţi din România vor avea 
foarte curînd ocazia să confrunte cele două adevăruri, mai precis, 
adevărul şi minciuna. Domnul Laszlo Alexandru a avut la dis- 
poziţie acel text, L-a citit şi a reacționat cum a găsit de cuviință. 

Nu m-a consultat şi nici nu avea de ce s-o facă. Din momentul în 
care pune “punct”, autorul nu mai este responsabil pentru reacția 
cititorului, oricare ar fi acesta. Lăsînd însă la o parte insinuările 
despre “Țăcutul cu ochiul”, doresc să precizez că în cazul de fată dl. 
Laszlo Alexandru a înțeles exact care este miezul problemei. 

1. Autorii precizează de la început că “DI. Shafir a fost prin- 
tre primii care ne-au trimis răspunsurile la întrebări, cu men- 
țiunea că nu va accepta nici o modificare la el”. De ce a fost, 
în acest caz, acceptat textul? Deoarece, se afirmă, “nu l-am citit 
integral la acel moment, preocupați fiind cu traducerea celorlalte 
contribuţii”. Îmi permit să comentez că cine aduce reproșuri de 
neseriozitate şi lipsă de profesionalism editurilor sau editorilor din 
România, trezindu-se, doi ani mai tîrziu, la momentul corectu- 
rilor şpalturilor, că ceva nu este în regulă, nu oferă nici el un 
exemplu de seriozitate sau profesionalism. A afirma, aşa cum se 
face în cazul prezentului text, că autorii lui au publicat la respec- 
tabile edituri engleze şi că niciodată textele lor nu au fost publi- 
cate cuvint cu cuvînt nu este, cum spunea Maiorescu, “în chestie”. 
După cum ştiu, desigur, doamna Stan şi domnul Turcescu, există 
sugestii acceptabile şi sugestii inacceptabile din partea editorilor. 
Asta, cel puţin, este experiența mea, una nu chiar nesemnificativă 
în ce priveşte cutuma occidentală a travaliului editorial. Sugestia 
domnului Turcescu făcea parte din a doua categorie. 

2. Nu m-aș fi împotrivit cu nimic la un “drept la replică” 
din partea dlui Tismăneanu. Numai că nu despre asta era vorba. 
Pretinzând că ar putea să lase fără replică cuvintele mele în ce îl 
priveau, domnia sa a cerut scoaterea din text a unui pasaj ce se 
referea la Monica Lovinescu, pe motiv că aceasta nu mai poate să 
răspundă. De fapt, dl. Tismăneanu ştia bine ce face. Era vorba de 
un pasaj în care mă refeream la lupta pentru moștenirea titlului 
de “cel mai silitor elev” al defunctei, luptă al cărei protagonist 
este. Motivația pe care o flutura era, cum bine ştie, ridicolă. Am 
publicat ce cred despre pozițiile Monicăi Lovinescu post 1989 
(pentru cele ante 1989, toată admiraţia!) cînd mai putea să răs- 
pundă. Nu sunt preocupat de motivul tăcerii ei. 

3. Se mai afirmă în textul publicat pe blogul Laviniei Stan: 
“dl. Laszlo Alexandru se înșeală cînd sugerează că problema con- 
tribuției dlui Shafir la volum a fost dl. Tismăneanu, care ar fi 
orchestrat, pe post de păpuşar suprem, eliminarea contribuţiei dlui 
Shafir din volum. DI. Tismăneanu nu a avut nici o putere de 
decizie în această privință la acel moment, pentru că nu a fost 
consultat, deoarece nu dinsul este coordonatorul volumului”. A 
se confrunta această afirmaţie cu următoarele, copy-paste dintr- 
un mesaj al domnului Turcescu către subsemnatul: “Știu că ne- 
ai avertizat despre faptul că comentariile tale vor atrage obiecţii. 
Si am acceptat lucrul acesta şi am decis să le sprijinim, cu toate 
implicaţiile sale. Dar una dintre implicații ar fi pierderea unei 
alte contribuţii la volum. Aşadar din punct de vedere editorial, te 
putem ruga să reconsideri partea despre Monica Lovinescu pentru 
a nu pierde contribuţia unui alt participant la volum? Vladimir 
mi-a confirmat în dimineata asta că e de acord să își menţină 
contribuția în volum dacă tu reconsideri referințele la Monica 
Lovinescu”. Mai trebuie să explic ceva? 

4. Nu consider retragerea mea din volumul căruia îi doresc 
succes drept o pierdere pentru cititori sau pentru mine. Consider, 
însă, că dacă aş fi acceptat propunerea domnului Lucian Turcescu 
de ceea ce dinsul a numit un “compromis”, mi-aş fi mințit atit 
prietenii cît şi adversarii. Sunt adeptul compromisurilor, nu însă 
al compromiterii. În nici un caz al auto-compromiterii. 


21 februarie 2010 

Iluzii pierdute (2) 

În recentul număr 7/2010 al revistei Academia Cațavencu, 
ziaristul loan T. Morar face o dezvăluire tranșantă — o situa- 
ţie bănuită deja în cercurile de specialişti, dar utilă publicului 
larg — privind un alt colaborator de talie al Securităţii. Fost 
deţinut politic, beneficiind prin aceasta de o solidă reputaţie 
de victimă a comunismului, fost comentator al postului de 
radio Europa liberă, figură familiară în rîndurile exilului cul- 
tural parizian şi revenit după 1989 în politica anticomunistă 

românească, agentul cu numele de cod “Someșan” avea toate 
atuurile de imagine ale unei poziţii “beton”. Aflăm acum, la 
20 de ani distanţă de la căderea ceaușismului, că NICOLAE 
BALOTĂ plecase de fapt cu misiune la Paris, pe lingă Monica 
Lovinescu și Virgil Ierunca, pentru a-i “influenţa pozitiv” pe 
cei doi (potrivit limbajului tehnic de-atunci), pentru a capta 
bunăvoința lui Nicolae Stroescu-Stînişoară, directorul secţiei 
române a cunoscutului post de radio etc. 

Principalul capital de imagine al lui Nicolae Balotă a ţinut 
de afilierea sa din tinereţe la Cercul literar de la Sibiu. Pozele 
artistic-evocatoare cu tînărul literat, aflat în preajma lui Lucian 
Blaga, sau alături de I. Negoiţescu, Radu Stanca, Eta Boeriu, 
Ştefan Aug. Doinaș (dovedit el însuşi mai apoi ca turnător) și 
alții i-au conturat un nimb de intelectualitate. Hărnicia sa can- 
titativă în ale scrisului, rubricile permanente, numerele oma- 
giale (abia săptămîna trecută îi dedica România literară pagini 
extinse, cu interviu, fotografii, scrieri inedite etc. — tot tacî- 
mul legitimist) au făcut restul. Rămîneau uitate colaborările 
“limbiste” ale lui Balotă la Scînteia ceaușistă ori prin România 
liberă, oficiosul comunist de-atunci: “Aș aminti, în acest sens, 
apelul adresat oamenilor de artă de către secretarul general al 
partidului, în urmă cu doi ani, la Expunerea la Plenara din 
noiembrie a Comitetului Central. Artiştii erau îndemnați să 
redea în operele lor transformările socialiste, munca milioane- 
lor de oameni, contradicţiile și conflictele reale alături de fap- 
tele măreţe emoţionante, frumosul și iubirea, astfel încît arta 
să contribuie la perfecţionarea continuă a societăţii, a omului, 
la afirmarea dreptăţii și echităţii socialiste, a modului de viaţă 
socialistă şi comunistă. Nu este oare acesta rostul însuși al ini- 
ţierii întru cultură, al introducerii în spaţiul spiritual?” (8 nov. 
1973). 

Se pare că documentele “de culise”, ale CNSAS, dar și scri- 
sorile mai puţin cunoscute ale colegilor săi de generaţie, vin azi 
să ne picteze adevărata imagine a personajului. lată bunăoară 
cum îl vedea un spirit dezinvolt ca Ion D. Sîrbu, el însuși fost 

deţinut politic: “Pentru mine, Balotă e un mister antireligios: 
eu m-am convertit (cu discreţie şi modestie) la un creştinism 
al meu: m-am rugat mult acolo [în pușcărie - n.n.], aceste ru- 
găciuni mi-au folosit enorm, am învăţat să iert și să fiu bun. 
În jurul meu, țărani și semiintelectuali au trecut glorios același 
examen moral şi religios: lichelele se aleg în primele luni, se de- 
velopează rapid, sunt și recunoscuţi, și clasaţi ca atare. Balotă, 
de care nu am încetat să mă interesez în acei ani, a trecut cu 
nota zece, după cîte știu: a fost demn, excelent dascăl de celule, 
nu i se atribuie nici un moment de slăbiciune sau lașitate. Ca 
după ieșire să devină un hămesit al parvenirii și gloriei și un 
total lipsit de scrupule ipochimen al tuturor concesiilor. Și-a 
pierdut caracterul, dacă așa ceva se poate pierde. Căsătoria cu 
Bianca (o poșetă plină de calcule și vanităţi) l-a împlinit, ajun- 
sese atît de oficial (...) încît la Paris, unde am stat la același 
Cămin popesc, eu discutam cu ei ca și cu lon Brad sau Mihnea. 
Adică prudent, circumspect, gura bate curu. Ei mă și ţineau 
departe de orice confesiune sau intimă apropiere, vorbindu- 
mi de ambasadă, birfind meschinăria francezilor și stupiditatea 
germanilor”. Sau: “nu am de gînd să rămîn [în Occident], pot 
să jur, a rămas Balotă, noi doi niciodată nu ne-am putut suferi 
unul pe celălalt, întrebaţi-l pe Nego ce crede despre acest ar- 
mean minden szarba kanâl“. Pentru cei care nu stăpînesc lim- 
ba maghiară, expresia citată de I.D. Sîrbu poate fi tradusă ori 
literar (Balotă era uns cu toate alifiile), ori literal (Balotă era 
lingura care amestecă în orice căcat). 

lar acum apare şi moţul pe grămadă: Balotă e inclusiv 
harnicul informator securist pluridecenal cu numele de cod 
“Someșan”. Cîtă mizerie se ascunde, totuși, prin maţele litera- 
turii române... 


22 februarie 2010 

Tot despre Balotă 

Din relatările epistolare fanteziste ale lui I.D. Sîrbu des- 
pre fostul coleg de la Cercul literar: “nevastă-sa intră în baie 

şi-l găseşte făcînd Pipi (tot ce face Nicolae Balotă se scrie cu 
majuscule nemţești) în... chiuvetă, nu la locul potrivit. Strigă: 
Nicule, de ce acolo? Nicu, în sublimă revoltă: Să se termine 
odată cu oportunismul!”. 


How to Do Things With Words 

Sub ochii noștri s-a desfășurat, în aceste zile, o foarte eloc- 
ventă manevră (ne)academică: un cunoscut profesor de la o 
universitate americană (Vladimir Tismăneanu), nemulțumit 
de faptul că, în paginile unui volum colectiv, este criticat de 
un coleg de la o universitate românească (Michael Shafir), s-a 
străduit să-l gonească dintre acele coperţi. Cum a procedat el? 
Să-i urmărim explicaţiile — pe puncte — deși vom constata că ne 
spune cam același lucru: 1) “Decizia mea a fost să nu particip la 
volum...”; 2) “Am dreptul moral de a NU participa la o lucra- 
re...; 3) “N-am cerut să fie cumva scos dl. Shafir din volum. 
Dar am dreptul să mă retrag eu, n'est-ce pas?” (ah, farmecul 
limbii franceze...); 4) “Am anunţat, cît am putut de limpede, 
că eu nu voi scrie acolo...”; 5) “Îmi este realmente imposibil, 
moral și profesional, să particip la un volum în care...”; 6) “Nu 
pot scrie într-un volum în care un autor...”. 

După aceste şase lepădări succesive de... Satana, apare, 
ce-i drept, şi o mică rază de speranţă: “Prin urmare, particip 
la volum doar în condiţiile în care se reconsideră referinţele 
la Monica Lovinescu. Dl. Shafir poate găsi destule alte locuri 
unde să scrie articole întregi...”. Să remarcăm scînteietoarea 
coerenţă a celui care, după ce spune de şase ori NU, conchide 
totuși că DA, DACĂ... Să-i admirăm, de dragul conversaţiei, 
logica uluitoare: “N-am cerut să fie cumva scos dl. Shafir din 
volum” vs. “DI. Shafir poate găsi destule alte locuri unde să 
scrie articole întregi...”. Rezultatul? Michael Shafir, care și-a 
trimis printre primii contribuţia la volum a fost lăsat pe dinafa- 
ră, în schimb Vladimir Tismăneanu, care nu şi nu și nu și nu şi 
nu şi nu voia să publice, a fost vîrît (cu de-a sila?) între coperţi. 

Niculăiţă Minciună şi-a cumpărat garsonieră în zgirie- 

nori, pe malul Potomacului. 


23 februarie 2010 

Lavinia și noua epistemă 

Universitara canadiană Lavinia Stan ne demonstrează pe 
blogul ei că nu-şi uită obirșia: tot de la Balcani se trage. “A um- 
bla cu fofirlica” e expresia academică cea mai potrivită aici. 
Fiindcă ea ne ţine o adevărată predică despre ce e bine și fru- 
mos, dar cînd trece la fapte, procedează taman pe dos. Iat-o 
asigurîndu-ne că l-a cenzurat pe Michael Shafir din pura dorin- 
tă de concordie științifică, fără vreo intervenţie din partea lui 
Vladimir Tismăneanu. Totuşi iese pe neașteptate la suprafață 
e-mailul soţiorului complice, Lucian Turcescu, unde se con- 
diționează publicarea în volum de executarea recomandărilor 
cenzoriale tismăniene. Iat-o cum ne flutură pe sub nas “multe 
edituri occidentale de primă mînă, inclusiv Oxford University 
Press şi Cambridge University Press” unde “am publicat”, însă 
cu aceeași seninătate, în legătură cu volumul colectiv pe care cei 
doi îl îngrijesc pentru tipar aici, ni se spune că “am avut deplină 
încredere în dl. Shafir și textul era deja scris în limba română, 
[astfel încît] nu l-am citit integral la acel moment, preocupaţi 
fiind cu traducerea celorlalte contribuţii”. Iar cei doi continuă 
să nu-l citească, timp de un an și jumătate, pînă hotărăsc să-l 
cenzureze... $mecheria asta unde or fi învăţat-o, la Oxford sau 
la Cambridge? 

Dar Lavinia se cocoaţă zgomotos pe baricada dialogului și 
a toleranţei epistemice. De-acolo, de la înălțime, ne dă minu- 
nate lecţii de libertate a expresiei: “Recent dl. Laszlo Alexandru 
a relatat public în termeni tendenţioși un incident regretabil, 
fără a se gîndi să ofere tuturor părților implicate dreptul la re- 
plică sau măcar posibilitatea de a-și prezenta punctul lor de 
vedere”. Ea deplinge în hohote faptul că “discursul public se 
menţine la un nivel intelectual foarte scăzut[,] într-un peisaj 
cultural dominat de apartenenţa la grupuri coagulate de-a lun- 
gul axelor ideologice și partinice[,] și mai puţin ştiinţifice”. Că 

bine le mai zice Lavinia! Micul amănunt pe care uită să-l adau- 
ge este că a primit un “drept la replică”, din partea lui Michael 
Shafir, încă de-acum cîteva zile, cu rugămintea să-l includă pe 
blogul ei setos de dialog şi obiectivitate epistemică. Din pă- 
cate i s-a pus un junghi în deget, cînd a trebuit să transpună 
în practică ceea ce-a predicat cu multă clarviziune. Adică, pe 
scurt: după ce l-a cenzurat pe Shafir, în volum, l-a mai cenzurat 
odată, în replica pe blog. Pesemne că la Oxford și la Cambridge 
o fi luat lecţii de limba germană: “Einmal ist keinmal”. 
Într-un amuzant clip publicitar de mai demult, un va- 
meş simpatic făcea ochii mari în faţa unui cuplu de turiști din 
Elveţia, patria ciocolatei, care încercau să introducă fraudulos 
în ţara noastră o valiză plină de ciocolată românească “Poiana”. 
Replica sa uimită mi-a rămas în urechi: “Dar avem și noi aici, 
în România!”. Soţilor Lavinia Stan și Lucian Turcescu, după ce 
şi-au umplut valiza cu o serie întreagă de trufandale proaspăt 
culese pe la Oxford și Cambridge (minciuna, cenzura, dema- 
gogia, suficiența), încercînd să le transporte fraudulos către “o 
respectabilă editură ieșeană”, le spun cu același zîmbet uimit al 
vameșului de odinioară: “Dar avem și noi aici, în România!”. 


25 februarie 2010 

Poetul și caprele 

Dreptul la excentricitate e garantat în orice democra- 
ţie. Poetul care își propune, în paralel, să-și treacă în cartea de 
muncă inclusiv activitatea de moșier, e liber s-o facă. Problema 
apare doar atunci cînd, în a treia direcție, la fel de surprinză- 
toare a activităţii sale, mai îndeplinește și funcţia unui dem- 
nitar public, care facilitează studierea arhivelor securiste. Cîtă 
vreme ești pe barba ta, invocarea libertăţii absolute asupra des- 
tinului e sublimă. Însă atunci când viri cu nonşalanţă banul 
public în buzunar, trebuie să-ţi asumi și servituţile funcţiei. 
Lamentaţiile de mătușică veninoasă, lansate de Mircea Dinescu 
după ce-a fost dovedit în ilegalitate, prin incompatibilitatea cu- 
mulării funcţiei publice și a activităţilor comerciale, întrec li- 

mitele dizgraţiosului. Întilnirea întîmplătoare dintre o umbrelă 
şi o mașină de cusut, pe masa de operaţie, poate fi incitantă în 
perimetrul operei de artă, dar nu în viaţa (și administraţia fi- 
nanciară) publică. Or Mircea Dinescu nu poate invoca regulile 
şi principiile democraţiei, dacă el însuși le încalcă zimbind a 
batjocură. Căci fie crezi în acele reguli și atunci, pretinzîndu-le 
celorlalți, le respecţi tu însuţi, fie totul e doar o imensă dema- 
gogie, pentru obţinerea unui loc la lojă, în spectacolul balcanic 
al sorții. Dar măcar să ştim pe ce scîndură dormim. 

Să privim problema și dintr-o altă perspectivă. 
Incompatibilitatea de moșier a lui Dinescu nu e de ieri-de 
azi, putea fi sancţionată mai din timp. Să admitem, ca ipoteză 
de lucru, că e vorba de răzbunarea din culise a preşedintelui 
Băsescu, cel care a dat un bobirnac și în această direcţie. Dar 
oare Mircea Dinescu nu şi-a asumat, la rîndul său, planul po- 
litic al încleștării, acum cîteva luni de zile cînd, în plină cam- 
panie electorală, l-a acuzat pe Traian Băsescu de faptul că și-ar 
bate nevasta? Ca o coincidență, cam în aceeași perioadă a ex- 
plodar pe ecrane şi făcătura lui Patriciu, cu copilul pleznit de 
candidatul portocaliu. Și nu grosolănia manevrei publice legate 
cu sfoară albă și presărate cu clopoței mă interesează. Vreau 
doar să subliniez că nici dacă ar fi vorba, acum, de-o eventuală 
sancţiune politică aplicată lui Dinescu, el n-ar avea legitimita- 
tea să se plingă: a intrat cu bună ştiinţă în confruntarea politi- 
că, a pierdut-o — de ce dă fuga să se ascundă sub mantia de poet 
blestemat? Dexteritatea polimorfă nu-ţi oferă neapărat un suc- 
ces garantat sută la sută; de pildă, e inutil să-ţi invoci talentele 
de pictor, atunci cînd ai provocat un accident de circulaţie; sau 
vocea de primadonă, printre ţăranii aflați la recolta cîmpului. 

Schimbarea bruscă a registrului de semnificaţie, în cadrul 
disputei, constituie meșteșugul de căpătii al artistului Mircea 
Dinescu. Asta nu ascunde însă evidenţa că, timp de cîţiva ani, 
el a cumulat abuziv veniturile din demnități publice şi pe ace- 
lea din frenezii cîimpenești. Lamentaţiile lui de azi — “Eu sunt 
incompatibil pentru că[,] zic ei[,] nu pot să citesc dosare la 

CNSAS cît timp mă ocup de agricultură. Nu este incompa- 
tibilă creșterea caprelor cu citirea unui dosar la CNSAS” — nu 
sînt doar lipsite de legitimitate etică. Ci, prin viclenia retorică a 
juxtapunerii de registre, ne fac să ridem mînzește. Sau căpreşte: 


be-he-he... 


26 februarie 2010 

Revizuirea revizuirii 

Minunile ţin de obicei trei zile. Cam tot cît şi convinge- 
rile ferme ale lui Nicolae Manolescu. Odinioară ne asigura că 
el nu este adeptul polemicilor, întrucît acestea sînt subiective 
şi umorale. Acum cîteva săptămîni, descoperea însă pe neaş- 
teptate virtuțile ascunse ale exprimării polemice, care îi pro- 
curau o adevărată “plăcere intelectuală”. Iată-l azi reîngropînd 
ceea ce dezgropase și anunţind sfirșitul sezonului de polemici 
la România literară, din cauza prea încinselor și numeroaselor 
replici primite spre publicare. 

De fapt, de unde s-a pornit şi unde s-a ajuns? În nr. 2/2010, 
s-au tipărit două intervenţii mai extinse: Gheorghe Grigurcu 
împotriva lui Nicolae Breban, respectiv Marta Petreu împotri- 
va unora dintre cei care îi contestă buna-credinţă în documen- 
tarea și redactarea monografiei despre Mihail Sebastian. Pentru 
a-i răspunde lui Grigurcu, Breban (de la... Campoamor) a 
primit apoi urgent spaţiu tipografic. În schimb “avalanșa de 
replici și contrareplici” ce o iau în vizor pe Marta Petreu, N. 
Manolescu a “comis impoliteţea de a [le] opri” de la publicare. 
Irupţia impetuoasă a șefei de la Apostrof, chichiţele și hachiţele 
ei, obişnuitele serpentine de șlefuire a paiului din ochii veci- 
nului, pentru a face uitată birna din ai săi, meritau din plin 
această pereche de pamperşi multi-absorbanţi. 

Explicaţia zigzagurilor manolesciene în jurul ideii de pole- 
mică ţine, totuși, de o situaţie ceva mai veche. Pe vremea cînd 
Marta Petreu își publica (tot în România literară, ce coinciden- 
tă!) pasajele mai scandaloase despre Sebastian, istoricul literar 
Manolescu i-a dat un credit deplin. Deși ipotezele ei, încă de- 

atunci neverosimile şi suspect înverşunate, erau însoţite de ci- 
tate lipsite de orice trimitere științifică (titlu, publicaţie, an, pa- 
gină), Nicolae Manolescu le-a îmbrățișat cu fervoare, ba chiar 
le-a pus la loc de cinste în Iszoria critică a literaturii române! A 
fost singurul caz văzut de mine vreodată, în cercetarea profesi- 
onistă, cînd speculaţiile tendenţioase erau “consacrate”, într-o 
sinteză de proporţii, înainte de-a fi fost analizate de recenzenţi, 
în presa de specialitate. Ba chiar înainte de-a fi fost publica- 
te într-o carte! Ce amuzantă ciudăţenie: deși multă lume i-a 
reproșat lui Nicolae Manolescu faptul că a exclus din /szoriz 
critică a literaturii române cărţi semnificative, nimeni n-a băgat 
de seamă că el a inclus fraudulos, în contrapartidă, o carte încă 
nici măcar apărută pe-atunci! A Martei Petreu... Mai rar ase- 
menea cinste. 

Acum, cînd monografia falsificatoare despre Sebastian 
s-a tipărit, cînd citatele ei răstălmăcitoare s-au verificat, cînd 
ipotezele ei de rea-credință s-au comentat, cînd lacunele ei 
de documentare și interpretările ei parţializate s-au dezbătut 
în mai toate publicaţiile literare, Nicolae Manolescu se vedea 
pus în delicata situaţie de a-și “înghiţi” pasajele — tot atît de 
nedrepte — despre Mihail Sebastian, din Broria critică... Dar 
cartea e cam groasă, retipărirea durează. Aşa că e mai simplu 
să ne jucăm de-a polemica, în curtea grădiniţei. Îi dăm cuvîn- 
tul autoarei cu falsificările, ca să și le “apere”, le luăm cuvîntul 
contestatarilor, fiindcă sînt prea pătimași. Și astfel, ba ne place 
polemica, ba nu ne place. În funcţie de ce anume se spune. 


27 februarie 2010 

Cel mai vizibil 

Într-un comentariu pe cunoscuta linie a exaltărilor sale 
adolescentine, Alex. Ştefănescu se extaziază tardiv în legătură 
cu personalitatea lui George Pruteanu. Că ar fi vorba, dragă 
Doamne, despre “Cel mai cunoscut critic literar din toate tim- 
purile”. Nici mai mult, nici mai puţin. 

Nu știm cum a făcut Ștefănescu recensămîntul criticilor 

literari din toate timpurile, cu ce criterii și după ce strategii, 
dar Pruteanu, dacă nu cel mai cunoscut, vizibil a fost fără doar 
şi poate. De pildă, a fost vizibil (fără s-o vrea!), pe cînd umbla 
noaptea, prin Iași, la furat prin casele oamenilor: zacuscă, ghi- 
doane de bicicletă, peniţe tip “fantezie” etc. A fost apoi vizibil 
în faţa instanţei, care l-a trimis după gratii. Ceva mai vizibil a 
devenit odată intrat în politică, după 1989, cînd a îmbrățișat 
cu amplă detentă întregul spectru, de la dreapta și pînă la stîn- 
ga. Astfel, partenerul de dialog al stalinistului Petru Dumitriu 
s-a înșurubat, iniţial, fix în partidul victimelor stalinismului 
(PNTCD). Dar, capricios și cu gura mare, și-a stricat singur 
aranjamentele, încît a trebuit să treacă iute pe stînga, la par- 
tidul lui Ion Iliescu. De unde, cu obișnuitele șuturi în dos, a 
derapat pe extremă, la Vadim. De unde a deviat spre diverse 
televiziuni. Mereu grăbit, mereu vehement, mereu pe spuma 
valului. 

E inutil să mai pomenim aici scandalurile sexuale de care i 
s-a legat numele, în la fel de efemera sa carieră universitară, în 
calitate de... examinator al studentelor. 

Dar iată că timpul i-a cam trecut, Pruteanu a cam murit 
şi, din atît de vizibil, a ajuns, bietul de el, că abia un adolescent 

întîrziat ca Alex. Ştefănescu îl mai evocă, în obișnuitele sale 
exerciţii de estetizare forțată a tristelor falimente. 


28 februarie 2010 

Traducere și adaptare 

Pe vremea studenţiei mele de la Facultatea de Filologie, 
acum mai bine de douăzeci de ani, am frecventat cu interes 
“Cercul de traduceri” organizat de asistentul Tudor Ionescu, de 
la catedra de franceză. Una dintre simpaticele lui explicaţii, pe 
care le-am reţinut, a fost că o traducere de calitate are nevoie, 
mai totdeauna, și de adaptarea la mentalitatea, obiceiurile şi 
realităţile comunităţii căreia i se adresează. Exemplul cel mai 
elocvent era acela cu transpunerea rugăciunii “Tatăl nostru” în 
limba chineză. Profesorul ne explica uimirea traducătorului, 

care vedea cum mulțimea rămîne indiferentă în faţa pasajului 
“ptinea noastră cea de toate zilele dă-ne-o nouă astăzi”. După o 
perioadă de reflecţie, și-a dat seama că e nevoie de intervenţia 
lui suplimentară în conţinutul rugăciunii, care a fost modifica- 
tă, pentru uzul chinezilor, în versiunea: “orezul nostru cel de 
toate zilele dă-ni-l nouă astăzi”. Așa, da! Brusc, forţa de impact 
a rugăciunii li s-a revelat asiaticilor: e foarte important să ai 
parte de orezul cotidian... 

Nu ştiu cît de adevărat era exemplul oferit de profesorul 
nostru de-atunci (fiindcă sugestiv era, fără îndoială!), dar el 
mi-a revenit în minte zilele trecute. Cînd am citit o declaraţie 
aparent șocantă a cântăreţului Elton John. Artistul le spunea 
tuturor, fără nici un fel de reţinere, că Isus Cristos a fost ho- 
mosexual! De unde o fi dedus el povestea asta, n-am priceput 
din conţinutul ştirii transmise. Prevala mai curînd aspectul ei 
neaşteptat, stupefiant, sacrileg. 

După un prim moment de uluire, mi-am amintit însă de 
povestea cu “Tatăl nostru” în limba chineză. Şi mi-am zis că, 
foarte probabil, artistul Elton John încearcă să facă “traducerea 
şi adaptarea” mitologiei biblice la limba comunităţii sexuale 
din care el însuși face parte. 


1 martie 2010 

Pe tron 

În primul său comentariu pe blog, după luptele seculare 
privind numirea în fruntea institutului guvernamental pentru 
studierea comunismului, politologul Vladimir Tismăneanu 
ţine să ne asigure: “De îndată ce noua conducere își va prelua 
mandatul[,] sunt convins că dialogul public şi dezbaterea inte- 
lectuală va continua...”. 

Urrra! strigăm noi cu satisfacţie, adăugind pe dată, din- 
tr-un colț al camerei, in petto şi sotto voce: un intelectual așa 
de mare putea face totuși fleacul de efort către vorbirea citea- 
tă, încît să acorde predicatul (“va continua”) cu subiectele sale 
(“dialogul public” și “dezbaterea intelectuală”). Nu de alta, dar 

gramatica limbii române încă n-a primit carnet de partid. 

PS. (Citeva ore mai tirziu) Salutăm cu bucurie revenirea 
filosofului la sentimente gramaticale mai bune, prin includerea 
pe blogul său a acordului între subiect și predicat. 


2 martie 2010 

O căpușă cu buletin (1) 

De cîteva săptămîni, discuţia culturală e dominată de o 
situaţie incredibilă. Două nepoate din Franţa, moștenitoare 
ale scriitorului Mihail Sebastian, s-au văzut date în judecată 
de Copyro, Societatea de Gestiune Colectivă a Drepturilor de 
Autor, care își revendică de la București drepturile asupra ope- 
rei autorului evreu. Este bine de ştiut, înaintea altor conside- 
raţii, că acest domeniu de discuţie, al drepturilor de autor, este 
limpede reglementat de Legea nr. 8/1996 privind drepturile 
de autor şi drepturile conexe (cu ulterioarele sale completări). 
În textul legii respective sînt prevăzute atît crearea Oficiului 
Român pentru Drepturile de Autor (ORDA), cît şi atribuţi- 
ile acestuia (art. 137-138). Ca subordonate ale ORDA, care 
le avizează apariţia şi activitatea, apar organismele de gestiune 
colectivă (printre care Copyro). Aceste detalii sînt importante 
pentru a plasa în spaţiu, pe nivelul ierarhiilor, diversele institu- 
ţii, calitatea lor și autorităţile de care dispun. Să vedem așadar 
ce probleme s-au creat, în mod concret, și cum ar fi trebuit ele 
gestionate, pe baza legii. 

Din cele arătate de doamnele Micky Sebastian și Michele 
Hechter, nepoatele lui Sebastian au scos din cufărul familiei, 
păstrat cu sfinţenie timp de 50 de ani, Jurnalul autorului in- 
terbelic și l-au incredinţat spre publicare Editurii Humanitas 
din Bucureşti, care a realizat astfel o adevărată lovitură de pia- 
tă. Dar capodopera lui Mihail Sebastian nici n-a apărut bine 
“că ne și trezim cu o scrisoare (avînd în antet COPYRO) în 
care se oferă, în stilul reverenţios al companiilor private, să se 
ocupe ei de contractele și de drepturile din România, dat fiind 
că noi nu cunoaștem ţara și că locuim foarte departe. Nefiind 

interesate de gestionarea financiară, nu răspundem scrisorii. 
Dar COPYRO insistă, însă pe un alt ton. Ne contestă legi- 
timitatea, în stilul impersonal şi ameninţător al unei citaţii la 
tribunal”. 

După moartea lui Sebastian, strivit de un camion pe stra- 
dă, la 29 mai 1945, s-au perfectat formalităţile de moşteni- 
re în favoarea familiei sale. Totuși, potrivit lui Eugen Uricaru, 
preşedintele Copyro, “Din punctul nostru de vedere, discuţiile 
pentru acest subiect nu fac decît să inflameze opinia publică și 
să încerce să influenţeze decizia justiţiei. Succesiunea din 1954 
este valabilă 50 de ani. Nici o lege nu este retroactivă”. Să pri- 
vim textul Legii nr. 8/1996, actualmente în vigoare. Art. 25: 
“Drepturile patrimoniale (...) durează tot timpul vieţii auto- 
rului, iar după moartea acestuia se transmit prin moştenire, 
potrivit legislaţiei civile, pe o perioadă de 70 de ani, oricare ar 
fi data la care opera a fost adusă la cunoștința publică în mod 
legal”. 

E straniu că președintele Copyro se revendică și azi de la 
vechea lege comunistă, care proteja doar 50 de ani drepturile 
de autor, cînd Legea 8/1996 o spune foarte limpede, la art. 149 
(2): “Beneficiază de protecţia prezentei legi și operele create 
anterior intrării în vigoare a acesteia...”. Așadar noua lege nu 
acţionează retroactiv, dar prelungește perioada de protecţie, de 
la 50 la 70 de ani. Să nu cunoască Eugen Uricaru tocmai textul 
de lege care a permis înfiinţarea ORDA, instituţie care a auto- 
rizat apoi crearea Copyro?! Femei cochete care să-și ascundă în 
public vîrsta am mai văzut, dar instituţii care să-și măsluiască, 
de ochii lumii, certificatul de naștere — încă nu! 


3 martie 2010 

O căpușă cu buletin (2) 

O altă ciudăţenie, pe care Eugen Uricaru ar fi dator s-o ex- 
plice publicului, este cum se face că Societatea Copyro s-a ofe- 
rit, în primul moment, să le reprezinte pe moștenitoare, pentru 
încheierea contractelor din România, însă, după ce-a fost refu- 

zată prin ignorare, şi-a dat brusc seama că nepoatele lui Mihail 
Sebastian nu mai sînt îndreptăţite la nimic? Și că tot legea a 
veche e cea bună? 

Dar lucrurile se rostogolesc mai departe. Nepoatele scrii- 
torului îi trimit bătăioasei societăţi private “actul notarial prin 
care s-a realizat, de către fraţi, succesiunea lui M. Sebastian, în 
Paris, 1959. Actul e nul! — pretextează COPYRO. Dat fiind că 
M. Sebastian nu are nici un moştenitor în România, COPYRO 
este singurul deţinător al drepturilor unchiului nostru”. Așa să 
fie oare? Reluăm lectura art. 25 din Legea 8/1996: “Drepturile 
patrimoniale (...) durează tot timpul vieţii autorului, iar după 
moartea acestuia se transmit prin moștenire, potrivit legislaţiei 
civile, pe o perioadă de 70 de ani, oricare ar fi data la care opera 
a fost adusă la cunoştinţa publică în mod legal. Dacă nu există 
moștenitori, exerciţiul acestor drepturi revine organismului de 
gestiune colectivă mandatat în timpul vieţii de către autor sau, 
în lipsa unui mandat, organismului de gestiune colectivă cu 
cel mai mare număr de membri, din domeniul respectiv de 
creaţie”. Legea nu spune nicăieri că societatea de gestiune a 
drepturilor de autor poate să încalce drepturile succesorilor. Ea 
nu afirmă că drepturile sînt valabile doar pentru... moșteni- 
torii din România. Bizară şi tendenţioasă abordare, din partea 
Copyro! Dreptul de proprietate se stinge la graniţele patriei? 
Acţionează doar între Constanţa și Episcopia Bihor? 

Pentru ca efectul conspirativ al căpușei să fie și mai devas- 
tator, ea atacă însă nu doar drepturile financiare ale urmași- 
lor autorului, ci însăşi existenţa fizică a operei! Astfel, Copyro 
“s-a năpustit asupra Editurii Humanitas (primul editor al 
Jurnalului) ca să-şi ceară tainul. Fiind prea costisitor, editorul 
a renunţat la orice altă reeditare și și-a delegat juristul ca să ne 
anunţe următoarele: «a te pretinde succesor nu înseamnă că 
ești succesor». Și brusc, editorul a întrerupt orice coresponden- 
tă cu noi, hoaţele și uzurpatoarele Jurnalului pe care noi i l-am 
încredinţat spre publicare!”. 

În acest nou abuz, textul Legii 8/1996, art. 25 (2) este cît 

se poate de limpede: “Persoana care, după încetarea protecţiei 
dreptului de autor, aduce la cunoștința publică, în mod legal, 
pentru prima oară, o operă nepublicată înainte, beneficiază de 
protecţia echivalentă cu cea a drepturilor patrimoniale ale au- 
torului. Durata protecţiei acestor drepturi este de 25 de ani 
începînd din momentul în care a fost adusă pentru prima oară 
la cunoștința publică, în mod legal”. Chiar dacă nepoatele lui 
Mihail Sebastian n-ar fi fost moștenitoarele sale de drept, prin 
simplul fapt că i-au publicat legal, în 1996, Jurnalul inedit, se 
bucură deja de protecţie, în privinţa respectivei opere! 

Dar Copyro înţelege să sfideze, cu seninătate, numeroa- 
se prevederi ale legii de pe urma căreia ea însăși s-a înființat: 
durata de 70 de ani a drepturilor de autor (art. 25, par. 1), 
extinderea protecţiei legale de 70 de ani inclusiv asupra ope- 
relor anterior create (art. 149, par. 2), protecţia pe 25 de ani a 
operelor publicate ulterior (art. 25, par. 2). Dacă nu activita- 
tea în limitele impuse de legalitate, atunci care sînt ambițiile 
Societăţii Copyro? 


4 martie 2010 

Second hand 

Străbătînd în fiecare zi drumul spre şcoala unde predau, 
am observat cu ceva timp în urmă că s-a deschis, pe o străduţă 
lăturalnică, o prăvălioară cu haine purtate. Magazinul e mic, 
cîrpele prăpădite, strada necirculată. De cîte ori mă uit prin 
vitrină, văd doar vînzătoarea cum se plictiseşte de una singură, 
zgiindu-se pe pereţi. Totdeauna mi-au creat repulsie aceste bu- 
siness-uri second hand, nu știu de ce, poate de groază să nu mă 
procopsesc cu niscaiva păduchi sau alte lighioane dăunătoare. 

Faza mai simpatică e că, nu demult, trecînd iarăși întim- 
plător prin acea pustietate, am zărit în colţul de jos al vitrinei 
o bucată de carton, pe care scria cu litere mari: “PATRONUL 
MAGAZINULUI NOSTRU ÎŞI REZERVĂ DREPTUL DE 
A-ȘI SELECTA CLIENTELA”. (Sau cam așa ceva.) 

De cîte ori sînt abătut, indispus sau deprimat, mă duc 

pe străduţa de lîngă școala mea și recitesc zîmbind inscripţia. 
Sîntem doar noi doi, ea şi cu mine, pe ulița pustie din centrul 
orașului. Nimeni nu încearcă să ia cu asalt dugheana, nimeni 
nu salivează de dorinţa hainelor second hand. Și totuşi, patro- 
nul ne avertizează că e cu ochii pe noi. 

Mă gîndesc nostalgic că am avut și eu parte, acum cîţiva 
ani, de asemenea chioșcuri culturale, pe cînd încercam să pu- 
blic la o revistă sau alta. Le sufla vîntul prin bătătură, onorarii 
fireşte că nu plăteau, însăși apariţia sau existenţa lor era un 
miracol cotidian. Însă patronul era vigilent. Mă bătea cu rigla 
în palmă, că de ce scriu aia, că de ce-l înţep pe ăla, că de ce nu-l 
respect pe ălalalt, că de ce una și de ce alta. Sindromul caprei 
riioase care ţine coada ridicată a mare fală. 


5 martie 2010 

O căpușă cu buletin (3) 

Să mai stăruim puţin asupra acestei struţo-cămile numi- 
te Copyro. Existenţa sa hibridă este dintre cele mai ciudate. 
Conform statutului şi prevederilor legale, ea este o “persoană 
juridică română fără scop lucrativ (non profit)”. Dar, pe de altă 
parte, nu se înscrie, alături de alte asociaţii şi fundaţii, în bătă- 
lia de pe piaţa liberă pentru obţinerea de resurse şi finanţări, ci 
e sprijinită de stat în această direcţie. Căci, pe lingă gestiona- 
rea drepturilor de autor, cu care este împuternicită de scriitori 
şi urmașii acestora, Copyro colectează drepturile de difuzare a 
operelor în diverse domenii publice, precum și taxele rezultate 
din copia privată. 

Puţină lume a aflat că aceeași Lege 8/1996 prevede ca fa- 
bricanţii sau importatorii de aparate ce permit multiplicarea 
— fotocopiatoare, imprimante, multifuncţionale, faxuri — să fie 
obligaţi a plăti 5% din preţul de vînzare al fiecărui aparat, către 
autorii de opere scrise. (Ulterior cifra a fost redusă la 1% pen- 
tru fiecare fotocopiator, respectiv 0,5% pentru fiecare aparat de 
multiplicare, din celelalte categorii. S-a inclus obligaţia de pla- 
tă către Copyro a unui tarif şi de către importatorii de hîrtie A4 

pentru fotocopiatoare. S-au strîns astfel sume frumoase. Doar 
în urma procesului cu firma Alpha Leasing, Copyro a cîştigat 
în instanţă un fleac de 27.027.804 lei.) 

Ideea legiuitorului a fost de a-i despăgubi pe autorii care își 
văd veniturile diminuate, atunci cînd cititorul ar prefera să fo- 
tocopieze cartea sau pasaje ale ei, în loc s-o achiziţioneze. Taxa 
pentru copia privată se colectează, prin lege, de către organis- 
mul de gestiune colectivă a drepturilor de autor. O dată suma 
adunată, ea trebuie împărțită jumi-juma, între editori și autori. 
Legea 8/1996, art. 109, alin. 3: “Remuneraţia prevăzută la alin. 
(1) se repartizează prin intermediul organismelor de gestiune 
colectivă a dreptului de autor, în mod egal, între autor și edi- 
tor”. Legea 285/2004 abrogă acest articol, în schimb include, 
cu un conţinut aproape similar, art. I, pct. 69, lit. c): “în cazul 
copiilor înregistrate, prin procedeu analogic, pe hirtie, remu- 
neraţia se împarte în mod egal între autori și editori, iar sumele 
cuvenite editorilor se repartizează prin asociaţiile de editori, pe 
baza unui protocol încheiat cu acestea”. Cum procedează însă 

6 martie 2010 

O căpușă cu buletin (4) 

Să amintim încă o dată dispunerea ierarhică a actorilor în 
această piesă, de sus în jos: 1) Legea drepturilor de autor; 2) 
ORDA; 3) Copyro. Legea prevede așadar împărţirea taxei pen- 
tru copia privată, în mod egal, între autori și editori. Atunci 
cînd ORDA autorizează funcţionarea Copyro (sub forma nu- 
mită pe-atunci “Fondul literar”), se îngrijește explicit de felia 
care le revine editorilor: “Din remuneraţia colectată potrivit 
art. 2 din prezenta decizie de la cei care o datorează conform 
art. 109 (2) din Legea nr. 8/1996, «Fondul Literar» va repartiza 
50%, în condiţiile prevăzute la art. 109 (3), asociaţiilor consti- 
tuite ale editorilor din România în baza unui protocol nego- 
ciat cu acestea și care va fi prezentat pentru avizare la Oficiul 
Român pentru Drepturile de Autor în termen de 90 de zile de 

la publicarea prezentei decizii”. 

Dacă editorii primesc 50%, iar legea spune că suma se îm- 
parte egal, înseamnă că şi autorilor — adică: tuturor autorilor 
— ar trebui să le revină restul de 50% din suma colectată. Dar 
aici intervine cu hotărire Statutul Copyro, art. 6.3., lit. a): (...) 
“Din sumele colectate din remuneraţia compensatorie pentru 
copia privată Copyro va reţine: 30% comision procentual ad- 
ministrativ aprobat de Adunarea Generală; 30% pentru burse, 
premii, promovarea literaturii în străinătate; 40% se repartizea- 
ză semestrial către membrii [sic!! — L.A.] potrivit criteriilor de 
repartizare”. 

Legea și ORDA hotărau să-i despăgubească pe editorii 
români, eventual prejudiciaţi de activitatea fotocopiatoarelor. 
Copyro decide, prin Statut, să-și reţină pentru sine un ustu- 
rător comision de administrare, plus un exorbitant procentaj 
pentru o nebuloasă promovare literară în străinătate. Legea 
prevedea despăgubirea tuturor autorilor, eventual prejudiciaţi 
prin fotocopierea scrierilor lor. Copyro stabilește, prin Statut, 
să-și recompenseze — semestrial — doar propriii membri. 

Acest Statut uluitor e avizat, fără dificultăţi, la ORDA, 
e înregistrat la Judecătorie, şi societatea Copyro funcţionează 
astfel bine mersi, ani întregi, fără a fi luată de nimeni la puricat. 
Îi las pe specialiştii în drept să stabilească denumirea procedurii 
prin care sumele destinate de lege unui anumit scop sînt folo- 
site, de o firmă privată, într-un cu totul alt scop, vizînd propria 
înavuţire. 


7 martie 2010 

O căpușă cu buletin (5) 

Cititorii naivi își vor spune, probabil, că e normal ca 
Societatea Copyro să-și păstreze un comision administrativ 
— altfel cum ar supravieţui? Totuși Statutul (art. 9) o indică 
limpede că veniturile sale se constituie din comisioane prele- 
vate de la membri, dobînzi bancare, donaţii, sponsorizări, taxe 
de adeziune etc. În fond, ca orice fundaţie sau ONG, Copyro 

s-ar putea înscrie în competiţii de proiecte, pentru obţinerea de 
fonduri. În loc de aşa ceva, societatea privată, consolidată de spri- 
jinul statal, prin intermediul legii, presează firmele private din 
domeniul tehnic pentru încasarea sumelor. Ea nu candidează în 
vederea finanțării, ci o pretinde imperativ, recurgînd la ajutorul 
instanţei. lar după ce suma a fost încasată (chipurile: în vederea 
redistribuirii ei către editori și autori), Copyro îşi autoatribuie o 
parte consistentă a acesteia. 

Tot cititorii naivi își vor mai spune: în regulă, o parte din 
sumă e palmată de colector. Fie și așa! Nu toţi autorii sînt despă- 
gubiţi pentru copia privată — dar măcar membrii Copyro tot o 
primesc. În realitate, însă, noi şi noi obstacole artificiale se ridică 
în calea celui căruia i s-ar cuveni bani. Deși legea nu stabilește o 
limită de timp, Statutul Copyro include “principiul repartiză- 
rii, în cazul gestiunii colective, în timp de 3 ani de la colectare. 
După acest termen, sumele nerepartizate sau nerevendicate sunt 
utilizate potrivit Hotărîrii Adunării Generale” (art. 6.3). Din 
păcate pentru toată lumea, acum, în 2010, pe site-ul Copyro 
sînt expuse doar anumite situaţii vagi și parţiale în legătură cu 
colectarea copiei private din 2007. Întrucît probabil e nevoie de 
acest interval mare de timp în vederea strîngerii sumei cu pricina, 
mai devreme de trei ani e inutil să-ţi soliciţi partea de la Copyro, 
dar mai tîrziu de trei ani e iarăși inutil, căci intri în perioada de 
prescripţie. Ca să nu mai vorbim de toţi cei care habar n-au că, în 
calitate de autori, li s-ar cuveni bani pentru copia privată și, prin 
urmare, nu se deplasează personal pînă la sediul instituţiei, zilnic, 
între orele 9 și 16 (cum o precizează anunţul lor expus pe site nu- 
mai de vreo săptămînă, adică numai după ce revista Observator 
cultural a publicat articolul devastator despre Copyro). 

Dar, ce să-i faci, așa e viaţa în România. Legea spune că 
toți autorii trebuie despăgubiţi (fie că o ştiu, fie că nu). Statutul 
Copyro zice, în schimb, că cel care vrea ceva, trebuie să vină și 
să ceară, într-un anumit interval, în funcţie de un anumit orar. 
De altfel, e lucru cunoscut că una e să ceri și cu totul altceva e să 
capeți. 

8 martie 2010 

O căpușă cu buletin (6) 

Mai spune Legea drepturilor de autor și alte lucruri fru- 
moase, destinate liberei informări a cetăţenilor. De pildă, prin 
art. 134 al legii, membrii Copyro au dreptul să consulte liber, 
cu 30 de zile înainte de Adunarea Generală, o serie întreagă 
de documente: darea de seamă contabilă, bilanţul contabil, 
raportul organelor de conducere, salariile individuale ale an- 
gajaţilor etc. Toate acestea se cuprind şi în Statutul Copyro. 
Dar, surprize-surprize, cînd apare vorba despre aflarea “salarii- 
lor individuale ale angajaţilor”, Statutul Copyro (art. 5.3.4., lit. 
e) adaugă scrupulos precizarea: “cu respectarea art. 40, alin. 2, 
lit. i din Codul Muncii”. Urra! ne grăbim să jubilăm. În sfârşit 
legea a fost ameliorată, pentru a ne oferi un plus de avantaje. Şi 
dăm fuga la invocatul articol din Codul Muncii, unde citim cu 
uluire că, printre alte obligaţii, angajatorului îi revine şi aceea 
“să asigure confidenţialitatea datelor cu caracter personal ale 
salariaţilor”. 

Asta ce înseamnă oare? Că dacă, înainte de periodica și 
ritualica realegere a lui Eugen Uricaru în funcţia de Președinte, 
vreun membru Copyro ar fi curios să știe cît palmează șeful 
lunar pe statul de plată, bietului curios i se va comunica suma 
exactă, totuși fără a se insista pe numărul de la pantofi al boss- 
ului ori pe marca automobilului său preferat (ele reprezentînd, 
nu-i așa, date confidenţiale, cu caracter personal)? 

Mai curînd am zice că, atunci cînd legea românească înles- 
neşte o situaţie, pe dată se găsește un şmecher să facă un Statut 
prin care s-o complice la loc. Fiindcă la noi se practică în draci 
conceptul de transparenţă opacă. 


9 martie 2010 

O căpușă cu buletin (7) 

O scurtă recapitulare se impune. Copyro a ajuns, în acti- 
vitatea sa de azi, să sfideze chiar obligaţiile pentru care a fost 
constituită. A) În loc să-i protejeze pe urmaşii drepturilor de 

autor, îi șicanează abuziv (pretinde că drepturile le expiră după 
50 de ani, în loc de 70; susţine că proprietatea asupra drep- 
turilor de autor este valabilă doar pe teritoriul românesc; se 
oferă să reprezinte interesele urmașilor și, în cazul unui refuz, 
le contestă în instanţă calităţile pe care tocmai se pregătea să 
le sprijine). B) În loc să ocrotească opera literară, îi blochează 
reeditarea și îi limitează circulaţia publică (vezi cazul Jurnalului 
scris de Mihail Sebastian). C) În loc să distribuie echivalent, 
între editori și autori, taxele strînse din copia privată (50%- 
50%, conform legii), îşi autoatribuie un exorbitant comision 
de autoadministrare. D) În loc să repartizeze cu bună-credin- 
tă sumele provenite din recoltarea taxei pe copia privată, își 
permite să confere abuziv burse şi sponsorizări, după criterii 
echivoce. E) În loc să-și exercite în mod transparent atribuţiile, 
îşi secretizează suspect şi nejustificat activitatea, rezultatele și 
veniturile salariale. F) În loc să fie disponibilă unei categorii 
cît mai largi de autori, pe o perioadă neprecizată de timp — 
conform rolului pentru care a fost prevăzută existenţa sa, prin 
textul legii — Copyro le restringe aproape tuturor informarea 
onestă și accesul neîngrădit. 

Trebuie menţionat că, în comiterea abuzurilor, Societatea 
Copyro se ascunde adesea, cu feciorelnică sfială, în spatele votu- 
lui primit de la Adunarea sa Generală — de parcă aceasta ar avea 
autoritatea să voteze încălcarea legii! (Sau ce, dacă Adunarea 
Generală va decide prin vot unanim că Eugen Uricaru este un 
papagal, preşedintele Copyro își va lua zborul pe deasupra me- 
sei de consiliu?) 


10 martie 2010 

O căpușă cu buletin (8) 

Este evident că în activitatea Copyro nu s-ar fi înregistrat o 
asemenea piramidală nesimţire, fără sprijinul consistent (măcar 
prin politica “ochilor închiși”) din partea ORDA. Căci asta era 
(vezi Legea drepturilor de autor, art. 138) instituţia obligată să 
ţină hăţurile cu fermitate: “f) avizează constituirea și suprave- 

ghează funcţionarea organismelor de gestiune colectivă; (...) h) 
controlează funcţionarea organismelor de gestiune colectivă şi 
stabilește măsurile de intrare în legalitate sau aplică sancţiuni, 
după caz”. 

Întrucît ORDA e în directa subordine a Guvernului 
României, iar șefii săi n-au mai fost schimbaţi de zece ani, este 
limpede că soluţia de-acolo trebuie să vină. Destituirea direc- 
torului general și a directorului general adjunct ORDA, de că- 
tre Primul Ministru Emil Boc și de către Ministrul Culturii 
Kelemen Hunor, ar marca un moment fericit în lupta de rotire 
a cadrelor. 

Noua conducere ORDA va trebui — conform atribuţiilor 
pe care agenţia guvernamentală le deţine — să someze Copyro 
să descopere limitele bunului-simţ, măcar prin următoarele 
măsuri de primă urgenţă: A) Să înceteze căpușarea taxei pe co- 
pia privată, oprind şterpelirea comisionului de autoadminis- 
trare. B) Să suspende jumulirea taxei pe copia privată, blocînd 
răspîndirea ilegală de burse și sponsorizări (multe și mărunte), 
pentru câştigarea de complici şi aderenţi. C) Să-și transparen- 
tizeze activitatea, prin afișarea pe site a declaraţiei de venit și a 
declaraţiei de interese a conducătorilor Copyro. D) Să impu- 
nă limite decente de salarizare, pentru conducerea Copyro, în 
echivalență cu veniturile funcţionarilor publici. 

Cînd vom vedea și aceste miracole făptuite în faţa ochilor, 
s-ar zice că am mai întors o brazdă. 


11 martie 2010 

O veste tristă 

Aflu din Israel că tocmai s-a stins din viaţă ziaristul 
Alexandru Mirodan. 

În ultimele decenii, după plecarea sa din România, deveni- 
se omul-orchestră care a dat viaţă publicaţiei lunare Minimum. 
Conferindu-i structura diversificată a unui magazin ce cuprin- 
dea de toate (comentarii politice, ştiri, veşti mărunte, eseuri 
culturale, reţete culinare, biîrfe, noutăţi, topuri de simpatie şi 


SI 


antipatie, caricaturi, ba chiar și poşta redacţiei), Mirodan făcea 
o treabă deosebită. Înainte de toate, reușea să menţină o pun- 
te vie de comunicare între vorbitorii de limba română de pe 
cele mai diverse meridiane, din Israel și pînă în America, din 
Australia și pînă în Africa. Fără a-și propune să fie o publicaţie 
elitistă, foarte scrobită, Minimum devenise una dintre vocile 
cele mai cunoscute din diaspora românească. 

Aceeași structură compozită (constituind marca specifică 
a revistei confecționate, în cea mai mare măsură, de el singur) 
o imprimase și cărţii publicate cu vreun an în urmă, Dicționar 
neconvențional al scriitorilor evrei de limba română, vol. III, 
G-H-I. Ediţia cu pricina rămîne un nesecat izvor de surprize: 
picante detalii biografice de scriitori, citate ample din lucrări 
de specialitate, pasaje de polemică istorică, fotografii, desene, 
schiţe, evocări etc. Cite puţin din cîte de toate. 

Mirodan avea nerv de ziarist, ştia să-și focalizeze atenţia 
pe detaliul cotidian tensionat, să dea glas amănuntelor litigi- 
oase. El a fost cel care mi-a “introdus” polemicile și luările de 
poziţie în presa israeliană. Fără a mă fi întîlnit vreodată perso- 
nal, pur și simplu m-a citit, i-a plăcut ce-a găsit și a început să 
mă publice. Iar dacă, în ultimele luni, textele mele s-au tipărit 
deja fără nici un fel de restricţii, în cele mai diverse periodice 
din Israel: Minimum, Jurnalul săptămînii, Viaţa noastră, ştiu că 
acest lucru se datorează creditului pe care mi-l acordase inițial 
Alexandru Mirodan. l-am mulțumit de cîteva ori pentru asta, 
în corespondenţa mea privată. Îi mulțumesc public, azi, cînd 
nu mai poate să mă citească. Odihnească-se în pace! 


12 martie 2010 

Înghesuială pe extremă (1) 

Gilceava în jurul lui Mihail Sebastian continuă. Mihai 
lovănel, de la Cultura, o blagosloveşte din nou pe Marta Petreu. 
Pornit să-i corecteze un citat imprecis, el insistă să reafirme aiu- 
reala că, în prima jumătate a secolului XX, “...extrema dreap- 
tă din România se suprapune aproape perfect peste doctrina 

legionară”. 

Trebuie spus că ipoteza lui lovănel e, din păcate, complet 
neadevărată. Guvernul Goga-Cuza, pe cît de efemer ca existen- 
tă, s-a dovedit de un extremism virulent, bunăoară în promul- 
garea legislaţiei antisemite. Ciudăţenia e că, pe cît îi detestau 
cuziștii pe evrei, la fel de mult îi urau şi pe legionari (probabil 
conform criteriului că, în politică, e mai important să te păzești 
nu de orientarea adversă, ci de aceea concurentă). Sînt cunos- 
cute ciocnirile de stradă dintre legionari și cuziști, în confis- 
carea monopolului asupra crimelor politice. Apoi, guvernarea 
dictatorială a lui Carol al II-lea tot pe linia extremismului de 
dreapta poate fi încadrată, deși regele a fost un neostoit duş- 
man al legionarilor (ba a pus umărul și la lichidarea fizică a 
Căpitanului și a celorlalți Nicadori asasini). Iar dictatura lui 
Antonescu, prin alianţa cu nazismul german şi fascismul itali- 
an, unde altundeva, decît de asemeni pe extrema dreaptă tre- 
buie plasată? În prima jumătate a secolului trecut, a fost o în- 
ghesuială extremistă de dreapta, ceva de speriat! Legionarii au 
fost, ce-i drept, niște exaltaţi cu spume la gură, dar erau departe 
de-a monopoliza imbecilitatea şi crima. 


13 martie 2010 

Înghesuială pe extremă (2) 

Extremiștii s-au călcat pe picioare, fără milă, în îmbulzea- 
la din interbelic. O constatăm aruncînd o privire spre desti- 
nul lui Vintilă Horia. Protejat de Nichifor Crainic, care era 
un proeminent combatant în tabăra cuzistă, ca Ministru al 
Informaţiilor și al Propagandei, tînărul rinocer ajunge atașat de 
presă la Legația României din Italia. Pentru asta, şi-a plătit cu 
entuziasm obolul de lingușeală (“E cu neputinţă astăzi să des- 
parți noţiunea de artă de aceea de fascism. Opera lui Mussolini, 
oricît de abundent şi nedrept a fost criticată, va rămîne peste 
veacuri mai ales ca o desăvirșită realizare artistică... Ordinea 
fascistă înseamnă înainte de toate ordine spirituală”). 

Dar, îndată ce la București s-a înscăunat guvernul legio- 

nar-antonescian, iar cuziștii au căzut în dizgrație, Vintilă Horia 
a fost destituit de la post. Rivalităţile extremiste au fost urgent 
tranșate. 

Prin urmare n-au minţit — decît prin ascunderea adevărului 
întreg, — intelectualii care, acum cîţiva ani, au cerut reabilitarea 
lui Vintilă Horia, pe motiv că autorul exilat n-a fost legionar. 
Așa este! El a fost fascist, dar nu și legionar. N-a fost apologet 
al lui Zelea-Codreanu, ci hitlerist sadea (“Adolf Hitler, și nu 
Napoleon Bonaparte, este primul om politic al epocii moderne 
care merită calificativul de Mare European”). 

Aceste nuanţe ale extremismului au fost sesizate cu mi- 
nunată acuratețe de către Eugen Ionesco. Îndemnat de cîţiva 
intelectuali din exil să sară public în sprijinul proaspătului 
premiat Goncourt, acuzat pe nedrept de legionarism, autorul 
Rinocerilor le-a replicat, cu sarcasmul său caracteristic, în legă- 
tură cu Vintilă Horia: “Dacă ar fi fost legionar, poate că aș fi 
intervenit. Dar a fost cuzist”. 


14 martie 2010 

Metempsihoză 

Încă n-am ajuns în asemenea hal de disperare încît să-l 
citesc pe Ion Coja. Există niveluri ale turpitudinii la care greaţa 
nu-mi permite să mă scufund. lată, însă, că revista Observator 
cultural consemnează, cu uimire, că Editura Humanitas își or- 
ganizează lansările de carte recurgind la serviciile funestului 
personaj. Şi, pentru a ne aminti tuturor despre cine e vorba 
în realitate, ne reproduce și un fragment din gândirea sa anto- 
logică: “poporul român își poate asuma cu bucurie și satisfac- 
ție acest capitol de istorie care se cheamă Mișcarea Legionară. 
Poporul român nu are nici un motiv să repudieze Mișcarea 
Legionară, ci dimpotrivă, are toate motivele să meargă pe mîna 
legionarilor, aşa cum a făcut-o și electoratul român care, în 
1937 a votat, practic, pentru venirea legionarilor la guvernarea 
Țării. Un vot istoric”. 

Din cîte ştiu, în religiile orientale există credinţa că suflete- 

le, după moarte, se reîncarnează în alte persoane. Mă întreb cum 
s-ar simţi suflețelul lui Ion Coja, să se trezească la nouă viaţă în 
straiele unui tînăr evreu, hăituit pe străzile Bucureștiului de pi- 
tecantropii cu cămăși verzi? Să-și vadă în piept steaua galbenă? 
Să fie umilit, bătut și schingiuit? Să fie sfişiat în bucăţi de viu? 
Înainte de-a fi atîrnat, de ceafă, în cîrligele folosite de parlagii la 
abator, va avea oare puterea să mai horcăie: “pho-pho-rhul îhși 
phoa-the ah-suh-mah cuh buh-cuh-rhie-e-e-e..."? 


15 martie 2010 

Infernul criticii literare 

Paradoxul — nu singurul — din memoriile postume ale lui 
Adrian Marino (Viața unui om singur) ţine de prăpastia căs- 
cată între teorie și practică. Pe de o parte, ideologul literatu- 
rii afirmă cu insistenţă prioritatea raționalismului, a spiritului 
critic. Pe de altă parte, îi ciomăgește sarcastic pe absolut toți 
criticii literari. Cutare (Marian Popa) e agresiv doar datorită 
încadrării sale la Securitate. Cutare (Alex. Ştefănescu) e abject 
şi incompetent, fiindcă este un “executant servil al Consiliului 
Culturii”. 

Nu scapă de vituperările sale nici cronicarii literari consa- 
craţi: “Cu Gheorghe Grigurcu, de pildă, nu am polemizat nici- 
odată. «N-am răspuns» la nici un «atac». Iar despre prolixitatea 
cronicilor sale — după mine insuportabilă — am păstrat toată 
discreţia posibilă. Dar astăzi, dacă m-ar întreba cineva cum îmi 
imaginez «infernul critic» aş răspunde: «Să mi se citească, în 
dreapta, o cronică de Gheorghe Grigurcu, iar în stînga, o cro- 
nică de Dan C. Mihăilescu. Sau invers».” 

Pur şi simplu. 


16 martie 2010 
Logică metafizică 
Rațiunea care omite etica este învinsă și pedepsită. Aceasta 


e pe scurt motivaţia damnării lui Guido da Montefeltro, expu- 
să în povestea lui Dante (Infern, XXVII). 

Guido e luptătorul viclean, lipsit complet de limite (“fap- 
tele mele n-au fost de leu, ci de vulpe” — “opere mie / non 
furon leonine, ma di volpe”). După o viaţă întreagă de înșelă- 
torii şi minciuni sfruntate, își calculează pînă și mîntuirea: la 
bătrîneţe devine franciscan, se călugărește în vederea furișării 
pe poarta raiului. Doar că un Papă și mai netrebnic, Bonifaciu 
al VIII-lea, îl recheamă de la schit pentru a-i cere sfatul, în bă- 
tălia sa împotriva nobililor ce-i sfidau autoritatea. Îi promite, la 
schimb, că îi va ierta, cu anticipație, orice păcat. 

Guido își stoarce iarăși creierii, pentru a alege varianta 
cea mai bună: dacă nu-l ajută pe Bonifaciu, trufașul Papă îl 
va excomunica, azvirlindu-l în Infern, iar întregul său efort de 
mântuire a fost zadarnic. Dacă, în schimb, îl învaţă să promită 
multe şi să ţină puţine (“lunga promessa con Lattender corto”), 
escrocheria lui va fi din nou răsplătită. Alege a doua variantă. 

La moartea lui Guido, cazul său ajunge obiect de dispută 
între Paradis și Infern. Sfintul Francisc vine să-l recupereze, dar 
rămîne fără argumente în faţa diavolului hotărît să-l tîrască jos, 
printre meschini, pe cel ce-a dat sfaturi de înșelăciune. Satana 
expune o logică inexorabilă: “nu te poţi mîntui dacă nu te că- 
ieşti, dar nici nu poţi să te căieşti şi totodată să păcătuieşti, din 
cauza contradicţiei ce nu ţi-o permite” — “assolver non si può 
chi non si pente, / né pentere e volere insieme puossi / per la 
contradizion che nol consente”. 

Rațiunea perversă, vicioasă, e învinsă cu propriile ei arme, 
înainte de-a sfirși în flăcări. 


18 martie 2010 

Le moi est haissable 

Un comentator se referă în trecere la ultima carte a lui 
Adrian Marino, Viața unui om singur. loan Lascu observă uimit 
că o galerie întreagă de personalităţi este luată în colimator de 
incomodul memorialist și scuturată: G. Călinescu, Constantin 
Noica, Mircea Eliade, Emil Cioran, Eugen Simion, Gabriel 
Liiceanu, Andrei Pleșu, Horia Roman Patapievici, Mircea 

Dinescu, Fănuş Neagu, Mircea Zaciu şi alţii. Singurul care 
scapă cu o imagine acceptabilă din ghearele lui Marino este 
Nicolae Manolescu. Dar, cum notează întemeiat I. Lascu, dacă 
Marino ar fi apucat viu anul 2009, cînd Manolescu l-a exclus 
din Istoria critică a literaturii române şi l-a persiflat în diverse 
prilejuri, probabil că mult mai violentă ar fi fost reacţia bă- 
trînului hermeneut. 

Şi, într-adevăr, acesta e unul din reproşurile de căpătii ce 
pot fi formulate la adresa cărţii lui Adrian Marino. Deși autorul 
se proclamă un nobil adept al raționalismului, al teoriei și al ju- 
decăţilor globale, generoase, umaniste, evaluarea celorlalți inte- 
lectuali se realizează, în primul rînd, e drept, pe baza ideologiei 
la care ei subscriu, dar apoi invariabil se ajunge la momentul 
hachiţelor personale. Întrucît acela a afirmat că..., şi eu zic aici, 
postum, despre el că... Alura de răfuială personală șubrezește 
şi umbrește legitimitatea unor critici, în ciuda elaboratei lor 
fundamentări. 

Cel care a frecventat cu atîta insistenţă bibliografia france- 
ză ar fi trebuit să aprofundeze și preceptul “Le moi est haissable”. 
Dar un Adrian Marino hibridat cu umilința Sfintului Francisc 
ar fi fost probabil ca o halbă de bere, fără spumă, sorbită cu 
biberonul. 


19 martie 2010 

O mică inconsecvență (1) 

leri a fost postat pe site-ul ministerului de profil, în ve- 
derea dezbaterii publice, proiectul Legii Educaţiei Naţionale. 
Fireşte că s-au criticat deja multe şi mărunte, pe această temă. 
Un lucru important trebuie subliniat, totuși, în ceea ce pri- 
veşte strategia de descentralizare a viitoarei legi. Pe de o parte, 
ministerul își propune cu toată seriozitatea să se debaraseze de 
o mulțime de atribuţii ale sale, pe care le trimite acum spre 
ograda puterilor locale, la nivelul şcolilor și al universităţilor. 
Recrutarea cadrelor didactice potrivite, în cadrul instituţiei de 
învățămînt, autoritatea sporită a elevilor şi a părinţilor, se află 

printre asemenea tentative limpezi de reformă. 

Pe de altă parte, se încearcă evitarea abuzurilor locale, ce ar 
rezulta din acumularea excesivă a puterilor într-o singură mînă. 
Se doreşte împiedicarea apariţiei unor mici despoţi de carti- 
er. Astfel că puterea descentralizată este... bifurcată în cadrul 
instituţiilor de învățămînt. Directorul de școală are atribuţii 
executive, dar e chemat să dea socoteală în faţa consiliului de 
administraţie al școlii respective, care e condus în mod obli- 
gatoriu de altcineva. Rectorul de universitate are competenţe 
de execuţie, dar e obligat să întocmească rapoarte periodice de 
activitate, să ţină seama de opiniile conducătorului senatului și 
poate fi demis prin decizia întemeiată a ministrului. 


20 martie 2010 

O mică inconsecvenţă (2) 

Avînd în vedere acest principiu general al descentrali- 
zării învățămîntului, rămîne totuși ciudată încremenirea în 
proiect(ul de lege), pe subiectul manualelor şcolare. Spre de- 
osebire de celelalte eforturi de delegare a autorităţii, în acest 
domeniu articolul 55 ne anunţă sever că “În unităţile de în- 
vățămînt public sau privat se utilizează numai manuale școla- 
re aprobate de Ministerul Educaţiei, Cercetării, Tineretului şi 
Sportului”. 

Cu alte cuvinte, sînt pasate spre teritoriu competențele de 
management în educaţie, dar e păstrată neştirbită prerogativa 
ideologică a onor ministerului. Ne mai persistă în memorie 
scandalul furibund de acum cîţiva ani, cînd un manual de is- 
torie își permitea să includă două rînduri frivole despre buzele 
senzuale ale unui domnitor. Atta le-a trebuit! De la comisiile 
parlamentare și pînă la talk-show-urile televizate, lumea a fre- 
mătat de indignare. Pentru a nu se mai scăpa acum din miini 
căpăstrul ideologizării “soft”, toate manualele vor trebui să-și 
continue anevoiosul drum către acreditare. Însă, ca de obicei, 
pînă vor urca Golgota, se va schimba ministrul. Şi (de două 
ori) programa... 

Învăţământul italian, de pildă, nu-și face asemenea proble- 
me de centralism (ne)democratic, în privinţa administrării ma- 
nualelor. Orice editură e liberă să le tipărească și să le propună 
şcolilor. Se oferă obișnuitele exemplare gratuite, pentru uzul 
profesorilor de specialitate, care selectează ei înșiși ediţia cea 
mai potrivită, o prezintă în faţa consiliului profesoral, iar după 
obţinerea acordului votat al colegilor, le solicită elevilor să și-o 
cumpere. 

Statele occidentale pesemne că au știut să evite reflexele 
centralismului ideologic, care la noi mai persistă chiar și la do- 
uăzeci de ani de la căderea comunismului. 


21 martie 2010 

Tactica sconcsului (1) 

În debutul freneziei din ultima vreme, privind identificarea 
scriitorilor colaboraţionişti, Bujor Nedelcovici a presărat încă 
din 2003, în volumul său Un tigru de hîrtie, anumite indiscreţii 
usturătoare. Prozatorul stabilit la Paris, după ce-a avut prilejul 
să-și studieze propriul dosar de la Securitate, a aflat stupefiat că 
bunul său prieten, criticul literar I.M. de la România literară, 
l-a turnat de-a lungul anilor către oculta instituţie. Prevalindu- 
se de amiciţia dintre ei, I.M. a raportat intenţiile subversive ale 
lui Nedelcovici, ori a acţionat pentru moderarea gesturilor de 
exasperare politică ale acestuia. 

Fireşte că vulgara deconspirare a trecutului de dalmaţian 
e ultimul lucru pe care și-l doreşte un scriitor, ce (supra)vieţu- 
ieşte de pe urma reputației sale. Ce-a avut de răspuns Mircea 
Iorgulescu la aceste acuzaţii precise și transparente? Cum 
şi-a reparat imaginea şifonată, de personalitate duplicitară, care 
pe de-o parte propovăduiește spiritul critic şi demnitatea indi- 
vidului, iar pe de altă parte clocește, pe bani buni, editorialele 
de prima pagină despre Epoca de Aur, la jumătatea anilor ‘80, 
iar în culise îşi toarnă sau își manipulează amicii? 

Atacul e cea mai bună apărare. Chiţibușarul gazetar por- 
nește să-l ridiculizeze pe acuzatorul său. Vom afla, așadar, că 

Bujor Nedelcovici e cam excesiv, întrucît amplifică în ochii 
publicului gravitatea retorsiunilor pe care le-a avut de suferit 
în comunism. E și cam emfatic, căci “umflă” artificial numă- 
rul anilor în care a fost retrogradat să lucreze pe şantier, unde 
n-a fost “simplu muncitor”, ci de-a dreptul un “merceolog”, 
care avea “biroul lui”. E și cam aiurit, căci anumite date ca- 
lendaristice pe care le indică pot fi inexacte. Mai scrie şi după 
ureche, amintind bunăoară de cartea lui François Mitterrand, 
Revoluţia permanentă, cînd de fapt Mitterrand a scris volumul 
Lovitura de stat permanentă. E şi cam fanfaron, căci pretinde că, 
la arestarea tatălui său, și-a pus pe birou un citat, în limba fran- 
ceză, din Virginia Woolf (“Je suis seul dans un monde hostile. La 
face humaine est atroce”), cînd se ştie că era imposibil să găseşti, 
în anul 1958, la Ploiești, un exemplar franțuzesc al romanului 
Valurile. 

După ce ridem bine-bine la chichiţele avocăţești ale lui 
Mircea Iorgulescu, ne întrebăm totuși, scărpinîndu-ne cu 
mîna stîngă după ceafă: merita oare acest emfatic, acest fan- 
faron, acest aiurit, acest excesiv și acest “urechist” de Bujor 
Nedelcovici să fie turnat cu atâta abjecţie, de bunul său prieten, 
criticul literar I.M., la Securitate?! 


22 martie 2010 

Tactica sconcsului (2) 

Şi de unde s-a reîncălzit toată ciorba? Ziarul Adevărul re- 
lata, acum cîteva zile, că CNSAS a trimis la Curtea de Apel 
Bucureşti dosarul lui Mircea Iorgulescu, pentru ca instanţa să 
se pronunţe despre eventuala calitate a acestuia de colaborator 
al poliţiei politice. Ambiguitatea situaţiei constă în faptul că, 
deși criticul literar s-a slujit în delaţiunile sale de numele con- 
spirative “Dorin” şi “Mirel”, nu i s-a regăsit totuși semnătura 
pe un angajament propriu-zis. Calitatea de membru PCR îl 
scutea de dubla afiliere oficială. 

Demersul CNSAS s-a derulat la solicitarea lui Bujor 
Nedelcovici, a fiicei poetului Eugen Jebeleanu, precum și a fi- 


60 


ului prozatorului Dumitru Țepeneag. Cu toţii, consultînd do- 
sarele la care aveau acces, au constatat că ei sau părinții lor au 
fost turnaţi la Securitate de Mircea Iorgulescu. O altă victimă a 
conștiinciosului informator a fost Dorin Tudoran, care de ase- 
meni confirmă pe blog că a regăsit, în paginile dosarului său, 
urmele de “bunăvoință” ale lui Iorgulescu. 

Acum pe unde va mai scoate cămeșa prolificul editoria- 
list comunist al României literare? Ne va povesti iarăși despre 
“emfaza” lui Bujor Nedelcovici? Sau despre “fanfaronada” lui 
Eugen Jebeleanu? Sau despre “excesele” lui D. Țepeneag? Sau 
despre “impresionismele” lui Dorin Tudoran? 


23 martie 2010 

Do ut des 

Gheorghe Grigurcu a reușit să-și perplexeze cititorii, acum 
doi ani, cînd în plin scandal în jurul unei cărţi neofasciste de- 
dicate lui C. Noica, se preta la şocante gudureli: “Minuţios do- 
cumentată, învederînd o remarcabilă vervă demonstrativă, scri- 
erea lui Sorin Lavric e infuzată în marea majoritate a paginilor 
sale de un spirit de justiţie, care e, vorba lui Camus, «în același 
timp o idee și o căldură sufletească»”. De la Sorin Lavric pînă 
la Titu Maiorescu, obrazul gros al literaturii române a făcut o 
haltă de reajustare inclusiv pe la raftul lui Camus. Şi nimeni 
n-a făcut apoplexie. 

De-atunci a mai trecut ceva timp, iar impresariatul reci- 
proc se mișcă natural (ca tenişii Adidas). Acum e Lavric cel care, 
în cunoscutul stil bolovănos-guduros, scrie despre Grigurcu în 
România literară, pentru a-i întoarce elogiile. Dar în ce hal? Să 
trecem peste greșelile gramaticale frapante: “împrejurimile ce- 
nușii al [sic!— L.A.] micului tîrg”; “portretul criticului, așa cum 
se desprinde din convorbirile cu Dora Pavel, e acela a [sic! — 
L.A.] unui inadaptar”. Să-i neglijăm cacofoniile mari cât o zi de 
post: “cu remarca că [sic! — L.A.]”. Să-i ocolim pleonasmele co- 
pleșitoare: “sensul semantic [sic! — L.A.] al cuvintelor”; criticul 
“scrie greu și laborios, cu o lentoare trădînd ruminaţia înceată” 

(pesemne că Lavric ar fi preferat o scriere uşurică, de o sprin- 
teneală trădînd ruminaţia... rapidă). Să-i omitem stupiditățile 
amuzante — ca aceea cînd ne spune că Gh. Grigurcu ar fi “un 
autor corosiv, vertical și inavuabil”. (Atita vreme cît “inavuabil” 
desemnează, cu dicționarul în mînă, ceva “ruşinos, nedemn”, 
cu greu ar face insulta respectivă casă bună cu... verticalitatea.) 

Să insistăm, în lavricitate, doar pentru un ultim sfert de 
enunţ ghiduș, ce merită premiul special pentru neghiobie. 
Aflăm așadar că, în scrierile lui Gh. Grigurcu “...frazele nu-i 
pot fi anticipate în desfășurarea lor logică, de parcă cutele vii- 
turii verbale formează niște pliuri...”. De notat: 1) cacofonia: 
“parcă cutele”; 2) incongruenţa: “cutele viiturii”; 3) tautologia: 
“cutele formează pliuri”. 

Do ut des. Un critic reputat s-a simţit obligat să introducă 
fraudulos în cetate o scriere extremistă, plasînd-o în vecinătatea 
lui... Albert Camus. Junele protejat îl îngroapă, în contrapar- 
tidă, sub un potop de insanităţi cu ifose și de aberaţii cu panaș. 
Doar ăsta e nivelul la România literară? Doar ăsta e nivelul în 
cultura română? 


24 martie 2010 

Se non è vero, è ben trovato 

Ultima carte a lui Adrian Marino e relevantă ca sumă a idi- 
osincraziilor sale. Dar, prin intermediul lor, se conturează apoi, 
în subsidiar, imaginea zelle quelle a societăţii românești. lată, 
spre exemplu, o biîrfă aparent frivolă, care ne conduce gîndul 
spre alte detalii. “Dintr-odată îmi ajunge la ureche o știre care 
— după cum m-am convins repede — a făcut ocolul orașului. 
Profesoara de română, Monica Onojescu, la liceul unde era 
în ultima clasă fiul lui M.P, Adrian, dictează la un moment 
dat o anume bibliografie școlară. Printre care și una sau două 
dintre cărţile mele. Cînd Adrian Papahagi se ridică dintr-odată 
şi exclamă furios: «Acesta nu, căci este pencţist». La care pro- 
fesoara are o replică extraordinară, formidabilă: «Şi tatăl du- 
mitale este fesenist». Ilaritate generală în clasă. Dar episodul 

ilustrează gradul de fanatism și intoleranţă, care se instalase în 
familiile acestor proaspeţi guvernamentali «feseniști», carieriști, 
miniștri, directori, diplomaţi culturali etc.”. 

Ca să fiu sincer, pe vremea întîmplărilor evocate eram toc- 
mai profesor la respectivul liceu (Gh. Şincai), și n-am auzit de 
acest episod picant. Dar, chiar de n-ar fi autentic, e pe deplin 
sugestiv pentru stilul unui intelectual care și-a făcut drum prin 
viaţă, presărînd coate în gură celor dimprejur. Ţin la îndemîna 
postumităţii (ba poate chiar și a antumităţii) detalii jenante le- 
gate de felul în care profesorul Marian Papahagi, tatăl elevului 
revoltat împotriva lui A.M., mi-a blocat obţinerea unor burse 
de specializare profesională în Italia, după 1989, sau alte amă- 
nunte, la fel de penibile, ţinînd de blocarea accesului meu în 
învățămîntul universitar, din partea aceluiași Marian Papahagi. 

Dacă Famiglia a protestat împotriva includerii lui Adrian 
Marino pe o listă bibliografică, în schimb M Capo di tutti i 
capi s-a războit nu doar cu mine (admit: puteam fi, să zicem, 
o figură dezagreabilă), dar și cu elevii pregătiţi de mine. Unii 
dintre ei au fost picaţi abuziv, la examenul de admitere în facul- 
tate, pentru simpla vină de-a fi studiat limba italiană cu mine, 
în timp ce alţii, întîmplător trecuţi de barajul vigilent, au fost 
radiaţi ulterior de la bursele în străinătate. 

Ah, “generozitatea” intelectualului lipsit de scrupule!... 


25 martie 2010 

De ce, nene Papahache? 

Şi, chiar așa, de fapt ce treabă avusese cu mine Marian 
Papahagi, de s-a străduit ani în șir să mă faulteze? Pe mine per- 
sonal (burse blocate, situaţie universitară compromisă, două 
cărţi traduse de mine, preluate de el în vederea publicării, iar 
apoi uitate prin sertarele sale încăpătoare etc.), pe soţia mea 
de-atunci (care a demisionat de la catedra lui, unde ea era asis- 
tentă, precum și de la doctoratul coordonat de el), pe elevii 
mei, care visau cu naivitate să-și continue studiile de italiană 
(structura subiectelor de la admitere a fost modificată unila- 

teral, fără ca ei să fie anunţaţi, pentru a fi defavorizați și apoi 
picaţi; cei reuşiți aveau de trecut, obligatoriu, primul test al 
curiozității maladive: “cu cine aţi studiat italiana?”, “unde aţi 
studiat italiana?”, “cine v-a fost profesor?” etc. — pentru a se ști 
cum se vor constitui “taberele” în facultate, cine va primi burse 
şi note mari, cine va primi doar tifle arogante... Ajunsesem 
să-i sfătuim să nu mai zică nimănui că ne cunosc, ori că de la 
noi au învăţat ce ştiu...) De unde această ură feroce și perseve- 
rentă, împotriva mea, care nu-i făcusem nici un rău, ba chiar îl 
admirasem profesional, pe vremea cînd îmi predase, etalindu-și 
farmecele histrionice? 

La urma urmelor, de ce să aştept și eu, ca Adrian Marino, 
cinci ani după moartea mea, ca să strig cu voce tare că mă doa- 
re? Că am fost furat la drumul mare? Că aranjeorii şi trișorii 
îşi fac, în România, statuie şi bulevard, pe cînd cei stîlciți sub 
bocanci trebuie să stea cu ochii pironiţi la luminiţa din tunel? 


26 martie 2010 

O victorie a lui Papa Pirus 

Dacă tot am deschis discuţia pe tema asta, să-mi amintesc 
aici de “succesul” meu universitar de odinioară. Candidam în 
1994 pentru postul de asistent, la catedra de limbi romanice 
a Facultăţii de Litere din Cluj. Întrucît soţia mea de-atunci, 
A.C., era deja asistentă acolo, ştiam că e nevoie de vreo doi-trei 
oameni pentru a acoperi mulțimea de ore. Totuși, profesorul 
Papahagi a hotărît să scoată un singur post la concurs, cu “dedi- 
caţie” pentru I.S. (fosta mea colegă de liceu și facultate — bună 
cunoscătoare a limbii italiene, dar complet lipsită de publicaţii 
de specialitate). Eu pe-atunci aveam deja cîteva articole tipărite 
în presa literară din capitală, o traducere din franceză tocmai 
apărută la Ed. Univers din București, alte două cărţi traduse și 
predate chiar la Editura Echinox, condusă de M. Papahagi, iar 
în manuscris un Dictionar italian-român şi român-italian. 

Decizia unanimă a comisiei animate de Papahagi a fost 
în favoarea lui I.S. și în defavoarea mea. Doar că hotărîrea cu 

pricina a fost blocată de Consiliul facultăţii, care a constatat 
discrepanţa de activitate ştiinţifică a celor doi candidaţi. Un an 
mai tîrziu, postul a fost din nou scos la concurs, eu nu m-am 
mai prezentat, I.S. a trecut de comisie și de Consiliu, dar a 
picat la Senatul universităţii: publicaţiile ei continuau să fie 
insuficiente. Peste încă un an, cînd postul a apărut a treia oară 
la concurs, I.S. s-a plictisit de sportul respectiv și a plecat de la 
catedră și din ţară. 

În contextul nervozităţii extreme din peisaj, cu represalii- 
le aplicate elevilor noștri și toate celelalte “delicatesuri” asupra 
cărora nu insist acum, A.C. a hotărît să plece și ea de-acolo, 
prin demisie. Astfel că, în loc să-şi ia doi oameni care să-l ajute, 
M. Papahagi a rămas, dimpotrivă, fără trei specialişti. Cînd i-a 
apărut noua oportunitate a job-ului de la Roma, avea de fugit 
acasă, din capitala Italiei, în weekend, pentru a-și ţine avalanșa 
de cursuri și seminarii. Falimentul era inevitabil. În cazul lui, 
am înţeles că a fost vorba despre un infarct. 

PS. Regele Pirus al Epirului i-a învins pe romani la 
Heraclea şi Asculum, în 279 a.Cr., dar cu preţul unor pierderi 
atît de însemnate încît, la urmă, a pierdut întregul război. De- 
atunci datează cunoscuta expresie: “încă o victorie ca asta şi 
sîntem terminaţi”. 


27 martie 2010 

Tactica sconcsului — reloaded 

Mircea Iorgulescu își prelungește zbaterea pe uscat, oferin- 
du-ne noi prilejuri de perplexitate. Acum cîteva zile profeţeam, 
mai degrabă cu ironie, că îl vom revedea pesemne înhăţindu-și 
toţi acuzatorii și reacuzîndu-i, la rîndul lui, de cele mai fan- 
teziste ori spectaculoase deviații, pentru a se lustra pe sine. 
Glumeam eu, ce-i drept, dar iată că Iorgulescu nu glumește! 

A fost uitat, deocamdată, din jetul ţişnitoarei buboase, po- 
etul Dorin Tudoran, care a apucat de-asemeni să confirme că 
şi-a văzut dosarul de la Securitate, ce includea turnătoriile lui 
I.M. Dar să nu disperăm în legătură cu obrazul gros al unor 

contemporani. Dexterităţile de-acum ale fofilistului M.I. con- 
firmă duplicităţile de-atunci ale lui I.M. În fond, de ce-am fi 
sperat că o revoluţie poate schimba un caracter? Sau că poate 
repara o lipsă de caracter? 

Aiurea! Cel mult schimbă topica unor iniţiale... 


28 martie 2010 

Vaca psihanalizei dă lapte praf 

Volumul de memorii al lui Adrian Marino ne-ar putea ofe- 
ri, în sfârșit, piatra de hotar pentru examinarea penumbrelor 
jenante ale culturii române. Spre deosebire de privitorii naivi, 
care admiră desenul din covorul agitaţiei publice, autorul clu- 
jean a răsucit totul pe dos și ne arată, cu încăpăţinare, teh- 
nicile cusăturii. Dispunerea punctelor de tensiune, la vedere, 
e argumentată prin împletirile de aţe, iţe și fiţe colorate, în 
dedesubturi. 

O adevărată cercetare a Vieţii unui om singur ar presupune 
asumarea premiselor protagonistului, urmată de analiza com- 
parată. Care e configuraţia reală a culiselor? Unde o redă corect 
Marino? Unde, în schimb, o stilcește și o caricaturizează (din 
ranchiună, din egocentrism, din resentiment)? 

În locul unui asemenea demers matur, constat amuzat că 
se recurge la expedientul psihanalizei. În recenta dezbatere de 
la Uniunea Scriitorilor din Cluj, s-a vorbit despre de toate și 
despre nimic, amintindu-se “relaţiile proaste cu mama lui, care 
nu-l iubea, tatăl său care nu-i arăta afecţiune... Astfel el și-a că- 
utat părinţi de substitut: cultura și recunoașterea în străinătate. 
Apoi, el vorbește despre cum lucra în schimbul de noapte la 
fabrică, cum a fost urmărit de Securitate şi de colegii lui, ceea 
ce uneori e același lucru. Avînd aceste experienţe, el nu a fost 
liber lăuntric. Nimic nu a mai estompat ulterior dezamăgirea și 
suspiciunile sale”. 

Întrucît, mai devreme sau mai tirziu, cu o moarte sîntem 
cu toţii datori, aș vrea să vin în sprijinul celor care, vreodată, 
se vor întreba în legătură cu polemicile literare pe care le tot 

public de douăzeci de ani încoace. Așa că ţin să precizez foar- 
te limpede, pentru publicul cititor, că eu unul am avut relaţii 
calde cu mama mea, care mă iubește, tatăl meu mi-a arătat 
afecţiune, n-am lucrat la fabrică (ci doar la un depozit de ali- 
mente, în vacanţele de vară) şi nici în schimburi de noapte, 
nu știu dacă am fost sau nu urmărit de Securitate (iar dintr-o 
adresă primită de la CNSAS, s-ar părea că mai degrabă nu). Cît 
despre colegii binevoitori... dacă n-am făcut carieră, datorită 
sprijinului lor dezinteresat, în orice caz m-am considerat și mă 
consider pe deplin liber lăuntric. Trăiască Freud! 


29 martie 2010 

Limba dulce mult aduce 

Am trăit s-o vedem și pe asta. Numărul pe martie al revistei 
Historia tratează pe larg despre O afacere: cultul lui Ceauşescu. 
Tema e atacată de istorici (Adrian Cioroianu, Zoe Petre), e 
descrisă de ziariștii de-atunci și de-acum (Romulus Căplescu, 
Ovidiu Nahoi). Tonul și orientarea critică a abordărilor se des- 
cifrează încă din titluri: Industria slugărniciei; Cine a profitat 
de cultul lui Ceauşescu? Burebista, folosit în interesul ceaușist; 
Omagiul, paşaport pentru publicare etc. Ideea este că unii con- 
temporani ai noştri s-au cocoţat, cu obrazul gros, pe loitra ca- 
rului triumfal pentru a-și rezolva, implicit, și o mică problemă 
personală de carierism, după cum se arată încă din editorial: 
“Cultul personalităţii nu ar fi fost posibil fără contribuţiile, 
adesea voluntare, ale unui mare număr de români — unii chiar 
talentaţi, alții simpli veleitari. Cultul Conducărorului nu era 
pentru toţi o corvoadă”. 

Ne frecăm la ochi și nu ne vine să credem ce citim, toc- 
mai în mensualul pe a cărui copertă stă scris cu litere mari 
DIRECTOR: ION CRISTOIU. Nu că dom șef n-ar face o 
treabă bună, dar cum de s-a coborit și Măria-Sa printre noi, 
muritorii de rînd, de la înălțimea biroului său, ca să ne relateze 
una-alta din proprie experienţă, de pe la Scînteia tineretului? A 
ajuns adjunctul lui Nicu Ceaușescu să muște mîna care l-a hră- 

nit. Un mic pas înainte pentru istorie, un alt pas înapoi pentru 
igiena etică individuală. 

Printre diverse picturi cu flori şi tricolori, printre amu- 
zante citate reluate în exergă din Ovidiu Genaru, lon Dodu 
Bălan, Horia Firănescu, Victor Tulbure ori Sandu Alexandru, 
elev la Liceul Militar “Dimitrie Cantemir”, iată și un instruc- 
tiv tricotaj din poetul Adrian Popescu: “Fiul superb al unei 
generaţii / Veni pe lume iarna — ca bărbaţii / Acestei ţări ca un 
inel, o ţară / La care înnimbînd Carpaţii / Destinul lor e piatră 
rară”. Probabil e vorba de o coincidenţă de nume, altfel cum 
să credem că actualul șef al revistei Steaua, membrul reales în 
Consiliul Uniunii Scriitorilor, membrul în juriul pentru de- 
cernarea premiilor U.S.R., membrul care a desemnat recent 
cîştigătorii premiului Ariel (de amuzantă pomenire) e una şi 
aceeaşi persoană cu meșteșugarul carierist de odinioară? 

Trăim în miezul unui ev aprins. 


30 martie 2010 

Brambureală 

Înaintea alegerilor parlamentare, actualul partid de guver- 
nămînt s-a angajat să mărească salariile din învăţămînt cu 50%, 
pentru a respecta legea votată în unanimitate de Parlamentul 
României. Inclusiv pe baza acestei promisiuni, alegerile au fost 
cîştigate, iar șeful partidului respectiv a devenit şef al executi- 
vului. După cîteva luni de tatonări și amînări, s-a ajuns totuși 
la concluzia că această promisiune electorală a fost greşită și ea 
nu poate fi onorată. Legea a fost suspendată. 

Între adoptarea și suspendarea ei, s-a scurs oricum o perioa- 
dă de timp, în care legea a existat, dar n-a fost aplicată. Pentru 
această scurtă etapă s-au iniţiat şi s-au cîștigat deja cîteva mii de 
procese, în favoarea cîtorva sute de mii de profesori. Sentinţele 
au caracter definitiv şi executoriu. Primul-ministru a ieșit în 
faţa publicului și a promis că drepturile salariale obţinute de 
profesori prin sentinţele judecătorești vor fi onorate de guvern, 
eşalonat, în anii 2011 (34%), 2012 (33%) şi 2013 (33%). 

Acum sîntem în momentul în care alte cîteva sute de mii de 
profesori — printre care mă aflu și eu — ne pregătim să acţionăm, 
la rîndul nostru, guvernul în justiţie, pentru aplicarea unifor- 
mă a legii, prin extinderea efectului sentinţelor, în mod echita- 
bil, asupra întregii categorii profesionale. E oare chiar necesară 
această nouă măsură de forță? Nu există cineva cu scaun la cap, 
care să ia o decizie de bun-simţ, înaintea noului val de procese? 


31 martie 2010 

Putere de sacrificiu 

Revoluţionarul Teodor Mărieş a anunţat în conferința de 
presă de ieri că iese din greva foamei, după cîteva zeci de zile. 
El recursese la gestul extrem pentru a da un brînci organisme- 
lor statului în direcţia democratizării. Mărieș a protestat, mai 
întâi, împotriva nepedepsirii criminalilor din decembrie 1989, 
solicitind urgentarea proceselor şi transparenţa cercetărilor. 
Printr-un scandal internaţional, Asociaţia 21 Decembrie 1989 
a reuşit pînă la urmă să intre în posesia unor copii după actele 
de cercetare, în vederea limpezirii evenimentelor revoluţionare. 
Probabil că, la publicarea lor pe internet, vom avea cu toţii o 
serie de surprize consistente. 

A doua ţintă a lui Teodor Mărieș a vizat stabilirea calenda- 
rului precis pentru adoptarea legii lustraţiei. Prin această măsură 
ar urma să fie îndepărtați din funcţiile publice foștii demnitari 
comunişti, care mai zac prin posturi călduțe. În urma întâlnirii 
cu președinta Camerei Deputaţilor, se pare că și acest obiectiv al 
protestatarului a fost atins. 

În România, țară din zona Balcanilor, nici măcar votarea 
unanimă a unei legi nu garantează aplicarea ei. Așadar nimeni 
nu-i mai naiv decît e cazul, punîndu-și speranţele în viitoarea 
adoptare a unei viitoare legi, care să fie respectată... în viitor. 
Însă militantismul disperat și energia tenace a unui om care și-a 
riscat sănătatea, pentru ca nouă, tuturor, să ne fie ceva mai bine, 
merită un moment de reflecţie impresionată şi măcar atît, un 
singur cuvînt: “mulţumesc”. 

1 aprilie 2010 

Papini despre Dante 

Mă bucur să anunţ că, după o lungă așteptare, a fost în 
sfirşit publicată în limba română cartea lui Giovanni Papini, 
Dante viu. Eu i-am aşteptat apariţia aproape zece ani, de cînd 
am tradus-o și am schimbat cu ea vreo trei editori, pînă l-am 
găsit pe cel potrivit, care nu doar să promită, ci să și aplice con- 
cret cele zise: Editura Pergamon din Bistriţa. Dar profesorul 
Alexandru Marcu, bun prieten cu însuși Papini, în comentariul 
dedicat versiunii originale încă la 3 iunie 1933 (!), îi prevedea 
o rapidă transpunere românească și un binemeritat succes. lată 
că a fost nevoie totuși de vreo... 77 de ani. Habent sua fata 
libelli. 

Pentru edificarea cititorilor reiau aici prezentările de pe ul- 
tima copertă: “Trebuie să facem pentru Dante, la urma urme- 
lor, ceea ce-a făcut Socrate pentru filosofie: să-l coborîm din cer 
pe pămînt. Am înălţat, cu cele mai bune intenţii, o statuie mai 
înaltă decît în realitate: ar fi timpul să readucem la viaţă omul 
adevărat, omul viu. Nu pentru a-l diminua — căci ceea ce e în 
mod etern mare în el rezistă la orice tentativă a mărunţilor de 
noi —, ci pentru a-l înţelege mai bine. Un gigant cum e Dante 
nu are nevoie de tocuri false, catalige sau farduri” (Giovanni 
Papini). “Din viaţa ilustrului său concetăţean, Papini știe că se 
cunosc prea puţine amănunte sigure; din viaţa exterioară. Şi 
atunci, se va resemna să înfăţișeze un tablou moral, spiritual, al 
existenţei lăuntrice, reconstituit cu ajutorul operei lui Dante, 
dar, să nu omitem, și cu ajutorul dantofililor ori dantiștilor, ori 
pedanţilor istorici literari, cei atît de ocărîţi (...). Cartea aceas- 
ta are meritul de-a dovedi curajul inovării, într-o materie sacro- 
sanctă și intangibilă, cum este critica dantescă oficială. O carte 
de atitudine, ca toate ale lui Papini, la care se adaugă, invari- 
abil, savoarea autobiografică atît de căutată astăzi” (Alexandru 
Marcu). “Autorul îşi propune, încă din premise, să contureze 
o imagine «umanizată» a poetului medieval, pe baza trăirilor 
lui cotidiene (eșecuri personale, iubiri neîmpărtășite), în lo- 

cul obișnuitei statui încruntate a artistului luptător” (Laszlo 
Alexandru). 

Întrucât versiunea română va fi difuzată mai ales în rețeaua 
bibliotecilor publice, ea poate fi parcursă, în format electronic, 
şi pe site-ul meu. 


2 aprilie 2010 

Spiritualitate 

În mașină sau acasă, mi-am format reflexul de-a schimba 
instantaneu postul de radio, atunci cînd încep reclamele. Azi 
dimineaţă n-am fost suficient de sprinten și am apucat, cu ju- 
mătate de ureche, primul slogan. Lumea era îndemnată să-și 
cumpere ghidul de călătorie tipărit de ziarul Adevărul, cam în 
felul următor: “Vrei să cunoşti spiritualitatea lui Che Guevara? 
Vino în Cuba!. 

După ce-am izbucnit într-un rîs instantaneu, mi-am zis că 
povestea e totuși prea de tot neghioabă. Oare cum aș reacţiona, 
mergînd în Salvador, Chile ori Africa de Sud și auzind acolo, la 
vreun post de radio, sloganul corespondent întru gogomănie? 
“Vrei să cunoşti spiritualitatea lui Ceaușescu? Hai cu noi în 
România!” 

Angajaţii nătărăi mănîncă aguridă, iar șefilor li se strepe- 
zesc dinţii. Te pomeneșşti că de-asta și-a dat demisia azi, în bloc, 
toată ştăbimea de la Adevărul... 


3 aprilie 2010 

Porecle 

Se pare că fantezia onomastică românească e inepuizabilă. 
Citesc despre tineri mondeni porecliţi “Syda”, “Poponeţ” etc. 
Marin Preda are un personaj cu sculă mare, numit de ceilalți 
“Puloş”. În şcoala mea era un flăcău înalt, un vlăjgan, pe care 
colegii îl porecleau “Pizdu”. Ilaritatea involuntară se producea 
mai ales la partidele de fotbal din curte, cînd spiritele erau în- 
cinse, iar juniorii urlau fără reţineri: “Hai, Pizdu!”, “Dă min- 

gea, bă Pizdule!”. Strict autentic. 

4 aprilie 2010 

Amintiri din copilărie (1) 

Probabil că, între cei care am supravieţuit în ultimii ani 
ai dictaturii lui Ceaușescu, fiecare aveam un anumit motiv de 
acută nemulțumire. Unii acuzau frigul din case, alţii foamea, 
alții sărăcia, alţii cenzura, alții umilinţele de nedescris, alţii în- 
ghesuiala pe troleibuzul care venea cînd și cînd, alţii frica difuză 
şi permanentă, alţii lipsa de perspective. Și tot așa mai departe. 
Pe mine mă deranjau variantele rare de a-mi exersa limbile stră- 
ine, pe care le învăţam din pasiune și dintr-o anumită înclinaţie 
înnăscută. În oceanul de conformism şi uniformitate, care se 
întinsese peste capetele noastre, procurarea unei cărți în altă 
limbă decit româna era un eveniment, iar revistele și ziarele 
străine erau complet inexistente. Politica stalinistă de izolare 
totală față de restul Europei izbea, mai întîi, în posibilitățile de 
comunicare. 

Internet şi computere oricum nu existau, iar mașinile de 
scris erau înregistrate la miliţie, unde în fiecare an trebuia să 
te prezinţi cu “mostre” dactilografiate, la obișnuitul control. 
Pentru a scrie, lumea se refugia în faţa caietului și a stiloului 
(creioanele aveau mină subțire, care se tocea ori se rupea ușor, 
iar pixurile, din plastic ordinar, curgeau și lăsau pete pe hîrtie). 
În schimb stilourile!... Mă gîndesc la cele chinezeşti, aduse pe 
furiş din Ungaria, cu peniţa suflată în aur și capacul sclipitor. 
O minune. 

După al doilea stilou distrus, l-am descoperit pe meșterul 
Maniu. Era unicul meșteşugar privat care mai exista în Cluj. 
Toate celelalte servicii fuseseră demult naţionalizate, doar el 
mai rezista, reparînd stilouri. Avea o odaie în centrul orașului, 
cu ieşire pe străduţa din faţa Casei lui Matei, vizavi de resta- 
urantul Intim (care se numea așa, fiindcă doar femeile aveau 
voie să intre acolo, la un pahar de Cico). Atelierul meșterului 
Maniu era liliputan, abia încăpea el însuși în cămăruţă, plus 
încă un client. Ceilalţi așteptau la rînd, afară, în stradă. 

5 aprilie 2010 

Amintiri din copilărie (2) 

Aveam-n-aveam treabă la meșterul Maniu, mă duceam să 
repar stilouri. Mă impresiona atmosfera absolut unică pe care 
o găseam acolo. Vinzătoarele de la alimentara te primeau pe 
vremea aia scîrbite și te repezeau îndată ce intrai în prăvălie: 
“N-avem!”. El te observa cu o privire curioasă, poate ușor iro- 
nică, o atitudine respectuoasă și plină de solicitudine. Era un 
bărbat slab, cu tenul negricios și niște mîini uriașe pentru sta- 
tura lui pipernicită. Nişte ochi vii şi mereu prietenoși. În opi- 
nia mea de elev, părea un om în pragul bătrîneții. Totdeauna 
purta un halat albastru-închis. (Odată am ajuns împreună cu 
el, la ora deschiderii, m-a poftit amabil să intru, dar n-a luat 
stiloul să-l vadă pînă ce nu și-a îmbrăcat tacticos halatul.) 

De obicei desfăcea cu gesturi sigure stiloul, îl examina cu 
mare precizie și în cîteva secunde stabilea diagnosticul: trebuie 
schimbată peniţa, trebuie înlocuit capacul fiindcă i s-a dislo- 
cat arcul interior, e rupt filetul din corpul principal etc. Eu îl 
ascultam fascinat de siguranţa și profesionalismul lui fără greș, 
aproape că nu-mi mai păsa ce anume zice. Apoi se răsucea spre 
una (ori spre alta) dintre cutiuţele lui, înhăța dintr-o mișcare 
piesa exact necesară, o monta cu aceeași precizie, încărca stiloul 
cu o cerneală specială, Pelikan, hașura cîteva linii pe o foaie, de 
probă — gata! În două-trei minute, pe o sumă foarte modestă, 
aveai un stilou ca și nou. 

Iar chilioara lui era o minunăţie: de la pilele, şurubelniţele 
şi patentele miniaturale de care se slujea, pînă la miile de şu- 
ruburi, arculeţe, capace, peniţe care-și aşteptau rîndul pentru a 
fi utilizate. Mai încolo erau ceasul pe perete, cîteva diplome în 
ramă, cîteva articole de ziar sub sticlă înrămată, care vorbeau 
cu entuziasm despre îndemînarea meşterului. Atît apucam de 
obicei să văd, examinîndu-i în paralel mîinile harnice şi ascul- 
tîndu-i explicaţiile precise, în cele cîteva minute. 

6 aprilie 2010 

Amintiri din copilărie (3) 

Cred că abia la a zecea vizită, pe cînd mă pregăteam să 
plec, ameţit de gesturile lui vrăjitoreşti, mi-am ridicat ochii. 
Drept în faţa mea, la un metru deasupra capului său, pe perete, 
se lăbărţa o fotografie imensă a lui Ceaușescu. Avea atitudinea 
aceea marţială bine cunoscută, de președinte înfășurat cu tri- 
colorul peste piept, dar ţinînd triumfător în miîini un sceptru 
regal. Doar mutra porcină, rînjitoare, trăda satisfacția groasă a 
parvenitului şi dădea un mic contrast întregii făcături. 

Am ieșit de-acolo complet zăpăcit. Ce voia să spună mește- 
rul Maniu cu poza aia, expusă la loc de cinste? Era taxa de pro- 
tecţie, pe care o plătea cu inima strînsă, în lumea propagandei, 
pentru a nu-i fi închis măruntul atelier de reparat stilouri, din 
centrul Clujului? Sau era mai curînd forma sa de sarcasm anti- 
ceaușist? (Căci imbecilitatea expresiei de pe chipul prezidenţial 
era de domeniul evidenţei.) Trebuia să aflu neapărat. 

La următoarea ocazie, îndată ce l-am revăzut, i-am căutat 
privirile, să citesc în ele mica sclipire de complicitate. Dar nu. 
Aceleași gesturi politicoase, precise, corecte, aceeași căutătură 
prietenoasă — nimic mai mult. Atunci m-a apucat stînjeneala. 
Am început să-mi învîrt ochii prin atelier, ca să nu-l mai văd. 
Şi brusc, în dreapta mea, am fost atras de o inscripţie în limba 
franceză. Mi s-a părut un detaliu supranatural, în acea realitate 
dictatorială a anilor ‘80 care exilase orice frază sau sunet în vreo 
limbă străină. Mi-am năpustit atenţia într-acolo. 

Era un afiş despre malul mării, foarte albastru, cu cerul și 
valurile ca-n filme. Doi tineri frumoși (el şi ea) alergau cinema- 
tografic pe nisip, rizîndu-și fericiţi. Iar sloganul zicea: VIVEZ 
VOTRE VIE! VENEZ EN ROUMANIE! 

Textul îl am şi-acum în faţa ochilor, după douăzeci și cinci 
de ani. Dar am făcut eforturi serioase pentru a uita scîrba co- 
pleșitoare cu care am ieșit din atelierul meşterului Maniu, spre 
a nu mai reveni acolo niciodată. După ce mi s-a defectat ulti- 
mul stilou reparat, am reînceput să scriu cu pixul. 

7 aprilie 2010 

Necazuri în Paradis? 

Mircea Cărtărescu e, de cîteva decenii bune, favorizatul 
tuturor clasamentelor literare. Odinioară, pe cînd începuse cu 
poezii, era de departe cel mai talentat poet român contempo- 
ran (împins pe tron de insistenţele lui Nicolae Manolescu). De 
cînd s-a făcut prozator, nu există altul mai bun ca el. De la un 
triumf la altul, gloria internă i s-a tot pîrguit, în așteptarea con- 
sacrării internaţionale. Lumea îl venera pioasă, îl aplauda res- 
pectuoasă şi aștepta încrezătoare măcar blazonul unui Nobel. 

Dar titlul mondial l-a primit Herta Muller, care a optat 
pentru implicarea etică în realitatea înconjurătoare, nu pentru 
refugiul prudent în lumile paralele. Pentru deconstruirea, prin 
scris, a efectelor nocive ale dictaturii, nu pentru nombrilismul 
estetic. 

Locurile fruntașe, în clasamentele interne, continuă să-i 
fie rezervate lui Cărtărescu. Însă parcă nici gustul succesului 
nu mai e același. Artistul se apucă să-și cravașeze criticii: “Nu 
poţi găsi o fărimă de adevăr, măcar, într-o glumă proastă ca 
lovănel sau într-un carierist îngîmfat gen Cristea-Enache. În 
cazul lor, verdictul trebuie luat întotdeauna invers ca să devină 
credibil. Odinioară, blestemul suprem în literatură era «lău- 
da-te-ar Bogdan-Duică», acum, dacă te laudă Cristea-Enache, 
poţi fi sigur că ai dat un rateu. Sunt foarte mîndru că unii 
critici m-au pus pe primul loc, dar la fel de mindru că alţii nu 
m-au menţionat deloc sau au găsit cărţile mele submediocre. 
M-a amuzat foarte tare Paul Cernat, care-a reușit performanţa 
de contorsionist să mă pună pe primul loc cu o parte a cărţii 
mele, fără să uite să menţioneze — a suta oară — că o altă parte a 
ei e proastă. Așa e cînd vrei să împaci prea multă lume”. 

Cu sudalma pe buze, duios Cărtărescu trecea... 


8 aprilie 2010 
De la Vâclav Havel la... Alessandro Manzoni 
Unul dintre conceptele de bază ale disidentului Václav 

Havel, expus în eseistica sa anticomunistă, era acela despre 
“puterea celor fără de putere”. În contextul regimului totalitar, 
care fărîmiţează relaţiile interumane, ca refugiu extrem poate fi 
încă folosită arma onestităţii profesionale. În societatea care în- 
curajează abuzurile şi selecția inversă, motivată prin obedienţă 
politică, meșterul berar făcîndu-și conştiincios treaba va ajunge 
inevitabil în conflict cu ceilalți. Va reclama furnizorii necinstiţi, 
clienţii abuzivi, fluxul economic înţepenit și, din una în alta, va 
intra oricum în coliziune cu mecanismul statal. Soluţia? Dacă 
toată lumea şi-ar face bine treaba, dictatura s-ar eroda și, după 
o vreme, s-ar prăbuşi. 

Recitesc în aceste zile romanul lui Manzoni, Logodnicii, 
şi regăsesc unele idei înrudite, exprimate însă cu 150 de ani 
mai devreme (!). Federigo Borromeo îl ceartă pe parohul Don 
Abbondio, care a refuzat, de frică, să încheie mult așteptata 
căsătorie dintre Renzo și Lucia, întrucît fusese ameninţat de 
abuzivul Rodrigo. Cardinalul îl admonestează pe preot, pen- 
tru lașitatea de care s-a lăsat călăuzit, spunîndu-i printre altele: 
“Fără îndoială, nu vei fi întrebat niciodată dacă i-ai silit sau nu 
pe cei puternici să-și facă datoria, căci nu ţi-au fost date nici 
chemarea, nici mijloacele pentru aceasta. Dar vei fi întrebat 
dacă ai folosit mijloacele care-ţi stăteau în putere ca să faci ceea 
ce era de datoria dumitale, chiar atunci cînd cei tari ar fi avut 
îndrăzneala să te oprească”. 

O nuanţă de gîndire foarte actuală și în zilele noastre. 


9 aprilie 2010 

Parlez-vous passareste? 

Vorbiţi păsăreşte? Asta mi-a venit să-ntreb, azvirlindu-mă 
în lectura cărții publicate de Ioana Macrea- Toma, Privilighentia. 
Mă interesa tema, mă interesa epoca — dar pînă acuma n-am 
reuşit să trec de primul șuvoi, Introducerea. Unde am găsit ade- 
vărurile spuse cam așa: 

“Opțiunile politico-literare ale scriitorilor români în co- 
munism nu fac neapărat dovada unui deficit de verticalitate 

morală sau a unei retractilităţi lucrative, ci sunt înscrise și chiar 
prescrise de o anumită stare socio-instituţională a cîmpului li- 
terar, ce formatează într-un chip diferit de alte cîmpuri cultu- 
rale orizontul și elasticitatea de acţiune a agenţilor săi” (p. 7). 
UE Am transpirat instantaneu văzînd ce m-așteaptă. Am zis 
să fac totuși încă o încercare. Am citit mai departe: 

“Ceea ce vrem să sugerăm, în fond, este că există corela- 
ţii între beligeranţa autocentrată a generaţiei “60, investiţiile 
energetice majore în negocierile intra-literare de publicare, ar- 
ticularea unei autonomii instituţionale revendicată ca proiect 
de rezistenţă şi substituirea reţelelor orizontale clandestine de 
afirmare printr-o relaţionare verticală cu redactorii culturali ai 
Europei libere, toate fiind subsumabile unei înţelegeri culturale 
a faptului politic, cu efecte în plan estetic și mai ales în cel 
socio-politic” (p. 10-11). Mă scuzaţi, despre ce-i vorba în fraza 
asta? 

Singurul lucru amuzant pînă acum e pompoasa Tabula 
Gratulatoria, unde autoarea le mulţumeşte “profesorilor mei 
de la Facultatea de Litere” (indicaţi și nominal), pentru cartea 
de faţă, care “poate figura ca un ecou sau ca o continuare a dis- 
cuţiilor seminale și problematizante”. Mă rog, dacă e vorba de 
“discuţii seminale și problematizante”, atunci într-adevăr unde 
sînt doi, al treilea e de prisos. 


10 aprilie 2010 

Paradis cu pete de culoare 

Poetul Vasile Dan evocă, în tonuri nostalgic-luminoase, un 
colț de Italie. Pentru a-și convinge cititorii, îşi ia în sprijin şi 
cîteva personalităţi literare. “Lordul Byron a atins Paradisul, 
nu departe de republica florentină, cu piciorul său bolnav, în 
«Cinque Terre», în Monterosso, Vernazza, Corniglia, Manarola 
şi Riomaggiore, în «Il golfo dei poeti» din fața portului La 
Spezia, scăldat în azurul infinit al Mării Ligurice, pe Rivieră, 
între Carrara şi Genova. După Lordul Byron aici a respirat liric 
şi Eugenio Montale (premiul Nobel pentru literatură în 1975) 

care a și lăsat înscris pe o placă de Carrara — se putea altfel? — un 
superb poem, Portovenere, în piaţeta care acum i-a și împrumu- 
tat numele.” 

Denumiri rezonante, ecouri poetice, impresii lirice. 

Asta îmi aminteşte excursia de anul trecut, la Genova, 
cînd am vizitat orașul şi cîteva din frumuseţile sale turistice 
(am trecut cu mașina prin faţa casei unde s-a născut Eugenio 
Montale). Într-una din zile prevăzusem chiar o escapadă, cu 
vaporașul, pînă la Portofino. Vremea nu era turbată, nici marea 
furtunoasă. Prudent din fire, nu mîncasem nimic în dimineaţa 
respectivă, pentru a mă feri de surprize. Totuși, după vreo ju- 
mătate de oră, hîțînat și răsucit de tangajul navei, a trebuit să 
mă ridic din mijlocul elevilor şi al colegilor pentru a da fuga la 
pupă. În graba mare, n-am mai apucat nici să-mi scot ochelarii, 
înainte de-a voma peste bord. 


11 aprilie 2010 

Comparaison n'est pas raison 

“Tota mea era mai «mare»” — jubilează Nicolae Manolescu 
în România literară, făcînd o comparaţie între a lui și a lui 
Alex. Ştefănescu. 

Să adăugăm, pentru a fi corecţi, că exclamaţia se referea 
la dimensiunile... cărţilor scrise de cei doi: “Ceea ce mi-a pus 
însă capac a fost socoteala cu meritele /szoriei literaturii. A lui, 
nu a mea. l-a numărat paginile, semnele, a cîntărit-o, a măsu- 
rat-o. Nu m-a mirat neapărat o astfel de cantitativă judecată 
critică. Fusesem și eu invitatul emisiunii lui de tv intitulată, 
în același spirit mercantil, Un metru cub de cultură. Dar eram 
sigur că voia să-mi concureze Istoria critică. Calculul nu i-a 
reușit, din fericire. Tot a mea era mai «mare»”. 

Acești flăcăi, la vîrsta senectuţii, se pare că îi aplică și 
istoriei literare principiul prazului: alb la cap, dar verde la 
coadă... 


78 


12 aprilie 2010 

Privatizarea modelelor 

Probabil că marile nume ale literaturii, ale culturii, ar tre- 
bui să rămînă undeva sus, într-o ramă, ca puncte luminoase de 
reper pentru toată lumea. Doar într-o cultură visceral medio- 
cră pot fi privatizate modelele, în beneficiul cîtorva hrăpăreți 
aroganţi. Bătaia reciprocă pe burtă le crește oare cota pariuri- 
lor? Odinioară H.-R. Patapievici era declarat (cu seriozitate) 
un Kierkegaard de Bucureşti, Andrei Pleșu era un Montaigne 
român, iar Gabriel Liiceanu, un Heidegger (de Dimboviţa, 
probabil). Ulterior, pe cînd sărea puricele potcovit la ceruri, iar 
Vladimir Tismăneanu își tipărea volumul de dialoguri cu Ion 
Iliescu, politologul american a fost proclamat de Cărtărescu 
“un Proust al comunismului românesc”. Pur și simplu. 

A venit azi rîndul aceluiași Cărtărescu de-a fi comparat cu 
poetul Dante! Ca ce chestie? Păi, de cînd a fost criticat de mai 
tinerii Daniel Cristea-Enache și Paul Cernat, și-a amintit is- 
tețul C. Stănescu, vezi Doamne, că la fel a păţit şi florentinul 
din Trecento, cînd a fost prezentat în lumini şi umbre de către 
Boccaccio. Așadar Alteța Sa postmodernă n-ar trebui să protes- 
teze, ci să se simtă adînc flatat(ă) de intensitatea criticilor. 

Lăsînd la o parte ipocrizia complimentului, ne scărpinăm 
cu deştu-n țeastă și ne întrebăm cu nedumerire: dacă pe fotoliul 
lui Dante şi-a așezat nonșalant posteriorul Mircea Cărtărescu, 
atunci care anume organe de-ale lui Boccaccio le-ar reveni, la 
preţ de mercurial, celorlalți doi? Ficatul? Splina? Genunchiul 
stîng? Mărul lui Adam? Ptiu, drace! 


13 aprilie 2010 

Oulipo 

Oulipo e o societate culturală franceză cu totul trăznită, 
preocupată de fenomenele lingvistice bizare şi confluenţa lor 
cu matematica: jocurile de cuvinte, lipogramele, cuvintele în- 
crucișate, calambururile, cuvintele-valiză etc. Printre fonda- 
tori, cel mai cunoscut era prozatorul Raymond Queneau. 

Regulile după care se conduce confreria — așa cum le găsesc 
descrise pe un site — mi-o fac cu atît mai simpatică: “Poţi de- 
veni membru Oulipo prin cooptare. Un membru nou trebuie 
să fie ales în unanimitate, cu condiţia să nu fi cerut niciodată 
să facă parte din Oulipo. Fiecare «cooptat» e desigur liber să 
refuze adeziunea (refuzul său e, din clipa aceea, definitiv) dar, 
odată ales, el nu mai poate demisiona decît dacă se sinucide în 
faţa aprozilor (cel puţin doi). Membrii societăţii rămîn oulipi- 
eni chiar și după moartea lor: atunci ei sînt, potrivit formulei 
consacrate, «scuzaţi din motive de deces»”. 

Principiile astea poate că ar trebui introduse și la Academia 
Română. 


14 aprilie 2010 

Şcoala ipocriziei 

Revista electronică Acum a avut iniţiativa de-a relua textele 
mele polemice despre monografia lui Sorin Lavric și tentativa 
sa de reabilitare forţată a lui C. Noica, a tinereţii legionare a 
acestuia. La secțiunea de comentarii, un cititor subliniază, cu 
oarecare cinism, cochetăria gînditorilor occidentali cu diver- 
sele dictaturi. “Nimic nou sub soare: un intelectual strălucit, 
fascinat de violenţa (legionară) ca soluţie la problemele puse 
de democraţie, cedînd cînd violenţa (comunistă) i-a fost apli- 
cată, constant în nevoia de a rămîne pe scenă și în centrul unui 
cerc de admiratori. Franţa, în care trăiesc, e plină de astfel de 
oameni (majoritar au fost fascinaţi de violența comunistă, iar 
de cedat, nu violenţei capitaliste i-au cedat, ci ispitei banilor 
şi televiziunii). Şi toţi se citează și studiază unii pe alții, chiar 
cînd nu se iubesc şi se critică, astfel că mereu aceleași nume 
ocupă faţa scenei și sunt în programul învățămîntului. Și cînd 
mor, devin bulevarde, teatre, cinematografe, centre culturale. 
Nu văd de ce societatea românească i-ar refuza lui Noica, ceea 
ce societatea franceză le acordă lui Sartre şi atîtor altora...” 

În răspunsul pe care i l-am formulat, am încercat să punc- 
tez nu doar constanta atracţie totalitară, din gîndirea lui Noica, 

dar şi frapanta ipocrizie a ucenicilor săi, care după 1989 ni-l 
tot reîmpachetează pe ginditorul de la Păltiniș în ambalajul 
democraţiei, al europenismului şi al drepturilor omului: “Mă 
bucur că domnul C. a ajuns la concluzia că Noica a fost fasci- 
nat de violenţa legionară (și împotriva soluţiilor democratice), 
iar acum ciracii lui Noica încearcă menţinerea sa cu orice preţ 
în primul plan al discuţiei publice. Tocmai despre asta cred şi 
eu că este vorba. Cu o mică diferență esenţială, faţă de reali- 
tăţile occidentale. La noi, în România, intelectualul care mai 
întîi a fost legionar, iar apoi a devenit agent de influenţă al lui 
Ceaușescu este prezentat, în lumea snoabă, ca un mare gânditor 
de talie europeană și un model demn de urmat în prezent. Iar o 
carte care, pentru a atenua păcatele publice ale lui Noica, elo- 
giază spiritul Mişcării Legionare, este recompensată de însăşi 
Academia Română. Cu un premiu purtind numele lui Titu 
Maiorescu (unul, totuși, dintre marii democrați ai culturii ro- 
mâne...). Pînă la urmă, poate că nu ticăloşia deranjează mai 
mult, ci ipocrizia. Vorba unui francez de-al d-lui C.: J'appelle 
un chat un chat, et Rollet un fripon”. 


15 aprilie 2010 

Cip-cirip! Cip-cirip! 

“Nu trecerea pură și simplă a vremii face distanţarea ne- 
cesară aprecierii trecutului, ci expansiunea acesteia, cumularea 
vremurilor petrecute, a viziunilor compoziționale care să-i în- 
tregească, prin spaţializare, procesarea sensului și cît mai com- 
plet înţelesul. Şi raţionalist și indeterminist și relativist etc., nu 
numai dualist — prin excelenţă maniheist, dialogul polemic su- 
perficial şi obtuz (escalada încrîncenării polemice ducînd, în 
speţă, în ridicolul combaterii unui naționalism cu altul, sau, la 
grotesc, cu ultranaţionalismul) prin refractarităţile sale, ci re- 
dobindind favoarea compoziţională a sfatului din agora, adîn- 
citor și revelator.” 

În caz că nu v-aţi prins, păsăreasca de mai sus reprezintă 
critica feroce pe care un anume Rogobete mi-o adresează în 

revista Argeș. După ce-și va traduce poliloghia (din imbecileză 
în română), îi promit că voi răspunde mai elaborat. Pînă atunci 
pot să-i spun doar: “hîșșș!”. 


16 aprilie 2010 

Martor ocular 

Pînă la urmă am intuit totuși, cu eforturi disproporţionate, 
de ce s-a supărat Rogobetele pe articolul meu despre Noica. El 
nu e deloc convins că meditatorul din Păltiniș a fost sedus de 
ispitele totalitare. Ar fi fost, dimpotrivă, un filosof sfios și blajin, 
în măsură să-ţi taie răsuflarea de cumsecădenie. Şi ne spune asta, 
cu experiența sigură a martorului ocular: “Personal, prin jocul 
întîmplării, am strîns, în redacţia unei reviste antedecembriste 
bucureștene, mîna cuminţeniei sale care și-a șoptit numele cu 
asemenea liniște sufletească încît am surzit”. 

Poate i se mai destupă urechile surdului, dacă vede și pasaje 
în care Noica-cel-tinăr-și-extremist face elogiul crimelor legio- 
nare, găsindu-le motivații nobile: “Unde sînt actele de violenţă, 
sau pur și simplu de huliganism și indisciplină ce le-au fost re- 
proşate legionarilor? Căci violenţa nu ţine întotdeauna de orbi- 
re; ţine, uneori, de setea purității. Căpitanul și Moţa au lovit. 
Mulţi dintre cei de tot buni au lovit. Dar au lovit fiindcă gestul 
lor avea un sens purificator pentru sufletul neamului”. 

Asta îmi amintește o altă experienţă recentă. Într-o sesiune 
de comunicări ştiinţifice (internaţionale!), unul dintre partici- 
panți s-a disociat iritat de prezentarea și citatele mele din legi- 
onarul Noica. El ne-a asigurat mînios, pe toţi cei prezenţi, că 
l-a cunoscut bine pe filosof la senectute, cînd era chiar un om 
cumsecade. Și că avea un loden șifonat. Şi că s-au dus împreună 
la ştrand. (N-am aflat dacă apa era încălzită ori făcea bulbuci.) 

La sfîrșitul dezbaterilor, am rămas fiecare cu ale sale: eu cu 
lecturile, el cu amintirile. L-am îndemnat chiar să facă data vi- 
itoare o comunicare ştiinţifică unde să arate, cu citate și bibli- 
ografie, că nu putea fi extremist la tinereţe cel care mergea la 
ștrand, la bătrîneţe. 

17 aprilie 2010 

Pe cînd era bunica fată 

H.-R. Patapievici îşi tipăreşte în presa literară un dis- 
curs bombastic, livrat iniţial pentru urechile publicului de la 
Societatea  Austriacă-Română  (Osterreichisch-Rumânische 
Gesellschaft), ce trudeşte la consolidarea legăturilor bilaterale. 
Fireşte că nu hiperbolele viguroase, destinate să capteze bună- 
voinţa auditoriului, sînt de natură să șocheze — deși frenezia 
exagerărilor pare, în sintonie cu stilul autorului, fără limite: 
“vă invidiez că vorbiţi limba germană: e ca și cum aţi poseda 
două lucruri de preţ dintr-o dată: o superbă limbă maternă şi, 
în același timp, cea mai inteligentă limbă dintre toate limbile 
moderne” (pur și simplu!). 

Ideea principală a expozeului se structurează pe exaltata 
linguşeală bivalentă: voi sînteţi mari — noi sîntem mici; voi sîn- 
teţi tari — noi sîntem slabi; voi sînteţi în centru — noi sîntem 
la periferie; voi sînteţi dezvoltați — noi sîntem retardaţi. Ce-i 
drept, cu detaliul atenuant că plasarea periferică şi subdezvol- 
tată permite dubla percepţie, asupra a ceea ce ești și asupra a 
ceea ce ai vrea să fii: “oamenii aflaţi într-o zonă de înapoiere 
suferă de toate dezavantajele reale și imediate ale unei moder- 
nităţi întârziate și defazate; și beneficiază de avantajele care ar 
putea rezulta din strădania de a învinge prin cultură decalajele 
impuse de înapoiere”. 

Imaginea piramidală este aceea a modernităţii în expan- 
siune, a colonizării de la cei tari spre cei slabi, de la șefi către 
subordonați: “problema centrală a modernizării este aceea a 
raportului dintre Centru și Periferie. Toate lucrurile care de- 
curg din acest raport exprimă dezavantajele reale şi imediate ale 
periferiei”. (În fundal parcă se întrezăreşte și basca lui Noica, 
plus binecunoscuta exclamaţie de obidă, adaptată la noile îm- 
prejurări: Austria untului, fire-aţi ai dracu). 

Din păcate pentru castelul de nisip al vorbitorului bucu- 
reștean, realitatea construită de el ţine de ce-a fost acum cîteva 
decenii, pe cînd era bunica fată. Acum nu modernismul ne 

captează atenţia, ci sfidările postmodernismului. Lumea nu se 
mai ierarhizează pe verticală, ci e descentrată în diverse puncte 
de influenţă și interes. Globalizarea a ucis centralismul geogra- 
fic, iar dinamismul accelerat aruncă în desuetudine clasamen- 
tele cu miză pe eternitate. Cît priveşte limba germană, ea a cam 
rămas pe nicăieri, în urma limbii engleze. 

În loc de filosofia civilizaţiei, H.-R. Patapievici ar trebui să 
se apuce de gramatică şi de conjugarea verbelor: eu lingușesc — 
tu lingușești — el lingușeşte: voi ne credeţi? 


18 aprilie 2010 

Alba-neagra (1) 

Cînd eram militar la Constanţa, acum vreo treizeci de ani, 
mi s-a întîmplat o poveste iritantă. Am ieșit din cazarmă cu co- 
legii, într-o învoire. La puţinii bani de buzunar pe care-i aveam 
de la părinţii noştri, ne-am lipit de un grup de localnici. Cîţiva 
stăteau de strajă, iar unul mai tuciuriu, ghemuit lîngă un scă- 
unel, arunca, învîrtea și răsucea cu dibăcie trei cărți de joc pe 
o bucată de carton. Din cele trei cărţi, două erau negre și una 
albă — iar pe spate erau, firește, identice. În timp ce le vrăjea și 
le descînta, scamatorul întorcea pe rînd cîte una, pe care o arăta 
publicului fascinat, mormăind totodată în viteză: “Uite alba! 
Care-i alba? Asta-i alba? Nu e alba! Asta-i neagra! Unde-i alba? 
Care-i alba? Asta-i neagra! lară-i neagra! Unde-i alba? Asta-i 
alba! Pune banu’! Care-i alba?”. 

Ideea era să pui jos o bancnotă cu valoare destul de mare, 
iar dacă nimereai alba, primeai înapoi dublu. Dacă n-o nime- 
reai, rămîneai fără suma pusă în joc. l-am urmărit o vreme 
prestidigitaţia și apoi m-am hotărît să sar cu banul. Cînd a 
terminat o tură de amestecat cu “Asta-i alba!”, a trîntit cartea 
norocoasă, cu faţa-n jos pe carton și s-a oprit din agitaţie. Mi- 
am zis că ăla era momentul. Notasem limpede: cartea albă era 
în dreapta. Numai că, în fracțiunea de secundă cînd mi-am 
privit buzunarul, pentru a scoate în înghesuială banii, șmeche- 
rul a învîrtit suportul de carton, schimbînd toată configuraţia. 

M-am năpustit orbeşte, am azvârlit bancnota și am răsucit tri- 
umfător cartea. Dar... am văzut negru în faţa ochilor... Mi s-a 
tăiat respiraţia. Rămăsesem fără ultimii bani, pentru următoa- 
rele săptămîni. 

Colegul Ovidiu Ursa, un lord flegmatic, dovedea mereu o 
perfectă stăpînire de sine. M-a văzut că-s disperat și mi-a zis că 
nu-i nimic, mă ajută el. Se va prinde în joc, dar nu pentru a se 
îmbogăţi, ci pentru a recîştiga și a-mi restitui suma pierdută. 
L-am rugat insistent să nu facă așa ceva, fiindcă va rămîne de 
asemeni fără bani. Mi-a zimbit, foarte sigur pe el, și a-nceput 
să analizeze profesionist rumba degetelor tuciurii. Pe scurt: a 
pierdut de vreo trei ori mai mult decît mine. (Pesemne că era 
mai înstărit de-acasă.) 

Cînd am plecat de-acolo, eram mai mici și mai transpiraţi 
amîndoi. 


19 aprilie 2010 

Alba-neagra (2) 

Cunoscutul refren de la Constanţa îmi răsună și azi în 
urechi, pe cînd citesc opiniile lui Paul Cernat despre nostima 
carte cu Privilighenţia. Comentatorul remarcă, în cazul tinerei 
autoare, că “aproprierea prea rapidă a limbajului sociologic s-a 
grefat pe un limbaj critic preţios şi încă imatur, plin de stîngăcii 
şi presărat pe alocuri cu licenţe gramaticale” (Asta-i neagra! 
Care-i alba?). În plus, “Ioana Macrea-Toma vădeşte destule 
naivităţi şi stîngăcii, îndeosebi cînd abordează producţiile lite- 
rare ale epocii” (Iară-i neagra! Unde-i alba?). 

Este adevărat că, pe-un alt blog cu tupeu, interpretul 
lovănel a plasat cartea respectivă printre marile evenimente 
editoriale ale anului, deşi mărturisea că încă nici n-a citit-o 
(Asta-i alba? Asta-i neagra? Cim s-o știe?). Însă Paul Cernat, 
în ce-l privește, aplaudă “baza de date riguros sistematizată și 
interpretată”, “cercetarea sociologică meticuloasă, de tip in- 
teracţionist [sic! — L.A.], cu numeroase abordări cantitative 
şi statistice dublate de cercetări de arhivă și anchete de istorie 

orală”, “inovațiile metodologice” și “mizele intelectuale puse în 
joc, servite de o impresionantă bibliografie teoretică și istorică 
internaţională” (Asta-i alba! Chiar că-i alba!). Iată așadar că 
“lucrarea are șanse să confirme evaluările «anticipative» (...) și 
să se impună drept «cartea anului 2010», deşi în caseta sa re- 
dacţională stă scris «2009»”. (Asta-i alba? Asta-i neagra? Cine 
mai știe? Curată bășcălie!) 

“Aspirînd ca un burete cam tot ce s-a scris pe această temă 
la noi, Privilighenția. .. reuşeşte chiar să depășească, prin am- 
ploarea investigaţiei, abordările existente” (Asta-i alba!). “Păcat 
că autoarea evită să menţioneze paternitatea formulei-titlu da- 
torate, se pare, lui Sorin Antohi...” (Brrr! L-a plagiat pe un 
mare conducător de doctorate de la Budapesta, care NU a 
colaborat cu Securitatea din România? Asta-i neagra!) 

Dar culmea prestidigitaţiei o atinge Paul Cernat abia în 
pasajele unde o laudă pe autoare fiindcă ştie să... tacă din 
gură... Cînd vorbește, ea ne supune la suplicii, în schimb cînd 
desenează, e minunată: “Pentru cei ce vor izbuti să treacă de 
supliciul Introducerii, cu abundența ei conștiincioasă de refe- 
rinţe teoretice și concepte amalgamate de peste tot, lectura este 
mai mult decît profitabilă, chiar dacă nu atît comentariile au- 
toarei, cît datele concrete sînt cele care suscită interesul. Odată 
depăşită parada academică de protocol, textul se limpezește, iar 
pagina se încarcă de tabele, scheme, grafice și statistici”. Dacă 
pagina se limpezește, atunci cînd se încarcă de tabele şi scheme, 
de grafice și statistici, atunci cum o fi fost pe cînd conţinea 
doar... cuvinte? 

Stimaţi spectatori, telespectatori şi internet-spectatori, toc- 
mai aţi asistat la interpretarea stereofonică a tinerei critici din 
România: una la piculină, celălalt la contrabas. Vă dorim, în 
continuare, somn ușor! 

PS. Îi mulţumesc lui Paul Cernat că n-a uitat să mă citeze, 
în debutul textului său. Dacă îmi transcria numele corect, îi 
mulţumeam de două ori. 

20 aprilie 2010 

O culme 

O culme a cercetării literare din România: să-l plagiezi pe 
un escroc... 


21 aprilie 2010 

Ce am învăţat de la Monica Lovinescu? (1) 

Vreo două bloguri și-au amintit ieri că tocmai se împlinesc 
doi ani de la stingerea din viață a Monicăi Lovinescu. Acesta a 
fost şi un bun prilej, în cazul lor, pentru lansarea altor litanii 
înflăcărate, beatificante, sub pretextul pioşeniei față de scum- 
pa defunctă. Dar Monica Lovinescu merită probabil ceva mai 
multă francheţe, din partea noastră, a tuturor. O rememorare 
a luminilor și a umbrelor ei poate fi mai semnificativă decît o 
tămiiere scurtă și exaltată. 

Unul dintre lucrurile cele mai importante pe care, pro- 
babil, le-am învăţat de la Monica Lovinescu, din activitatea 
sa publică, a fost tenacitatea împotrivirii faţă de mecanismul 
totalitar. Chiar şi atunci cînd totul era lipsit de perspectivă, 
iar comunismul hidos părea instaurat pentru eternitate la noi, 
ea n-a cedat și n-a disperat. A continuat să-și facă datoria, la 
microfon, răspîndind speranţa. Duplicităţile şi cedările, printre 
scriitorii români, se înmulţeau de la o zi la alta. Ea persevera 
imperturbabil în biciuirea lașităţilor. De unde își extrăgea oare 
zilnic seva de vitalitate justiţiară? Acea femeie de statură mă- 
runtă, dar cu vocea groasă a unui uriaș, nu lăsa o ţară întreagă 
să adoarmă. Pe undele scurte radiofonice, denivelate de bruiaj, 
ne dădea de ştire că mai există cineva, acolo în depărtare, care 
ţine strîns în faţa ochilor balanţa. Că mai trebuie păstrată o 
măsură a lucrurilor. 


22 aprilie 2010 

Ce am învăţat de la Monica Lovinescu? (2) 

E foarte posibil ca tragedia mamei sale să fi contribuit la în- 
verşunarea anticomunistă a Monicăi Lovinescu. Unde e moar- 

te de om, nu mai rămîne loc de întors. Dar la fel de tendenţios 
ar fi să pui elanul polemic, civic, al proeminentei personalități 
de la Europa liberă doar pe seama unor traume personale (cum 
îşi permitea să creadă G. Pruteanu). Se vede treaba că, în cul- 
tura română, dorinţa de justiţie, care stă la temelia activităţii 
publice şi o propulsează, mai are încă nevoie de scuze, explicaţii 
și circumstanţe atenuante. 

Însă, dincolo de asemenea adevăruri evidente, am mai în- 
văţat și cîteva nuanţe importante. De data aceasta, prin diso- 
ciere. Personalitatea incasantă a Monicăi Lovinescu, în lupta 
sa permanentă cu un macrosistem criminal, comunismul, s-a 
confruntat și cu imperativul opţiunilor mai subtile. Cum a re- 
acționat ea? 

În anul 1960, prozatorul Vintilă Horia a primit în Franţa 
Premiul Goncourt, pentru romanul Dumnezeu s-a născut în 
exil. Era vorba, din păcate, despre un notoriu simpatizant al 
nazismului și al fascismului, din anii celui de-al doilea război 
mondial. Printr-o serie de articole delirante, de proslăvire a lui 
Mussolini, iar apoi a lui Adolf Hitler, tînărul scriitor își deschi- 
sese drumul în diplomaţia externă română — mai întîi la Roma, 
iar apoi la Viena. Sfârşitul războiului l-a prins în occidentul 
Europei, de unde, ca orice hitlerist care se respectă, s-a refugiat 
o vreme în Argentina. Cînd valurile justiţiei s-au mai potolit 
(deși în ţară fusese condamnat în contumacie, pentru partiza- 
natul său extremist, la închisoare pe viaţă), Vintilă Horia s-a 
întors pe continent și s-a stabilit un timp în Spania. După care 
i-a picat pe cap premiul franțuzesc. 

Autorităţile comuniste din România au reacţionat cu iri- 
tare, punînd la îndemîna presei străine un voluminos dosar cu 
activitatea hitleristă a lui V. Horia. Exilaţii parizieni ai anilor 
“60 au avut de tranșat atunci o dilemă delicată. Să-l repudieze 
pe noul premiat Goncourt, ori să conteste adevărul trecutului 
său deocheat, în numele sfintei lupte anticomuniste? Ce conta 
mai mult: realitatea istorică ori “strategia” politică? Întrucît exi- 
lul însuși era înţesat cu foști legionari nostalgici, opţiunea n-a 

fost grea. Poate că e util de rememorat că Monica Lovinescu a 
fost, cu acel prilej, o purtătoare de stindard. S-a remarcat prin 
zelul cu care, împotriva adevărului punctual, a pledat în favoa- 
rea interesului strategic, anticomunist. 


23 aprilie 2010 

Ce am învăţat de la Monica Lovinescu? (3) 

Şi nu-i adevărat că implicarea ipocrită, de partea lui V. 
Horia, ar fi ţinut de obligaţia inevitabilă a exilului militant. 
Un spirit lucid ca Eugen Ionesco a știut să facă pasul înapoi şi 
i-a zeflemisit pe înfierbîntaţii manipulatori (vezi și însemnările 
mele anterioare, din 13 martie). Ba chiar a rupt relaţiile de 
prietenie cu cei ce nu vedeau copacii, din cauza pădurii. O ad- 
mite însăşi Monica Lovinescu: “Și Eugen se supărase că am luat 
partea lui Vintilă Horia în scandalul premiului Goncourt. Am 
închis telefonul și închis a rămas...” (vezi La apa Vavilonului, 
Humanitas, 1999). 

Am învăţat din această eroare (pe care, iată, Monica 
Lovinescu nu și-o asumă și n-o regretă nici după 40 de ani, 
cînd își publică memoriile!), faptul că adevărul general nu tre- 
buie apărat cu preţul minciunilor conjuncturale. Sau, cu o for- 
mulă mai cunoscută, dar adaptată: scopul nu scuză mijloacele. 


24 aprilie 2010 

Ce am învăţat de la Monica Lovinescu? (4) 

După decembrie 1989, cînd n-a mai beneficiat de mono- 
polul pe libertatea cuvîntului, cariera de reper public a Monicăi 
Lovinescu s-a apropiat vertiginos de apus. E adevărat că, în 
frenezia recuceririi adevărului, prea puţini români mai trăgeau 
cu urechea la radio și la ce li se transmitea din Paris. Lumea era 
ocupată să urle şi să ţipe, să protesteze și să parvină la Bucureşti. 
Desființarea Europei libere (întîi studioul din Paris, apoi cel din 
München, în final și cel de la Praga, eşuat pe post de bibelou) 
a avut, de asemeni, o uriașă semnificaţie simbolică. 

În contextul multiplicării centrelor de activitate şi in- 

fluenţă social-culturală din România, Monica Lovinescu şi 
Virgil Ierunca nu mai aveau cum să acopere, imparţial, diver- 
sitatea punctelor de vedere. A fost logică, prin urmare, opţiu- 
nea lor pentru un alt vârf de notorietate și prestigiu (Editura 
Humanitas). Dar de ce trebuiau să-i gireze pînă la capăt, şi în 
pofida bunului-simţ, abuzurile? De ce, spre exemplu, în con- 
flictul public dintre Liiceanu și Goma, s-au simţit obligaţi să-i 
ia partea editorului samavolnic (care a tipărit, a difuzat lacunar, 
iar apoi a topit volumul Culorile curcubeului), şi împotriva au- 
torului abuzat? Ce legătură mai exista între ultimele opţiuni ale 
Monicăi Lovinescu și conceptul de est-etică? 

Noile scopuri — urmărite de această conştiinţă mai bună a 
românilor de odinioară — deveneau tot mai străvezii și depri- 
mante: reclădirea unei alte tribune de vizibilitate, menţinerea 
cu orice preţ în prim-plan, impunerea apetenţelor dirijiste. Cu 
(aproape) orice mijloace și în pofida vechilor principii. 


25 aprilie 2010 

Ce am învăţat de la Monica Lovinescu? (5) 

Se poate afirma, fără teama de-a greşi, că una dintre cele 
mai inutile și otrăvitoare dezbateri din perioada postdecembris- 
tă a izbucnit datorită Monicăi Lovinescu. Ea s-a implicat, cu 
trup și suflet, în apărarea tinereții fasciste a lui Mircea Eliade. 
O făcea din prietenie personală? din obligaţii de grup? din raţi- 
uni de echivalență și compensație? (de genul: “tu m-ai sprijinit 
atunci, eu te sprijin acum”?) din orbire și fanatism? Probabil că 
nu vom şti cu precizie niciodată. 

În orice caz, odată cu eseul lui Norman Manea, Felix culpa, 
şi cu replica dură dată de Monica Lovinescu, s-a declanșat o 
păguboasă rivalitate între criticarea și condamnarea comunis- 
mului, la concurenţă cu criticarea şi condamnarea fascismului. 
Sîmburele acestei aberaţii de procedură trebuie atribuit inte- 
gral noii gîndiri contorsioniste, practicate de modelul moral 
de altădată, care se străduia acum să îndese pumnul în gura 
criticilor nazismului, sub pretextul că se impunea, întâi de toa- 

te, combaterea comunismului: “Îţi vine să te întrebi dacă nu 
cumva ești victima unei halucinaţii. Nu cumva România a stat 
ea jumătate de veac sub o stăpînire legionară, iar comuniștii 
sînt aceia care au deţinut puterea doar vreo cîteva luni de zile şi 
apoi, băgaţi prin închisoare de Antonescu, n-au mai ieșit decît 
prin 1964 din temnițe? Nu cumva am visat, şi tot Estul euro- 
pean a scăpat, din 1989 încoace, nu de teroarea comunistă, ci 
de cea... fascistă? Atunci, și numai atunci, totul ar fi normal” 
(vezi Insula șerpilor, Humanitas, 1996). 

Ce simplu ar fi fost, pentru Monica Lovinescu, să consta- 
te evidenţa că, de-a lungul deceniilor de dictatură, dezbaterea 
onestă fusese blocată. Că lipsea o analiză corectă, în spaţiul 
public, a ambelor aberaţii criminale ce-au însîngerat secolul 
XX: fascismul şi comunismul. Că se impunea luciditatea in- 
vestigării lor paralele. Dar, o dată mai mult, interesele ei de 
manevră publică (dublare, probabil, şi de obligaţiile personale) 
au împins-o în fundătura argumentelor falacioase. Imaginea 
venerată se mai prăvălea cîteva trepte, înspre cenușiul cotidian. 


26 aprilie 2010 

Ce am învăţat de la Monica Lovinescu? (6) 

lar încăpăţinarea tendenţioasă nu i-a adus, fireşte, mari 
avantaje. Ba dimpotrivă. Unii dintre cei ce se apropiau entuzi- 
asmaţi de ea — dorind parcă să soarbă, cu întirziere, o picătură 
de curaj şi obiectivitate — se lămureau cum stau lucrurile și bă- 
teau în retragere. Jurnal 1990-1993, care consemnează minu- 
țios omagiile aderenţilor necondiţionaţi, dar și “defecţiunile” 
unor confraţi, nu-și pune o secundă întrebarea dacă problema 
nu cumva era şi la autoarea însemnărilor. 

Gabriela Adameşteanu se hotărăşte să tipărească, în revista 
22, eseul lui Norman Manea. De la Paris, Monica Lovinescu 
i-o... “reproşează amical” (p. 219). Cînd prozatoarea persistă 
în opţiunile sale, soţii Lovinescu-lerunca demisionează din co- 
legiul onorific al publicaţiei GDS. Dar și Contrapunct, consis- 
tenta revistă a tinerilor scriitori de-atunci, pregăteşte un grupaj 

pe subiectul cu pricina, reluînd textul lui Norman Manea, mai 
incluzînd și alte comentarii critice, din partea lui Ion Bogdan 
Lefter, Andrei Cornea, Victor Eskenazy sau Zigu Ornea. 
Reacţie enervată a diaristei: “Halucinant”. Îndată ce-o vede 
pe Elena Ştefoi, o ceartă cu iritare pentru ceea ce s-a publicat 
acolo (p. 258). Se bucură însă cînd Toma Pavel, într-o discuţie 
privată, îi ţine partea lui Eliade (p. 288). Rediscutarea simpa- 
tiilor fasciste ale lui Mircea Eliade se extinde și în publicaţiile 
pariziene, iar Monica Lovinescu își notează furioasă în jurnal: 
“E o campanie dezgustătoare. (...) În presa română l-am apărat 
împotriva lui Norman Manea. Aici, nici V., nici eu n-avem un 
nume” (p. 297). ÎI întîlnește pe Andrei Cornea și face eforturi 
să nu-i reproşeze poziţia exprimată pe subiectul adeziunii legi- 
onare a lui M. Eliade (p. 299). 

Şi tot așa mai departe. Exemplele sînt probabil suficiente. 
În acei ani, Monica Lovinescu a fost mai prietenă cu Mircea 
Eliade, decît cu discuţia liberă despre complicităţile totalitare. 
Despre toate complicităţile totalitare. A depus o rară sîrguință 
pentru a influenţa, în direcţia dorită de ea, opţiunile presei cul- 
turale românești. Cînd tentativele nu i-au fost încununate de 
succes, s-a retras bosumflată sub carapace, acuzînd vremurile 
ieşite din ţiţîni. 

Stau azi şi mă întreb “Ce am învăţat de la Monica 
Lovinescu?”. Pot da un singur răspuns, scurt şi cuprinzător: 
“M-am învăţat minte!”. 


27 aprilie 2010 

Ironia istoriei 

“I love Israel” — așa se numeşte editorialul semnat de gaze- 
tarul loan T. Morar într-un ziar local clujean. Autorul își rela- 
tează cu entuziasm vizita, ca turist, în frămâîntata ţară orientală. 
“Eu iubesc Israelul civil, modern, cu o dezvoltare impetuoasă, 
cu o infrastructură foarte bine pusă la punct. Israelul cu o agri- 
cultură intensivă, făcută, în cele mai multe locuri, cu picătu- 
ra de apă venind pe furtun de cauciuc direct la rădăcină. Am 

văzut, în drum spre Marea Moartă, hectare de pămînt smulse 
deșertului, pline de curmali și bananieri, de sere în care agri- 
cultura acestei ţări reușește să-i hrănească pe toți, fără să apeleze 
la import. Ba, mai mult, reușind să și exporte fructe şi legume. 
Iubesc această ţară care a făcut din inteligenţă, din fructificarea 
ei în cercetare de tot felul, una dintre raţiunile de stat. (...) 
Da, iubesc Israelul. Și orașele lui moderne. Tel Avivul, cu doar 
un secol de existenţă, e o mare metropolă. Şi plaja amplă, lată 
şi lungă care-l deservește este una dintre cele mai frumoase pe 
care le-am văzut. Şi Haiffa, căţărată pe muntele Carmel, cu 
uluitoarele grădini Bahai, cu portul impunător. Oraşe vii, în- 
Aorite, moderne.” 

Partea amuzantă este că loan T. Morar și-a verificat trăirile 
înălțătoare despre Israel cu ajutorul lui... Ion Antonescu. Este 
vorba de patronul firmei românești numite Marshall Turism. 
Desigur, în comparaţie cu agenţiile de turism poloneze, care 
le propun excursioniștilor momente horror prin ghetourile şi 
lagărele naziste de odinioară (un fel de mit al lui Dracula, va- 
lorificat la alţi parametri), să te duci cu tizul lui Ion Antonescu 
în adevăratul Israel pare chiar o aventură benignă. 

Dar rămîne, apăsător, gîndul că veritabilul Mareșal le-a 
rezervat alt tip de excursie, spre Transnistria, bunicilor și stră- 
bunicilor acestor harnici imigranţi, ce-au fost obligaţi mai apoi 
să colonizeze deșertul, cu ajutorul furtunului de cauciuc, direct 
la rădăcină. Ion Antonescu, patronul turist de-acum, le prezin- 
tă mușşteriilor săi, în mod implicit, eşecul politicii de genocid 
practicate de mareșalul hitlerist de odinioară. Pe oasele și sufle- 
tele morţilor inocenți se construiește noua civilizaţie. Turiștii 
europeni, înghesuiți în autocarele aseptice, dotate cu televizi- 
une, frigider și aer condiţionat, pe care scrie cu litere mari nu- 
mele patronilor de agenţie (Adolf Hitler, Benito Mussolini, Ion 
Antonescu), sînt invitaţi să facă poze fără blitz. Pentru a nu mai 
deteriora culoarea naturală. 

28 aprilie 2010 

Un lapsus al lui Borges (1) 

În adolescenţa şi tinereţea mea, toată lumea îl citea cu ve- 
neraţie pe Borges. Poate că era și dictatura comunistă, care ne 
plasa într-o relaţie privilegiată cu literatura sud-americană, a 
spaţiului lipsit de libertăţi democratice, căutîndu-și defularea 
în onirism, fantezie, fantastic, fabulaţie. Era, în tot cazul, im- 
presionantă și demnă de respect panorama enciclopedică reali- 
zată de scriitorul argentinian. Părea că a citit deja totul, în toate 
direcţiile, cunoaște amănuntele cele mai ascunse, realităţile cele 
mai nebănuite. Efectul era garantat: te copleşea. Dacă mai adă- 
ugai și aspectul că era un savant orb, mitologia fabuloasă (pe 
linie homerică) era evidentă. 

Cînd am citit prima dată romanul Numele trandafirului, 
nu mi-a fost greu să fac legătura între bătrînul călugăr orb, cu o 
gîndire fanatică, retrogradă, prefăcîndu-se a le ști pe toate, și cel 
ce publicase Moartea și busola. Trimiterea onomastică era trans- 
parentă: Jorge da Burgos — Jorge Luis Borges. Nu înţelegeam, 
însă, de ce devenise el personaj negativ? Explicitindu-și — pe 
alocuri ironic, pe alocuri indirect — intenţiile, Umberto Eco 
recunoștea că, în cazul monahului malefic, aluzia răutăcioasă 
constituia plata unei poliţe. Dar pentru ce? 

Am încercat, în aceste zile, să citesc cîteva eseuri şi comen- 
tarii literare ale lui Borges, grupate în ediţia de Texte captive 
(Polirom, 2010). Punctul de ispită, pentru mine, erau mai ales 
conferințele ţinute pe tema lui Dante şi a Divinei Comedii. 
Trebuie să recunosc că am rămas dezamăgit. Nu pentru covirși- 
toarea sa erudiție ce continuă să se etaleze — tot la două rînduri 
se schimbă referinţa livrescă, autorul menţionat, secolul literar 
evocat, continentul cultural invocat. Dar parcă totul se învir- 
te în gol şi nu mai apare finalizarea percutantă. Mi-a amintit 
de uriașa urnă în care, pe vremuri, la televiziunea ceaușistă, se 
învîrteau bilele de loto. Ici-colo se mai zărea, printre gratiile ni- 
chelate, sclipirea unei cifre, care dispărea apoi repede în vîrtejul 
nebunesc, ce parcă nu se mai încheia. Așteptam, cu răsuflarea 

tăiată a copilului naiv, să cadă bila în farfurioară — şi nimic. 
Mecanismul huruia mai departe, scînteierile se întrezăreau pe 
rînd, însă nimic nu se alegea. 

Am remarcat, fireşte, săgeata autoironică prin care Borges 
încearcă să cocheteze cu publicul. În realitate, prin acest clin 
d'oeil, el se caracterizează cu mare precizie: “sar de la o carte la 
alta, amintirile mele sînt superioare gîndurilor mele” (p. 229). 
Gura păcătosului adevăr grăiește. 


29 aprilie 2010 

Un lapsus al lui Borges (2) 

E o fabulaţie simpatică întîlnirea biografică a lui Borges cu 
capodopera lui Dante. Avînd de călătorit zilnic la serviciu cu 
tramvaiul, pe un traseu foarte lung, prin Buenos Aires, și-a luat 
în buzunar o ediţie bilingvă a Divine Comedii. A ajuns astfel 
s-o cunoască în profunzime, ba chiar să înveţe limba italiană, 
prin poezia dantescă. Apoi și-a nuanţat fireşte cunoştinţele, 
din ediţiile Momigliano și Grabher. Dar, după ce orbirea s-a 
instalat, scriitorul a trebuit să-și hrănească intelectul doar cu 
amintirea lecturilor din tinereţe (probabil actualizate ici și colo 
de sprijinul unor binevoitori). 

Un savant care se mărturisește, în repetate rînduri, profund 
influenţat de poezia lui Dante, e totuşi surprinzător să-l vezi că 
se limitează, în conferințele sale, la descrieri generale, locuri 
comune şi banalităţi previzibile, pe seama Divinei Comedii. Ba 
chiar să constaţi că, la un moment dat, stăpîneşte imprecis con- 
ţinutul poetic prezentat. 

Este cazul celebrului Cînt IV din Jnfern, un pasaj clasic, 
în care protagonistul Dante întilnește personalitățile culturale 
ale lumii antice. Borges ne expune astfel episodul: “Se îndreap- 
tă către ei patru umbre, umbrele marilor poeți ai Antichității. 
lată-l pe Homer, cu spada în mînă; iată-i pe Ovidiu, Lucan, 
Horaţiu. Virgiliu îi spune să-l salute pe Homer, pe care Dante 
l-a venerat nespus, dar nu l-a citit niciodată [? — L.A.]. Îi spune: 
Onorate l'altissimo poeta. Homer înaintează, cu spada în mînă, 

şi-l acceptă pe Dante ca pe cel de-al cincilea în compania lui” 
(p. 239). 

În Divina Comedie, replica amintită nu era însă nicidecum 
rostită de Virgiliu, în atenţia lui Dante, pentru a-l îndemna 
să-l respecte pe înaltul poet Homer (pe care l-a venerat, deşi 
nu l-a citit... — mdeh, mai adoarme și logica bunului Borges). 
Virgiliu îşi părăsise locul din Limb, de lingă ceilalţi patru, la 
rugăminţile Beatricei, pentru a merge în căutarea și îndruma- 
rea lui Dante. Acum revenea, împreună cu el, pe acolo. O voce 
neprecizată (ca un fel de șambelan, sau maestru de ceremonii) 
îi previne pe ceilalți că Virgiliu se întoarce și trebuie primit 
cu respect: “Intanto voce fu per me udita: / «Onorate l'altissimo 
poeta; / Lombra sua torna, chera dipartita»” (Între timp o voce 
a fost de mine auzită: / «Onoraţi-l pe preaînaltul poet; / umbra 
lui revine, care fusese plecată»” — Inf: IV, 79-81). 

Între ce ne spune Dante şi ce ne povesteşte Borges, dife- 
renţa e considerabilă. 


30 aprilie 2010 

Un lapsus al lui Borges (3) 

Lasă că nici gramatical nu stătea în picioare ipoteza ar- 
gentinianului. De ce să-i vorbească Virgiliu lui Dante la plu- 
ral (“onorate”)? Încă de la prima lor întâlnire, cînd protago- 
nistul fusese înspăimîntat de cele trei fiare — Leopardul, Leul 
şi Lupoaica — şi ezita să meargă înainte, călăuza îl tutuieşte, 
pentru a se impune cu hotărire: “Ma tu perché ritorni a tanta 
noia?” (“Dar tu de ce te-ntorci la atita suferință?” — Inf. 1, 76); 
“A te convien tenere altro viaggio” (“Tu trebuie s-o porneşti pe 
altă cale” — nf: 1, 91). De ce-ar fi trecut aici, pe neașteptate, la 
pluralul politeţii? 

Dar şi alte detalii prezentate de conferenţiarul neglijent 
lasă mult de dorit. El amestecă, surprinzător, evenimente și 
personaje din Cîntul IV al /nfernului, cu situaţii şi personaje 
din Cîntul V. El contopește haotic cercul I, care-i conţine pe 
Nebotezaţi, cu cercul al II-lea, care-i cuprinde pe Desfrinaţi: 

“Ei bine, acolo se află Homer, Platon, alți mari bărbaţi iluștri. 
Însă Dante vede două fiinţe pe care nu le cunoaște, mai pu- 
ţin ilustre şi care aparţin lumii contemporane lui: Paolo şi 
Francesca. Ştie cum au murit cei doi adulteri. Îi strigă şi ei vin” 
(p. 219; aceeaşi încurcătură și la p. 218). 

În realitate confuzia nu e lipsită de importanţă, în sfera 
discuţiilor serioase despre Divina Comedie. Diferenţele sînt 
chiar consistente. În Cîntul IV, în Limb, sînt pedepsite marile 
personalităţi ale culturii, care și-au construit gloria ignorîndu- 
l pe Dumnezeu. Valoarea lor profesională e recunoscută, dar 
necredinţa lor e sancţionată: ei stau la sfat, în atitudini impu- 
nătoare și într-un loc ferit de tortură fizică, lîngă un foc uriaș 
(menit, simbolic, să-i pună suplimentar în lumină). Ei oftează 
însă mereu cu nostalgie, căci pedeapsa lor e de natură spiritu- 
ală: nu vor cunoaște niciodată binele suprem, pe Dumnezeu, 
pentru că l-au ignorat și de-a lungul vieții: “Per tai difetti, non 
per altro rio, / semo perduti, e sol di tanto offesi / che sanza speme 
vivemo in disio” (“Pentru aceste defecte, și nu pentru alte păcate 
/ sîntem pierduţi, și doar cu atîta frămâîntaţi / că fără speranţă, 
trăim cu dorinţa” — Inf. IV, 40-42). Întregul ritm al Cîntului 
IV e lent, sobru, impunător. 

Pe de altă parte, Cîntul V e tulburat de un dinamism bez- 
metic, menit să scoată în evidență mișcările dezordonate ale 
amanților inconstanţi, ale desfrînaţilor care și-au schimbat fără 
zăbavă partenerii. Spiritele zboară, sub formă de păsări purtate 
de o năprasnică furtună, care le izbește pe unele de altele și pe 
toate de stîncile din jur, fără nici o clipă de odihnă, în eternita- 
te: ‘guel fiato li spiriti mali / di qua, di là, di giù, di su li mena; 
/ nulla speranza li conforta mai, / non che di posa, ma di minor 
pena” (“acea vijelie spiritele păcătoase / încoace, încolo, în jos, 
în sus le poartă; / nici o speranță nu-i alină vreodată, / nu de 
odihnă, ci măcar de pedeapsă mai blindă” — Inf: V, 42-45). 

Contuziile lui Borges, în ce priveşte anumite situaţii din 
Divina Comedie, nu ţin de simpla scăpare de memorie, ci de igno- 
rarea unor împrejurări fundamentale din capodopera lui Dante. 

1 mai 2010 

Primus inter pares (1) 

“Primus inter pares” e o inspirată expresie latină, pe cît de 
scurtă, pe atît de echilibrată în tensiunea pe care o conţine. 
“Cel dintii între egali” ne arată faptul că, într-o adunare cu 
totul onorabilă, membrii componenți au în aceeași măsură 
dreptul de-a fi veneraţi. Fiind la fel de importanţi, totuși unul 
dintre ei se desprinde, ca fiind primul. El e deasupra celorlalți, 
dar e totodată asemeni lor, ca prestigiu şi semnificaţie. O situ- 
aţie paradoxală, comprimată într-o fericită exprimare artistică, 
de o mirabilă omogenitate (2 + 2 + 2 silabe). 

Dante reușește performanţa de-a transpune în poezie 
această situaţie, atunci cînd descrie, în Cîntul IV al Jnfernului, 
pleiada poeților antici pe care-i întâlneşte pe drumul său: “Lo 
buon maestro cominciò a dire: / «Mira colui con quella spada 
in mano, / che vien dinanzi ai tre si come sire: / quelli è Omero 
poeta sovrano; / l'altro è Orazio satiro che viene; / Ovidio è 1 
terzo, e l’ultimo Lucano»” (“Bunul învățător începu să spună: 
/ «Priveşte-l pe cel cu spada în mînă, / care în fața celorlalți 
trei vine ca un rege: / acela e Homer, poetul suveran; / celălalt 
care vine e Horaţiu, satiricul; / Ovidiu e al treilea, iar ultimul 
Lucan»” — 85-90). 

Ieşiţi cu toţii în întîmpinarea lui Virgiliu, care-i părăsise 
pentru scurtă vreme spre a merge în ajutorul lui Dante, ei se 
retrag, împreună pentru a afla de la poetul latin cine e noul 
venit, iar apoi îl primesc şi pe acesta cu prietenie între ei: “Da 
chebber ragionato insieme alquanto, / volsersi a me con salutevol 
cenno, / e T mio maestro sorrise di tanto; / e più d'onore ancora 
assai mi fenno, / che si mi fecer de la loro schiera, / si chio fui sesto 
tra cotanto senno” (“După ce-au discutat o vreme împreună, / 
s-au întors spre mine cu un semn de salut, / iar călăuza mea a 
zîmbit atunci; / ba chiar și mai mare onoare mi-au făcut, / căci 
astfel m-au primit între ei, / încît am fost al şaselea în această 


grupare” — 97-102). 

2 mai 2010 

Primus inter pares (2) 

A curs multă cerneală în comentariile care notau că Dante 
se include, pe sine însuși, în propriile versuri, printre marile 
nume ale literaturii universale. Unii i-au reproșat orgoliul au- 
toelogiator, cu totul lipsit de proporţii. Alţii i-au luat apărarea: 
poetul — deși încă nu terminase de scris Divina Comedie — era 
perfect conștient de valoarea sa artistică. Dincolo de toate aces- 
te dezbateri, e de remarcat însă performanţa ilustrării estetice 
a conceptului “Primus inter pares”. Homer pășeşte în faţa tutu- 
ror, pentru a-și marca preeminenţa, dar e urmat îndeaproape 
de ceilalți, care-i sînt egali. 

Cum prezintă Borges complexitatea situaţiei respective, în 
conferinţa sa dantescă? “Homer înaintează, cu spada în mînă, 
şi-l acceptă pe Dante ca pe cel de-al cincilea în compania lui” 
(p. 239). Autorul italian o spusese limpede: “am fost al șaselea 
în această grupare”. În schimb eseistul sud-american îl vede ca 
fiind “cel de-al cincilea”. O eroare de numărătoare? Nicidecum. 
Ci o diferenţă netă de abordare a situaţiei! Florentinul îi numă- 
ră pe toţi marii autori antici laolaltă (incluzîndu-se apoi și pe 
sine), el construieşte o “democraţie” a valorii literare, în care 
toți sînt egali, deși unul îi întrece. Argentinianul edifică o “aris- 
tocraţie” a valorii literare, în care Homer e suveranul incontes- 
tabil, care-i primește pe ceilalți în preajma sa. De aceea medi- 
evalul poate spune, fără a greşi, că au fost cu toţii în număr de 
şase, pe cînd contemporanul ne povestește că, pe lîngă unul, au 
mai stat încă cinci. 

lar concluzia uimitoare a acestei comparații este că scriito- 
rul din secolul al XIV-lea se vădește mult mai tolerant în gîndi- 
rea sa publică (și mai complex, în abordarea sa artistică), decît 
comentatorul din secolul XX. De la Jorge Luis Borges la Jorge 
da Burgos, personajul orb, dar mereu încruntat al lui Umberto 
Eco, distanţa a devenit foarte mică. 

3 mai 2010 

De rîsu' curcilor 

Revista Verso publică un grupaj de comentarii, dedicate re- 
centei cărți memorialistice a lui Adrian Marino. Cel dintîi prin- 
tre autorii incluși în pagină tună şi fulgeră împotriva imposturii 
din mediile universitare şi academice românești: “d-l Marino 
are un dezavantaj major: el publică într-o ţară în care insti- 
tuţia universitară e în mare suferință de o jumătate de secol. 
Dacă treburile noastre academice (începînd chiar cu Academia 
noastră fascinată de spelling) ar decurge cum se cuvine, ne-am 
putea imagina mai mulţi studenţi în Litere care ar primi de 
la profesorii lor, în diverse universităţi — și, slavă Domnului, 
avem universităţi în toate tîrgurile, ba încep să mă tem de dis- 
pariţia deosebirilor dintre sat și oraș! —, liste de lecturi obligato- 
rii ori recomandate”. Criticul nu se sfiește, în cazul lui Adrian 
Marino, să salute cu entuziasm “acest caz exemplar de rigoare 
academică într-o lume alergică la rigoare”. 

Semnatarul gîndurilor însetate de izbîndă ştiinţifică și 
onestitate academică este nimeni altul decît Sorin Antohi. 
După cum bine se ştie, Sorin Antohi a devenit notoriu pe plan 
naţional, după ce-a recunoscut în presă că a fost colaborator al 
Securităţii, unde și-a turnat fără scrupule amicii și colegii. El a 
devenit celebru pe plan internaţional, după ce s-a aflat că și-a 
falsificat CV-ul profesional, pretinzînd că a tipărit cărţi nicio- 
dată publicate şi că și-a luat doctoratul la Iași, în 1995, cînd în 
realitate fusese exmatriculat de la doctorat în 2000. Ca urmare 
a acestor lamentabile șnapanerii, ahtiatul de rigoare academică 
a trebuit să coboare în goană treptele carierismului, uitînd să 
mai închidă ușa după sine la C.E.U. Budapesta, unde fusese 
mare director de institut, mare șef de catedră, mare conducător 
de doctorate, mare conducător de masterate etc. 

lar acum iată-l aterizat și pe-aici, să ne fericească justiţiar 
cu meditaţia sa cristalină. Revista Verso, tipărită cu sprijinul 
Universităţii “Babeş-Bolyai”, i-a reperat deja vreo funcţie de 
decan? vreo şefie de catedră, de unde să ne predice rigoarea 

şi performanţa? Nu ştiu cum rîd curcile din Iași, ori cele din 
Budapesta, dar la Cluj, în faţa blocului meu, le-am auzit făcînd: 
hap-hap-hap-hap-hap-hap-hap-hap-hap... 


4 mai 2010 

Despre caracter (o ecuaţie și cîteva necunoscute) 

Avînd în vedere că despre Adrian Marino se arată în presa 
din 2010, pe baza actelor de la CNSAS, că “a fost un informa- 
tor prodigios al Securităţii şi al Direcţiei de Informaţii Externe, 
sub numele de cod «Brătescu» și «Bratosin»”; 

Avînd în vedere că Sorin Antohi recunoștea, în presa din 
2006, că “am informat în scris Securitatea despre unii dintre 
prieteni și unele dintre cunoștințe, fără să-i previn, fără să le-o 
mărturisesc post festum pînă la scrierea acestui text, fără să-mi cer 
iertare, fără să-mi asum public acest trecut nedemn şi dureros”; 

Avînd în vedere că Marino avea o părere superlativă despre 
Antohi, care “oferă încă un exemplu de comportament intelec- 
tual modern și «internaţionalist», în cel mai bun sens al cuvîn- 
tului. Abil, diplomat, discret, adaptabil, dar şi plin de prestan- 
tă, foarte sigur de sine, el a izbutit — şi social vorbind — o dublă 
performanţă. Să-şi păstreze independenţa de spirit și iniţiativă, 
publicînd studii despre mine cu toate că face parte din cercuri 
şi medii despre care [sic! — L.A.] știe bine că nu sînt simpatizat 
(GDS şi Nemira)”; 

Avînd în vedere că Antohi avea o opinie elogioasă des- 
pre Marino: “Opera substanţială și provocatoare a lui Adrian 
Marino îl poate fascina pe analistul culturii române”; 

Să se estimeze rezultatul corect: a) Marino l-a turnat 
pe Antohi la Securitate?; b) Antohi l-a turnat pe Marino la 
Securitate?; c) fiecare l-a turnat pe fiecare?; d) nici unul nu l-a 
turnat pe celălalt? 


5 mai 2010 
Globalizare 


Printre cele cîteva surprize plăcute, de care am avut parte 

ieri, de ziua mea, s-a numărat şi faptul că am primit numărul 
276, ultimul, al revistei Minimum. Publicaţia, dedicată memo- 
riei ziaristului Al. Mirodan, stins recent din viaţă, include şi o 
scurtă intervenţie a mea. Spuneam că a fost o surpriză că am 
mai primit-o, fiindcă pornise la drum, din Israel încoace, încă 
din 28 martie. Dacă venea înot pe mare, probabil făcea tot cam 
atita. 

Am examinat plicul, să văd dacă pricep ceva. Adresa mea 
era scrisă impecabil, doar că nu fusese menţionată... ţara de 
destinaţie. Cineva adăugase cu majuscule: YUGOSLAVIA. Pe 
urmă era o ștampilă albastră, pe faţă și pe spate, cu precizarea: 
MISSENT TO INDIA. În cele din urmă, o nouă precizare: 
RUMUNIJA. Se învirtise biata revistă, în căutarea mea, pe tot 
globul. 

Am răsfoit-o rapid. La rubrica intitulată “Bursa persona- 
lităţilor din trib” apare categoria “În scădere”, cu o cunoscu- 
tă fotografie încercănată și următoarea precizare: “Vladimir 
Tismăneanu, politolog, profesor la Universitatea din Maryland, 
SUA: așa cum arătasem în numărul trecut, elogiile aduse de el 
cărții fasciste C. Noica și miscarea legionară [de Sorin Lavric] 
i-au surprins și dezamăgit pe admiratorii săi, iar refuzul său 
de a ţine seama de obiecțiile grave aduse lucrării au făcut ca la 
«Bursă» cota lui V.T. să mai scadă cu 5 puncte”. 

Criză teribilă, monșer. Toate se depreciază văzînd cu ochii. 


6 mai 2010 

Meandrele concretului (1) 

Două articole, recent publicate în presă, merită conside- 
rate cu ceva mai multă atenţie. Ele reușesc să surprindă, cu 
admirabilă acuitate, o stare de lucruri păguboasă de la noi. 
Identificînd boala, ele o descriu, deşi nu furnizează încă me- 
dicamentele în vederea vindecării. Chiar și astfel, nu e puţin 
lucru. Citite în mod complementar și prin însumarea simpto- 
melor semnalate, le permit și altora efortul analitic, în vederea 
găsirii de soluţii. 

Intervenţia lui H.-R. Patapievici, din Evenimentul zilei, 
semnalează noile strategii de implementare a fărădelegii în 
România. Infractorii banali, obişnuiţi să încalce legea și apoi 
să încerce influențarea justiţiei, pentru evitarea pedepsei, re- 
prezintă deja o situaţie mult prea banală. Există metode mai 
subtile de-atit, pentru impunerea bunului-plac. De pildă, con- 
struirea deliberată a unor legi sau decizii strimbe, destinate 
să-i favorizeze doar pe unii, prin intermediul votului abuziv 
din Parlament. Sau, tot pe linia jocurilor de-a masacrul, con- 
testarea unor întregi instituţii (CNSAS, ANI etc.) menite să 
verifice culisele actorilor publici din România, dar care sînt de- 
clarate peste noapte neconstituţionale şi obligate să-și blocheze 
ori să-și restrîngă activitatea. Cu ajutorul puterilor tradiţional 
democratice (Parlamentul, Curtea Constituţională), sînt re- 
strînse libertăţile democratice ale întregii societăţi, în favoarea 
intereselor de manevră ale unor grupuri de indivizi. În cuvin- 
tele percutante ale analistului, “pe scurt, în ultimii ani, de la 
fărădelegea prin încălcarea legii s-a trecut la fărădelegea prin 
înlăturarea legii”. 

Cum ar trebui oare să reacţionăm pentru a demonta noile 
mecanisme de pervertire a democraţiei? 


7 mai 2010 

Meandrele concretului (2) 

Nu doar anumite instituţii ale statului au trecut la știrbirea 
libertăţilor democratice ale colectivităţii. Observînd pesemne 
că autoapărarea e cea mai bună armă, în condiţiile haotice și 
imprevizibile de azi, la fel procedează și “corpurile constitui- 
te” autonome, după cum o demonstrează analiza incisivă a lui 
Andrei Cornea. Despre ce este vorba? 

Organismele profesionale reprezintă în statele occidentale, 
de cîteva sute de ani, pirghia de legătură între suveran (sau 
guvern) și poporul de rînd, ele veghează la prezervarea liber- 
tăţilor sociale. Întrucît reflectă unirea benevolă a meseriașilor, 
ele dispun de o solidă legitimitate publică, pe calapodul demo- 

craţiei participative. În zilele noastre, asemenea “corpuri con- 
stituite” româneşti ar fi, în opinia lui Andrei Cornea, Consiliul 
Superior al Magistraturii (“garantul independenţei justiţiei”), 
Colegiul Medicilor (“garant al independenţei actului medi- 
cal”), ori instituţia autonomiei universitare (“manifestată prin 
sistemul colegial (prin alegeri) de desemnare a senatelor, recto- 
rilor şi decanilor — garant al libertăţii academice”). 

Dar ce se întîmplă dacă asemenea “instrumente” ale de- 
mocraţiei sînt pervertite de la adevărata lor menire și sînt puse 
să acţioneze deformat? În cuvintele lui Andrei Cornea: “Ce 
e de făcut atunci cînd aceste «corpuri constituite» autonome 
încep să funcţioneze degenerat, împotriva interesului public? 
De exemplu, membrii grupului conducător încep să fie aleşi 
sau cooptați nu pentru meritele lor profesionale şi morale, ci 
pentru capacitatea lor de a-i servi pe cei în funcţie; mai rău, ei 
sunt cooptați fiindcă nu au merite profesionale, ceea ce îi face 
automat dependenţi de grupul conducător căruia îi datorea- 
ză cariera. E limpede că procesul se va amplifica prin ceea ce 
se numește feedback pozitiv: cei fără valoare vor fi selectaţi să 
ajungă în funcţii de conducere; iar odată ajunși acolo, ei vor 
căuta să-i selecteze pe cei asemenea lor (deoarece nu doresc o 
concurență reală), ceea ce va face ca procesul degenerării gru- 
pului să se accentueze mereu. Acesta va fi tot mai puţin dedi- 
cat servirii interesului public, deoarece tot mai mulţi dintre 
conducători au fost cooptați nu pentru a servi acest interes, ci 
pentru a-și servi vechii protectori”. 


8 mai 2010 

Meandrele concretului (3) 

Problema este de-a defini în mod corect sfera de acţiune 
a conceptului de democraţie. Care, după toate aparențele, se 
referă la puterea și interesul întregii comunităţi, nu doar la 
avantajele unor fragmente ale comunităţii, asociate spre a-și 
prezerva privilegiile. Fiindcă un lucru trebuie spus limpede. 
Parlamentarii care croiesc legi tendenţioase, pentru a favoriza 

o anumită grupare, nu acţionează în spiritul democraţiei, chiar 
dacă se prevalează de statutul lor de agenţi democratici. Nici 
acea presă de scandal care, cu toată deliberarea, deformează 
chipul realităţii, implicîndu-se în lupta politică spre a susţine 
interesele economice ale finanţatorilor săi. Nici acele “corpuri 
(profesional) constituite”, care tind să-și perpetueze dominaţia 
arbitrară în propria sferă de activitate. 

În copilărie m-a fascinat felul în care poate fi verificată co- 
rectitudinea operaţiilor aritmetice. Asta îți dădea imediat un 
sentiment de siguranţă și confortul că te afli pe drumul cel 
bun. Este adevărat oare că 3 + 1 = 4? Să facem proba, auzeam 
îndată vocea profesorului: 4 — 1 = 3. Da, prima operaţiune a 
fost corectă. 

Tot astfel putem verifica falsul caracter democratic al unor 
acţiuni ale “corpurilor constituite” din România, examinînd 
rezultatele internaţionale ale eforturilor lor de autoprotecţie. 
Consiliul Superior al Magistraturii, care tinde să-i acopere pe 
magistraţii corupți, a aruncat în deriziune actul de justiţie din 
România, înmulţind uluitor numărul de procese la instanţele 
internaţionale, unde își caută dreptatea numeroși concetăţeni 
de-ai noștri. Acestea — și multe altele — au impus plasarea sis- 
temului judiciar românesc sub controlul forurilor europene. 
Unde scrie oare că democraţia constă doar în autonomia şi ina- 
movibilitatea judecătorilor, nu și în dreptul tuturor cetăţenilor 
țării la procese rapide, corecte și echitabile?! 

Instituţia autonomiei universitare a permis, timp de 20 de 
ani, libera gospodărire administrativ-știinţifică a şcolilor supe- 
rioare românești, după criteriul “statul ne dă banii, noi facem 
ce vrem cu ei, fiindcă așa-i democraţia”. Rezultatele acestor 
principii se văd cu ochiul liber, de la nepotismul universitar 
cvasi-generalizat, pînă la selecţia inversă, condiţionată de obe- 
dienţa şi servilismul frenetic al noilor veniţi. Care, la rîndul 
lor, vor prelungi, ca o răzbunare și o secretă revanșă, etalonul 
docilităţii slugarnice printre succesivii recruți. 

9 mai 2010 

Meandrele concretului (4) 

De altfel servilismul face rareori casă bună cu performanţa 
profesională. Iar selecția și propulsarea cadrelor — în spiritul... 
autonomiei universitare — pune accentul pe coloana vertebrală 
flască. Restul nu contează. 

Tocmai a ieșit la suprafaţă o urîtă poveste de plagiat acade- 
mic. Conferenţiarul doctor Laura Stanciu, secretarul științific 
al Universităţii “1 Decembrie” din Alba Iulia, și-a întocmit sin- 
teza despre Iluminism central european copiind cu nerușinare 
alineate întregi din cărţile lui Ovidiu Ghita, Pompiliu Teodor 
şi Keith Hitchins. Din cîte se-aude, primul îi este coleg-istoric, 
al doilea i-a fost profesor, iar al treilea referent științific al cer- 
cetării publicate. Evoluăm în familie, cu alte cuvinte. Pentru a 
pune capac tupeului, parvenita și-a mai și oferit rodul muncii, 
cu dedicaţii elogioase, unora dintre cei jumuliţi. 

În tentativa sa de apărare, plagiatoarea îşi încropeşte o fre- 
netică autorecenzie, în care se elogiază pentru... părţile totuși 
originale ale lucrării! Să te crucești, nu alta. A doua intervenţie 
acuzatoare a lui Ovidiu Ghitta este în măsură să spulbere restu- 
rile de ipocrizie: Laura Stanciu și-a plagiat și precedentele pu- 
blicaţii, în situaţiile cu pricina pescuind din cercetări realizate 
de C. Ghișa, Delia Marga sau Nicolae Bocșan. 

Cazul punctual — scandalos — este în măsură să arunce însă 
un fascicol asupra contextului în care el apare. Comentariile de 
pe blogul revistei nu lasă loc de iluzii prea multe, în legătură 
cu rezultatele autonomiei universitare 4 la roumaine: “Vreau să 
mă folosesc de acest prilej să vă spun că pe noi, studenţii de la 
UAB, nu ne mai surprinde nimic. Vrem să vă zicem bun venit 
în facultatea tuturor posibilităţilor, aici ţăranul este intelectual, 
turnătorul rege, ultimul admis are 10 pe linie, plagiatul este 
ridicat la rang de artă, cei de la ID iau bursă, iar tu faci doi ani 
de istorie, unu de arheologie și la final ai terminat muzeologia, 
așa, ca să ne păstrăm secţiile. Asta ca să nu intru în detalii de 
genu profesorii dau licenţe gata făcute la «turnătorii ucenici». 

Mai multe detalii nu pot să dau, dar sunt destule cît să vă ima- 
ginaţi ipocrizia”. Dar ne putem oare imagina toată ipocrizia? 


10 mai 2010 

Meandrele concretului (5) 

Ar fi o naivitate să tratăm plagiatul Laurei Stanciu ca pe-un 
caz punctual. Autoarea n-ar fi ajuns la poziţiile și onorurile pe 
care le deţine, fără complicitatea activă a mafiei locale, care s-a 
prevalat de dreptul la... autonomia universitară pentru a per- 
petua o agresivă contraselecţie. De-asta probabil că specialista 
iluministă nu va păţi mare brînză, acuma c-a fost divulgată. 

lar povestea nu e nici măcar izolată la nivelul Universităţii 
din Alba Iulia. Cunosc situaţia unui concurs din 2009, pentru 
un post de conferenţiar la Facultatea de Litere a Universităţii 
“Babeş-Bolyai” din Cluj. În competiţie era o candidată din 
interiorul facultăţii, care tocmai ce-și publicase cartea de de- 
but, cu o lună mai devreme, și avea încă șapte articole prin 
presă (capitole din respectivul unic volum). Pe de altă parte 
era un candidat din afara facultăţii, cu 12 volume publicate, 
158 de articole în presa din ţară și 26 de articole în presa din 
străinătate (SUA, Marea Britanie, Israel, Germania, Italia). 
Comisia de specialiști era chemată să compare cele două dosare 
ştiinţifice și să formuleze concluzii. În unanimitate, cu decanul 
Corin Braga în frunte (plus două simandicoase doamne din 
București), onor comisia a conchis, în scris, că 1 e mai mult 
decît 12, că 7 e mai relevant decît 158. Decizia s-a implemen- 
tat, cu ușurință, în numele... autonomiei universitare. 

Dacă miine îmi deschid o gogoșerie și devin patron, îmi 
rezerv dreptul exclusiv de-a angaja vînzătoarea de la tejghea 
după criteriile stabilite de mine (90-60-90). Vorba aia: pe banii 
mei fac ce vreau. Dar acești domni și aceste doamne cu preten- 
ţii şi fumuri se declară, în mod abuziv, patroni în gogoşeria sta- 
tului, ai cărui bani îi folosesc, dar ale cărui principii le stilcesc 
după bunul lor plac arbitrar. Ei îşi promovează acolo soțiile şi 
nepoţii, mătușile și netoţii. Dacă i-ar întreba cineva de ce fac 

asta, ar răspunde arogant: autonomia universitară! lar la urmă 
de tot, ajunşi între patru ochi, s-ar mira ipocrit: cum naiba de 
nu sîntem încă printre primii 500 din lume? Ba da, sînteţi — 
dar numai dacă începeţi numărătoarea de la coadă în faţă! Cu 
moravurile voastre cristaline, vă suflă Bangladeshu-n ceafă. 


11 mai 2010 

Alina cu spume (1) 

Rareori mi-a fost dat să citesc ceva mai revoltător decît 
intervenţia Alinei Mungiu-Pippidi pe marginea preconizatei 
legi a lustraţiei din România. Ziarista acerbă, care odinioară 
se remarcase prin ferocele partizanat pro-Băsescu, şi-a schim- 
bat apoi peste noapte azimutul. Să nu fi primit ciolanul rîvnit? 
Cine mai știe. Fapt este că, pornind de la candidatura euro- 
peană plină de ezitări gramaticale a silfidei EBA, pe care Alina 
Mungiu a penalizat-o cu urlete, ţintele ei s-au reorientat. Parul 
cu noduri, mînuit de vînjoasa artistă a cuvîntului, s-a abătut în 
repetate rînduri peste căpșorul blond al Elenei Udrea, fără a-i 
scuti nici pe alți aliați ori subordonați de-ai lui Traian Băsescu. 
De la o vreme, a început să nici nu mai conteze subiectul dez- 
baterii, important era să fie menţinută energic direcţia “anti”. 

De la scriitoarea cu apucături de rugbyst în stare să care în 
spinare tot meleul, mă aşteptam totuși la ceva mai multe nuan- 
te, atunci cînd vine vorba despre lustraţie. Adică atunci cînd se 
discută eliminarea comuniștilor din viaţa publică românească. 
Nu de alta, dar aceeaşi Alina Mungiu, pe vremea cînd custodea 
raionul suflete, îl făcea arșice în direct, la televiziunea naţio- 
nală, pe alde Ion Iliescu. Să lingi unde-ai scuipat nu e tocmai 
hobby-ul cel mai grațios pentru o reprezentantă de frunte a 
intelighenţiei. Adică a inteligenţei. 

Alina Mungiu are impresia că cel mai bun lucru de făcut, 
la ora actuală, e să tirască în derizoriu lustraţia din societatea 
balcano-autohtonă. Fie și așa, dar cu ce argumente? La o revis- 
tă UASCR-istă a anilor “80, pe unde ucenicea gazetara de azi, 
învîrtindu-și peniţa prin cerneală, cel mai vajnic anticomunist 

era taman redactorul-șef (de ce nu-i dă și numele?), care într-o 
împrejurare eroică s-a suit pe-o statuie din lași ca să își zbiere 
oful anticeaușist. Însă iată că el riscă azi, în virtutea funcţi- 
ei politice de odinioară, să păţească o nedreptate. Înfiorător! 
Lustrarea lui Coriolan Drăgănescu va fi crima secolului. Faptul 
că, pe lingă acel unic UASCR-ist, lansat în căţărări antidicta- 
toriale, au mai trudit cîteva sute de propagandişti care, printre 
altele, chiar au suspendat revista Opinia studențească, nu pare 
s-o deranjeze pe comentatoare. Că zeloșii pălmași ai regimului 
represiv ar merita, fie şi cu întîrziere, o mică sancțiune simbo- 
lică, nu-i trece prin cap furibundei creaturi. Pentru ea, excepţia 
e mai semnificativă decît regula. Decit să-l lustrăm pe curajosul 
de-o după-masă, mai bine să iertăm toată categoria. 


12 mai 2010 

Alina cu spume (2) 

E foarte adevărat că viaţa e complexă, precum ne explică 
analista României libere. După membrul pecerist Paul Goma, 
a apărut disidentul Paul Goma. Ba chiar — să adăugăm — și 
antisemitul Paul Goma. După anticeauşistul Mircea Dinescu 
a venit iliescianul Mircea Dinescu. Brucan a fost stalinist, pen- 
tru a deveni mai apoi complotist. Pe unde tăiem cu bisturiul, 
în cazul lor? Pînă la tranșarea dilemei metafizico-existenţiale, 
este suficient totuşi, în plan social-politic, să aruncăm o pri- 
vire peste gard, spre a vedea cum și-au rezolvat de multişor 
problema cehii sau polonezii, pentru a le veni pe urme. Iar în 
plan biografic, ne consolăm ştiindu-l pe Brucan indisponibil la 
funcţiile ministeriale, “din motive de deces”, pe Goma preocu- 
pat (şi prea ocupat) cu limpezirea problemelor evreiești, iar pe 
Dinescu absorbit să-și vadă de pescuit și grădinărit, pe veşnice- 
le-i plaiuri ale vînătoarei. Nici unul dintre ei nu va fi jugulat de 
depresie, la adoptarea legii lustraţiei în România — și atunci pe 
cine deplinge de fapt Alina Mungiu-Pippidi? 

“Ne rămîn, în schimb, morţii, care nu se pot apăra. Bravi 
cum suntem, aicea o să ne arătăm mușchii, cum văd deja din 

campania contra lui Adrian Marino, fost deţinut politic, fost 
deportat (paisprezece ani cu totul) și a cărui reputaţie e ter- 
felită pe baza unor note scrise de nişte securiști” — ne probo- 
zeşte această conştiinţă elansată. După ce i-a inocentat subit 
pe toţi activiștii comuniști din ultimii cincizeci de ani, împăr- 
ţindu-i în două categorii (disidenţi care s-au suit pe statui, ca 
să protesteze, și disidenţi care nu s-au căţărat, din motive de 
rău de înălţime), iat-o rasolind și discuţia în jurul lui Adrian 
Marino. Pînă la publicarea unor documente “mai presus de 
orice dubii”, îţi trebuie oricum multă naivitate pentru a-l ve- 
dea pe meșterul propagandei culturale externe (poliglote!) a 
regimului Ceauşescu, în postura de Pico della Mirandola pe 
Someș. Chipul de activist-cu-imaginea-ţărișoarei-peste-hotare 
de ce nu ne este detaliat, în legătură cu fostul deţinut politic 
Marino? Alina Mungiu-Pippidi poate da multe de înţeles, dar 
nicidecum că a fost vreodată naivă. Se crede poate subtilă ne- 
voie-mare, cînd ne prezintă tendenţios, unilateral, imagini din 
realitatea înconjurătoare. 


13 mai 2010 

Alina cu spume (3) 

Am înţeles eu, pînă la urmă, că modelul de activism moral 
şi dreptate civică al Alinei Mungiu este Adam Michnik. Am 
totuși o veste frisonantă pentru gazetara bucureșteană. Fostul 
disident polonez n-a ezitat să-l pupe (cu limba?) pe călăul său 
de odinioară, generalul Jaruzelski, după căderea aceluia de la 
putere. În schimb, pentru opinionista Românie; libere, singu- 
rul loc de pupături fierbinţi, lipite pe dictatura comunistă ro- 
mânească, ar rămîne doar la Ghencea Militar, unde tovarășul 
Nicolae Ceaușescu ar întimpina-o cu anumită răceală. 

Iar evaluările surprinzătoare continuă în trombă: “Sincer, 
după ce Iliescu și-a tradus în limbi străine lungul interviu res- 
pectuos luat de Tismăneanu în ultimul lui mandat şi a umplut 
cu maculatura asta toate ambasadele noastre — ca versiunea de 
lemn a propagandei despre perioada lui —, nu mă entuzias- 

mez cînd îl văd tot pe Tismăneanu azi ca prim-procuror al lui 
Iliescu. Dimpotrivă, mă uit în altă parte. De jenă”. Tocmai asta 
e și diferenţa dintre noi. Eu mă jenam — în scris — de frenezia 
lui Tismăneanu, pe vremea cînd se gudura pe lîngă pulpana lui 
Iliescu. Alina Mungiu se simte deranjată abia azi, cînd același 
politolog îl combate mînios pe aparatcik. “A trecut baba cu 
colacii!”, se şopteşte prin părțile noastre, atunci cînd se plimbă 
mofluzul pe stradă. 


14 mai 2010 

Alina cu spume (4) 

Adoptarea legii lustraţiei, de către Parlamentul României, 
fie şi cu o întârziere de cîteva decenii, a reprezentat unul din- 
tre obiectivele revoluționarului Teodor Mărieș. Pentru idealul 
respectiv care părea, la vremea aceea, utopic, protestatarul n-a 
ezitat să se mortifice printr-o impresionantă grevă a foamei 
de cîteva zeci de zile, punîndu-și sănătatea și viaţa în pericol. 
Unii scriitori (Ana Blandiana, Vladimir Tismăneanu, Dorin 
Tudoran ș.a.) i-au sărit în ajutor, adresîndu-se instituţiilor sta- 
tului și solicitînd o dovadă de — măcar — respect pentru sacrifi- 
ciul unui cetăţean. După negocierile dintre partidele politice, 
purtate sub presiunea timpului, spre a se evita o ipoteză tragică, 
s-a ajuns, incredibil, în linie dreaptă cu adoptarea lustraţiei în 
România. 

Protestele furioase de-acum ale lui Ion Iliescu, pe ideea că 
se face o geană de lumină, lansate la pachet cu vicleniile aţoase 
ale Alinei Mungiu-Pippidi, vin să picteze imaginea schizofreni- 
că a realităţii noastre contemporane. Aterizată de la Berlin ca să 
ne explice oleacă de Wissenschaft, doamna profesor doctor n-a 
băgat de seamă că, în graba mare, și-a agăţat ramele ochelarilor 
în oasele costale ale unui grevist al foamei. 


15 mai 2010 
Panta rhei 
În contextul dezvăluirilor incendiare legate de Adrian 

Marino, a fost invocat și Constantin Noica, alt intelectu- 
al ce lasă de bănuit o vastă galerie de complicităţi subterane. 
Performer absolut în direcţia comentării lui Noica se dovedește 
Gabriel Andreescu. În numai cîteva săptămîni, gazetarul cultu- 
ral reușește să schiţeze două portrete care se bat cap în cap. 

În revista Verso din martie 2010, G. Andreescu insistă pe 
o sumă întreagă de nobile calităţi ale magistrului din Păltiniș, 
care însă, din păcate, au fost răstălmăcite și deturnate de disci- 
polii săi abuzivi. “Mă gîndesc la vocaţia austerităţii, la devoţiu- 
nea reală pentru bunurile intelectuale și la această autentică tra- 
diţie occidentală care este fair-play-ul; atribute de personalitate 
complet contrare emulilor lui Noica, ariviști, făţarnici și frivoli, 
maeștrii loviturilor pe la spate. Noica, asupra căruia cade ca- 
lificarea radicală a lui Marino, nu e persoana, ci constructul 
cultural asumat de alții.” 

Abia trec săptămiînile și G. Andreescu se năpusteşte într- 
o bizară aventură de recoafare a lui Adrian Marino, sub gi- 
rul lui Cornel Nistorescu. Mă rog, de gustibus... Cu această 
ocazie, recurgînd și la efectul retoric de contrast, neprihănitul 
hermeneut de pe Someș îi este opus machiavelicului gînditor 
naţionalist: “Filozoful de la Păltiniș a făcut numeroase drumuri 
pe la activiștii partidului în speranţa de a primi sprijin pentru 
proiectele sale culturale. A avut numeroase contacte cu ofițerii 
de Securitate, multe confidenţiale, legate de aspiraţia posturii 
de antrenor intelectual. Acesta este contextul în care Noica a 
devenit un agent de influenţă al regimului, ceea ce Marino, 
după cît se ştie, n-a fost niciodată [?! — L.A.]. Agenda lui Noica 
nu consta doar în aducerea lui Mircea Eliade în ţară — i s-a 
cerut și lui Marino, dar în cazul ultimului nu există proba că ar 
fi încercat [?! — L.A.]. Noica a asumat chiar și ideea, pe cît de 
extravagantă, pe atît de penibilă, de mobilizare a exilului pen- 
tru acordarea lui Nicolae Ceaușescu a Premiului Nobel pentru 
Pace. / O şi mai mare diferenţă dintre cei doi oameni de cultu- 
ră este faptul că Noica a servit politica naționalistă a regimului 
şi simultan punea într-o lumină derizorie actele de rezistenţă 

faţă de regim”. 

Pe cît de încredinţat era G. Andreescu, în luna martie, de 
“vocaţia austerităţii” și “devoţiunea reală” ale lui Noica, pe atît 
de convins a devenit, în luna mai, de vocaţia “extravagantă” şi 
“penibilă” de “agent de influenţă al regimului” dictatorial, a 
aceluiași. 

Dacă tot l-au elogiat prietenii în presă, poate că a venit 
vremea ca, după o teză şi-o antiteză, Gabriel Andreescu să ne 
dea în sfirșit şi o sinteză. 


16 mai 2010 

Promovări telectuale 

Lui Paul Cernat i s-au terminat subiectele de critică literară 
şi s-a gîndit să-l împingă la înaintare taman pe Sorin Antohi. 
Gazeta de perete a GDS-ului e locul potrivit pentru albit con- 
ştiinţe tulburi. Așa că hop şi el în schemă, la revista 22, cu 
niște... Provocări intelectuale. 

Cum l-o fi stimulat, pe Cernat, paginile pe care le con- 
templă — conversațiile berlineze dintre Virgil Nemoianu și 
Sorin Antohi — nu prea rezultă. E limpede însă cu ce trucuri 
ieftine sfidează recenzentul atenţia și răbdarea cititorilor săi. 
Prefăcîndu-se absorbit de-o carte, el de fapt ne plimbă pe sub 
ochi o hahaleră, pe care o stropeşte duios cu agheasmă: “Sorin 
Antohi a fost deja lustrat moral după «revelaţiile negative» din 
urmă cu trei ani (în mod regretabil, aproape nimeni nu-i mai 
solicită azi expertiza...)”. 

Pe un picior de plai de la porţile Balcanilor, firește că Paul 
Cernat are tot dreptul să regrete că un escroc notoriu, care și-a 
falsificat titlurile de studii — după ce şi-a turnat şi amicii, timp 
de cîteva decenii, la Securitate — nu e măcar decan sau prorec- 
tor. La urma urmelor, pe lingă atiţia șnapani sub acoperire, un 
pungaş deconspirat, dar încă nereabilitat, e un surprinzător ob- 
stacol în peisaj. Dar că lui Sorin Antohi nimeni nu i-ar mai fi 
solicitat... cum îi zice... expertiza, după epifania numeroaselor 
sale calităţi, nu e tocmai adevărat. Că doar nu de pomană s-au 

indignat Herta Müller în Frankfurter Rundschau (Turnători la 
Academia de Vară) şi Richard Wagner în Der Tagesspiegel (A în- 
văta de la turnători). 

Cu o minciunică și două-trei naivităţi trucate, Paul 
Cernat pune și el umărul, după capacităţi, la nește promovări 
telectuale. 


17 mai 2010 

O istorie despre istorie (1) 

Am ajuns pe la începutul anilor ‘90 să predau italiana, la 
secţia specială a unui liceu prestigios din Cluj. Pe lingă cele 6 
ore săptămînale de limbă-literatură, fiecare clasă avea de stu- 
diat, după curriculum, și cîte două ore de istorie a Italiei, re- 
spectiv două ore de geografie în italiană. Aceste materii ne-au 
dat destule bătăi de cap, fiindcă nu existau profesori care să le 
predea: absolvenţii facultăţilor de istorie sau geografie nu știau 
italiană şi invers. Pînă la urmă, timp de vreo doi ani, mi-am 
asumat eu istoria (iar cu geografia nu mai ţin minte ce soluţie 
s-a găsit). 

Cînd s-a pus problema acreditării internaţionale a liceelor 
bilingve italo-române, în anul 1996, şcoala mea a fost vizitată, 
spre a fi evaluată, de două inspectoare în Ministerul Instrucţiei 
Publice de la Roma, precum şi de o directoare în Ministerul 
Afacerilor Externe al Italiei. Cele trei personaje oficiale au dorit 
să vadă baza noastră materială, clădirea, dotările, efectivele de 
elevi și profesori, traseul de studii parcurs, manualele utilizate 
etc. Au stat de vorbă cu copiii, cu adulţii. Tot cu acea ocazie 
le-am luat un interviu pentru numărul 2 al revistei Amici, pe 
care o realizam împreună cu elevii mei. 


18 mai 2010 

O istorie despre istorie (2) 

Înainte de-a pleca, inspectoarele ne-au solicitat să le spu- 
nem concret de ce anume avem nevoie, din partea lor şi a 
statului italian, pentru a ne desfășura mai departe activitatea. 

Eu le-am răspuns că, prin eforturi proprii, reușiserăm în anii 
precedenţi să construim relaţii cu diverse şcoli și instituţii din 
Italia, care ne dăruiseră numeroase cărți și materiale didactice. 
De pildă, aveam în bibliotecă vreo cinci-șase ediţii diferite de 
manuale de istorie universală pentru liceu. Cu toate acestea, nu 
găseam nicăieri un singur volum în care să fie tratată, în mod 
exclusiv, istoria Italiei. Pentru a-mi pregăti lecţiile la catedră, 
eram nevoit să “pescuiesc”, din diverse cărți și diferite lecţii, 
conţinutul științific cu aplicaţie strictă la această materie. Le 
rugam așadar să-mi trimită, de la Roma, un manual de istorie 
a Italiei. 

Am observat că inspectoarele au rămas surprinse de solici- 
tare. M-au întrebat la ce-mi trebuie un astfel de manual. Le-am 
răspuns: pentru a-mi preda lecţiile. M-au întrebat: la ce ma- 
terie? Le-am răspuns: la materia numită “Istoria Italiei”, care 
se predă la noi cîte două ore pe săptămînă, în clasele de liceu 
bilingv. Ele s-au privit din nou. Responsabila cu disciplinele so- 
cio-istorice din Ministerul Instrucţiei Publice de la Roma mi-a 
zis că, de cîțiva ani buni deja, în Italia nu se mai predă la nici o 
şcoală disciplina respectivă! Așa că le era imposibil să-mi trimită 
un manual pentru o materie care la ei este inexistentă. 

Nu mi-a venit să cred ce auzeam și am întrebat în gura 
mare, hohotind ca de-o enormitate: cum adică, în Italia nu se 
predă “Istoria Italiei”? Ele s-au privit stînjenite și mi-au răspuns, 
cu delicateţe, cam așa. Ştiţi, noi, în Italia, am aderat la Uniunea 
Europeană. Prin urmare nu ne mai interesează cercetarea unui 
trecut autohtonist, clar delimitat etnico-geografic și strict izolat 
de ceilalți vecini. Încurajăm studierea faptelor istorice întemeia- 
te pe valori regionale. De pildă: Europa Centrală și Occidentală 
în secolul al XIV-lea. Sau: Mișcarea de reformă în statele euro- 
pene. Scopul nostru nu este să dezvoltăm, în percepţia tinerilor 
italieni, orgoliul pentru anumite figuri locale, care au luptat cu 
vecinii și au pus umărul la trasarea unor graniţe geografice ri- 
gide. Ci să insistăm pe momentele de colaborare regională, pe 
influenţele reciproce din anumite secole precedente. 

19 mai 2010 

O istorie despre istorie (3) 

Explicaţia primită m-a descumpănit, prin coerenţa ei. 
M-am limitat să-ntreb: noi de ce mai predăm atunci, la Cluj, 
“Istoria Italiei”? Mi-au răspuns că tocmai ăsta era scopul tur- 
neului lor, să extindă rețeaua europeană de licee italiene bilin- 
gve, prin noi cooptări: “Ustavni” din Cehia, “Gorna Banja” din 
Bulgaria, “Saru” din Slovacia, “Szent László” din Budapesta și 
“Zoltân” din Pecs, Ungaria, “Dante Alighieri” din București 
şi “G. Barițiu” din Cluj, România. Ministerul de Externe al 
Italiei își propunea să sprijine colaborarea dintre aceste școli, 
prin adoptarea unui curriculum unitar și a unor programe de 
studii convergente, publicarea de manuale valabile în respecti- 
vele secţii, recunoașterea internaţională a diplomelor de studii 
etc. 

Mi s-a spus că delegaţia italiană și-a atins, în linii mari, 
obiectivele, pînă cînd a ajuns şi la Bucureşti. În capitala româ- 
nească, factorii de decizie politică n-au vrut nicicum să accepte 
un consens, pe tema orelor de istorie şi geografie universală, 
care să abordeze, în limba italiană, realităţile convergente ale 
trecutului continental comun. Cu toată stăruința şi insistența 
părţii italiene, politicienii noştri au perseverat în cerința ca, în 
cadrul secţiei internaţionale, să se studieze neapărat istoria și 
geografia României, în limba română. Cel mult, pentru a se 
atinge totuși un compromis, ai noștri au decis să mai includă 
suplimentar istoria și geografia Italiei, predate în limba italiană. 
Programul elevilor români de la specializările respective a fost 
astfel încărcat suplimentar, patru ore pe săptămînă, cu două 
materii care nu se mai studiază nicăieri în lume... 

După un moment de reculegere, care mi s-a impus pentru 
a digera toată ciudăţenia acestor veşti, am încercat să relansez 
discuţia sub o formă colocvială. Cu un zîmbet degajat, le-am 
întrebat pe cele trei doamne, mai în glumă, mai în serios, dacă 
ele nu se simt flatate că, în acest colțişor pierdut al continentu- 
lui, istoria Italiei, adică a patriei lor, e totuși studiată de cîţiva 

tineri români entuziaști. Mi-au aruncat instantaneu o privire 
atît de acră, încît mi s-a şters zimbetul de pe faţă. Iar una dintre 
ele mi-a replicat, tăios, că ar prefera să vadă funcţionînd, în 
mod profesionist şi omogen, proiectul european la care lucrea- 
ză din greu de atîta vreme. Am înţeles că ne spuseserăm tot ce 
era de spus. Ne-am despărţit în termenii cei mai cordiali. 


20 mai 2010 

O istorie despre istorie (4) 

Din 1996 şi pînă azi, îmi vine greu să le explic tuturor 
elevilor mei de ce trebuie să facă patru ore în plus, săptămînal, 
față de colegii lor de la celelalte specialităţi. De ce, atunci cînd 
alții pleacă fluierînd acasă, la ora amiezii, cei de la secţia de 
italiană îşi continuă orele pînă după-masa tirziu, în condiţii 
psihologice frustrante, de semidetenţie. Ce să le spun? Că au 
de plătit nostalgiile ceaușiste de gîndire ale politicienilor din 
Bucureşti, care negociază proiecte de studii internaţionale în 
funcţie de mizele lor patriotarde, obtuze? 

Privind totul de la firul ierbii, ideea poate că nici nu pare 
neroadă. Dar 4 ore ori 4 clase dau 12 ore în plus pe săptămînă. 
Ori 34 de săptămîni fac 408 ore pe an. Ori 14 ani de perseve- 
renţă în eroare dau un total de 5712 ore. Neghiobia măruntă, 
întinsă ca pelteaua, devine monumentală. 

M-am gîndit să relatez această mică experiență persona- 
lă, citind mai zilele trecute, în presă, un mesaj foarte îngrijo- 
rat de eventuala diminuare a numărului de ore dedicate stu- 
dierii istoriei naţionale. Este vorba despre alarmata Pledoarie 
pentru viitor, adresată Preşedintelui României și membrilor 
Parlamentului. Semnatarii sînt, după cum ni se spune, în nu- 
măr de peste 1.200: “academicieni, universitari, cercetători, 
muzeografi, profesori din sistemul preuniversitar, studenţi ai 
facultăţilor de istorie din întreaga ţară (aproximativ jumăta- 
te dintre semnături sînt ale studenţilor)”. O fi ea, pledoaria, 
pentru viitor, dar se hrăneşte la temelii din repere mentale ale 
trecutului, pe care nu mai reuşim să le depășim. Unele cute 

stilistice rămîn inconfundabile: “Toate momentele importante 
ale fondării statului modern, toate deciziile hotărîtoare care au 
făcut România să progreseze în ultimii două sute de ani s-au 
bazat, la fel ca în cazul oricărei alte naţiuni, pe conștiința isto- 
rică, pe credinţa în dreptul nostru de a avea un destin.” 

Efortul de-a schimba în bine viitorul, luînd ca etalon repe- 
rele trecutului, ar fi amuzant, dacă nu s-ar aplica tot pe spina- 
rea tinerilor. Farfuridi şi-a găsit 1.200 de admiratori: “Iată dar 
opinia mea. Din două una, daţi-mi voie: ori să se revizuiască, 
primesc! dar să nu se schimbe nimica; ori să nu se revizuiască, 
primesc! dar atunci să se schimbe pe ici pe colo, și anume... în 
punctele... esenţiale... Din această dilemă nu puteţi ieşi... Am 
zis”. 


21 mai 2010 

Pardon! 

O amuzantă greșeală de tipar, în textul unui literator de 
vază. Ne vorbeşte de tinereţea lui Eugen Ionescu și aflăm de la 
el că autorul lui Nu face “critica culturii față de matefizică”. De 
fapt se vorbea de metafizică... 


22 mai 2010 

Parașută 

Cuvinte dintr-un șlagăr foarte difuzat la radio în prezent: 
“Baby, if Tve got you / I dont need a parachute”. Oare cum s-ar 
traduce pe românește? “Jubito, dacă te am pe tine / Nu-mi 
trebe altă parașută”... 


23 mai 2010 

Zigzagzig (1) 

Individul poate fi cunoscut mai ales în circumstanţe di- 
ficile. Banalitatea cotidiană ne imprimă tuturor același tip de 
reacţii, perfect comune şi previzibile. Abia provocarea unui 
moment-limită ne obligă la opţiuni tranșante (e laie ori băla- 
ie?), ne impune să ne dez-văluim. Cînd situaţia tensională se 


118 


regăseşte în presa literară, iar cei puși să soluţioneze o împre- 
jurare delicată sînt scriitorii, evenimentul merită examinat cu 
atenţie. 

Cartea de memorii a lui Adrian Marino, incomodă, agre- 
sivă, pe alocuri sarcastică la adresa ierarhiilor culturale înțe- 
penite, a mentalităților provinciale, a fost amplu comentată. 
Unele reviste i-au consacrat chiar entuziaste numere speciale. 
Dar, în mijlocul interpretărilor surescitate, s-a prăvălit serialul 
din Evenimentul zilei. Jurnalista Mirela Corlăţan îl acuza pe 
autor, după studierea dosarului său de la CNSAS, că a fost un 
informator zelos al Securităţii. Fireşte că suspiciunile stîrnite în 
rîndul publicului au fost numeroase: cui prodest?, de ce tocmai 
acum? cine a izbit din umbră? etc. Nu e mai puţin adevărat că 
elanul justiţiar postum al lui Marino s-a dezumflat cu o singură 
înţepătură de ac, bine plasată. Aruncîndu-se în derizoriu statu- 
ra etică a condeierului, îi erau decredibilizate ieremiadele. 

À trompeur, trompeur et demi. Riposta săptămiînalului 
Observator cultural merită fără ezitări epitetul de “antologică”. 
Redactorul-şef adjunct Ovidiu Șimonca a sunat goarna spre 
cei care, în săptămînile precedente, apucaseră să-l elogieze pe 
Marino şi i-a întrebat dacă, în noile circumstanţe, și-au schim- 
bat cumva părerile. Viclenia psihologică era savuroasă şi com- 
plexă. Care scriitor (persoană cu pondere, mă-nțelegi) ar ad- 
mite de bună voie, în faţa publicului, că s-a înșelat şi dorește 
să îşi modifice judecăţile, în virtutea recentelor fapte scoase la 
lumină? Care publicist s-ar hazarda să se pronunţe împotriva 
curentului promovat de revista-gazdă? Care intelectual n-ar fi 
gidilat de gindul de-a contrabalansa, alături de companionii 
săi, prin avalanșa estimărilor unilaterale, vocea incomodă a ce- 
lui care a examinat arhive (semi)secrete? 


24 mai 2010 

Zigzagzig, (2) 

Liviu Antonesei e convins că toate criticile formulate de 
paginile memorialistice ale lui Adrian Marino rămîn nealte- 

rate de eventualul său statut de informator al poliţiei politi- 
ce comuniste (“Pe scurt, acestea rămîn valabile în esenţa lor 
şi dacă Marino a colaborat cu Secu, și dacă n-a colaborat”). 
Certitudinea gazetarului ieşean e demnă de invidiat. Nu și stra- 
tegia lui — cam transparentă — de-a recalibra mizele discuţiei, 
prin includerea unor false exagerări, însoţite de ferme dezmin- 
tiri: “Ce nu cred eu? Nu cred că un om închis 14 ani a devenit 
comunist și fan al Securităţii”. Numai că nimeni n-a contestat 
cei 14 ani de detenţie politică ai lui Marino. Acuzele se refereau 
la eventuala sa înregimentare din anul 1969, după liberarea din 
închisoare, pentru a achita preţul reabilitării, al publicării și al 
circulaţiei internaţionale. Nimeni nu i-a reproșat lui Marino 
gîndirea comunistă sau entuziasmul aservirii. În discuţie era, 
pur și simplu, calitatea morală a opțiunii sale, nu intensitatea 
malpraxisului. 

E ca şi cînd cineva mi-ar cere părerea: “Tu ce crezi, lui 
Liviu Antonesei îi şade bine cu barbă?”. Iar eu, de colo: “Avind 
în vedere că e un om de ispravă şi un harnic publicist, eu nu 
cred că Liviu Antonesei îşi detestă bărbierul”. Ce-am fost între- 
bat — și ce răspuns am dat? 

Şerban Axinte, în ce-l priveşte, mărturisește că nu se simte 
în stare să aprecieze o situaţie atît de dificilă cum e cea pusă în 
discuţie: “ce m-ar fi recomandat pe mine (sau pe oricare alt in- 
telectual din generaţia mea) ca să mă pot erija în instanță mora- 
lă şi să judec superior și suficient o problemă atît de controver- 
sată, de sensibilă și de complexă cum este posibila colaborare 
a lui Adrian Marino cu Securitatea”. Cu toată incapacitatea sa 
de procedură, analistul umple totuși aliniate întregi cu sfielile și 
ezitările sale feciorelnice de judecată. Pe cît e de nesigur în pre- 
mise, pe-atit e de peremptoriu în concluzii: “Nu am ce retracta 
sau reinterpreta”. O fi adeptul unei noi situaţii de comunicare: 
eu cînd mă-ntreb dacă să fluier, nu fluier, ca să nu greşesc, dar 
mișc din urechi pînă se face un vînt de șuieră. 

25 mai 2010 

Zigzagzig (3) 

Paul Cernat optează pentru alte strategii, aruncînd dez- 
văluirile stingheritoare din presă în zona derizoriului perimat, 
deja arhi-comentat: “Nu sînt atît de naiv ca să mă mir de «re- 
velaţiile» Mirelei Corlățean [sic! — L.A.) din Evenimentul zilei. 
Sînt lucruri care se ştiau de mult, din folclorul lumii litera- 
re, din memorialistica şi diaristica epocii. Nu cred că a mi- 
rat pe nimeni din lumea culturală ce a apărut despre «turnă- 
torul Someșan» sau, mult mai înainte, despre C. Noica, Ion 
Caraion, Valeriu Anania sau Ştefan Aug. Doinaș. Am scris 
eu însumi despre «ambasadorii itineranţi» ai regimului naţio- 
nal-comunist, folosiţi de Securitatea care le vămuia ieșirile în 
afară”. Diferenţa este că informaţiile apărute, în legătură cu 
serviciile prestate de Adrian Marino în folosul Securităţii, con- 
stituiau o reală premieră publicistică, prin detaliile precise şi 
tulburătoare, documentate direct de la sursă. Încercarea de-a le 
banaliza, opunîndu-le unor aluzii ezoterice, exprimate anterior 
din vîrful buzelor, echivalează cu o scurtă manipulare din par- 
tea criticului literar. 

De altminteri, Paul Cernat e și cel mai productiv, dintre 
toți semnatarii, în lansarea de fumigene circumstanţiale, pentru 
a distrage atenţia publicului de la colaboraţionismul frapant: 1) 
înainte de-a fi devenit turnător, scriitorul a avut multe de su- 
ferit (“E adevărat, Marino și alții au fost niște instrumente ale 
Securităţii, însă după ce au fost victime ale ei”); 2) nu stăpînim 
ansamblul detaliilor pe tema discutată (“sîntem încă foarte de- 
parte de a avea informaţii suficiente despre totalitatea colabo- 
ratorilor Securităţii din lumea culturală”); 3) teoria conspirației 
(“Marii vinovaţi şi marii păpușari sînt în umbră, acoperiţi, și 
îşi rîd de noi”); 4) e o situaţie complexă, mult deasupra capaci- 
tăţilor noastre de pricepere (“Chestiunea colaboraţionismului 
intelectual autohton e, oricum, mult prea complicată, ca şi ace- 
ea a angajărilor totalitare, de extremă dreaptă sau comuniste”); 
5) opera culturală e totuși în măsură să atenueze slăbiciunile 

omeneşti (“discernămînt înseamnă să nu amesteci planurile. 
Adică să nu speculezi păcatele moral-politice ale oamenilor 
pentru delegitimarea unor opere valabile”); 6) nici acuzatorii 
înşişi n-ar fi fost mai buni, în situaţii similare (“cum s-ar fi 
comportat oare procurorii morali din oficiu și vitejii de după 
război dacă s-ar fi aflat în circumstanţele lui Adrian Marino?”); 
7) deconspirarea colaboraţioniștilor e făcută aleator şi ascunde 
avantaje de culise (“demascările selective, cu ţîriita, orientate în 
funcţie de interese strategice, vendete ideologice sau personale 
şi conjuncturi politice dubioase, sînt contraproductive și nu fac 
decît să dezorienteze”). 

Ce argumentaţie densă, profundă, subtilă şi tendenţioasă 
are Paul Cernat! 


26 mai 2010 

Zigzagzig, (4) 

Daniel Cristea-Enache e mai expeditiv și succint în par- 
tizanatul său, pe care ni-l dezvăluie încă din titlu: Nu pot să-l 
judec. lată un critic care nu poate să judece. Mai urmează să 
cunoaștem un croitor care nu poate să croiască, un bucătar 
care nu poate să gătească și un șofer care nu poate să șofeze. 
Cum se explică autoamputarea principalei obligaţii profesio- 
nale? “O analiză critică este cu totul altceva decît o investigaţie 
jurnalistică. Avem a discuta cărțile unui autor, opera lui, nu 
compromisurile omenești pe care le-a făcut.” Acest principiu a 
reprezentat concepţia de căpătii a criticii literare românești de 
pînă la 1989. În practică, ea a permis reelaborarea cunoscutei 
doctrine culturale pașoptiste: “Mîncaţi, băieți, mîncaţi orice, 
că noi vă proclamăm geniali și nu vă mai caută nimeni între 
dinţi”. E nevoie de multă naivitate pentru a crede că, în condi- 
ţiile actuale, de libertate a cuvîntului, refugiul sublim în turnul 
de fildeș al esteticii mai poate bloca analiza compromisurilor 
etice, de la temelia edificiului. 

Iar abordarea lui Daniel Cristea-Enache e nu doar desuetă, 
ci și parţializantă. Spre exemplu, e suficient să amintim violen- 

ţele verbale ale lui Adrian Marino la adresa unor Paul Goma, 
N. Steinhardt sau I.D. Sîrbu. Dacă recurgem la grila exclusiv 
culturală (fluturată şi azi cu încăpăţinare de Cristea-Enache), 
punem tensiunile respective doar pe seama unor diferenţe ide- 
ologice dintre Marino și ceilalți. Dacă aruncăm însă o privire 
în culisele etice frămîntate, putem recunoaște situaţia fostului 
pușcăriaş politic care, după liberare, a acceptat compromisul 
colaborării cu regimul detestabil (Marino), iar acum își revarsă 
ura asupra foștilor puşcăriași politici care, după liberare, nu şi- 
au traficat conştiinţa (Goma, Steinhardt, Sîrbu). Dubla grilă, 
etică-estetică, ne oferă o perspectivă mai amplă de judecată, o 
înţelegere mai precisă a fenomenelor. 


27 mai 2010 

Zigzagzig (5) 

Adina Diniţoiu, cînd îi arată cineva soarele cu degetul, 
preferă să admire calitatea ojei de pe unghie. Prin urmare îşi 
găseşte de lucru nu cu Adrian Marino și colaboraţionismele 
acestuia, ci cu jurnalista Mirela Corlăţan și “tendenţiozitatea 
articolului respectiv, publicat «la timp»”. Așa e, dar nu despre 
asta era vorba. Altminteri, “cît priveşte conduita morală în co- 
munism, subiectul e delicat şi plin de nuanţe” — iar cu asta am 
epuizat toate părerile Adinei Diniţoiu. 

Cezar Gheorghe sare din baie şi ne urlă că “opera unui 
intelectual trebuie separată de conduita sa morală”. Pentru a fi 
şi mai aspru în amoralismul său pedestru, el ne asigură că vor- 
beşte în numele “unei generaţii care s-a format după Revoluţie, 
la sfîrşitul anilor “90 și începutul anilor 2000”. Tristă generaţie, 
cu asemenea purtător de cuvinte... 

Marius Ghilezan ne povesteşte foarte senin că toată lumea 
a turnat la Securitate, mai mult sau mai puţin (“câţi dintre in- 
telectualii publici de acum pot jura cu mîna pe Biblie că nu au 
fost colaboratori ai poliţiei politice?”). Așa că, poftim!, prinde 
dacă poţi pisica neagră, pe-o stradă întunecată, noaptea, după 
ce s-a luat curentul. Pentru a ne convinge că păcatul delaţiunii 

securiste era chiar o banalitate, condeierul mai sfirtecă o halcă 
de sinceritate de pe spinare și ne face o confidenţă, “pentru 
prima oară în public”: propriul său tată, medic de fotbalişti, 
trebuia să ciripească la organe, pentru a se deplasa cu echipa 
în străinătate. Asta am înţeles-o, dar ce legătură are cu Adrian 
Marino? A jucat și el fotbal? 

Bedros Horasangian ne vinde aceeași poveste cu pisica 
neagră, însă costumînd-o în veșmintele interogaţiei filosofice: 
“Cîţi dintre noi au avut tăria să renunţe la funcţii și cariere ca să 
ocolească înregimentarea în PCR, fără de care nu se putea face 
mai nimic? Cîţi dintre noi au refuzat orice compromis precum 
şi colaborarea cu «organele» şi «structurile» vechiului regim co- 
munist? Cîţi dintre noi pot spune, cu mîna pe inimă, că sînt 
cu sufletul curat și cu conștiința împăcată?”. Psihologia omului 
asudat care, oriîncotro se răsucește, simte că toate-i put. 


28 mai 2010 

Zigzagzig, (6) 

Antonio Patraș dă un brînci scurt la percepţia realităţii. El 
răstoarnă ordinea de gravităţi și priorități a faptelor: “Pe mine 
unul mă surprinde neplăcut mai puţin faptul că Adrian Marino 
ar fi fost colaborator al Securităţii (...), cît maniera în care 
CNSAS-ul a înţeles să-și facă treaba, dînd la gazetă dosarul...” 
etc. Pe mine unul mă surprinde neplăcut faptul că analistul 
înţelege să blameze nu colaborarea lui Marino cu Securitatea, 
ci felul, forma și circumstanţele în care colaborarea cu pricina 
a fost dezvăluită. 

Ovidiu Pecican, în calitate de istoric, ne amintește impor- 
tanţa delaţiunilor din trecut pentru cunoașterea realităţilor lo- 
cale, așa cum au fost ele restabilite în lucrări ale lui Emmanuel 
Le Roy Ladurie sau Carlo Ginzburg. Are dreptate. Probabil 
că, după condamnarea servituţilor morale incluse în turnăto- 
riile lui Marino, vom trece cîndva și la descoperirea virtuţilor 
lor documentare. Dar ordinea cronologică a judecăților noas- 
tre aceasta va trebui să fie. Analiza rece a istoricului poate sur- 

veni doar la cîțiva ani după notația indignată a gazetarului. 
Decantarea morală a faptelor realităţii trebuie să preceadă arhi- 
varea lor epistemologică. 

Bogdan-Alexandru Stănescu optează pentru argumente 
din zona latrinară: “Sub condamnarea plină de intransigență a 
unui ziar care mai nou încape în prohab, se ascunde foarte mul- 
tă prostie, un noian de ideologie deloc mascată, plus doza obiş- 
nuită de influenţe din partea Senatorilor Evz”. Consideraţiile 
de asemenea calibru nu merită replică. 

Ovidiu Şimonca mimează convingător neghiobia, atunci 
cînd lansează retoric un șir de exagerări prăpăstioase, pentru a 
distorsiona percepţia cititorilor săi: “îmi pun cîteva întrebări: a 
bătut-o Marino pe Monica Lovinescu în faţa casei sale în 1977? 
A fost Marino la originea atentatului terorist împotriva Europei 
libere, iniţiat de Carlos în 1981? A pregătit sau a organizat 
Marino bătaia încasată de Emil Georgescu? L-a iradiat Marino 
pe Vlad Georgescu, grăbindu-i moartea? A desenat Marino — 
cum a făcut, cu mîna lui, Constantin Bălăceanu-Stolnici —, 
planul casei lui Vlad Georgescu?”. De parcă asemenea gesturi, 
de extremă violenţă securistă, nu tot prin activitatea prealabilă 
a culegerii de informaţii s-ar fi pregătit! 


29 mai 2010 

Zigzagzig (7) 

Ciprian Şiulea bagarelizează fără multe ezitări revelaţiile 
incomode: “Pentru mine, dezvăluirile recente despre trecutul 
lui Adrian Marino nu au avut aproape nici o importanţă. (...) 
pentru mine cel puţin, ele produc mai degrabă empatie decît 
aversiune faţă de cel deconspirat”. Nimic surprinzător din 
partea celui ce-i luase în tirul mitralierei vocale pe intelectu- 
alii critici la adresa comunismului. Amantlicurile cu secera și 
ciocanul atrag după sine, din cîte se vede, şi empatia faţă de 
informatorii Securităţii. Ce propagandist comunist locvace s-a 
pierdut în Şiulea, pentru simplul ghinion că s-a născut prea 
tîrziu, iar realităţile de după ‘89 îi contrazic nostalgiile! 

Şirul de articole din Evenimentul zilei consemna de ase- 
meni dezamăgirea unor amici ai lui Adrian Marino, la aflarea 
preocupărilor sale de culise. Potrivit lui Mircea Carp, fost zi- 
arist la Europa liberă, “în cursul relaţiei noastre în Occident, 
am bănuit de la început că vechiul meu prieten dădea infor- 
maţii, voluntar sau constrîns. Cu vremea, datorită poziţiei şi 
rolului meu în cei mai bine de 45 de ani de exil, nu mi-a fost 
greu să am confirmarea acestor bănuieli. (...) Oricum, ceea ce 
a făcut Adrian Marino, ca intelectual de frunte, a dăunat grav 
rolului și activităţii exilului. Profunzimea activităţii sale, chiar 
dacă la un moment dat a încetat să mai fie agentul docil, m-a 
întristat”. 

E cunoscută strategia propagandistică a mărturiei, cînd se 
invocă opinia unei persoane autorizate, care să confirme sau 
să infirme anumite informaţii, pentru un plus de credibilitate. 
Dacă Evenimentul zilei l-a citat pe Mircea Carp, în contraparti- 
dă Observatorul cultural ni-l propulsează pe Neculai Constantin 
Munteanu. Acesta subliniază calitățile aristocratice ale voiajo- 
rului: “Adrian Marino era un «domn». Şi cum arăta, şi cum se 
purta, şi în tot ce făcea. Noi l-am tratat ca atare. Întîmplăror, 
mi-a căzut în mînă instructajul unui trimis special al Securităţii 
la Europa liberă, cu ce trebuia să ne spună, să nu ne spună şi să 
afle. Adrian Marino nu corespundea acestui portret de vulgar 
provocator în misiune, după cum nu corespundea nici portre- 
tului tipic al agentului de influenţă «patriow»”. 

Şi pentru ce toată această încleștare de orgolii de presă? De 
ce să mobilizezi o sumă de scriitori, care să evolueze acroba- 
tic în speculaţii de circumstanţă? De ce să opui mărturia unui 
gazetar de la Europa liberă unei alte opinii, de sens contrar, a 
altui ziarist de la Europa liberă? Mai mare daraua decît ocaua. 
Apretarea postumităţii lui Adrian Marino, pentru a se lovi — ca 
la popice — cu mîna mortului ţintele (politice) proeminente 
de azi e un spectacol absolut dezolant. Energiile latente ar fi 
trebuit să-și găsească alt iaz pentru zbenguială. 

30 mai 2010 

Pas de barză (1) 

De cînd ne-a explicat însuși Conu’ Leonida complexitatea 
politicii europene, nimic nu ne mai sperie. E lucru știut că 
“unul e Galibardi: om, o dată și jumătate! (...) De ce a băgat 
el în răcori, gîndeşti, pe toţi împărații și pe Papa de la Roma?”. 
Confruntat cu strivitoarele probleme ale secolului al XIX-lea 
şi nedîndu-le nicicum de capăt, “Papa — iezuit, altminteri nu-i 
prost! — (...) l-a pus pe Galibardi de i-a botezat un copil”. 
Lucrurile devin înduioșător de simple pe scena mondială, în 
versiunea à la Caragiale. Cutare îl cunoaște pe Cutărică, mai 
stau la un pahar de vorbă, devin cumetri și bat iute palma. Ce 
păcat că e totul doar un vodevil. Ridem și ne veselim, dar pe 
urmă ne întoarcem la viaţa reală, care ne așteaptă cu surprizele 
ei răcoroase. 

Îmi amintesc inevitabil lumea persiflată, prin simplificare, 
a lui I.L. Caragiale, atunci cînd îmi mai arunc uneori privirile 
pe cîte un articol de gazetă semnat de Alina Mungiu-Pippidi. 
Scriitoarea se pricepe la cîte-n lună și-n stele. Ne servește sfaturi 
trepidante în cele mai diferite sectoare ale activităţii: politica, 
finanţele, turismul, diplomaţia externă, sistemul medical, ela- 
borarea legislaţiei, managementul universitar, agenda sindicală, 
jurnalismul, Fondul Monetar Internaţional, Euronews, TVA 
etc. etc. Totul cu aere de mare expertă, copleșită de griji mai 
serioase, care însă ne lansează în trecere aceste mizilicuri, pe 
care am face bine să le băgăm la cap și să le notăm în carnețel, 
cu sîrguință. 


31 mai 2010 

Pas de barză (2) 

Problema nu e că Leonarda da Vinci le ştie superior pe 
toate, și încă ceva pe deasupra. Cu adevărat amuzant e reflexul 
ei de-a se bate pe burtă săptămînal cu o pleiadă de persona- 
lităţi mondiale, pe care le pomenește cu simulată neglijenţă. 
Vine vorba cumva de reformarea conducerii universitare din 


127 


România, înglodate în familisme tentaculare și afaceri salari- 
ale stupefiante? Nu se poate, mă-nţelegi! “Am fost membru al 
facultăţii la Harvard și Oxford, pe lingă universitatea mea din 
Berlin, niciodată nu am avut drept preşedinte un «manager, 
pentru că nu e de conceput ca niște academici să fie conduși 
de un neacademic.” Ne confruntăm cumva cu dificultăţi eco- 
nomice, care le impun guvernanţilor curbe de sacrificiu impo- 
pulare? “Toți economiștii din Oxford îmi spun că noi nu avem 
probleme, ca grecii, nu suntem în euro, deci putem devalua. 
Discuţia a fost chiar publică, cu ocazia unei cine cu vicepremi- 
erul grec, dl. Pangalos, care a vizitat colegiul nostru săptămîna 
trecută şi ne-a spus mai multe bancuri bune despre clientelism. 
«eşiţi din euro, declaraţi faliment, devaluaţiW, răcnea econo- 
mistul cel mai faimos în materie de crize financiare asiatice, 
care în timpul discursului lui Pangalos mi-a şuierat de mai 
multe ori la ureche: «Greșit!» sau «Minte!, deşi ne întilneam 
pentru prima dată în viață.” 

Ce mai veste-poveste, toată Europa se învirte la picioarele 
Alinei Mungiu-Pippidi, universul atîrnă de judecăţile ei epoca- 
le: “Am lipsit din Oxford două zile după alegerile cu rezultate 
nehotărîte, care aruncaseră pieţele financiare în aer. Cînd am 
plecat cu Eurostarul la Bruxelles, ziarele aveau pe pagina 1 şti- 
rea demisiei lui Gordon Brown, cu bănuiala că e strategică, 
pentru înlesnirea unui guvern de stînga laburiști-liberali, deși 
le lipsea majoritatea. Cînd am luat trenul de întors, seara, deja 
vedeai oamenii de afaceri mai relaxaţi. A doua zi am ţinut o 
conferinţă unor jurnaliști într-o sală a reprezentanţei UE în 
Marea Britanie, lingă Westminster: curgeau SMS-urile după 
prînz, iar cînd am ieşit deja era un guvern complet de coaliţie 
conservatori-liberali, unic în istorie. Eram înconjurată de zia- 
rişti cu mare experiență”. 

Încheie sau nu România acordul cu FMI, iată frămîn- 
tarea înaltelor sfere europene, după cum ne-o relatează co- 
mentatoarea în transmisiune directă: “Vorba redactorului-șef 
de la Externe de la Le Monde, cu care cinam în acea seară (la 

Sarajevo): «De ce se ocupă Euronews atita de România în seara 
asta?»”. 


1 iunie 2010 

Pas de barză (3) 

Dacă eșuează ţara în dezechilibru financiar, soluţia e cît 
se poate de simplă pentru Alina Mungiu-Pippidi: mai trebuie 
închise niște clădiri de ambasade prin străinătate, fiindcă e prea 
mare chiria plătită de stat pe-acolo. Iar cînd persistă dubiile 
în privinţa căii de urmat, “dacă intraţi în dificultăţi, îi volun- 
tarizez pe doi autori cărora tocmai le-am publicat o lucrare 
într-o revistă academică despre deficitele bugetare din Europa 
Centrală: unul e coleg cu mine de universitate și un foarte citat 
autor în fiscalitate europeană, celălalt e ministrul de Finanţe al 
Finlandei”. 

Caragiale ar hohoti cu lacrimi în faţa dezinvolturii stupe- 
fiante de-a rasoli orice discuţie, pe orice subiect, prin autopla- 
sarea vanitoasă în coasta unor vedete proeminente. Ciștigă sau 
nu CER Cluj campionatul de fotbal? După cum îi spuneam 
săptămîna trecută lui Barack, în timpul unui supeu de lucru în 
Taiwan, trebuie insistat pe stimularea fotbaliștilor din Cornul 
Africii. Mai creşte oare la anul rapiţa prin Ialomița? Tocmai 
asta îi povesteam Carlei, în timp ce-l aşteptam pe Nicolas, îna- 
inte să intrăm la o degustare de calamari în centrul diplomatic 
din Johannesburg. Există oare asemănări între marea criză din 
1929-1933 şi impasul economic mondial de-acum? Le-am ex- 
plicat-o limpede celor trei premianţi Nobel pentru economie, 
colegii mei de catedră de la Berlin, care veniseră cu decanii de 
la Oxford şi Harvard, alături de cei doi prorectori, cînd am 
susţinut acea conferinţă în care le-am atras atenţia să nu se mai 
hazardeze în macroestimări nesprijinite pe cifrele realităţii. 

Atunci cînd de sus, din sferele înalte, barza îşi întinde pi- 
cioroangele spre a traversa, din doi în doi, ţinuturile gloduroase 
pe unde își pescuiește viermișorii şi peştișorii, bătaia ciocului 
răsună caraghios și ușor paranoic. 

2 iunie 2010 

Doar o șoaptă să-ţi mai spun 

Comunitatea culturală îi va fi recunoscătoare istoricului li- 
terar Alex. Ştefănescu pentru diagrama asupra personalităţii lui 
Nicolae Balotă: biografia zbuciumată, adeziunea la Cercul lite- 
rar de la Sibiu, detenţia politică, evoluţia în cariera universitară 
din România și din Occident, semnificaţia literară a scrierilor 
memorialistice etc. 

Păcat că sintezomanul n-a abordat și aspectul colaborării 
lui Nicolae Balotă cu Securitatea ceaușistă, în calitate de infor- 
mator, sub numele de cod Someșan, după cum o indică unele 
indiscreţii din presa contemporană. 

Că doar istoricul literar Alex. Ștefănescu nu și-o fi propus 
să inducă în eroare comunitatea culturală, prin (dez)informare 
parţială. Nu-i așa? 


3 iunie 2010 

În tanc 

Am văzut aseară, în cadrul TIFE un film israelian absolut 
impresionant: LEBANON al lui Samuel Maoz, distins deja cu 
Leul de Aur. Toată acţiunea se petrece în interiorul unui tanc, 
în timpul primului război din Liban. Plutonul de infanteriști 
israelieni în ofensivă trebuie sprijinit de-un car blindat care, 
dintr-o mașinărie performantă, garanţie a siguranţei persona- 
le, în centrul schimbului de focuri, se transformă într-o uriașă 
capcană pe roţi, hodorogită și bombardată din toate direcţiile. 
Motorul porneşte doar cîteodată, cînd are chef, uleiul se pre- 
linge de pe pereţii metalici, zăduful e sufocant, mizeria bălteşte. 
Oamenii supraviețuiesc înăuntru, cu trupul lipit de bombele 
cu fosfor — avînd speranța de-a apuca să le expedieze spre in- 
amic, înainte ca ele să le explodeze în braţe. Cînd au timp, 
urinează într-o cutie luată de pe-un raft și închisă la loc după 
folosire. 

Mai toată gama sentimentelor umane e surprinsă drama- 
tic, în acest spaţiu blocat. Naivitatea (cînd tînărul recrut ajunge 

în noul mediu infect), frustrarea (cînd ofițerul le ordonă sec 
cele mai absurde lucruri, ce trebuie executate orbește), groaza 
(cînd dușmanul trage spre tanc, iar grenada vine-vine-vine și 
face bum!), disperarea impasului etic (cînd toţi îi urlă să apese 
pe butonul “Foc!”, iar în bătaia tunului se află doi teroriști cu 
mitraliere, care au ca ostateci o familie tînără, mama-tata-fetiţa 
— moartea nu lovește în zigzag), oroarea (cînd cadavrul hărtă- 
nit, şiroind de sînge, al unui camarad e adăpostit pentru scurt 
timp, lipit de ei, înainte de-a fi recuperat cu elicopterul), ura 
speriată (cînd arabul care încercase să-i arunce în aer e capturat 
şi depozitat în același loc strîmt). Printre toate își face loc com- 
pasiunea grotescă (atunci cînd prizonierul sirian, imobilizat cu 
mîinile încătușate la spate, e ajutat să urineze în cutie). 

Samuel Maoz a semnat scenariul şi regia acestui film ce-ţi 
taie respiraţia şi-ţi face părul măciucă. El şi-a expus pe ecran 
propriile experienţe de combatant pe front. A avut nevoie de 
20 de ani după lăsarea la vatră, pentru a depăși travaliul pro- 
priilor traume, şi încă de vreo cîţiva pentru a contura nuanțe- 
le capodoperei. De unde toată această forță șocantă a ororii, 
scoasă din cotloanele existenţei umane şi proiectată în obrazul 
spectatorilor? Regizorul a explicat pe scurt publicului clujean 
că tinerii din generaţia sa au avut parte, la şcoală, de profe- 
sori care nu i-au menajat. Care supravieţuiseră ca prin miracol 
Holocaustului de pe “civilizatul” continent european, înain- 
te de-a se refugia în Orient. Care le-au arătat, de la catedră, 
numerele tatuate pe braţ, cu care rămăseseră din lagărele de 
concentrare naziste. Care le-au repetat că, dacă vor o ţară a lor, 
pentru a nu mai fi doar niște toleraţi printre străini, în eternul 
provizorat, trebuie să lupte pe viaţă și pe moarte. 

Se pare că în Israel există o generaţie întreagă de veterani 
ai primului război libanez, ce se confruntă acum cu ei înşişi 
pentru a-și depăși traumatismele fizice și spirituale. Ele li s-au 
imprimat în carne și în suflet, asemeni tatuajelor exterminatoa- 
re purtate de părinţii și bunicii lor. 

4 iunie 2010 

Contrarevoluţie 

Aflu că, în China, e pe cale să se abandoneze clasicul ape- 
lativ “tovarăş”, în favoarea celui de “domn” sau “doamnă”. În 
febra exploziei economice, se pare că e nevoie de-o mai mare 
deschidere, de-o focalizare pe... clientelă. Prin urmare cetăţe- 
nii galbeni vor folosi, în mijloacele de transport în comun, ape- 
lativul “pasagerule”. Şi, într-adevăr, e incontestabil că un călă- 
tor cu autobuzul e, pur și simplu, un pasager. Tinerilor li se va 
spune, în funcţie de vîrstă, “micuţule prieten”, apoi “şcolarule” 
şi în fine “studentule”. (Las deoparte nuanţa că a-i spune cuiva 
“micuţule prieten” subîntinde o plajă lubrică absolut decaden- 
tă.) Pensionarii au la dispoziţie varianta “bătrîne maestru” sau, 
pentru cei cu nostalgii, reminiscentul “tovarășe virstnic”. 

Este profund regretabil că însăși Ţara Orezului a ajuns să 
întineze nobilele idealuri ale socialismului. O asemenea diver- 
sitate apelativă poate induce confuzia, harababura, nesiguranța 
social-politică. Ar trebui stirpită cu hotărire. Pentru ce-au mu- 
rit ilegaliștii noştri la Doftana? Unde mai merge Ion Cristoiu la 
schimb de experienţă? Să le transmită tovarășul Ciprian Şiulea 
o notă de protest. 


5 iunie 2010 

Autoplagiat fără glorie (1) 

E lucru obișnuit ca autorul să-și reia, după un număr de 
ani, o carte considerată importantă. Eventual o mai drege sti- 
listic, o completează la conţinut, dar își anunţă publicul, pe 
pagina de titlu, că e vorba de ediţia a doua, revăzută și adăugi- 
tă. Astfel am procedat și eu cu teza mea de doctorat, Criticul 
literar Nicolae Manolescu, publicată într-o formulă amplificată 
la Editura Paralela 45, în anul 2009 (după prima tipărire la 
Editura Dacia, în 2003). 

Am văzut multe în viaţa literară autohtonă. Am rămas to- 
tuși uluit să constat că Andrei Terian vine senin și își plagiază 
(în Ziarul financiar de duminică, nr. 22/4-10 iunie 2010), cu o 

dezinvoltură siderantă, comentariul depreciativ la adresa mea, 
pe care-l publicase și cu șase ani mai devreme (în Cultura, nr. 
9/12-18 mai 2004, p. 5). Deosebirea constă în faptul că zia- 
ristul nu-și avertizează cititorii că le servește supa reîncălzită. 
Oricum n-a mai pomenit nimeni cronică literară revăzută şi 
adăugită. Fenomenul se cheamă, pe șleau, autoplagiat. Să ve- 
dem cîteva exemple. Subliniez pasajele asezonate. 

“În ultimii ani au apărut trei cărți despre Nicolae 
Manolescu. Scrisă pe un ton minor-empatic, cea a lui Mihai 
Vakulovski (Nicolae Manolescu, Aula, 2000) se află sub sem- 
nul improvizaţiei. Mult mai substanţială e întreprinderea lui 
Mircea Mihăieş (Scutul lui Perseu, Curtea Veche, 2003): volu- 
mul reprezintă cu adevărat o abordare critică, dar, din păca- 
te, nici una din secţiunile sale nu e inedită. De o veritabilă 
tentativă monografică putem vorbi doar o dată cu cartea lui 
Laszlo Alexandru” (vezi Cultura, 2004). 

“La începutul anilor 2000 au apărut trei cărți despre 
Nicolae Manolescu. Scrisă pe un ton minor-empatic, cea a 
lui Mihai Vakulovski (Nicolae Manolescu, Aula, 2000) se afla 
încă sub semnul improvizaţiei. Mult mai substanţială era între- 
prinderea lui Mircea Mihăieş (Scutul lui Perseu, Curtea Veche, 
2003): volumul reprezenta cu adevărat o abordare critică, dar 
neglija, în schimb, componenta de istorie literară. Tocmai 
din aceste motive, prima tentativă monografică a constitu- 
it-o abia cartea lui Laszlo Alexandru (Criticul literar Nicolae 
Manolescu, 2003), ajunsă acum la a doua ediţie” (vezi Ziarul 
financiar, 2010). 

Pînă aici, cu excepţia transcrierii verbelor la trecut, singu- 
rul aport de originalitate al cronicarului literar e pleonasmul: 
“dar neglija în schimb”. 


6 iunie 2010 

Autoplagiat fără glorie (2) 

Practic întregul text al comentariului tipărit acum de 
Andrei Terian e reluat, prin sistemul copy-paste, după pre- 

cedenta publicaţie (în descrierile sale, în aprecierile sale, în 
obiecțiile sale tendenţioase). Să examinăm alt pasaj edifica- 
tor: “În Avertisment-ul preliminar, Laszlo Alexandru afirmă că 
tomul reprezintă «o analiză de istorie literară» efectuată «din 
perspectiva foarte pragmatică a documentului». Aserţiunea e 
parţial probată de efortul notabil al autorului, care adaugă co- 
mentariului propriu-zis un inventar exhaustiv al cronicilor lui 
Nicolae Manolescu. Pe de altă parte, structura cărţii se reven- 
dică de la partiţia clasică a studiului monografic; astfel, după 
un scurt excurs biografic, sunt analizate «genurile» criticii ma- 
nolesciene: eseul, monografia, polemica, istoria literară, teoria 
literară și cronica” (vezi Cultura, 2004). 

Aceleaşi amănunte, cu o scurtă actualizare, le aflăm şi azi: 
“În Avertisment-ul preliminar, Laszlo Alexandru afirmă că to- 
mul său reprezintă «o analiză de istorie literară» (p. 12) efec- 
tuată «din perspectiva foarte pragmatică a documentului» (p. 
11). Aserţiunea e doar parţial probată de efortul autorului, 
care adaugă comentariului propriu-zis un inventar exhaustiv al 
cronicilor lui N. Manolescu. Pe de altă parte, structura cărții 
se revendică de la partiţia clasică a studiului monografic, dat 
fiind că, după un scurt excurs biografic, sunt analizate rînd 
pe rînd «genurile» criticii manolesciene: eseul, monografia, 
polemica, istoria literară (unde e luată acum în calcul și edi- 
ţia «integrală» a Istoriei critice), teoria literară și cronica” (vezi 
Ziarul financiar, 2010). 

Autoplagierea lui Andrei Terian continuă pe întregul spaţiu 
al textului, cu aceeași nerușinare netulburată de vreo tresărire 
de conştiinţă profesională: “Defectul major al cărţii lui Laszlo 
Alexandru provine dintr-o vădită incompatibilitate între profi- 
lul intelectual al autorului și exigenţele abordării monografice. 
Laszlo Alexandru este, în esenţă, un polemist (nu fără scli- 
piri de inteligenţă), care şi-a cîștigat o anume popularitate 
prin articolele reunite în trei volume subintitulate «polemici». 
De altfel, «polemică» e unul din cuvintele ce revine obsedant 
în paginile cărţii: «Polemica am îndreptat-o în repetate rînduri 

nu doar spre unii comentatori ai lui Manolescu, ci chiar spre 
protagonistul cercetării noastre», declară belicos autorul” (vezi 
Cultura, 2004). 

La fel stau lucrurile și acum: “Defectul major al cărţii lui 
Laszlo Alexandru provine dintr-o vădită incompatibilitate în- 
tre profilul intelectual al autorului și exigenţele abordării mo- 
nografice. Laszlo Alexandru s-a afirmat la începutul anilor 
‘90 drept un spirit combativ, care şi-a cîștigat apoi o anume 
notorietate prin articolele reunite în şase volume subintitulate 
«polemici». De altfel, «polemică» e unul dintre cuvintele ce re- 
vin obsedant în paginile cărţii: «Polemica am îndreptat-o în re- 
petate rînduri nu doar spre unii comentatori ai lui Manolescu, 
ci chiar spre protagonistul cercetării noastre» — declară belicos 
autorul la p. 13 a volumului” (vezi Ziarul financiar, 2010). 


7 iunie 2010 

Autoplagiat fără glorie (3) 

Nu mi-am propus să contrazic cele două-trei păreri căz- 
nite, lansate de Andrei Terian pe seama mea (atunci și acum). 
Fiecare are dreptul la libertatea de opinie, în limitele cu care l-a 
înzestrat mama natură. Aș putea înţelege, la o rigoare, şi parti- 
da de popice, pusă în scenă de el. Publicist la început de drum, 
cu proiectul unui doctorat ambițios, derulat sub coordonarea 
lui Nicolae Manolescu, omul și-o fi spus că era momentul să se 
facă util. Tocmai apăruse monografia unde criticul Manolescu 
era examinat, pe faţă și pe dos, cu cele bune și cu cele rele. Era 
un prilej ca învăţăcelul să presteze reverenţe slugarnice, şoptind 
precipitat: “Să trăiţi-să trăiţi! Sînt aici, am văzut tot! Lăsaţi pe 
mine, mă ocup eu! Nici o grijă, se rezolvă îndată! Să trăiţi-cu 
respect!”. 

Dar de-atunci au trecut nişte ani. Lerian a apucat să-și dea 
doctoratul cela. De ce-o fi rămas tot tînăr și neliniștit? Atît de 
aspră a devenit economia de piaţă încît, pentru niște mărunți 
în plus, bani de tramvai prin București, e împins universitarul 
imberb să-și fure singur căciula, autoplagiindu-se în mod veros? 

Cercetarea mea, publicată de Editura Paralela 45, a fost lan- 
sată la Tîrgul Gaudeamus din București, la 27 noiembrie 2009, 
tocmai cînd Nicolae Manolescu făcea 70 de ani. Sărbătoritul 
ne-a spus tuturor, rîzînd, că asta-i un fleac, mama sa împlinea, 
în aceleași zile, frumoasa vîrstă de 100 de ani. lar apoi ne-a 
ameninţat, șugubăţ, că în asemenea condiţii e posibil să ne re- 
vedem și peste 30 de ani. Cînd mi-a venit rîndul să vorbesc, am 
asigurat asistenţa, pe același ton glumeţ, că mă simt obligat să 
urmăresc în continuare scrierile lui Nicolae Manolescu pentru 
ca, peste alți 30 de ani, să vin cu ediţia a treia, completată și 
adăugită, a cărţii mele. 

Totuşi mi-ar plăcea să sper — adaug azi, cu seriozitate — 
că nu voi mai citi în viitor, prin alte și alte publicaţii, una 
şi aceeași cronică literară a lui Andrei Terian, reîncălzită şi 
re-autoplagiată. 


8 iunie 2010 

Ironia istoriei 

Duminică seara mi-am propus să văd închiderea oficială a 
TIFF, cu Autobiografia lui Nicolae Ceauşescu, în regia lui Andrei 
Ujică. După lansarea de la Cannes, presa era mai curînd elogi- 
oasă faţă de această creaţie ce folosea, din cîte se pare, nume- 
roase imagini preluate din arhive despre tiranul comunist. 

Am ajuns cu o jumătate de oră mai devreme, dar am aflat 
că nu mai sînt bilete. Întreaga sală, imensă, a cinematografu- 
lui Republica era deja ocupată. O coadă unduită de spectatori 
se formase oricum afară, pe trotuar. Varianta era că, eventual, 
după începutul filmului, s-ar putea să se mai dea niște bilete 
pentru cei care apoi vor sta pe trepte. 

Cu ocazia asta mi-am amintit că, în urmă cu peste 30 de 
ani, Ceaușescu inaugurase anul școlar cu o mare adunare po- 
pulară la Cluj, tocmai acolo. Tribuna oficială fusese înălţată 
la capătul străzii Barițiu, în intersecţie. Am fost adus să asist 
şi să aplaud, ca elev, împreună cu toată şcoala: obligat-ca-de- 
voie-bună. Stăteam undeva la botul calului lui Mihai Viteazul 

şi, împreună cu cîţiva colegi, ne pierduserăm prin mulţime. 
Eram copii, nu vedeam în faţă de ceilalți, ne plictisea gălăgia (și 
prostia) — am hotărît s-o ștergem. Ne-am strecurat spre un colț 
al pieţei, numai că, spre surprinderea noastră, ieșirea era păzită 
cu un lanţ de “tovarăși vigilenţi” care ne îmbrinceau înapoi, la 
panaramă. Am luat la rînd colţurile pieței și, într-un final, eu 
am reușit să mă fofilez pe strada cu “Fierul”, către magazinul 
“Sora”. Nici că m-am uitat înapoi. 

Ideea de-a sta acum la coadă, sub curul calului lui Mihai 
Viteazul, pentru a-l vedea — pe ecran lat — pe dictatorul imbecil 
care mă enervase oricum, în carne și oase, mi s-a părut de-o 
infinită stupizenie. Așa că m-am cărat naibii, pe-aceeași stradă 
care duce și azi către magazinul “Sora”. 


9 iunie 2010 

La pescuit 

Încerc să citesc — fără să pricep nici ce spune, nici despre ce 
e vorba — articolul unuia, Rogobete, prin revista Arges: “Terţiul 
inclus este una cu cel exclus. Cursivitatea continuumului men- 
tal a fost, rînd pe rînd și verbal mai întîi, dar nu numai din 
nevoile simplei comunicări, divizată în fraze, (idei), propoziţii, 
(înţelesuri), cuvinte, (nume, noţiuni), silabe, litere — interdivi- 
ziunile fiind «incluse» prin semnele de punctuație pentru a vir- 
tualiza originaritatea entității; din nevoia comunicării transver- 
bale a partiției mentalităților: tautologică, dualist-maniheică, 
raţionalistă, relativistă, indeterministă, intuitivă şi/sau revelati- 
vă. Şi, incluzîndu-și tocmai prin diviziuni principiile divizării, 
mentalul își conservă potenţialitatea continuității pe care și-o 
exercită ca presiune autoregeneratoare”. 

Butonul site-ului mă îndeamnă: “Citeşte mai departe”. Eu 
strig copleșit: “Doamne ferește!”. 


10 iunie 2010 
Of, anatomia! 
În revista Familia din aprilie, Alex. Ştefănescu include un 

story autobiografic intitulat Cu pistolul la tâmplă. Ce năzdrăvă- 
nie trepidantă o mai fi păţit? Pe cînd îl conducea într-o zi cu 
mașina pe colegul Dimisianu, șoferul-scriitor a intrat pe sens 
interzis şi-a fost oprit de-un poliţist. Să-l ascultăm: “Știind că 
sunt vinovat, m-am pierdut cu firea și n-am observat că poli- 
ţistul era descheiat la haină și avea aerul cuiva care băuse. Am 
făcut greșeala să-i dau actele, iar el, cu actele în mînă, ame- 
ninţindu-mă cu luarea permisului de conducere, mi-a spus: / 
— Du-mă imediat la Gara de Nord. Dacă mă duci, nu-ţi mai 
iau carnetul. / Am răsuflat ușurat. Polițistul, despre care mi-era 
tot mai clar că nu mai avea deloc discernămînt din cauza alco- 
olului, mi-a înapoiat documentele şi s-a așezat pe bancheta din 
spate (Gabriel se afla în dreapta mea). Aglomeraţia de pe stradă 
mă împiedica să merg, repede cu mașina. Atunci s-a petrecut 
ceva ieșit din comun: polițistul a scos un pistol și mi l-a proptit 
în ceafă. / — Mişcă, nenorocitule, mi-a spus el pronunţînd cu 
dificultate cuvintele. Ce faci?! Crezi că poţi să mă păcăleşti?!”. 

Las cititorul să se delecteze pe cont propriu cu dezno- 
dămîntul aventurii: cum agresorul a fost depozitat la destinaţie, 
cum A.Ş. a demarat în trombă, cum a aflat pe urmă că fusese 
vorba despre un dezertor periculos etc. Pe mine mă interesează 
acum un singur detaliu. Polițistul unde anume i-a proptit nara- 
torului pistolw cela? În ceafă, cum ne povesteşte? Sau la timplă, 
cum ne spune în titlu? Nu de alta, dar ceafa-i la spate și timpla- 
i pe laterală. lar “Gabriel se afla în dreapta mea”. Ce aventuri 
palpitante — de logică și consecvență a povestirii — trăieşte Alex. 
Ştefănescu! 

Să nu-l compătimim, totuși. Se află într-o companie ilus- 
tră, de n-ar fi să evocăm decît celebrele versuri ale lui Eminescu, 
persiflate suculent de detractorii săi, încă pe vremea compune- 
rii lor: “Fruntea albă-n părul galben / Pe-al meu braţ încet s-o 
culci, / Lăsînd pradă gurii mele / Ale tale buze dulci”. În con- 
diţiile anatomice descrise de poet, iubita putea lăsa pradă gurii 
sale doar, eventual, ale sale... cefe dulci. Sau tîmple dulci? 


138 


11 iunie 2010 

Chambre ă louer 

A rămas de pomină, în birfologia literară, nerozia de tra- 
ducător a lui Eugen Barbu. Romancierul securist izbutise să 
echivaleze, într-una din cărţile sale, tradiționala expresie fran- 
țuzească în care se oferă cameră de închiriat, “chambre à louer”, 
prin... cameră de lăudat. 

Aud însă că, în Statele Unite, e anunţată spre închiriere 
garsoniera minusculă unde locuise, pe vremea studenţiei, pre- 
şedintele Obama. În ciuda condiţiilor rudimentare şi a mediu- 
lui sărăcăcios, proprietarul chichineţei pretinde nu mai puţin 
de 1.900 dolari pe lună. În schimbul sumei respective, oricine 
poate constata de unde au pornit pașii celui mai important 
om de pe planetă, poate încerca să-și împletească destinul cu 
traiectoria glorioasă a celui care bla-bla-bla... 

Te pomenești că, peste decenii, maestrul Eugen Barbu se 
revelează a fi un mare vizionar: camerele de închiriat trebuie — 
cum să nu — vîrtos lăudate. 


12 iunie 2010 

Virstele iubirii 

Aceleași obiecte, aceleași obiceiuri și gesturi de tandrețe 
sînt văzute în mod diferit, pe măsură ce iubirea trece și se stin- 
ge, sub apăsarea timpului. Poezia lui Stefano Benni, Le piccole 
cose, surprinde ironic întregul fenomen. 

“Le piccole cose / che amo di te / quel tuo sorriso / un po' 
lontano / il gesto lento della mano / con cui mi accarezzi i capelli 
/ e dici: vorrei / averli anch'io così belli / e io dico: caro / sei un 
po' matto / e a letto svegliarsi / col tuo respiro vicino / e sul co- 
modino / il giornale della sera / la tua caffettiera / che canta, in 
cucina / odore di pipa / che fumi la mattina / il tuo profumo / 
un po blasé / il tuo buffo gilet / le piccole cose / che amo di te. 

Quel tuo sorriso strano / il gesto continuo della mano / 
con cui mi tocchi i capelli / e ripeti: vorrei / averli anch'io così 
belli / e io dico: caro / me Phai già detto / e a letto sveglia / 

sentendo il tuo respiro / un po’ affannato / e sul comodino / il 
bicarbonato / la tua caffettiera / che sibila in cucina / Podore di 
pipa / anche la mattina / il tuo profumo / un po démodé / le 
piccole cose / che amo di te. 

Quel tuo sorriso beota / la mania idiota / di tirarmi i ca- 
pelli / e dici: vorrei / averli anch'io così belli / e ti dico: cretino, 
/ comprati un parrucchino! / E a letto stare sveglia / a sentirti 
russare / e sul comodino / un tuo calzino / e la tua caffettiera / 
che è esplosa / finalmente, in cucina! / La pipa che impesta / fin 
dalla mattina / il tuo profumo / di scimpanzé / quell'orrendo 
gilet / le piccole cose / che amo di te.” 


13 iunie 2010 

Autonomie universitară 

Istoricul Constantin C. Giurescu readuce în Amintirile 
sale cîteva momente picante din viața academică dintre cele 
două războaie. Bunăoară conflictul intelectual dintre Mihail 
Dragomirescu și Nicolae Iorga, pornit de la o disensiune de 
păreri literare în presă, ajunsese atît de ascuțit încît, la un mo- 
ment dat, cei doi venerabili profesori s-au năpustit fizic unul 
asupra celuilalt pe coridoarele facultății, luîndu-se la scatoalce 
şi picioare. Conul Mihalache, mai vînjos, îl copleşise pe Iorga 
şi, ţinîndu-l sub sine doborit la pămînt, îi căra la pumni și stri- 
ga: “Te-am învins și moralicește și fizicește” (!!). 

O altă polemică specifică. Istoricul Giorge Pascu îi ataca 
în Revista critică publicată la Iași pe toţi colegii din ţară. Unul 
din cei atacați, slavistul Ilie Bărbulescu, îl vede pe stradă și trece 
să-i aplice o viguroasă corecție cu bastonul în plin centru al 
oraşului. La ţipetele lui Pascu: “Săriţi că mă omoară”, umoris- 
tul Păstorel Teodoreanu, de pe trotuarul celălalt, îi răspunde 
mucalit: “Nu mă amestec, autonomia universitară!”. 


14 iunie 2010 


Crimă cu repetiţie 
În aceste zile a fost doborit un nou record de sfidare a 

decenţei publice. Din păcate, tocmai în domeniul așa-zis cul- 
tural, în cadrul tirgului de carte Bookfest. Ziaristul Grigore 
Cartianu, de la Adevărul, l-a transportat acolo — direct de la 
pușcăria Jilava — pe Victor Stănculescu să participe, ca... invitat 
de onoare (?), la lansarea unei cărți despre Sfârșitul Ceausestilor. 
Autorul de genocid, condamnat definitiv de justiţia română 
după decenii de tergiversare, și-a mai întrerupt și anterior de- 
tenţia, pentru a da cîte-o raită prin crîşmele bucureștene sau la 
jocurile electronice intelectual denumite “păcănele”. Era vorba 
atunci de escapade fulgurante, la limita aventurii incognito. 
Dar să aduci ditamai criminalul în serie și să-l cocoţi în fruntea 
mesei pentru a da autografe, pe tipăritura altuia, într-un tîrg 
internaţional de carte, depășește limitele nemerniciei acceptate 
de-o societate blazată de cîte aiureli fistichii a văzut deja. 

La tămiierea de carte au fost poftiţi, de asemeni, Ion 
Caramitru şi Liviu Antonesei care, orișicîtuși, în agitația din 
decembrie ‘89 s-au remarcat mai curînd pe cealaltă costișă a 
baricadei. Astfel, aproape toate punctele de vedere au fost re- 
prezentate, conform sacrosanctei deontologii jurnalistice. 

Gregoire, simpaticule, pentru a avea asistenţa completă 
mai trebuia să aduci și cîteva urne de scrum, de la Crematoriul 
“Cenușa”, pe post de victime împuşcate ale fostului gene- 
ral. Ce-i drept, iniţiativa asta ar fi prezentat și oarece riscuri. 
Trăgînd aerul în piept înainte de-a ridica vocea în faţa asis- 
tenţei entuziaste, la momentul festiv, criminalul Stănculescu 
putea să inhaleze niscaiva impurități dezagreabile. Și era păcat 
să-l supui la asemenea cazne, sub formă de tuse convulsivă, pe 
omul bătrîn, zîmbitor, care vine cu plăcere să le povestească 
nepoţeilor despre satisfacția de-a apăsa pe trăgaci. 


15 iunie 2010 

Veşti de la Spitalul de Psihiatrie 

Cultura română s-a îmbogăţit cu un nou critic și istoric 
literar. El se numește Gheorghe Funar. Fostul primar naţiona- 
list al Clujului și actualul adjunct al lui Corneliu Vadim Tudor 

anunţă, într-o conferință de presă, că tocmai a aflat o veste im- 
portantă: Mihai Eminescu a fost ucis, în 1889, de către evrei. 
lar asasinii ar face bine să-și ceară scuze, pe chestia asta, de la 
poporul român. 

Cum adică, de unde știe Ghiţă? Păi a fost acolo. A văzut cu 
ochii lui. 


16 iunie 2010 

Ce e viaţa? 

O superbă tîmpenie, pescuită dintr-un tratat academic și 
oferită ca ilustrație pentru definiţia pletorică: “Viaţa este un fe- 
nomen biologic de esenţă materială, deocamdată necunoscut, 
care înglobează sub un aspect depășit și subordonat fenomene 
chimice, fizice și mecanice, dar se distinge de acestea şi se ma- 
nifestă numai în cadrul materiei vii, a cărei natură încă nu este 
pe deplin elucidată”! lar moartea o fi ceva exact invers. 


17 iunie 2010 

Fasciștii, între ei 

Mircea Eliade îşi relatează, într-o succesiune de articole 
din presa anului 1928, periplul prin Italia, impresiile pe care i 
le-a lăsat Veneția, convorbirile purtate cu personalități ale mo- 
mentului etc. Printre acestea se numără Giovanni Gentile, pro- 
eminentul ideolog mussolinian. Tînărul scriitor român îl ches- 
tionează despre cîte şi de toate: mersul ideilor din Peninsulă, 
ponderea polemicilor în opera filosofului, soarta impunătoarei 
enciclopedii fasciste pe care colocutorul său o coordonează etc. 

Întrevederea se încheie triumfător, dacă ar fi să dăm crezare 
cuvintelor lui M. Eliade: “ Irecuse de mult jumătatea de ceas 
îngăduită interviewului. Profesorul m-a întovărăşit pînă la ușă 
şi, după ce i-am mulţumit și l-am salutat romanamente (salutul 
fascist și universitar), adaogă: / - Dacă pleci, aminteşte-ţi de 
ţara mea” (De vorbă cu Giovanni Gentile..., în Cuvintul, joi, 17 
mai 1928, p. 1-2). 

Păcat că nu ne mai spune Mircea Eliade și dacă, la plecare, 

a făcut stînga-mprejur și-a bătut gîscă-pas pe trepte-n jos. 


18 iunie 2010 

Nu mă zgudui, că ameţesc! 

Numai lucruri surprinzătoare aflăm din direcţia lui Paul 
Cernat. Deja titlul răbufnirii sale din Observator cultural ne 
proiectează în plin paradox: Justitiarismul mabalalelor. Adică 
asta cum vine? A voiajat cumva Paul Cernat prin mahalalele 
Bucureştiului și s-a șocat de aviditatea lor după ideea de jus- 
tiţie?! Greu de crezut. Sau poate, invers, dorinţa unor autori 
de-a propune ideea de justiţie în cultura română îi pare cumva 
abominabilă (ah, sufixul peiorativ al termenului justiţiarism!), 
de exilat în zona dubioasă a mahalalei?! La fel de incredibil. 
Deocamdată, pînă la clarificarea conceptelor scriitorului, sfişiat 
între absurd și inacceptabil, plutim pe aripile paradoxului. 

Dar nu pretextul care-l frămîntă pe Paul Cernat merită a 
fi repus în discuţie (măştile lui Adrian Marino și colaboraţio- 
nismele aceluia cu Securitatea). În febra manipulării subtile a 
faptelor, ungherele stilistice dezvăluie o gîndire îngrijorătoare. 
Aflăm astfel că, “într-un elan justiţiar pe cît de pripit, pe atît 
de nedeontologic, unii comentatori s-au repezit să ia drept ade- 
văr absolut informaţiile preluate de Mirela Corlăţan din arhiva 
CNSAS”. Ce ar trebui să înţelegem? Că intenţia de-a promova 
dreptatea în spaţiul cultural este condamnabilă, întrucît e... 
pripită şi... nedeontologică? Îi las atunci lui Paul Cernat sa- 
tisfacţia deplină de-a propulsa, în ce-l priveşte, nedreptatea, 
în chip migălos şi profesionist, în epicentrul intelighenţiei 
bucureştene. 

S-a pomenit lăutarul și lăudătorul securistului Sorin 
Antohi îngrijorat de cota morală a culturii române. Vorba 
Cetăţeanului turmentat: “Nu mă zgudui, că ameţesc!”. 


19 iunie 2010 


Recapitulări (1) 
Dacă tot a venit vorba, iarăși, despre povestea lui Adrian 

Marino, fie!, s-o lămurim totuși. Ce s-a petrecut sub ochii noş- 
tri, în ultimele luni de dezbateri culturale, merită recapitulat. 
La cinci ani după decesul lui Marino, s-a publicat volumul său 
memorialistic exploziv, pe cît de complex, pe-atit de discutabil. 
Pe cît de limpede, pe-atit de contestabil. Un ghemotoc de frus- 
trări, înfăşurate într-un edificiu liberal-progresist. Un șuvoi de 
ranchiune, propulsate în numele denunțării mafiilor culturale. 
Ce era de făcut? 

Mircea Dinescu, de-o minunată delicateţe publică, ne-a 
asigurat că “Marino minte și mort!”, căci avem de-a face, în 
fapt, cu un impenitent informator al Securităţii ceauşiste. 
Așadar toate dezvăluirile incendiare formulate de spiritul justi- 
ţiar sînt lovite de nulitate, prin însăși fragilitatea tribunei etice 
pe care el s-a cocoţat. Iar de-aici discuţia s-a mutat pe terenul 
— mult prea lunecos — al arhivelor secrete. 

Lumea s-a năpustit la dosarele din custodia CNSAS, spre 
a zvîrli priviri curioase în Gura Adevărului. Spinoasă întreprin- 
dere! Din mai multe motive. În primul rînd, fiindcă e o frapan- 
tă indecenţă să creditezi cu valori etico-știinţifice documentele 
întocmite de organele represive comuniste. Îi cerem lupului să 
ne elibereze “Certificate de bună purtare” la adresa mielului pe 
care l-a avut în grijă? Îi pretindem tigrului să facă propagandă 
ecologist-vegetariană? 


20 iunie 2010 

Recapitulări (2) 

În al doilea rînd, nu avem nici o garanţie că documentele 
patronate de CNSAS ar fi complete și corecte. Ba dimpotrivă, 
nu o dată s-au ivit situaţii de dosare jumulite, acte văzute de 
victimele persecuțiilor, care dispăreau apoi ca prin farmec din- 
tre coperţi etc. Ar fi naiv să-i conferim autoritate absolută unei 
asemenea surse paralele de informare. 

Unde mai pui că oameni diferiţi, citind hirtii identice, 
ajung la concluzii radical diferite?! Căci am avut parte și de- 
aşa ceva. Mirela Corlăţan a ieșit din arhivele CNSAS cu în- 

credinţarea că Adrian Marino a fost “un informator prodigios 
al Securităţii și al Direcţiei de Informaţii Externe”. Gabriel 
Andreescu a părăsit același loc de studiu, convins că a văzut 
“eforturile dramatice ale lui Adrian Marino de a da un sens 
superior existenţei”. Ptiu, drace! Nimica nu se mai pricepe. 
Noroc că apare, din aceleași arhive, și alde Simona-Maria 
Pop, doctoriţă pe tema Adrian Marino. După una caldă şi una 
rece, ni se servește acum una lălăită și răsucită. Doamna doc- 
tor citește și citează limpede că Adrian Marino a fost expedi- 
at de organele comuniste, cu instrucţiuni precise de influen- 
ţare a exilului militant, în speţă a unor ziariști de la Furopa 
liberă, cum sînt Mircea Carp, Gabany Maria Annelise și alţii 
(“Brătescu va încuraja pe Mircea Carp să efectueze o vizită în 
România, eventual în calitate de corespondent pentru Vocea 
Americii. În cadrul discuţiilor va lansa versiunea potrivit căreia 
Noel Bernard, prin emisiunile ce le difuzează privind situaţia 
internă din România, acţionează împotriva politicii de inde- 
pendenţă promovată de ţara noastră pe plan extern și face jocul 
unor puteri străine interesate în slăbirea poziţiilor economice 
de independenţă cîştigate în timp de România” etc.). 
Simona-Maria Pop citește toate acestea — precum și multe 
altele —, dar ne povestește cu o seninătate care ne taie răsuflarea: 
“Adrian Marino, devenit între timp un critic de talie interna- 
ţională, liber să călătorească în străinătate pentru stadii de do- 
cumentare la diverse biblioteci europene, îi trimite prietenului 
său [Mircea Carp] o scrisoare în care își anunţă proiectata vizită 
la München”. Păi, stimată specialistă, dacă Adrian Marino a 
fost trimis de serviciile secrete, cu misiuni precise, la adrese 
exacte — după cum ne ziceaţi dumneavoastră și documente- 
le, adineaori —, atunci ipoteza dv. cu criticul “de talie”, care 
e “liber să călătorească în străinătate” pur şi simplu nu stă în 
picioare. Vorba lui Dante: “asso/per non si può chi non si pente, 
/ né pentere e volere insieme puossi / per la contradizion che nol 
consente” (“nu te poţi mîntui dacă nu te căiești, dar nici nu poţi 
să te căiești și totodată să păcătuiești, din cauza contradicţiei ce 

nu ţi-o permite”). 

Pînă la urmă, se pare că problema nu stă în ce anume zic 
arhivele, ci în dioptriile care observă doar ce anume vor stăpînii 
lor să găsească. 


21 iunie 2010 

Recapitulări (3) 

În acest haos de ipoteze şi contraipoteze, alimentate prin 
intermediul unor specialişti cu doctorate ori gazetari sau uni- 
versitari, avem doar cîteva date certe, incontestabile. Și anume 
că, după ieșirea din detenţia pe care i-a impus-o regimul comu- 
nist, Adrian Marino a început să circule frenetic în Occident 
(amănunt, orice s-ar zice, deloc banal sau normal în perioada 
ceauşistă). Că alţi foști deţinuţi politici n-au primit — decît ac- 
cidental — mult doritul pașaport. Că Marino i-a agresat, cu ulu- 
itoare violenţă, tocmai pe acești refuzați de la excursionismul 
cultural, care și-au continuat destinul de marginalizați și după 
ieşirea din pușcărie (Paul Goma, N. Steinhardt, I.D. Sîrbu). 
Că autorul Flermeneuticii lui Mircea Eliade intra în trepidaţie 
furibundă, îndată ce venea vorba despre colaboraţionismul cu 
autorităţile, despre ideea de-a se aprinde lumina în culisele cul- 
turii române dinainte de 1989. Toate aceste detalii, precum și 
alte cîteva, ne conduc la ipoteza că Adrian Marino și-a plătit 
obolul, pe altarul serviciilor ceaușiste. Așadar situaţiile prezen- 
tate de Mirela Corlăţan în Evenimentul zilei pot fi supărătoare, 
prin tonul lor bombastic, jurnalistic, dar probabil că nu lovesc 
prea departe de ţintă. 

De altminteri nici cruciații care sar în apărarea herme- 
neutului clujean nu par să ignore culisele, chiar dacă mai ri- 
valizează în pizzicato asupra detaliilor. Ni se spune că anali- 
zele cărturarului dedicate culturii române rămîn valabile, “şi 
dacă Marino a colaborat cu Secu, și dacă n-a colaborat (...), 
indiferent de relaţiile pe care Marino le-a avut cu instituţia” 
(Liviu Antonesei); “o problemă atît de controversată, de sen- 
sibilă și de complexă cum este posibila colaborare a lui Adrian 

Marino cu Securitatea...” (Şerban Axinte); “sînt lucruri care 
se ştiau de mult, din folclorul lumii literare, din memorialisti- 
ca şi diaristica epocii” (Paul Cernat); “eu nu pot să-l judec pe 
Adrian Marino, fost deţinut politic și cu domiciliu obligato- 
riu în Bărăgan, pentru pactul cu Securitatea” (Daniel Cristea- 
Enache); “că va fi mers Marino şi mai departe, în acest «pact» cu 
Securitatea, rămîne de văzut” (Adina Diniţoiu); “pentru mine, 
Adrian Marino nu a fost niciodată un reper moral, nici nu văd 
utilitatea reperelor de acest tip” (Cezar Gheorghe); “cărţile lui 
nu au fost influențate de Securitate” (Marius Ghilezan); “dacă 
Adrian Marino a călcat strîmb, doar el ştie exact adevărul. (...) 
Să-i lăsăm pe foștii pușcăriași să se judece, eventual, ei între ei, 
cine a fost mai tare și cine a cedat” (Bedros Horasangian); “pe 
mine unul mă surprinde neplăcut mai puţin faptul că Adrian 
Marino ar fi fost colaborator al Securităţii...” (Antonio Patraş); 
“presupunînd că Marino ar fi fost un «colaboraţionist» (...). Să 
fi turnat Marino?” (Ovidiu Pecican) etc. 

Vreau să sper că, după ce se va depăşi etapa de-acum, a 
interogaţiilor stingherite și a explicaţiilor circumstanţiale, adică 
după ce se va stabili “mai presus de orice îndoială rezonabilă” 
activitatea tenebroasă a lui Adrian Marino, vom face un pas 
înainte, înălțind pe viitor ștacheta exigenţelor etice, în privinţa 
figurii publice a scriitorului român. 


22 iunie 2010 

Alegere de rector 

Citesc un anunţ despre felul în care se desfășura, în perioada 
democraţiei interbelice, selectarea șefului universităţii: “Astăzi 
are loc la universitatea din Capitală alegerea de rector în locul 
d-lui Ermil Pangrati, al cărui mandat a expirat. Candidează 
următorii d-ni profesori: N. Iorga, dr. Ștefan Minovici, M. 
Vlădescu, dr. N. Gheorghiu, Dragomir Hurmuzescu, Paul 
Negulescu și Iulian Teodorescu. / Votarea va începe la ora 9 
dimineaţa în cancelaria consiliului profesoral de la facultatea 
de ştiinţe. Au drept de vot 113 profesori. Trei dintre candidaţi 

cari vor întruni mai multe voturi vor fi recomandaţi de uni- 
versitate ministerului instrucţiunii. / În conformitate cu legea 
învățămîntului superior, ministerul are dreptul de a confirma 
pe unul din cei trei candidaţi recomandaţi. / Votarea se va sfîrși 
la ora 5 d.a.” (vezi Cuvîntul, joi, 28 tebr. 1929, p. 3). 

Acest mic anunţ explică foarte clar de ce pe-atunci nu pu- 
tea cineva să înţepenească, timp de 20 de ani, în poziţia de 
rector, să-și clădească un imperiu de subordonați obedienţi, să 
taie şi să spînzure la discreţie, să transforme demagogia și con- 
traselecţia într-o artă (decadentă). Mai avem foarte mult pînă 
să ajungem din urmă interbelicul. 

P.S. Cu acea ocazie, a fost ales rector Nicolae Iorga. 


23 iunie 2010 

Disidentul demagog (1) 

După cum unii știu, iar cei mai mulți ignoră — pe bună 
dreptate — cu desăvirșire, în aceste zile se judecă la Tribunalul 
Bucureşti apelul înaintat de Paul Goma împotriva celor care 
i-au catalogat recentele producţii scrise în zona antisemitismu- 
lui: Administraţia Prezidenţială, Gabriel Andreescu, Editura 
Polirom lași, Federaţia Comunităţilor Evreieşti din România, 
Alexandru Florian, Horia Gârbea, Mihai Dinu Gheorghiu, 
Radu loanid, Laszlo Alexandru, lon Bogdan Lefter, Nicolae 
Manolescu, Boris Marian, Mircea Mihăieș, Carmen Mușat, 
Andrei Oișteanu, Revista 22, Fundaţia “Cultural 21”, Revista 
Realitatea evreiască, Fundaţia “Timpul”, Michael Shafir, 
William Totok, Ion Vianu, Elie Wiesel, Ziarul Cotidianul. 

Fostul luptător anticomunist pentru drepturile tutu- 
ror oamenilor (deci inclusiv ale minorităţilor) şi fostul mili- 
tant pentru libertatea cuvîntului (deci inclusiv a afirmațiilor 
cu care nu ești de-acord), cu trecerea timpului a năpîrlit. La 
Judecătorie, în cadrul primei etape din procesul de operetă 
pe care l-a declanșat, n-a convins instanţa că e necesar ca toţi 
cei ce nu împărtășesc noile lui idei (antisemite) să încaseze un 
căluș în gură. 

Grăuntele de absurditate scandaloasă al întregii încercări se 
vede de la o poștă. Paul Goma, el, trebuie să se bucure de toa- 
tă libertatea democratică de-a insulta o comunitate decimată, 
măcelărită. În schimb nimeni pe lume nu are dreptul să-i pună 
aberaţiile sub semnul întrebării, minciunile sub lupa îndoielii 
— fiindcă asta-i lezează, lui personal, străfundurile sensibilităţii. 
Şi pac! la Războiul. 

Haida-de! A se slăbi. 


24 iunie 2010 

Disidentul demagog (2) 

Dar la tribunal nu poţi merge: “Cioc! Cioc! Vă rog să-i 
daţi un pumn în cap lui Nelu că mă enervează!”. Trebuie să- 
ţi conceptualizezi nemulțumirile. Să le susţii cu probe. Așa că 
Paul Goma se lamentează, în reclamaţia adresată instanţei, că a 
rămas nepublicat (“Editurile din România ezită să-l publice pe 
Paul Goma din cauza acuzațiilor de antisemitism care i-au fost 
aduse pe nedrept”). Şi pentru a-și convinge judecătorii, auto- 
rul anexează o impresionantă Bio-bibliografie, din care rezultă 
că, în perioada 1990-2005, marelui persecutat i-au apărut în 
țară numai vreo 33 (treizeci și trei) de cărţi, dintre care unele 
chiar în 2 sau 3 ediţii! Normal că pierde procesul, așa că merge 
la apel. Ideea e aceeași: nu e publicat în ţară, fiindcă e acu- 
zat de antisemitism. Doar că — surprize-surprize! — între timp 
Editura Curtea Veche din București inaugurează seria de autor 
Paul Goma, unde se tipăresc în ultima vreme Infarct (2008), 
Adameva (2008), Gherla-Lăteşti (2008) şi Roman intim (2009). 
Nu mai vorbesc de volumele de Jurnal, actualizate cu ultimele 
flegme, ori de scîrboasa Săptămîna Roşie..., aflată la a N-șpea 
reeditare, tot mai umflată, tot mai expandată. 

Păi, nene Paule, dacă sub persecuție ca antisemit publici 
cîte trei-patru cărţi pe an, ce te faci cînd scapi pe tarlaua demo- 
craţiei, bidiviule?! 

25 iunie 2010 

Disidentul demagog (3) 

Însă nu numai obstacole concrete, ţinînd de nepublicarea 
cărților sale, ar fi avut de îndurat Paul Goma, ca urmare a re- 
proşurilor — legitime — de antisemitism cu care s-a confruntat. 
Scriitorul acuză și discreditul moral pe care-l resimte și care-i 
provoacă “un prejudiciu care-i lezează pînă la ultimele resorturi 
nu numai reputaţia, imaginea publică, ci și demnitatea de om”. 
Tribunalul ar trebui, prin urmare, să aplece urechea înduioșată 
spre cel ce clamează surescitat: Eu, domn judecător, reclam, 
pardon, onoarea mea, care m-a-njurat, şi clondirul cu trei chile 
mastică prima, care venisem tomn-atunci cu birja de la domn 
Marinescu Bragadiru din piaţă... 

E totuși greu de apreciat — în faţa instanţei — cîte păti- 
mesc imaginea publică şi demnitatea de om ale lui Paul Goma, 
avînd în vedere că, în aceeași perioadă cînd se jelea de suferin- 
ţa acestora, Consiliul local din Timișoara decidea, în ianuarie 
2007, să-i confere aceluiași Paul Goma “Titlul de Cetăţean de 
Onoare al Municipiului Timișoara”. Iar hotărîrea de elogiere 
publică, semnată de Primar, s-a bazat inclusiv pe teoriile hocus- 
pocusiste ale reclamagiului: “Explicaţia autorului pentru fer- 
mitatea cu care regimul antonescian îi pedepsise pe evrei, după 
22 iunie 1941, consta în răzbunarea pentru faptele reprobabile 
din anul precedent [sic! — L.A.]. Totodată Paul Goma militează 
pentru asumarea responsabilităţi evreilor pentru crimele co- 
mise contra românilor [sic! — L.A.]” etc. 

Să facem o scurtă recapitulare. Avem așadar un cetăţean 
indignat, care publică vreo patruzeci de cărţi în România, dar 
îşi dă în judecată contestatarii, motivînd că, din pricina lor, 
nu-și poate edita scrierile. Avem un personaj revoltat, care acu- 
ză linşarea demnităţii sale de om, dar care în aceeași perioadă 
greblează senin titluri de cetățean de onoare, decernate de au- 
torităţile publice locale. Avem un luptător înverșunat pentru 
libertatea cuvîntului și drepturile omului, care solicită la tribu- 
nal interzicerea libertăţii de cuvînt şi a drepturilor umane ale 

celor ce nu-i împărtășesc aberaţiile. 

Urmînd o asemenea logică demagogică și dindu-i curs 
printr-o decizie pozitivă, “s-ar ajunge la situaţia absurdă de a 
se recunoaşte reclamantului dreptul de a beneficia de liberta- 
te de expresie, dar să se interzică și să se sancţioneze orice fel 
de reacţii față de afirmaţiile reclamantului, pe motiv că aduc 
atingere reputației acestuia” (după cum se arată în Sentința 
Judecătoriei). 

Va trece şi această furtună într-o ceașcă, la fel cum au tre- 
cut deja multe altele. Va mai rămîne poate o singură concluzie: 
antisemitismul şi demagogia sînt fraţi de sînge. 


26 iunie 2010 

Puntea filosofiei 

Găsesc printre hirtiile mele un pasaj amuzant, dintr-un in- 
terviu mai vechi al lui Mihai Ursachi: “Am început să scriu po- 
ezii, în relativa libertate de după “64, cînd mi-am dat seama că 
în filosofie nu voi putea face nimic. Mi-am dat seama că nu se 
poate merge decît pe calea pe care au ales-o Constantin Noica 
şi echipa lui. O cale care mie, care eram destul de pregătit în 
filosofie, nu-mi convenea. La înţelegerea mea, ei au dorit să 
construiască o punte între filosofia ființei și materialismul dia- 
lectic și istoric. Din punctul meu de vedere, o punte nu poate fi 
construită decît acolo unde există două ţărmuri: filosofia fiinţei 
este un țărm, cu siguranţă, dar o filosofie materialist-dialectică 
nu a existat și nu există. Așa că nu poți construi o punte pe un 
singur țărm”. 


27 iunie 2010 

Soluţia 

Două ştiri recente au fost difuzate în presă: “Guvernul 
majorează TVA de la 19% la 24%”. Şi imediat după aceea: 
“Germania legalizează eutanasia”. 

lată soluţia care se profilează pentru noi: vom face o scurtă 
vizită în Germania. 

28 iunie 2010 

Joaca de-a legea 

După decizia Curţii Constituţionale de-a bloca micșorarea 
cu 15% a pensiilor din România, un europarlamentar al parti- 
dului de guvernămînt reacționează vehement. El subliniază că, 
sub umbrela menţinerii neatinse a veniturilor deplorabile ale 
celor mulți, judecătorii au hotărît de fapt perpetuarea pensiilor 
lor uriașe, subvenţionate de la stat: “Judecătorii Curţii și-au de- 
clarat pensiile intangibile și, pentru a masca abuzul, au comis 
un abuz încă mai mare, declarînd toate pensiile intangibile”. 

Este, indiscutabil, o apreciere perspicace asupra esenței fe- 
nomenului. Din păcate, nu e vorba de-o premieră absolută. 
O stratagemă asemănătoare e consemnată în capodopera lui 
Dante, Divina Comedie. Regina Semiramida, ce stăpînea în 
Antichitate peste mai multe popoare, era totodată o teribilă 
desfrînată. Astfel încît, pentru a șterge rușinea propriei necum- 
pătări trupeşti, a decretat prin lege că orice iubire între supușii 
săi e permisă: “A vizio di lussuria fu si rotta / che libito fe licito 
in sua legge, / per torre il biasmo in che era condotta” (De viciul 
desfrînării a fost așa coruptă / încît a declarat permisă prin lege 
orice plăcere / pentru a ascunde pata comportării sale — Inf. V, 
55-57). 

Să iei ca unitate-etalon bunul tău plac ori propria ta plă- 
cere și — aflîndu-te în poziție de forță — să le impui prin lege 
tuturor celorlalți se pare că a fost o ispită veche de cînd lumea. 
Dante o revede în poemul său pe Semiramida, după moarte, în 
Infern. Ce-i drept, osîndită pentru desfrînare, nu pentru vicle- 
nie legislativă... 

PS. Nu înseamnă, pe de altă parte, că o eventuală reducere 
cu 15% a pensiilor din România ar fi fost o măsură cîtuşi de 
puţin acceptabilă. 


29 iunie 2010 
Accident de limba română 
Citesc în ziarul de azi: M.O. “care conducea un moped 

pe strada Bucegi, nu a acordat prioritate de trecere unei au- 
toutilitare conduse regulamentar pe strada Câmpiei și a intrat 
în coliziune cu aceasta”. Mda, cred că e nasol să intri în coli- 
ziune cu strada Cîmpiei, care-i o arteră feroce, se agită mereu 
stînga-dreapta. 


30 iunie 2010 

Coana Alina faţă cu reacţiunea cetăţeniei 

Aventurile Alinei Mungiu-Pippidi, în reinterpretarea după 
ureche a realităţilor ce-o înconjoară, continuă netulburat. 
Ultima victimă a profundelor sale analize e problema lansată 
de guvernul maghiar, privind acordarea cetăţeniei pentru co- 
naţionalii minoritari din ţările vecine. 

Alina Mungiu ne descrie minuţios ce-ar fi să fie cu ches- 
tia de cetăţenie. “Cetăţeanul este cel care plăteşte impozite şi, 
în schimbul lor, votează, alegindu-i pe cei care administrează 
banii lui. Asta e tot. Cine e el, de unde îi vin strămoșii, în ce 
limbă visează și ce sex îl atrage nu ne interesează, cîtă vreme 
el îşi respectă contractul cu statul și statul îi dă ce i se cuvine.” 
Tentativa guvernului vecin — care vine pe urmele iniţiativelor 
similare, promovate de guvernul nostru, față de moldovenii 
basarabeni — intră în coliziune cu însăși esenţa conceptului: 
“Acordarea deplinei cetăţenii, inclusiv dreptul la vot, unor ce- 
tăţeni ai unor alte state este incompatibilă cu concepţia civică 
a naţiunii. Asta înseamnă să-i aduci în spaţiul naţional pe niște 
neplătitori care au dreptul să voteze, dar nu vor fi guvernaţi de 
cei pe care îi votează și deci nu vor suferi consecinţele alegerii 
lor”. Iar de-aici încolo, dă-i tot-nainte pe arătură. “De ce ar 
vota la alegerile din Ungaria maghiarul din Voivodina sîrbeas- 
că, sau de la Kosice, sau de la Sf. Gheorghe, și dacă va vota, 
pe ce bază o să o facă? Ca noi toţi, pe bază de interes, numai 
că interesul cînd locuiești în altă ţară e mai îngust, priveşte 
doar tratamentul tău, și nu și alte politici publice din Ungaria. 
(...) Orice extindere a drepturilor politice la cetăţenii unei ţări 
vecine cu care există sau a existat un conflict riscă să aprindă 

naționalismul, care nu se stinge niciodată. (...) Asigurîndu-se 
de votul ungurilor din străinătate, transformîndu-i în clienţii 
lui prin acest cadou, dl. Orban își asigură realegerea de lungă 
durată și îi sabotează pe votanţii rezidenţi în Ungaria, devalo- 
rizîndu-le voturile”. 

lar noi, cei de-aici, nu putem nici măcar să protestăm îm- 
potriva unei asemenea felonii îngrozitoare, căci sîntem — din 
punctul de vedere al politicii internaţionale — legaţi de mîini şi 
de picioare (noroc că o avem pe Alina Mungiu, călare pe sirena 
de alarmă): “Dacă noi tăcem, deși dl. Orban după asta va cere 
şi mai vocal autonomia pentru cetăţenii lui din regiunea secu- 
iască, este pentru că dl. Băsescu a practicat o politică identică 
faţă de Republica Moldova”. În sfârşit a ajuns comentatoarea 
unde voia s-o aducă din condei. De vină pentru iniţiativele 
ungurești cu cetăţenia e tot Băsescu, nimeni altul. Păi de ce n-a 
băgat ideea asta direct în premisele articolului, măcar o price- 
peam mai limpede! 

Problema este că, după cum tocmai l-a asigurat ministrul 
de externe maghiar pe omologul său român, noua lege ungară 
a cetăţeniei NU acordă drepturi de vot cetăţenilor domiciliați 
în afara teritoriului Ungariei! Ba nici chiar dreptul la asigurări 
sociale, că doar n-or fi complet nebuni politicienii de-acolo 
să-și lege de gît o asemenea piatră de moară... Așadar toată si- 
mandicoasa dezbatere a coanei Alina — privind acordarea drep- 
turilor de vot unor cetăţeni din alte state, privind sabotarea 
cetăţenilor dintre propriile graniţe naţionale, privind exportul 
de naționalism şi lovitura de stat camuflată — reflectă o intensă 
gargară. Căci e lipsită de o bază reală, din cauza carenţei fra- 
pante de documentare a autoarei pe problemele despre care se 
pronunță. 

Singurul avantaj ar consta doar în eventualul onorariu, în- 
casat pesemne de înţeleapta jurnalistă, pentru serviciul de-a fi 
umplut cîteva coloane de ziar cu gogoșile ei fanteziste. 

1 iulie 2010 

Furio 

Tocmai a apărut la Editura Eikon din Cluj cartea lui 
Patrizio Trequattrini, Furio, tradusă şi prefațată de mine. Mă 
bucur s-o aduc în atenţia cititorilor. 

Este vorba de o impresionantă piesă de teatru, o trage- 
die în două acte, inspirată din situaţia personală a scriitoru- 
lui. Fireşte că, asemeni oricărei opere artistice care se respectă, 
realitatea autobiografică e îmbogăţită de meditaţiile autorului 
asupra subiectelor esenţiale: viața, moartea, iubirea fără limi- 
te, boala, singurătatea, rolul familiei, imposibilitatea de-a fugi 
de propriul destin. Nu soarta generală a omenirii îl preocu- 
pă, în această tragedie, pe Patrizio Trequattrini, ci parcursul 
individului confruntat cu arbitrariul existenţei. Nu cunoscutul 
conflict tragic își face apariţia aici, între datorie și pasiune, sau 
între individ și societate. Căci protagonistul nu are nici urmă 
de îndoială ori şovăială, atunci cînd trebuie să-și asume obli- 
rezultă mai curînd din caracterul implacabil și iremediabil al 
loviturii destinului, care îi retează omului posibilitatea opțiunii 
libere. Victimă a situaţiei sale, Bruno demonstrează, în egală 
măsură, oboseala blazată față de realităţile gălăgioase din jur 
(discoteci, concerte, excursii, vizite), precum și obsesia tenace 
a părintelui de familie, dispus la sacrificarea propriei existenţe 
pe altarul tandrei afecţiuni pentru fiul său. Alături de el, Carla 
personifică feminitatea confruntată cu spectrul mai amplu al 
sentimentelor opuse, iubirea și groaza, fidelitatea și trădarea, 
perseverenţa și dezertarea. Toate ajung, să fie devorate de spai- 
ma singurătăţii. 

Personajele foarte puţine, decorurile invariabile şi strict 
utilitare, acţiunea “blocată” în limitele aceluiași impas de ne- 
trecut (în ciuda timpului care se scurge), limbajul elevat și în- 
grijit ne semnalează că autorul nu și-a propus neapărat edifica- 
rea unui alt univers, fictiv, limpede circumscris în coordonate 
paralele. Avem de-a face mai curînd cu o piesă “descărnată”, 

esenţializată, cu un teatru filosofic, “de idei”, care urmărește 
nu să-l fascineze pe spectator, transportîndu-l într-un univers 
compensatoriu ci, tocmai dimpotrivă, să-l sensibilizeze în legă- 
tură cu temele din imediata sa vecinătate. 

E discutabilă ipoteza lui George Steiner că, în societatea 
noastră postmodernă, tragedia nu-și mai găseşte locul. Că am 
fi atraşi doar de subiectele minore, de preocupările cotidiene, 
de ritmurile intense ale supravieţuirii, care jugulează vena tra- 
gică. Patrizio Trequattrini ne demonstrează că măsurile aulice 
ale teatrului antic pot fi împletite cu noile teme de reflecţie 
ale secolului XXI. Căci, după oribilul secol XX, care a văzut 
desfășurarea a două războaie mondiale, cu milioane de victi- 
me inocente, în numele vitejiei naţionale, al purității rasiale, al 
emancipării unei clase sociale pe spinarea celorlalte — tot atîtea 
pretexte mincinoase, formulate în sprijinul crimei generalizate 
—, probabil că înaintăm azi spre un liman mai senin. Este de 
sperat că noile valori ale viitorului vor fi îndreptate spre (re) 
descoperirea ecologiei, a toleranței față de individ, precum şi 
faţă de categoriile defavorizate: bătrînii, copiii, bolnavii, diver- 
sele minorităţi (sociale, etnice etc.). În contextul care se prefi- 
gurează, postmodernismul probabil că își va asuma și această 
tragedie, Furio, situată la contopirea dintre pasiune și rațiune, 
la confluenţa dintre iubirea nelimitată pentru propriul fiu şi 
datoria fanatică de părinte, împinsă chiar pînă la crimă. 

Vocea artistică a lui Patrizio Trequattrini, aflată la maturi- 
tatea sa creatoare, merită pe deplin să fie cunoscută de cititorul 
român. 


2 iulie 2010 

Cinism morbid 

“Am scris pe scurt, ca să nu pierd trenul.” 

Aşa se exprimă în mesajul de adio un sinucigaș, înainte 
de-a se arunca în faţa locomotivei. Se numea Nae loan, avea 54 
de ani și și-a luat viaţa pentru că era dator cu 170 de Euro. 

3 iulie 2010 

Folclor nepieritor 

Un partid de buzunar cere demisia unor oficialități, datori- 
tă prestaţiei ţării noastre la Expoziţia Mondială de la Shanghai. 
Cu obișnuita retorică inflamată, ni se spune că “manelistul 
Baconschi și pornograful Patapievici nu numai că nu respectă 
valorile acestui neam și imaginea României în lume, dar fac tot 
posibilul să arunce cu noroi în această ţară pe care o dispreţu- 
iesc pe faţă”. 

Care ar fi vina celor doi? Faptul că, la standul nostru 
naţional, formaţia “10 Prăjini” a interpretat manele de suc- 
ces, cuprinzînd versurile “Ridică Tanţo piciorul, ca să-ţi văd 
televizorul”. 

Eu unul nu ştiu care e problema cu repertoriul, atîta vreme 
cît nu e tradus și-n limba chineză, pentru a se percepe savoarea 
folclorului nostru nepieritor dintre blocuri: “Hi-hi-hă Ha-ho 


hi-ho-hu, ha hă hă he-he-hi-ho-huw”. 


4 iulie 2010 

Dilema nouă 

După lupte de decenii, care au durat săptămîni întregi, 
pentru a reduce salariile bugetarilor cu 25% şi banii pensiona- 
rilor cu 15%, după încleștarea de la Curtea Constituţională, 
care a emasculat iniţiativa legată de supraviețuitorii virstnici, 
dar a consfințit scalparea salariaţilor, după umflarea TVA pes- 
te noapte la 24 de procente, guvernul rămîne iarăși în ofsaid. 
Abia ce trebuia să aplice în sfîrșit scăderea de salariu și-i parvine 
notificarea din partea sindicatelor din învățămînt. 

Ideea e uluitor de simplă, în caraghioslicul ei. Profesorii, 
peste vară, nu primesc salarii, ci indemnizaţii de concediu de 
odihnă. Acestea, potrivit Codului Muncii (art. 145), “reprezin- 
tă media zilnică a drepturilor salariale din ultimele 3 luni ante- 
rioare celei în care este efectuat concediul, multiplicată cu nu- 
mărul de zile de concediu”. Mai pe scurt: prin legea iniţiată de 
Guvern, adoptată de Parlament şi acceptată (parţial) de Curtea 

Constituţională se reduc salariile, nu banii de concediu, cuve- 
niţi pentru activitatea deja prestată. lar dacă mai există cumva 
neclarităţi, ne vedem — din nou — la tribunal. 

Şi acum ce va face guvernul? Se va călăuzi după legile eco- 
nomice, care-i cer să ia omului banii din buzunar, sau după 
cele juridice, care i-o interzic deocamdată? Hic Rhodus, hic sal- 
ta. Sau în traducere autohtonă: “Ridică Tanţo piciorul, ca să-ţi 
văd televizorul”. 


5 iulie 2010 

De sus 

Întimplările de fiecare zi ne par imprevizibile şi istovitoare, 
în formele variate cu care torturează atenţia şi răbdarea noastră. 
Între o infamie politică stupefiantă, o sinucidere descumpăni- 
toare, O inundație devastatoare, o criză economică intermina- 
bilă și un atentat terorist îngrozitor, parcă nu mai există limite 
pe calea spre Apocalips. 

Echilibrul sufletesc poate fi regăsit abia printr-o privire “de 
sus”. Toate-s vechi și noi sînt toate. Am trecut printr-o revolu- 
ţie televizată, cu schimbarea șefilor și a alianțelor internaţiona- 
le, în decembrie 1989, tot astfel cum părinţii noștri au trecut 
printr-o lovitură de stat radiodifuzată, în august 1944: “nu 
părăsiţi aparatele de radio, va urma un comunicat important 
pentru ţară”. Traversăm o recesiune probabil la fel de severă 
ca aceea trăită de bunicii noștri, în 1929-1933, sau cu aceleași 
simptome: instituţiile stabile devin fluide, banii de salarii se 
spală pe gîrlă, loviturile de imagine ascund eşecuri de caracter, 
prieteniile se transformă în dușmănii. 

Singura deosebire ţine de viteza evenimentelor. Trăim 
într-o singură viaţă cîte au pătimit alte trei generaţii dinaintea 
noastră. 


6 iulie 2010 
Să mănînce cozonac! 
În vizită prin Moldova aflată sub inundaţii, Traian Băsescu 

le-a indicat unor oameni cu casa dărimată că le era mai uşor 
dacă-și făceau dinainte asigurări de locuinţă. Vorbim de acelaşi 
preşedinte care tocmai a promulgat legea de scădere cu 25% a 
salariilor, deși cîştigase alegerile promiţînd, dimpotrivă, majo- 
rări salariale de 50%. 

Povestea amintește de replica reginei Maria Antoaneta, 
confruntată cu revolta parizienilor înfometați: “Dacă n-au pii- 
ne, să mănînce cozonac!”. Prin puhoaiele care le-au măturat 
casele și rămași cu salariul ciuntit pe sfert, se pare că moldove- 
nilor noștri le-a venit într-adevăr timpul să semneze polițele de 
asigurări pentru locuinţă. 


7 iulie 2010 

E-Leonardo, nr. 16/2010 

A apărut numărul cel mai recent al revistei culturale elec- 
tronice E-Leonardo, pe care l-am structurat, iar acum li-l re- 
comand cititorilor. Veţi găsi, sub aceeași înfăţişare inconfun- 
dabilă, diverse tipuri de expresie culturală: literatură, pictură, 
muzică etc. Publicaţia se adresează în egală măsură publicului 
internaţional, prin contribuţiile foarte variate, în diferite limbi 
străine, pe lingă româna predominantă: engleză, franceză, 
italiană. 

Spicuiesc dintre temele și colaboratorii revistei: însemnări 
politice (Vlad Solomon), documente din trecutul comunist 
opresiv (Luca Piţu, Alexandra Tomiţă), analize critico-literare 
şi/sau polemice (lulian Boldea, Laszlo Alexandru), reflecţii isto- 
rice (Ovidiu Pecican), eseuri filosofice (Ana Bazac), explorări pe 
marginea didacticii (Patrizio Trequattrini, Laszlo Alexandru), 
publicistică interbelică recuperată (Mihail Sebastian), eseis- 
tică surprinzătoare (Chris Lawson), pagini de proză (Flavia 
Teoc), meditații în jurul lui Dante (Giovanni Papini, Laszlo 
Alexandru), traduceri (Teodor Boşca), pictură (Liana Saxone- 
Horodi, Alexandru Pecican). 

Vă doresc o lectură-vizionare-audiţie plăcută! 

8 iulie 2010 

Zazi(€) în metrou 

Acum vreo 20 de ani am tradus cunoscuta carte a lui 
Raymond Queneau, Zazie în metrou. Romanul a apărut iniţial 
în 1959 şi e considerat un clasic al literaturii franceze contem- 
porane. S-a făcut și un film simpatic după el. Povestea e despre 
o puștoaică obraznică și afurisită, Zazie, care vine de la ţară 
în vizită la Paris, cu unicul scop mărturisit de-a se plimba cu 
metroul. Din păcate pentru ea, a nimerit tocmai o perioadă de 
grevă, așa că dorinţa sa cea mai fierbinte rămîne neîmplinită. 
Lucrurile banale fiindu-i inaccesibile, va avea parte, în schimb, 
de un șir de experienţe extraordinare: o evadare din casa un- 
chiului care doarme, ostenit după orele de muncă, o incursi- 
une fabuloasă în piaţa de vechituri de la periferie, în vederea 
procurării unei perechi de blugi fenomenali, o ascensiune pe 
Turnul Eiftel, alături de unchiul Gabriel şi de amicul acestuia, 
Charles, pilotarea unui grup de turiști străini zăpăciţi, prin- 
tr-un Paris haotic și labirintic, totul încununat cu o neuitată 
noapte de cabaret, într-un bar de homosexuali, cu găliganul 
Gabriel performînd pe scenă, în tutu, momente de balet din 
Moartea lebedei. Ăsta e, pe scurt, volumul lui Queneau, care 
poate fi citit cu interes și amuzament. 

Pe de altă parte, aflu azi că poliţia americană a arestat un 
grup de 5 teroriști Al Qaida, care proiectau un atentat devas- 
tator în metroul din New York. Printre ei se află un anumit 
Najibullah Zazi, care în cursul anchetei și-a recunoscut contri- 
buţia la proiectarea atacului sîngeros. Viaţa concurează cartea. 
Nu-mi rămîne decît să aştept publicarea versiunii americane, 
actualizate şi adaptate, a romanului Zazi în metrou. 


9 iulie 2010 

Critică chioară (1) 

Anul trecut, prin aprilie, am primit un mail din partea 
Angelei Furtună, pe care n-o cunosc personal. Îmi povestea, pe 
ton exaltat, că a instituit la Suceava “Zilele Monica Lovinescu”, 

îi va atribui un premiu special lui Gheorghe Grigurcu, va in- 
vita la manifestări un public select, din ţară și din străinătate, 
vor audia cu toţii o conferinţă, vor lansa niște cărţi, vor merge 
în pelerinaj pios la mormîntul soţilor Lovinescu-lerunca etc. 
Totuși, din cauza constrîngerilor crizei mondiale, nu mă poate 
invita şi pe mine, dar “nutrește speranţa” că la anul, în 2010, 
mai mult ca sigur o să mă cheme, fiind și eu “un adept al eticii 
neuitării. 

M-am scărpinat în cap la așa o bizară intrare în vorbă, de 
tipul “hai la noi, dar nu chiar acum”. Mi-a amintit de bancurile 
cu şedinţele de partid comunist din anii ‘50, evocate de I.D. 
Sîrbu. Se scoală vorbitorul înflăcărat și zice: “Tovarăși, eu am 
să vă spun părerea mea sinceră, dar ţin să vă avertizez dinainte 
că, personal, nu sînt de acord cu această părere a mea!”. Așa că 
i-am răspuns furtunoasei corespondente, urîndu-i mult succes 
în ceea ce întreprinde. Ea m-a asigurat din nou, pe calea inter- 
netului, că este “un admirator constant” al meu, că îmi mulţu- 
mește pentru “privilegiul” de-a mă citi. Şi-a mai trecut un an. 


10 iulie 2010 

Critică chioară (2) 

Din felul cum au evoluat între timp lucrurile, aș fi preferat, 
foarte sincer, nici să nu mă invite, nici să nu mă elogieze ipocrit 
în corespondenţa particulară. Căci Angela Furtună s-a cocoţat, 
în ultima vreme, pe tribuna exagerărilor patetice și a mitolo- 
gizărilor frenetice, emise pe spinarea regretatei jurnaliste de la 
Europa liberă (“Monica Lovinescu rămîne unul dintre cei mai 
mari gînditori români și un strălucit filosof politic” etc.). Sînt 
primul care s-o recunosc, Monica Lovinescu n-are parte de re- 
cunoașterea senină, în postumitate, a rolului proeminent pe 
care l-a jucat în creuzetul ideilor de pînă la 1989. Dar soluţia 
nu cred să constea în hiperbolele exaltate, pe care le împroaşcă 
în direcţia ei admiratoarea postfabricată, de dată nouă. 

Pe o asemenea dublă direcţie am insistat în recenta mea lu- 
are de cuvînt (Ce am învățat de la Monica Lovinescu?), încercînd 

să arăt ce anume văd încă valabil, dar și ce anume consider 
deja vetust în activitatea importantei comentatoare culturale. 
Nu eram decît consecvent cu mine însumi. În acelaşi registru 
dual, lăudînd plusurile, criticînd minusurile, m-am exprimat 
încă pe cînd scriitoarea trăia şi, la o adică, avea toată libertatea 
de-a mă corecta (vezi Grêul și neghina, eseu care a dat apoi și 
titlul unui volum al meu de polemici, tipărit în 2002). Însă 
discursul critic echilibrat, argumentat și raţional — fie şi inco- 
mod — reprezintă duşmanul de căpătii al firilor frenetice. Așa că 
persoana care mă chema, fără să mă invite, şi mă elogia, fără să 
mă citească, a sărit acum pe versantul celălalt, al insultelor. Ea 
are impresia de-a găsi, în textul meu recent, “o mică tămiiere 
nesinceră”, emisă de “un pitbull pur sînge al atacului decisiv”. 
Şi tot așa mai departe. Nu duceam dorul laudelor, cum nu-mi 
lipsea nici insolenţa graţioasei doamne Furtună. 


11 iulie 2010 

Critică chioară (3) 

În coasta ofenselor şade bine şi neadevărul. Principala 
obiecţie pe care Angela Furtună ştie să mi-o aducă este că 
aş practica o critică ideologică, întrucît îi reproşez Monicăi 
Lovinescu antisemitismul (“Discuţia aceasta centrată de L.A. 
pe pretinsul antisemitism al Monicăi Lovinescu este prin ea 
însăşi o deformare nedreaptă și grotescă a statutului ei de gîn- 
ditoare și militantă...”). E simptomatic că mînioasa exegetă nu 
oferă nici un citat din textul meu, care să-i susţină ipoteza. 

Mă simt jenat să repet aici ce-am spus deja, suficient de 
limpede, data trecută. Monica Lovinescu m-a dezamăgit mai 
ales din următoarele motive: 1) A apărat cu furoare, în pofida 
faptelor din realitate, juneţea hitleristă a lui Vintilă Horia (şi a 
mers, în angajamentul său, pînă la ruptura de unii amici exi- 
laţi ce nu-i împărtășeau partizanatul). 2) A apărat cu furoare, 
în pofida faptelor din realitate, juneţea legionară a lui Mircea 
Eliade (și a mers, în angajamentul său, pînă la ruptura de unii 
colegi de condei ce nu-i împărtășeau partizanatul). Faptul că 

aceeași Monica Lovinescu i-a luat apărarea editorului Gabriel 
Liiceanu, care a topit volumul Culorile curcubeului, şi nu scri- 
itorului Paul Goma, care tocmai fusese abuzat, reprezintă pe 
ansamblu doar un mizilic. 

Dacă publicista suceveană îmi va spune că a despărţi ade- 
vărul de minciună, a separa binele de rău și a deosebi grîul de 
neghină reprezintă un demers “ideologic”, îi voi răspunde foar- 
te simplu: nu e adevărat. Angela Furtună (ce nume predestinat 
oximoronic!), pe blogul ei şi prin revista lui Grigurcu, le vinde 
cititorilor apă chioară, sub pretextul că le oferă critică literară. 


12 iulie 2010 

Do ut des 

Angela Furtună, în 2009, îl cheamă pe Gheorghe 
Grigurcu la Suceava ca să-i dea, în plic, premiul special Monica 
Lovinescu. Gheorghe Grigurcu, în 2010, îi publică Angelei 
Furtună, la Acolada din Satu Mare, o seamă de gogoși umflate 
despre Monica Lovinescu. 

Asta e cultura română contemporană. Pam-pam. 


13 iulie 2010 

Love 

Pescuită de pe internet: “Kiss me once, kiss me twice, but 
let me fuck your life”. 


14 iulie 2010 

Adevăruri (1) 

Mă bucur să aflu că Nicolae Manolescu citește cărțile 
despre Nicolae Manolescu. Regret totuşi că o face tardiv. În 
editorialul României literare, nr. 25/9 iulie 2010, p. 3, intitu- 
lat Neadevăruri, directorul publicaţiei stabileşte coordonatele 
dezbaterii: “Am citit, cu oarecare întîrziere, «ediţia a doua, re- 
văzută și adăugită» a cărţii lui Laszlo Alexandru, Criticul literar 
Nicolae Manolescu, de la Editura Paralela 45, 2009. Ştiam de la 


cea dintii ediţie care este opinia autorului despre mine: origi- 

nală și documentată”. 

În ciuda startului pozitiv, ca să spun aşa, N. Manolescu se 
grăbeşte (încet) să-și expună și indispoziţia. Nu neapărat ju- 
decăţile mele despre Istoria critică a literaturii române par să-l 
zgîrie la guler. Am avut de altminteri prilejul să-mi expun, su- 
ficient de nuanţat, atît argumentele favorabile, cît și pe acelea 
defavorabile la adresa monumentalei lucrări. Capitolul de vreo 
50 de pagini din monografia mea actualizată, precum şi cele 
vreo 15 pagini din intervenţia Cum am citit eu «Istoria critică 
a literaturii române» (o conferință), incluse în volumul colectiv 
Nicolae Manolescu — 70 (Editura Paralela 45, 2009), sînt pro- 
babil în măsură să contureze o apreciere mai curînd policro- 
mă, diversificată, intrînd pînă la detalii. A conchide unilateral, 
în aceste împrejurări, că “apariţia Istoriei critice (...) l-a dez- 
amăgit pe Laszlo Alexandru” reflectă o impresie ușor pripită. 
Indiferent că vine din partea însuși subiectului comentariilor 
mele. 


15 iulie 2010 

Adevăruri (2) 

Dar criticul înţelege să se delimiteze mai ales de un alt 
pasaj al cărții mele, pe care îl citează: “Poate că acestei poziţio- 
nări au-dessus de la mêlée i se datorează şi consternanta opţiune 
recentă a lui Nicolae Manolescu, în calitate de preşedinte al 
U.S.R., cînd s-a străduit să blocheze tentativele de deconspira- 
re a scriitorilor turnători. Mai marele peste literați a preferat, 
în acea ocazie, să se zbată pentru a prelungi păguboasele ambi- 
guităţi şi pentru a menţine un regretabil statu quo (i)moral. A 
făcut-o, inventind cele mai năstrușnice subterfugii de salvare a 
propriei sale imagini publice” (p. 129). 

Nu ne concentrăm atenţia, prin urmare, pe opiniile despre 
literatură ale istoricului Manolescu, ci pe opţiunile din viaţa 
publică ale intelectualului Manolescu. Nu pe comentariile 
sale despre poezie, ci pe intervenţiile, ca reprezentant al in- 
celighenției, despre informatorii Securităţii. Fie şi-așa. În pe- 

rimetrul respectiv, protestul autorului împotriva reproșurilor 
mele răsună ferm: “Totul este riguros neadevărat. Nu numai 
că o astfel de ocazie [a păguboaselor ambiguităţi, a tentativelor 
de blocare a deconspirării turnătorilor — nota mea, L.A.] n-a 
existat. Dar, de fiecare dată cînd am avut ocazia, am făcut tot ce 
a depins de mine pentru clarificarea lucrurilor. Am publicat în 
România literară numeroase pagini din dosarele de Securitate 
ale scriitorilor (...). Cît priveşte subterfugiile la care aș fi recurs, 
îi sugerez lui Laszlo Alexandru să le probeze”. Acușica! 


16 iulie 2010 

Adevăruri (3) 

Faptul că N. Manolescu citește tîrziu sau deloc ce anume 
se scrie despre el, mai treacă-meargă. Omul e ocupat pînă pes- 
te cap (funcţiile executive, panseurile despre fotbal prin ziare 
etc.). Dar ca același N. Manolescu să uite ceea ce el însuși a 
spus, a scris și a făcut mi se pare de tot bizar. Să-i amintesc o si- 
tuaţie din trecutul recent. A fost ales, în iunie 2005, preşedinte 
al Uniunii Scriitorilor din România, pe baza unui program ce- 
şi propunea redarea demnităţii condeierilor, reconstruirea pre- 
stigiului lor şi instituirea unui for al discuţiilor civice. La puţin 
timp după succesul repurtat sub asemenea nobile auspicii, a 
explodat dezbaterea despre deconspirarea foştilor colaboratori 
ai Securităţii. Erau vizate trei importante categorii profesiona- 
le — politicienii, clerul și scriitorii — care, tocmai, exercitau o 
influenţă semnificativă asupra configurării societăţii democra- 
tice. Cum a înţeles noul președinte al U.S.R. să-și transpună în 
practică ideile pentru care fusese ales? 

La 30 august 2006, Nicolae Manolescu a organizat, alături 
de Eugen Simion, o întrunire în Sala Oglinzilor de la U.S.R. 
Aici, în loc să sprijine ideea transparenţei, a cîntat litania indul- 
genţei faţă de colaboraţioniști. Ei au fost, de fapt, niște victime. 
Era nevoie, mai întîi, de un proces al comunismului, al întregii 
societăţi, al întregii Securităţi ca poliţie politică, și abia la urmă 
trebuia să vină rîndul scriitoriilor, dacă le mai venea vreodată... 

În ciuda exerciţiilor de şarm personal, preşedintele U.S. a fost 
contrazis din sală, cu argumente ascuţite, de Stelian Tănase, 
Varujan Vosganian, Bujor Nedelcovici și alții. Acrobaţiile sale 
de imagine s-au încheiat cam într-o dungă. 


17 iulie 2010 

Adevăruri (4) 

Perseverent din cale-afară, Nicolae Manolescu și-a reluat 
ipotezele în editorialul Scriitorii şi securitatea (vezi România li- 
terară, nr. 36/8 septembrie 2006). Ideile nu-s multe, dar cam 
aceleași: “Cred că desecretizarea dosarelor era necesară [exce- 
lent!]. Mai cred și că secretizarea lor, cu ani în urmă, va trebui 
explicată de către cei care au hotărit-o [minunat! și totuși:]... 
nu poate fi vorba de a supune desecretizării categorii (politici- 
eni, preoţi, sportivi, scriitori etc.), ci persoane [de ce?], şi anu- 
me pe acelea care ocupă funcţii publice, fie politice, fie admi- 
nistrative, fie spirituale, nicidecum, la grămadă, pe toţi cei care 
aparţin unei clase socio-profesionale [așadar deconspirarea se 
referă la prezent, nu la trecut?]... Ar fi la fel de absurd să 
cerem dosarele tuturor celor aproape 2500 de membri ai USR 
[că unii dintre ei au turnat era normal, dar ca noi să-i știm 
azi pe cei ce-au făcut-o, de ce-ar fi absurd?]... Puţini dintre 
ei s-au dovedit și călăi [perfect, dar nu despre asta era vor- 
ba]...” etc. etc. 

Rămas probabil nemulțumit de percutanța mesajului său, 
Nicolae Manolescu a întocmit apoi un Comunicat pe această 
temă, ca din partea conducerii Uniunii Scriitorilor. Textul a 
fost publicat în cîteva reviste culturale, din diverse localități 
ale ţării, precum și în România literară, nr. 38/22 septembrie 
2006. Abia în această etapă m-am decis să întreb şi eu cu voce 
tare cît e ceasul, în textul intitulat Zece sofsme (vezi Tribuna, 
nr. 99 şi 100/octombrie-noiembrie 2006). Nici o reacţie. Mi- 
am reluat criticile, ca editorial în limbile română, engleză şi 
italiană, în nr. 10/2006 al revistei E-Leonardo pe internet (ca 
să se poată citi şi la UNESCO). Tot nimic. Am inclus eseul 

Zece sofisme în volumul Muzeul figurilor de ceară (Ed. Paralela 
45, 2009, p. 168-175). Linişte totală. Mi-am reformulat repro- 
şul, fără a mai repeta buchetul de exemple, în ediţia revăzută a 
monografiei Criticul literar Nicolae Manolescu (Ed. Paralela 45, 
2009, p. 129). Pace şi prietenie. lar acum, după încă vreun an, 
apare ca o floare directorul României literare şi îmi povesteşte că 
a reușit, în sfîrșit, să mă citească. Şi îmi “sugerează” să “probez” 
“subterfugiile” la care el ar fi “recurs”. Se sparie gîndul... 


18 iulie 2010 

Adevăruri (5) 

Complicitatea scriitorilor cu Securitatea comunistă repre- 
zintă oricum un punct sensibil pentru N. Manolescu, nu doar 
în prestațiile lui cu public, dar şi în paginile Zstoriei critice... 
Eu unul nu cred ca el să aibă o problemă de conștiință încăr- 
cată, ci pur şi simplu subiectul îi vine ca un cartof fierbinte. ÎI 
plimbă stînga-dreapta prin palme şi nu ştie ce să-i facă. Nu-l 
azvîrle, că-i păcat, nu-l înghite, că-i stă-n gît. Merită remarcat, 
o secundă, cum se raportează la acesta, în paginile din cartea- 
vieţii. Cînd îl analizează pe C. Noica, notele informative date 
la Securitate de omul cu bască reprezintă doar un prilej su- 
plimentar, pentru Manolescu, să dezaprobe naționalismul şi 
antiraţionalismul manifestate de filosoful păltinișan. Cînd ne 
vorbeşte despre Şt. Aug. Doinaș, informările securiste semna- 
te de poetul zimbetului frînt constituie un detaliu banal, abia 
pomenit pe fugă, şi nu-i umbresc valoarea creaţiei. În schimb, 
mamă-mamă!, numai tunete și trăsnete cînd vine vorba des- 
pre securismele lui Ion Caraion: “Tipărirea unora dintre no- 
tele informative n-a mai lăsat însă nici o speranţă celor care 
au încercat să apere imaginea scriitorului: nimic, în acest nou 
gen, deloc literar, dar atît de abundent și de variat, nu întrece 
în mârșăvie notele informative ale lui Artur — numele de cod al 
informatorului. (...) În astfel de cazuri, întrebarea care se pune 
este dacă valoarea operei răscumpără comportamentul omului. 
În cazul lui Caraion, răspunsul nu e sigur”. 


167 


Preşedintele Uniunii Scriitorilor ne îndemna în public să 
nu ne pripim, ne povestea că toţi informatorii au fost niște 
victime (sau, oricum, nu toţi au fost niște călăi) și n-ar trebui 
să ne mai deranjăm cu atâtea curiozități tardive, iar cînd ajunge 
cu principiile la /szoria critică a literaturii române, învîrte scal- 
pelul cam inconsecvent. Şi pentru astea sînt tot eu de vină? 


19 iulie 2010 

Adevăruri (6) 

Cu totul înduioșătoare sînt argumentele prin care încearcă 
să se apere azi Nicolae Manolescu: “de fiecare dată cînd am 
avut ocazia, am făcut tot ce a depins de mine pentru clarificarea 
lucrurilor. Am publicat în România literară numeroase pagini 
din dosarele de Securitate ale scriitorilor. De pildă, într-un nu- 
măr recent, pagini din dosarul lui Dorin Tudoran”. Așa o fi. 
Doar că publicul larg voia să-i știe, în primul rînd, nu pe cei 
care au fost turnaţi, ci pe aceia care au turnat. Nu pe victime, ci 
pe complicii călăilor. Probabil că se percepe o anume diferență 
între ce-i reproșam eu președintelui U.S.R. şi ce-mi răspunde 
el acum, cu întirziere. 

“ÎL informez pe Laszlo Alexandru că două Consilii con- 
secutive au răspuns în unanimitate apelului meu de a solicita 
CNSAS un răspuns în problema scriitorilor turnători. La apro- 
ximativ 60 de cereri individuale, cum obligă legea, ale membri- 
lor Consiliilor dintre 2005-2009 şi 2009-2013, am primit pînă 
acum 40 de răspunsuri oficiale. Din 40, doar două reprezentau 
decizii judecătoreşti care indicau colaborarea cu Securitatea. 
Nu le-am făcut publice, pentru că una se referă la un scriitor 
decedat între timp, iar a doua la un scriitor care nu mai era 
membru în Consiliu și a cărui dezvăluire nu mai intra în pre- 
vederile legii.” Bravo, la cifre stăm minunat cu producţia de 
scriitori turnători la hectar. Dar șeful breslei nu ne comunică 
nici măcar acum, în ceasul al doisprezecelea, cînd mă scutură 
pe mine, pentru a se scuza pe sine, cine anume sînt cei doi 


grafomani cu pete pe chelie, daţi în vileag de CNSAS. 

Ăsta să fie oare faimosul for al dezbaterilor civice, instituit 
la U.S.R., în vederea deconspirării colaboraţioniștilor, spre a se 
reconstrui prestigiul șifonat al literaţilor în societate? O mică 
şuşă confidențială, ca să-i afle boss-ul pe cei care, în vremea 
comunismului, au trecut strada pe roşu?! Dar atunci de ce se 
mai supără directorul României literare, cînd citeşte din cartea 
mea că “Nicolae Manolescu, în calitate de preşedinte al U.S.R., 
s-a străduit să blocheze tentativele de deconspirare a scriitorilor 
turnători”? Care anume sînt condeierii pe care N. Manolescu — 
în calitatea pe care o deţine și în baza informaţiilor de culise la 
care are acces — i-a prezentat în faţa opiniei publice, ca foști co- 
laboraţioniști? Uimirile tardiv confecţionate nu ţin locul pasi- 
vităţii tendenţioase. Nicolae Manolescu și-a continuat strategia 
“rezistenţei prin cultură”, chiar și după ce regimul comunist s-a 
prăbuşit. În fizică, o asemenea mișcare se numește “de inerție”. 


20 iulie 2010 

Mai în glumă, mai în serios 

În septembrie 1998, pe cînd mă pregăteam de susținerea 
publică a tezei de doctorat, l-am invitat firește la Cluj şi pe 
Nicolae Manolescu, cel care era subiectul întregii tevaturi, să 
ne onoreze cu prezenţa. Din păcate, nu s-a putut. Era tocmai 
prins cu o campanie politică locală, prin Moldova. Dar a avut 
amabilitatea să-mi trimită un fax, cu scurte aprecieri lega- 
te de munca doctorandului, care au fost citite în deschiderea 
festivităţii. 

Situaţia era destul de ciudată, iar opţiunile autorului, limi- 
tate. Dacă mă lăuda, s-ar fi zis că ne întoarcem reciproc deli- 
cateţurile. Dacă mă critica, s-ar fi crezut că e un ingrat. Așa că 
N. Manolescu a preferat s-o dea pe ironia benignă, de salon. 
Recunoștea efortul de cercetare al doctorandului, dar se disocia 
glumeţ de concepţia generală a lucrării, pe care n-o împărtășea. 
Admitea oricum seriozitatea informării aflate la temeliile mo- 
nografiei: “Dl. Laszlo Alexandru e un comentator deplin credi- 
bil. Informaţia d-sale mă copleșește. Ştie despre mine însumi o 

mulţime de lucruri pe care eu nu le știu; şi, dacă le voi fi știut 
pe unele (nu pe toate!), le-am uitat”. 

Am rîs atunci, ca de-o glumă bună (și politicoasă). Cum 
naiba să ştiu eu mai multe despre Nicolae Manolescu, decît ştie 
el însuși despre sine? Acum însă, de cînd constat că uită opor- 
tun tot ceea ce nu-i mai convine — de pildă campania pe care 
a purtat-o, prin adunări publice, prin editoriale din România 
literară, prin Comunicate ale USR, privind amînarea decon- 
spirării scriitorilor turnători — mă gîndesc că totuşi gluma lui 
era serioasă. Te pomenești că eu chiar știu lucruri pe care el le-a 
uitat deja?! 

Tare mă tem că, atunci cînd lumea ride în hohote la afir- 
maţiile serioase ale unui critic literar, în schimb tace posomo- 
rîtă cînd el glumește, ăsta e un semnal de alarmă. E. Lovinescu 
i-a găsit și o denumire, care le ridică părul măciucă unor critici 
contemporani de prin București: Revizuiri! 


21 iulie 2010 

Sorineliu Zelea Lavriceanu (1) 

Pe cerul criticii literare autohtone s-a înălțat un nou as- 
tru al ideilor. Sorin Lavric e cel mai tare din parcare. Nicolae 
Manolescu îl publică număr de număr în revista centrală a 
scriitorilor. Eugen Simion îl premiază la Academia Română. 
Personajul are o singură problemă: e niţel cam foarte legionar 
în gîndire. Ah, şi încă una: scrie cu picioarele. În rest — toate 
bune. 

Mă uit, de-o pildă, la comentariul (Hristoşi în serie — brrr, 
ce titlu! — în România literară, nr. 20/4 iunie 2010) pe care 
l-a dedicat romanului, recent scos de la naftalină, al lui Dinu 
Pillat. Citesc prima frază a cugetărilor lui Gigă despre lume 
şi viaţă: “Obișnuit a vedea în lucruri sensuri și coerenţe, inte- 
lectualul este în genere o ființă fără apetit pentru obscurităţi”. 
Probabil că Lavric se gîndea la mentorul său, Liiceanu, cînd a 
dedus că intelectualul nu prea le are cu obscurităţile. Mă rog, 
să trecem. 

Şi ce noutăţi mai aflăm prin cartier? “În ordinea româ- 
nească a secolului XX, fenomenul obscur prin excelenţă a fost 
fenomenul legionar”. Așa că hop şi Sorin, omul care aprinde 
becul, vine și ne vorbește despre “fascinația pe care elementul 
ominos din mișcarea legionară îl exercita”. Da, dom'le, element 
ominos, cum îţi zisei. Nu, nu omenos, că aia-i alta. Şi dacă tot 
nu ţi-e clar, mai ia una de-aici, că-i pe gratis: “stupefierea omi- 
noasă provocată de legionari”. Efectiv. 


22 iulie 2010 

Sorineliu Zelea Lavriceanu (2) 

Îi dăm cuvintul, în continuare, amicului Sorineliu care 
prezintă, în carne și oase, cel mai bun antidot la plictiseală și 
tristeţe: “Toți erau obsedaţi de legionari: comuniștii, care îi ex- 
terminau imitîndu-le în același timp tiparele de propagandă, 
intelectualii neobedienţi, care încercau să înţeleagă fenomenul, 
legionarii, care se străduiau să supravieţuiască în închisori, şi 
fireşte românii nepolitici, care tremurau de frică să nu se afle 
că printre rudele lor se număraseră cîţiva legionari”. Bine, am 
înţeles ideea. Vin și eu cu un exemplu dintr-ăsta, de logică flu- 
entă: toată societatea românească de azi e obsedată de pescuit. 
Badea Ion care stă pe malul gârlei, vînzătoarea de la magazinul de 
undițe și momeli (care nu știe dacă își face planul săptămînal), 
secretara de la Asociaţia Vinătorilor și Pescarilor (care speră să-i 
vină destui cotizanţi), nașul de la CFR (care-i duce, contra bac- 
şiş, pe pescari la destinaţie), nevasta lui Badea Ion (care speră să 
pună ceva în oală diseară) etc. Vezi? Cu toţii numai la pescuit 
se gîndesc. 

Să vorbim acum de valorile speciale, care-l împing spre 
delir pe comentatorul României literare: Dinu Pillat “intuia că 
dăduse fiinţă unei cărți care nu numai că îl exprima ca artist, 
dar deopotrivă îi reda stupefacţia ominoasă pe care i-o pro- 
vocase etosul legionar”. Fugi d-acilea! Cum vine asta? “Cine 
străbate cartea ca pe o ficţiune autonomă trăiește cu senzaţia că 
asistă la o poveste tristă în care cîţiva fantaști, mînaţi de elanul 

vârstei şi de înălțimea idealului, își frîng destinele.” Aha, deci 
nu așa trebuie parcursă. Buchina trebuie citită ca imn sadea, în 
poziţie de smirnă și smerenie, cu mîna dreaptă la inima stîngă, 
fiindcă “este romanul unei conștiințe, o conștiință care, sub 
haina ficţiunii literare, face portretul etosului legionar”. 

Mergem la alt pasaj instructiv din cronica — literară, mă- 
nţelegi — a lui Sorineliu Zelea Lavriceanu. E bun de plasat fix 
sub frontonul publicaţiei, acolo unde odinioară puneau comu- 
niștii îndemnul cu proletarii din toate ţările, care au de făcut o 
chestie împreună: “Cum piatra de încercare a onestităţii unui 
intelectual român este fenomenul legionar, Dinu Pillat trece 
proba libertăţii de conştiinţă, preţul plătit pentru scrierea ro- 
manului fiind cel știut. De aceea, valoarea lui simbolică o în- 
trece pe cea literară”. Da, nene, cine-i legionar e onest și liber la 
conștiință. De-asta n-are ursul coadă. 

Cîteva ultime consideraţii, în loc de temă pentru acasă. 
Subliniaţi tautologiile din următorul pasaj: “fără presupunerea 
unui ominos legionar de esenţă iraţională, trama cărții are un 
miez sibilinic de parabolă ceţoasă”. Subliniaţi cacofonia din ur- 
mătoarea frază: “Sufletul lor suferă de o excrescență metafizică 
care le sufocă la propriu firul vieţii”. Subliniaţi eroarea de orto- 
grafie din următoarea sintagmă: “nişte miniștrii pragmatici”. 

Să trăiască România literară! 


23 iulie 2010 

Academia de rîs 

Se pare că Ștefan Agopian e un scriitor tare glumeţ, de vre- 
me ce scrie săptămînal, de cîţiva ani deja, la o Academie de ris. 
Din cîte constatam pînă adineaori, umorul lui se voia, totuși, 
întemeiat pe fapte reale, înfășurate în aparenţe hazlii. Am fost 
cu atît mai mirat văzîndu-l că îşi dă cu părerea, pe marginea 
dialogului dintre Nicolae Manolescu și mine, dar se bazează 
doar pe cele afirmate de una dintre părți. Cealaltă. Îi recomand 
spre documentare însemnările mele precedente pe blog, din 
14-20 iulie. Dacă nu de alta, măcar ca să respecte deontologia 

jurnalismului (umoristic). Şi mai vorbim pe urmă. 

PS. După ce-am analizat migălos zece tipuri de sofisme di- 
ferite, în afirmaţiile publice ale președintelui U.S.R., aflu totuşi 
din direcţia lui Agopian că sînt “un cunoscut polemist clujean, 
care se inflamează una-două”. E ca şi cum aș scrie și eu că falni- 
ca sa mustață îi conferă un inconfundabil profil feminin. 


24 iulie 2010 

Foame de carte 

Citesc din presă că un sucevean de 71 de ani s-a hotărît, în 
sfirșit, să se înscrie la Facultatea de Litere, ca student în anul I. 
Merită felicitările noastre cordiale. Mai ales că, prevalindu-se 
de prevederile regulamentului şcolar, a solicitat scutirea de la 
taxa de înscriere, întrucît e orfan încă din 1978. Și i s-a aprobat! 


25 iulie 2010 

Pe cine iubeşte Dan Stanca? (1) 

Ziaristul cu același nume s-a gîndit, nu demult, să azvîrle 
în căldarea presei cotidiene o zgomotoasă declaraţie de dragos- 
te: De ce îl iubesc pe Paul Goma?. După cum se spune prin ca- 
pitala culturii care-l adăposteşte pe inspiratorul acestei pasiuni 
încinse, Tamour a ses raisons, que la raison ne connaît pas”. Aşa 
că tentativele lui Dan Stanca de a-și argumenta sentimentele, 
prin intermediul raţiunii, sînt sortite inadecvării. Reclama la 
insecticid n-ar trebui legată de imaginea platoului cu friptură. 
Relansarea imaginii notoriului antisemit al ultimilor zece ani 
n-ar trebui camuflată în spatele titlurilor hollywoodiene. 

Şi, zău așa, de ce-l iubeşte Dan Stanca pe Paul Goma? “Pe 
şleau spus, fiindcă i-a înjurat pe toţi.” He-he-he, să fii mata- 
le sănătos, la câţi imprecatori profesioniști se află prin toate 
cotloanele comunicării publice românești, chiar c-ai fi avut 
‘Tembarras du choix”. Mă aşteptam să te justifici prin argumen- 
tele pe care PG. le foloseşte, prin raționamentele pe care le ilus- 
trează, prin valorile pe care le profesează. Dar faptul, în sine, că 
înjură...? Pare rău, domnu. Cam subţire sentimentu . 

26 iulie 2010 

Pe cine iubeşte Dan Stanca? (2) 

De altfel îmi pare de tot bizară transplantarea afectelor ce 
ţin de viaţa privată, în sfera publică. Fireşte că putem admira 
sau detesta o personalitate culturală, datorită ideilor, a princi- 
piilor sau a frumuseţilor estetice promovate de aceasta, și pe 
care le putem împărtăși sau nu. Dar să transformăm în drapel 
de luptă afecțiunile noastre colaterale?! 

Mă gîndesc să-i propun ziarului România liberă un seri- 
al de însemnări critice despre istoria literaturii române: De ce 
transpir la subrat cînd văd o poză de-a lui Mihail Sadoveanu?. 
Sau: De ce-mi curge nasul cînd aud de Vasile Cârlova?. Mai am 
cîteva titluri disponibile în portofoliul meu personal, dar (încă) 
n-aş vrea să cobor în zona trivialului. 


27 iulie 2010 

Pe cine iubește Dan Stanca? (3) 

Sînt însă de acord cu Dan Stanca asupra faptului că, între 
Goma și Cioran, se pot recunoaște citeva asemănări. Nu numai 
depărtarea fizică de România, ori solitudinea orgolios asumată. 
Şi nu doar noul domiciliu ales de cei doi, în Franţa stîngismu- 
lui cultural. Dar şi o răsucită evoluţie/involuţie ideatică a lor. 

Tînărul Cioran, de pildă, nu ezita prin 1933-1934 să com- 
bată viguros orice idee de democraţie, ori să delireze partizan 
pe marginea ideilor totalitare și a promotorilor lor: “Orice om 
cu cît de mică înţelegere istorică trebuie să recunoască faptul 
indiscutabil că hitlerismul a fost un destin pentru Germania”. 
Sau: “Nu există om politic în lumea de astăzi, care să-mi in- 
spire o simpatie şi o admiraţie mai mare decît Hitler. Există 
ceva irezistibil în destinul acestui om pentru care orice act de 
viaţă cîștigă semnificaţie numai prin participare simbolică la 
destinul istoric al unei naţiuni... Meritul lui Hitler este de a fi 
răpit spiritul critic unei naţiuni”. Ulterior n-a mai ştiut în ce 
gaură de şarpe să-și ascundă neghiobia și cum să-și renege mai 
virulent “păcatele tinereţilor”. 

Tînărul Goma a pornit ca anticomunist perseverent, a fost 
un spirit democrat activ și s-a profilat ca disidentul cel mai 
pregnant al regimului ceaușist. După expatrierea sa, mai ales 
în ultimii zece ani, a optat însă pentru prietenia cu lon Coja, 
ale cărui idioţenii antisemit-negaţioniste le-a desăvirşit lamen- 
tabil, într-o etapă de bijbiieli inclusiv stilistice: “Doar știm, 
avem și hîrtii[,] şi ţinere-de-minte: «Holocaustul românesc» 
este o minciună, un fals, o escrocherie, o ticăloasă ameninţare 
(«Punga sau viaţa!»)” (vezi vol. Săptămîna Roșie 28 iunie-3 iulie 
1940 sau Basarabia şi Evreii, Bucureşti, Ed. Vremea XXI, 2004, 
p. 273). 


28 iulie 2010 

Pe cine iubeşte Dan Stanca? (4) 

E normal ca, atunci cînd ne îndrăgostim de cineva, să nu-i 
vedem îndată defectele. Totul e luminos şi plin de frişcă, în eta- 
pa de acomodare. Dar pe urmă? Ne salvăm oare sentimentele, 
dacă ne prefacem în continuare? 

Mai pe românește vorbind, Dan Stanca n-a apucat oare să 
afle că obiectul pasiunii sale e cam antisemit? Că are un şir de 
scrieri unde calcă în picioare mormintele unor inocenți, pieriți 
de moarte violentă, din cauza dictatorului Antonescu pe care 
tot el, iubitul din Paris, îl proslăveşte? Sau, ce? Ştia tot satul, şi 
n-a aflat bărbatul? 

Dacă Dan Stanca e într-adevăr ziaristul care mai scoate 
capul dintre urechi să se documenteze, atunci înclin să cred 
că ştia toate astea. Dar nu ni le spune. Fiindcă, tacit, jubilea- 
ză pe marginea lor. Chiar dacă n-are tupeul să le proclame, la 
rîndul său, pe faţă. Dar s-a decis să le furișeze pe după piersic, 
declarindu-se îndrăgostit. Nu de ideea otrăvită, ci de propaga- 
torul ei. Păi, cum să lupţi cu sentimentu’? 

Măcar, odinioară, extremiștii aveau cojones. Acuma ei plu- 
tesc în platonism. 

12 august 2010 

B.PI. 

Aud că a fost blocată manevra ziaristului Marius Tucă 
privind şterpelirea prestigiosului brand cu numele “Biblioteca 
pentru Toți”. Oficiul de Stat pentru Invenţii şi Mărci (OSIM) 
a respins cererea de înregistrare abuzivă, ca proprietate a omu- 
lui din Caracal, a acestei mărci construite de alții. 

Tucă să nu dispere. Are la îndemiînă o soluţie simplă, fără 
să-şi modifice sigla. Îi zice colecţiei, de miine încolo, “Biblioteca 
pentru Tonți”. 


14 august 2010 

În oglindă 

Nivelul 1: Cronicarul României literare (nr. 27/2010) îşi 
plimbă ochii peste paginile altor reviste de profil. Astfel ajunge 
să descopere, în Dilema Veche, o ironie de-a lui Radu Cosaşu. 

Nivelul 2: Gazetarul cu dileme consemnase că tocmai 
s-a confruntat cu o frază memorabil-neghioabă: “Am citit de 
curînd — și nu am ridicat din umeri — că «Piatra de încercare 
a onestităţii unui intelectual român este fenomenul legionar». 
Am ridicat privirea spre unul din pereţii camerei mele, unde de 
mult fixasem acest memo: «Piatra de încercare a intelectualului 
român este înţelegerea operei lui Caragiale» (Camil Petrescu, 
1927)”. 

Nivelul 3: Românul literar comentează participativ abera- 
ţia ridiculizată în Dilema: “am fi dorit ca Radu Cosaşu să nu 
ţină secret numele autorului maximei «piatra de încercare a 
onestităţii unui intelectual român este fenomenul legionar», fie 
şi numai fiindcă, spre deosebire de Dan Diaconescu, ipochi- 
menul care a emis-o merita popularizarea”. 

Nivelul 4: Îi facem pe plac curiosului de la România litera- 
ră. Enunţul iniţial, antologic în stupiditatea sa inconfundabilă, 
a fost emis tocmai de Sorineliu Zelea Lavriceanu, în paginile 
revistei care voia să ştie cine-i ipochimenul (vezi și însemnările 
mele din 22 iulie). 

Concluzie: scriitorii de la România literară nu-și citesc pro- 
pria publicaţie, dar sînt la fel de iritaţi în faţa neghiobiei ca şi 
aceia care, în schimb, o mai răsfoiesc din cînd în cînd. 


15 august 2010 

Căpușa cu buletin mușcă din nou 

Nu mult a trecut de cînd am detaliat haiducismele secu- 
ristului Eugen Uricaru pe moșia Copyro. Metoda lui e foarte 
simplă: îţi faci o jucărie hibridă, la intersecţia dintre stat și pri- 
vat (care, adică, ia banii cu ajutorul statului, dar îi îndreaptă în 
folosul privatului), după care te declari stăpîn pe opera literară 
a unor scriitori care au avut ghinionul să moară. Măcar hoitarii 
ştii că te duc la groapă și te lasă acolo, dar Uricaru şi directoarea 
lui de încredere, Nicoleta Cofcinski, te mulg și postum. 

După ce s-a cățărat, cu de la sine putere, pe opera lui Mihail 
Sebastian și le-a dat în judecată pe nepoatele dramaturgului, pe 
chestia că ele nu-s de fapt moștenitoarele unchiului lor și nu 
mai au dreptul să-l publice (2), o nouă victimă a lui Uricaru a 
devenit Ursul Fram al lui Cezar Petrescu. Volumul a fost tradus 
în ebraică de Riri Sylvia Manor, din pur entuziasm, s-a găsit şi 
un editor din Israel care să-l publice. Un singur aspect a fost 
scăpat din vedere: suma corectă, care să gidile buzunarele fos- 
tului turnător securist. 

Data precedentă cînd m-am ocupat de acest subiect urât 
mirositor intitulat Copyro, sugeram că ar fi necesară modifica- 
rea componenţei ORDA și a strategiilor sale, pentru limpezirea 
situaţiei. Între timp înţeleg că la Oficiul guvernamental s-au 
produs schimbările de personal. Pe cînd și asaltul cu DDT asu- 
pra căpuşei de la Copyro? 


21 august 2010 

Critica chioară e surdă 

Mi-am permis nu demult să-mi expun cu sinceritate opi- 
niile despre Monica Lovinescu: cele bune și cele rele. O anu- 
mită Angela Furtună s-a năpustit să mă răstălmăcească, prin 

parţializare: a ascuns judecăile mele pozitive, le-a bagatelizat 
ori le-a pus pe seama ipocriziei mele (?); în schimb le-a inventat 
pe altele, negative, şi le-a agravat artificial. Am rugat-o cu toată 
seninătatea pe năprasnica Furtună să-mi citeze un singur pasaj, 
din cuvintele mele, unde aș fi acuzat-o pe Monica Lovinescu 
de antisemitism. N-am primit clarificările necesare, în direcţia 
cu pricina. 

Minciuna devine mai consistentă atunci cînd e repetată, 
aşa că Angela Furtună adoptă metoda bilbiielii. În timp ce se 
ocupă să-l apere pe Vladimir Tismăneanu (halal “victimă”!, 
halal “avocar”!), cu un drum îşi repetă și acuzaţia mincinoa- 
să la adresa mea, deși fără a mă mai pomeni direct: “Monica 
Lovinescu este, începînd cu ziua comemorării decesului ei, asi- 
duu acuzată de antisemitism în revista Tribuna, tot printr-o 
astfel de logică de delegitimare”. 

Mai întîi mi-a desfigurat punctele de vedere, printr-o 
prezentare chioară, iar acum Furtuna face “/4 sourde oreille”, 
repetîndu-și imperturbabil neadevărurile. Nu-mi rămîne decît 
să-i adresez salutul clasic al literaturii române: A se slăbi, Angela! 


22 august 2010 

Jogging cu morţii (1) 

A te ascunde în spatele numelor sonore ale celor ce nu mai 
sînt probează — în afara unei conştiinţe tulburi — și o frapantă 
criză de personalitate. Metoda se pare că e destul de răspîndită 
printre noi. Există grupuleţe simpatice ai căror membri se gra- 
tulează reciproc, prin intermediul promovărilor clasicizante. 
Aflăm peste noapte că H.-R. Patapievici e un Kierkegaard de 
Bucureşti, Andrei Pleșu e un Montaigne român, iar Liiceanu 
de-a dreptul Heidegger. Odată șmecheria lansată la apă, 
nu-i greu să fie dusă la sublim (în ridicolul său). Vladimir 
Tismăneanu e declarat de către Mircea Cărtărescu “un Proust 
al comunismului românesc”. Iar autorul Levantului, în ce-l pri- 
veşte, e doar un fel de Dante... Evoluăm zilnic printre geniile 
care se calcă pe bătături. 

O variantă mai ingenioasă e să-ţi pescuieşti un nume res- 
pectat și să-l transformi în stindardul tău de luptă, sub care să 
te legitimezi pe tine însuţi. Tot ridic din sprîncene, de cînd 
Vladimir Tismăneanu declară că-și va boteza institutul guver- 
namental cu numele “Monica Lovinescu”, de cînd a inventat 
conferințele “Monica Lovinescu” etc. Să fiu limpede înţeles. 
Nu fiindcă regretata jurnalistă a Europei libere n-ar merita, cu 
prisosinţă, onorurile postume. Dar ele sînt destinate, în egală 
măsură, să-i confere legitimitate și intangibilitate politologului 
din Washington, după modelul brevetat în anii stalinismului 
(“dai în mine, dai în tine, dai în fabrici și uzine”). 

Am urmat un mic exerciţiu de curiozitate și am luat la răs- 
foit jurnalele Monicăi Lovinescu. Voiam să verific dacă relaţiile 
dintre cei doi au fost, într-adevăr, așa de fierbinţi cum ne-o tot 
induce astăzi analistul cu patalama. Fost-a cu adevărat Vladimir 
copilul de suflet al Monicăi? În Jurnal 1981-1984, Tismăneanu 
nu e nici măcar pomenit. În Jurnal 1985-1988, Tismăneanu e 
amintit de cinci ori: fiindcă e progenitură de ştabi comunişti, 
dar combate bine la Europa liberă, sau cînd Monicii se duc cu 
el la o cafenea să-l bîrfească pe Dorin Tudoran. 


23 august 2010 

Jogging cu morţii (2) 

În Jurnal 1990-1993, Monica Lovinescu îl numește de 
vreo zece ori pe Tismăneanu: fiindcă a scris un articol de polito- 
logie într-o revistă, împreună cu altcineva, fiindcă a fost atacat 
prin America de popa Calciu, fiindcă s-a dus pe la Timișoara, 
în calitate de monarhist (?!), fiindcă soţia lui nu știe boabă ro- 
mânește sau franţuzește, dar el a făcut un film despre Partidul 
Comunist Român (2) etc. În Jurnal 1994-1995, Tismăneanu 
e citat de patru ori: au zburat împreună cu avionul încoace, 
spre București, iar el i-a ajutat la bagaje. În Jurnal 1996-1997, 
Tismăneanu figurează de două ori: cînd a scris un necrolog, în 
revista Lumea liberă şi cînd le-a trimis o carte Monicilor. În 
Jurnal 1998-2000, Tismăneanu e pomenit iarăşi de cîteva ori 

razant: fiindcă l-a apărat în presă pe Patapievici, sau fiindcă a 
avut o convorbire telefonică de explicaţii cu Monicii, iar ulte- 
rior au cinat cu toţii la restaurantul chinezesc, fiindcă a tipărit 
un articol elogios despre Virgil Ierunca etc. 

După cum se vede, sînt detalii banale, presărate ici-colo, 
care configurează parametrii unei relaţii ocazionale și super- 
ficiale, de-a lungul a douăzeci de ani. Nimic nu îndreptățește 
anexarea postumă a figurii Monicăi Lovinescu, pe post de efi- 
gie nobiliară, în uzul și abuzul carierei publice a lui Vladimir 
Tismăneanu. Şi încă — spre norocul politologului — nu se cu- 
nosc părerile din 2004 ale anticomunistei Monica Lovinescu. 
Pentru că pe-atunci s-a publicat dezgustătorul volum de dialo- 
guri intitulat Marele șoc, cînd stîlpul progresului transatlantic 
ne asigura, pe noi toţi, că “Ion Iliescu a devenit o personalitate 
de virf a procesului democratic din România”, că emanatul este 
“un om al stîngii democrate”, iar discuţia cu autorul mineria- 
delor a constituit, pentru intervievator, “o plăcere intelectuală”. 
Într-adevăr: Mare soc! Oare cu cîte degete i-ar fi fi bătut obrazul 
Monica Lovinescu, dacă se vor mai fi întîlnit vreodată, înainte 
de moartea ei? 


24 august 2010 

Pelicanul și babiţa 

Stilul de cățărare al lui Tismăneanu — prin exploatarea per- 
sonajelor publice, transformate fără voia lor în paraploaie — a 
fost copiat din mers de acest no name intitulat Angela Furtună. 
Femeie în toată firea, nu s-a remarcat de-a lungul anilor prin 
nimic semnificativ, în planul literaturii ori al schimbului de 
idei culturale. Dar pe neașteptate se produce clicul, se pogoară 
revelaţia și Angela Furtună începe o campanie de frenetică bea- 
tificare publică a Monicăi Lovinescu, declarată postum mare 
geniu, gînditor întemeietor şi “strălucit filosof politic” de talie 
mondială. Mai avea nevoie scriitoarea din Rue François Pinton 
de aşa ceva? Prea puţin. Însă personajul care ţine de toartele 
cădelniţei culege roade viscoase. A reușit să intre în ochii lumii, 

fiindcă biziitul insistent a atras atenţia asupra bărzăunului. 

Că toată șmecheria e de-o vulgară frivolitate, schiţind abia 
o pală de notorietate provincială, disipată în foarte scurtă vre- 
me, nu mai încape vorbă. Sau, ce? Dacă de mîine încep şi eu 
o exaltată manevră de imagine, prin elogierea — să zicem — a 
lui Napoleon Bonaparte, proclamîndu-l geniu ambulant, lă- 
udîndu-i pe istoricii care l-au lăudat și înjurîndu-i pe istoricii 
care l-au înjurat, voi deveni cumva, peste cîţiva ani, împăratul 
României?! 


25 august 2010 

Un vulcan olog 

Dan Culcer scapă și el două vorbe năcăjite despre opiniile 
mele. Cu cîteva luni în urmă, făceam pe acest blog un tur de 
orizont, în beneficiul lui Mihai lovănel, despre situaţia poli- 
tică din interbelic. Gazetarul din capitală avusese impresia că 
legionarii deţineau monopolul exclusiv al extremismului de 
dreapta. În luarea mea de cuvînt, i-am explicat că tot la extre- 
ma dreaptă vehementă erau și cuziștii (cu toate că ei aveau un 
conflict acut cu legionarii — et pour cause, îşi disputau același 
domeniu de interese!), și finalul domniei lui Carol al II-lea, şi 
guvernarea lui Antonescu. Era o teribilă concurenţă pe extrema 
dreaptă, în acele vremuri. 

Dan Culcer nu pare să fie de acord cu mine. Asta este, 
nu intru în schema lui de beatificare sforăitoare a dictatorilor 
români din secolul XX, după şablonul “Partidul — Antonescu 
— România!”. Absolventul roşcovan de la Academia militară 
Saint Cyr trebuia neapărat prezentat mai cu patru perechi, în 
comparaţie cu ceilalți criminali din trecutul istoriei româneşti. 
“Ion Antonescu nu putea fi aliat cu nemții și italienii decît într- 
un sens absolut conjunctural, ca să asigure spatele frontului 
României”, protestează acum nostalgicul expatriat. 

Păi, nene Dane, spatele frontului e în funcţie de încotro 
îndrepţi faţa! De pildă, dacă ataci spre Est, spatele e — logic — la 
Vest. lar dacă te duci invers, atunci totul se schimbă. Și cînd 

Antonescu poartă un război de cîţiva ani, alături de naziști și 
fascişti, își plimbă trupele pînă hăt către Stalingrad și extermi- 
nă — în mod premeditat, ca politică de stat — populaţia civilă 
evreiască din Basarabia și Bucovina care a avut ghinionul de 
a-i ieși în cale, să vorbeşti de “sensuri absolut conjuncturale” 
frizează caraghioslicul (pentru a recurge la eufemisme). E ca 
şi cum mi-ai spune: da, e adevărat că am două urechi și două 
miîini, dar e o chestie conjuncturală, că dacă mă nășteam găină, 
nu le-aveam! 

Dan Culcer tot vîră pe internet diverse pastile trăznite, sub 
formă de “Jurnalul unui vulcan olog”. Măcar odată și-a nime- 
rit titlul. Dacă stai drept, în două picioare, şi le citeşti, vezi 
că bolboroselile lui resentimentare șchioapătă și împroaşcă idei 
toxice. 


30 august 2010 

Vocile nopţii (1) 

Am adeseori prilejul de-a le explica elevilor mei anumi- 
te figuri ale expresiei politicoase în societate. De pildă e cam 
bădăran să spui “Vreau (o îngheţată)”. Se preferă “Aş vrea (o 
îngheţată)” sau “Voiam (o îngheţată)”. În italiană e o neciopli- 
re să întrebi pe cineva: “Ai înţeles?” (Hai capito?) În contexte 
publice de un anumit nivel se recurge la varianta: “M-am făcut 
înţeles?” (Mi sono spiegato?). Principiul de bază al comunicării 
amabile e că, dacă celălalt nu ţi-a priceput gîndul, de vină eşti 
tu, fiindcă nu l-ai expus limpede, nu colocutorul, care ar fi 
tîmpit la cap... 

E clar că Mihai lovănel e departe de asemenea precepte 
ale bunei creșteri, atunci cînd intervine în subsolul precedentei 
mele însemnări de pe blog, recurgînd la formula: “vă explic în- 
trucît nu aţi înţeles”. Bine-bine, n-oi fi înţeles eu, dar ce anume 
exprimase el? “Tot ce spusesem eu era că «extrema dreaptă din 
România se suprapune aproape perfect peste doctrina legiona- 
ră»: adică (vă explic întrucît nu aţi înţeles) exista o relaţie de si- 


nonimie CONCEPTUALĂ între doctrina legionară și extrema 

dreaptă din România. Asta nu înseamnă, cum aţi înţeles dvs., 
că legionarii sunt singurii care reprezintă extrema dreaptă în 
România, ci doar că aproape toţi ceilalți extremiști de dreapta 
(sau fenomene de extrema dreaptă) din România se regăsesc în 
doctrina legionară.” 

Cursurile de lingvistică generală le atrag studioșilor atenţia 
că, în limba română, topica are relevanţă semantică. Nu e to- 
tuna să spui: (a) “OMUL vede LUPUL” sau (b) “LUPUL vede 
OMUL”. Aşa și cu ceea ce-și închipuie lovănel că ar fi zis în 
presă. 

(a) “EXTREMA DREAPTĂ din România se suprapune 
aproape perfect peste DOCTRINA LEGIONARĂ” însemna 
exact ceea ce le explicasem eu cititorilor: în opinia lui lovănel, 
extrema dreaptă românească era reprezentată — aproape exclu- 
siv — de doctrina legionară. 

(b) Dacă M. lovănel nu a vrut să spună asta odinioară, 
ci ceea ce ne explicitează acum, fraza lui iniţială ar fi trebuit 
construită cu topica inversată: “DOCTRINA LEGIONARĂ 
din România se suprapune aproape perfect peste EXTREMA 
DREAPTĂ”. Dar el — atunci — nu așa a scris. Iar eu am citit şi 
am înţeles, exact, ceea ce el a comunicat. 

Nu doresc să detaliez aici carenţa de abilităţi profesionale 
a unui critic literar care una încearcă să spună, dar altceva iz- 
buteşte. Nu insist nici pe nerozia istorică a noii ipoteze lansate 
de el: cum așa, Carol al II-lea sau Antonescu, de pildă, aveau 
ambiţii milenarist-apoteotic-apocaliptice, pe modelul lui Zelea 
Codreanu, pentru a se regăsi în doctrina legionară?! Oricum 
o învârte şi-o suceşte azi Mihai lovănel, atît varianta (a) cît şi 
varianta (b) ale enunţului său reprezintă neghiobii patente. 


31 august 2010 

Vocile nopţii (2) 

Mihai lovănel are ezitări nu doar la capitolul de sintaxa 
propoziției, ci și la acela cu semantica limbii române. În fina- 
lul comentariului, mă pune la punct cu superbie: “Chiar nu-i 

puteaţi răspunde lui Dan Culcer altfel decît trivial, altfel decît 
prin «nea Dane»?”. 

Să remarc, întîi, imprecizia reproşului. Fusese vorba, 
în fraza mea, despre “nene Dane”, nu despre “nea Dane”... 
Pentru un critic care croșetează citate, oleacă de rigoare s-ar fi 
impus. În al doilea rînd, “nene” reprezintă (conform DEX) un 
“termen de respect cu care se adresează un copil sau o persoană 
mai tînără unui bărbat mai în vîrstă sau unui frate mai mare”. 
Pentru lovănel, în schimb, atunci cînd mă adresez cuiva cu 
“nene” devin “trivial”, adică (după același DEX) “vulgar, ordi- 
nar, obscen, necuviincios, indecent, scabros”. 

Dacă lovănel s-ar fi angajat chelner pe-o terasă şi, în loc 
de cafeaua cu frişcă solicitată, i-ar fi servit clientului un bocanc 
peste ochi, probabil că şi-ar fi pierdut job-ul. Dar în critica li- 
terară autohtonă poţi scrie bine-mersi, exprimînd altceva decît 
îţi trece prin cap, sau deformînd tendenţios și insultător semni- 
ficaţia cuvintelor citate. Cu un asemenea capital de conștiință, 
devii vrednic de-un premiu academic. 

Mă tot întreb şi eu, ca eroul lui Marin Preda: pe ce se 
bazează lovănel? Cum de-a ajuns acest personaj trist, plin de 
umor, pe panta gloriei înainte de a-și publica vreo carte? Nu 
demult și-a perplexat cititorii cînd, luîndu-şi instinctul ca eta- 
lon, a declarat volumul Ioanei Macrea-Ioma, Privilighentia, 
“evenimentul anului 2010”, deși admitea foarte senin că nu l-a 
citit (!), iar din anul cu pricina mai erau cîteva luni bune. Halal 
şi noi succesuri! 

Oare zelul cu care a curăţat grajdurile lui Augias 
(Simion) să-i fi adus laurii pe chept? Sau prestarea de servi- 
cii cu parul, pe moșia lui Buzura, alături de Andrei Terian 
(alt fenomen cultural miraculos, evidenţiat în 2010 prin au- 
toplagierea cronicii sale literare din 2004)? Aceşti Castor și 
Polux ai criticii zboară, pe cai mari, spre Panteonul arivismu- 
lui nonșalant. 

1 septembrie 2010 

Zona Circului (1) 

Mi-a căzut în mîini, pentru prima dată, publicaţia 
Cuvintul legionar (nr. 84liulie 2010). Am petrecut o jumătate 
de oră amuzantă, ca pe vremea cînd mai răsfoiam revistele de 
umor — de pildă, Academia Cațavencu. Cele trei-patru perso- 
naje de-acolo continuă lupta, fără zăbavă. Îşi muşcă miinile 
pentru trădarea lui Horia Sima, îndeamnă la unitate, își răsfiră 
grijuliu sfaturile. “De ce trebuie să se păzească un legionar: să 
nu se lase ademenit (...), de lupta cu alţi şefi legionari (...), de 
spiritul negativ” etc. 

Am citit, cu hohote de rîs brăzdate de sughiţuri, chiar și 
un decalog sui-generis. “CELE 10 PORUNCI de care să se 
ţină legionarul pentru a nu se rătăci de pe drumul său glorios 
în aceste zile de întuneric, de urgie și de satanică ademenire. 
(...) 1. Nu crede în nici un fel de informaţii despre Mişcarea 
Legionară, citite în orice foaie ar fi, chiar dacă pare a fi naţio- 
nalistă, sau șoptite la ureche de agenţi, sau chiar de oameni de 
treabă. Legionarul nu crede decît în ordinul și cuvîntul şefu- 
lui său. Dacă acest cuvînt nu vine, înseamnă că nimic nu este 
schimbat și că legionarul își merge [sic! — L.A.] în liniște drumul 
său înainte. 2. Dă-ţi seama bine pe cine ai în faţă. Și cîntăreşte-l 
cum trebuie și cînd este un inamic care vrea să te înșele și cînd 
este un prieten prost pe care l-a înșelat mai înainte un inamic. 
3. Păzeşte-te ca de o mare nenorocire de omul străin care te în- 
deamnă să faci ceva [sic! — L.A.]. El are un interes şi voiește sau 
să-şi facă interesul prin tine, sau să te compromită în faţa celor- 
lali legionari. Legionarul acţionează numai din ordin sau din 
iniţiativa sa proprie. 4. Dacă vrea cineva să te ademenească sau 
să te cumpere: scuipă-l în ochi. Legionarii nu sunt proști, nici 
de vînzare. 5. Fugi de cei ce voiesc să-ţi facă daruri. Nu primi 
nimic. (...) 9. Nu te speria dacă nu primeşti ordine, vești, răs- 
punsuri la scrisori; sau dacă ţi se pare că lupta stagnează. Nu te 
alarma, nu lua lucrurile în tragic căci Dumnezeu este deasupra 
noastră și şefii tăi cunosc drumul cel bun și ştiu ce vor.” Etţetera. 

Această sintaxă de grădiniță, corcită cu teoria conspirației, 
platitudinile sforăitoare și clarviziunea de tip delirium tremens, 
era inevitabil să nu includă și o adresă poştală. Doritorii pot ob- 
ţine relaţii suplimentare — după cum o precizează caseta tehni- 
că de pe ultima pagină — în Bucureşti, pe strada Mărgăritarelor, 
în Zona Circului. 


2 septembrie 2010 

Zona Circului (2) 

Ce m-a distrat suplimentar în haioasa fițuică a fost să con- 
stat, pe frontispiciu, că figurează ca director un oarecare Nicador 
Zelea-Codreanu. OK, ştiam că românii dau nume trăznite, de 
genul Sandokan Popescu ori Elvis Paraschivescu. Dar chiar așa? 

Pentru cititorii mai tineri trebuie amintit că Nicador e 
acronimul meșterit după numele celor trei ucigași ai prim-mi- 
nistrului I.G. Duca la Sinaia, în 1933: Nicolae Constantinescu, 
Ion Caranica și Doru Belimace. Nicadorii s-au transformat 
mai apoi într-un fel de moaște profane, pe care gloata înverzi- 
tă le-a venerat cu frenezie. Oricum, bizară contradicţie logică, 
în agenda de lucru a unei organizaţii pretins creștine. Ce-o fi 
avînd în comun credința cu adorarea de criminali?! Atita timp 
cît legionarii — mai vechi sau mai noi — nu renunţă la triumfa- 
lismul evocator al Nicadorilor, orice pretenţie a lor de-a apar- 
ţine unei asociaţii cu frică de Dumnezeu rămîne ceea ce este: o 
lamentabilă demagogie. 

N-am reușit încă să pricep dacă Nicador Zelea-Codreanu 
există cu adevărat, sau e doar un pseudonim, împins din băş- 
călie la înaintare, sub poza celuilalt Zelea, originalul. Ideea mi 
s-a părut, oricum, la fel de timpită de parcă aș fi aflat că noul 
Partid Comunist Român a relansat Scînteia şi l-a pus director 
pe Utece Gheorghiu-Dej, sau pe Ugesere Ceaușescu. 


3 septembrie 2010 


Gidilături 
Se aude că, în curînd, se va deschide la Cluj primul Cinema 

7D, care ne va invita la surprize dintre cele mai interesante: 
“ochelari tridimensionali, scaune mișcătoare, vibrații, gidilă- 
turi, jeturi de apă și vînt”. 

Dincolo de faptul că, în vederea momentului “post-spec- 
tacol”, va trebui probabil să mergem la cinema cu umbrela, 
şoşonii și hainele de schimb, îmi amintesc că, în copilărie, se 
mai practica această glumă cretină: venea din spate un amic și 
te gidila pe neașteptate, ca să te enerveze. În asemenea situații, 
o luam la fugă după binevoitor şi nu ne lăsam pînă nu-i ardeam 
cîteva picioare-n fund. Dar acum? Să mai dăm și bani pentru a 
fi gidilați? 

PS. Cum vor proceda legionarii care tocmai și-au citit 
Decalogul la ziar? “Dacă vrea cineva să te ademenească sau să 
te cumpere: scuipă-l în ochi.” E voie oare de la partid să se 
lase gîdilați în public, sau vor trebui să-și pregătească sputa 
de-acasă? 


4 septembrie 2010 

Ventilul lui Horia 

Nu ştiu cine e Theodor Codreanu. Dar e limpede că nici 
el nu vrea să ştie cine a fost cu adevărat Vintilă Horia, căruia 
îi rescrie în cheie ditirambică viața și opera (vezi rev. Însemnări 
ieşene, nr. 7-8liulie-august 2010, p. 32-35). Pînă să-i resuscite- 
ze simpatetic romanul Dumnezeu s-a născut în exil, Codreanu 
mîngiie plin de tandreţe “naționalismul și presupusa aparte- 
nenţă la Mişcarea Legionară” ale lui V. Horia. Tot acolo com- 
pătimeşte nedreptăţile teribile pe care le-a avut romancierul 
de înfruntat, odată cu “scandalul legat de primirea Premiului 
Goncourt, declanșat nu doar de ambasada Republicii Populare 
Române de la Paris (în regia lui Mihai Ralea?), dar și de extre- 
ma dreaptă și de către stînga comunistă și evreiască (în frunte 
cu André Wurmser) şi, nu se putea, chiar de unii confraţi ro- 
mâni din exil”. 

Monstruoasa coaliţie a tuturor extremelor posibile s-a nă- 
pustit, vai, asupra neprihănitului Horia care — printr-o nobilă 

adversiune — s-ar plasa, desigur, pi şentru... 

Să-i mai repet oare și acestui Codreanu pasajele închina- 
te (ăsta-i cuvîntul potrivit!) lui Mussolini, de către Vintilică 
Horia, pe vremea cînd se căţăra spre postul diplomatic din 
Italia? (“E cu neputinţă astăzi să desparţi noţiunea de artă de 
aceea de fascism. Opera lui Mussolini, oricît de abundent şi ne- 
drept a fost criticată, va rămîne peste veacuri mai ales ca o de- 
săvîrşită realizare artistică... Ordinea fascistă înseamnă înainte 
de toate ordine spirituală.”) Să-i reamintesc acestui Codreanu 
părerile despre Hitler ale lui Vintilică Horia, pe vremea cînd 
se aburca spre postul diplomatic de la Viena? (“Germania lui 
Adolf Hitler [este] o valoare asemănătoare, ca forţă și întindere, 
religiei în Evul Mediu sau artei în timpul Renașterii”; “Acest 
«homo europaeus», cel dintii dintre cei mai mari, acel ce s-a 
încumetat să distrugă o prejudecată și să dovedească, cu strălu- 
cite argumente, forţa nepieritoare a Europei, este Adolf Hitler. 
Discursul său este acela al veacurilor care vorbesc încă de pe 
turlele catedralelor și al basilicelor, din fundurile bibliotecilor şi 
al muzeelor şi de pe culmea aceea de umanitate care se numește 
europenism.”) 

Dumnezeul lui Vintilă Horia va mai rămîne ceva timp 
în exil, fiindcă Adolf Hitler și Benito Mussolini, popii a căror 
poală fu pupată de romancierul carierist au fost, în realitate, 
cei mai mari dictatori ai Europei. Din vina lor, milioane de 
oameni simpli, ca mine și ca dumneavoastră, au pierit în mod 
tragic. Mirtul şi tămiia, cheltuite la altarul asasinilor, au un preţ 
usturător, pe care deceniile de ambiguitate ale expatriatului se 
pare că încă nu l-au achitat. 


5 septembrie 2010 

Prea mult Păunescu (1) 

Intru pe site-urile unor ziare, să văd ce noutăţi sînt pe 
lume. ÎI găsesc pe Adrian Păunescu lamentîndu-se în vreo trei 
publicaţii că e foarte grav bolnav, mai are puţin și ne părăseş- 
te, dar nu e ranchiunos, adresează un salut de rămas-bun și o 

propunere de împăcare lumii întregi. Mde, ce să zic? Să-l ierte 
Dumnezeu, că va avea ce! 

Caut pe internet veștile mai interesante ale momentului. 
Aflu că Academia din Moldova tocmai și l-a făcut membru de 
oroare, pardon, de onoare, pe Adrian Păunescu. Ce onoare îți 
poate aduce asocierea cu principalul saltimbanc al dictatorului 
comunist Ceaușescu n-am prea înțeles, dar, în fine, dacă tot se 
duce omul, hai să-l petrecem politicos. 

Deschid televizorul, mai mult dintr-un reflex inconştient. 
ÎI văd pe Adrian Păunescu tronînd şi explicîndu-ne foarte avîn- 
tat realităţile politice ale momentului, cum stă azi ţara și ce 
vom avea de făcut în continuare. Păi bine, nene, nu ne explicași 
că boala, că așa și pe dincolo? 

Îmi zic să ascult oleacă de muzică subţire și trec pe Radio 
România Cultural. Vocea inconfundabilă a lui Adrian Păunescu 
ne relatează, pe ton hotărît, povestea vieții lui, în cine crede, pe 
cine iubeşte, în ce speră. lar pupincuristul ăsta?! Păi ne lași, 
moșule?... 


6 septembrie 2010 

Prea mult Păunescu (2) 

Iau în miini revista Tribuna, nr. 192, să văd dacă nu s-au 
strecurat erori de tipar în ultimul meu articol. Pe paginile 15, 
16, 17, 18, nimeni altul decît Adrian Păunescu, despre de toate 
şi despre nimica: “perioada antemergătoare nașterii mele” [i- 
auzi! de-atunci se scrie istoria! — L.A.]; “lucrurile excepţiona- 
le pe care le-a făcut Antonescu” [mie-mi spui? — L.A.]; “bunica 
era analfabetă, dar era genială”; bunicul “era excepţional”; “de 
altfel eram eminent, vreau să vă spun, am fost, în clasa a VIII-a, 
cel mai bun din clasă”; în facultate “începusem să fiu glorios”; 
“eu, la 25 de ani, aveam deja locul meu în literatură!” [te joci? 
— L.A.]; “am spus într-o poezie că aş fi acceptat să fiu noroi pe 
bocancii celor care au participat la Marea Unire, dar să fiu aco- 
lo!” [dar ai fost noroi! te-am văzut la televizor! — L.A.]; “acest 
Ceauşescu a reușit în anumite momente să-și depășească, parcă 

fără măsură, condiţia de membru de partid și să devină compo- 
nent al naţiei, pe care s-o conducă și s-o înaripeze. Pe mine m-a 
înaripat pentru foarte mulți ani gestul acesta” [aţi văzut porc 
cu aripi? — L.A.]; “Virgil Ierunca și Monica Lovinescu m-au 
primit în mod secret la Paris, după întoarcerea din America, 
şi ne-am văzut cîteva zile și cîteva nopţi, fiind entuziasmați 
de personalitatea mea” [chiar așa? — L.A.]; “Mircea Eliade i-a 
scris, se pare, lui Dumitru Micu: «Cîtă vreme în România s-a 
mai născut un om ca Adrian Păunescu, putem muri liniștiți!” 
[că bine le mai zicea — se pare — Mircea Eliade; iar Papa 
l-a pus pe Galibardi de i-a botezat un copil... — L.A.]; “Eu 
nu l-am lăudat pe Ceaușescu pentru ceva ce n-a făcut. Eu, cu 
tipul meu de temperament și cu felul meu de a pune pasiune 
în toate, poate am exagerat. Poate am devenit vinovat prin ton, 
poate oamenii au judecat faptul că nu puteam exprima la fel 
de deschis critici la adresa lui, cum exprimam opţiuni la adre- 
sa vizitelor lui în ţară” [da, da, Adrian Păunescu exprima... 
opţiuni! — L.A.]; “Deci asta este, domle profesor! Eu n-am 
pentru ce să mă scuz!”. 

Interviul a fost realizat în casa lui Adrian Păunescu. A fost 
supervizat de domnișoara Ana-Maria Păunescu, secretar gene- 
ral de redacţie la Flacăra lui Adrian Păunescu. Venind vorba 
despre dosarul de la Securitate al lui Adrian Păunescu, acesta a 
fost adus imediat de Carmen Păunescu (doamna cu accidentul 
de circulaţie): 7 dosare mari și late, legate, cu acte originale și 
xeroxate! 

Se ştie că, pe vremea comunismului, nu se făcea interviu 
sau reportaj fără a se insista pe excepţionalitatea și genialitatea 
cîrmaciului Ceaușescu în domeniul cu pricina, fie că era vorba 
de agricultură, meteorologie, mulsul vacii sau răsfiratul bălega- 
rului. Pionul dictatorului s-a (re)umflat ca broasca din poveste 
şi, stînd să pleznească, asudă azi la cultul propriei sale personu- 
lități multilateral lăbărţate. De ce nu povestește despre palmele 
şi flegmele încasate în decembrie 1989? 

7 septembrie 2010 

O falsificatoare 

Magda Ursache flutură iar un panegiric la adresa lui Paul 
Goma, pornind de la opiniile lui... Theodor Codreanu. Măcar 
pe ăsta îl văzusem răsalaltăieri, cu bazaconiile despre Vintilică 
Horia. Așadar putem înţelege rapid cum stăm și cu Magda 
Ursache, doar consemnînd autoritatea ştiinţifică la umbra că- 
reia își propteşte ea judecăţile. 

Marea minune a exegezei literare își putea construi vocali- 
zele barem pe niscaiva citate, pentru a ne convinge. Bunăoară 
pe faimosul pasaj negaţionist ce atestă, pe lîngă multe altele, 
antisemitismul virulent al lui Paul Goma: “Doar ştim, avem și 
hirtii[,] şi ţinere-de-minte: «Holocaustul românesc» este o min- 
ciună, un fals, o escrocherie, o ticăloasă ameninţare («Punga 
sau viaţa!»)” (vezi vol. Săptămîna Roşie 28 iunie-3 iulie 1940 
sau Basarabia şi Evreii, Bucureşti, Ed. Vremea XXI, 2004, p. 
273). În loc de asta, Magda Ursache încearcă să ne impresione- 
ze prin violenţe verbale gratuite şi ironii ofensatoare, la adresa 
unora dintre cei care au fost deranjaţi de antisemitismul lui 
Goma: “coarda” Cutare, “coarda” Cutărescu, “coarda” Cutărică 
etc. Ce simplă e viaţa! O mișcare din șold spre dreapta și a 
schimbat realitățile după bunul plac, decernînd antisemitului 
diploma de “Făr-Frumos-din-Lacrimă”. 

Arma secretă a istoriei literare încearcă marea cu degetul și 
în direcţia lui Mihail Sebastian. “N-a pomenit mai nimeni că 
Sebastian era și autor al broşurii clandestine Armaza roșie vine, 
circulînd în aprilie “44. După Marian Popa, Vin rușii), broșură 
apărută după acel 23 august majusculizat, unde M. Sebastian 
saluta comunismul exportat cu tancul de URSS”. De unde are 
Magda Ursache aceste informaţii? Cum le poate ea dovedi ști- 
ințific? Nu contează! S-o fi crezînd foarte subtilă, cînd lansează 
calomnii flagrante. 

Magda Ursache nu avea nici un fel de probe, din care să 
reiasă că Mihail Sebastian a fost un bolșevic arivist, cum încear- 
că ea să ni-l picteze. Avea în schimb pasaje foarte limpezi, în 

Jurnalul scriitorului, care mărturisesc starea lui sufletească din 
acele momente: “Mă felicit că experienţa mea la România liberă 
s-a terminat repede, înainte de a-mi fi angajat acolo semnătura. 
Ar fi fost imposibil să lucrez sub un regim de comitete secrete. 
Imbecilitatea îndoctrinată e mai greu de suportat decît imbe- 
cilitatea pură şi simplă. (...) În trei zile, după năvala lui Graur 
şi a bandei lui, am înţeles că intru într-o redacţie terorizată de 
conformism. Nu, nu. Mai bine scriu piese de teatru” (joi, 31 
august 1944). 

Dar minunăţia lumii nu citează, nu. Ea... comentează, 
pe ton senzaţionalist. Ce simplă e viaţa! O mișcare din şold 
spre stînga şi a schimbat realitățile după bunul plac, mînjind 
o victimă evreiască de ocara militantismului comunist. Magda 
Ursache e un om fericit, trăind într-o lume paralelă. Îşi face 
impresia că, prin simpla gîdilare a corzilor vocale, trecutul și 
prezentul se mulează la poruncă. Să n-o deranjăm. Ea visează 
la cai verzi pe pereţi. 


8 septembrie 2010 

În jurul lui Mihail Sebastian (1) 

E totuşi surprinzătoare energia cu care noi şi noi generaţii 
de condeieri români se îndirjesc împotriva lui Mihail Sebastian, 
continuind să-i orchestreze cele mai fanteziste procese de in- 
tenții. În acest domeniu, aventura zgomotoasă a Martei Petreu 
a reprezentat doar virful aisbergului, prin răsunetul amplificat 
al șarjei calomnioase (împinse pînă la character assassination), 
prin chirurgicalul decupaj falsificator al citatelor, prin ascun- 
derea opiniilor ce contravin concluziilor prefabricate de mono- 
grafa sui-generis. 

Un mic detaliu, simptomatic pentru ceea ce se cheamă 
“cultură română”. Editura Polirom nu pregetă să publice chiar 
şi a doua ediție din scrierea aceasta a Martei Petreu, falsă de la 
primul cuvînt al titlului şi pînă la preţul de pe ultima copertă. 
În schimb aceeași Editură Polirom refuză tipărirea cercetării 
mele, în care vreau să aduc sub ochii publicului, rînd pe rînd, 

contrafacerile autoarei, să demonstrez rea-credinţa sa frapantă, 
reiau pasajele scrise efectiv de Mihail Sebastian, trunchiate şi 
răstălmăcite de ea, și le repun în contextele de unde au fost pre- 
levate cu penseta. Argumentul suprem al editurii? O asemenea 
carte nu s-ar vinde... Dar ce, în România se vinde (în două 
ediţii) şi se premiază doar fabulaţia defăimătoare? Iar restabili- 
rea adevărului e falimentară? 


9 septembrie 2010 

În jurul lui Mihail Sebastian (2) 

Teza principală a Martei Petreu, enunțată în titlul cărţii şi 
repetată apoi, cu o infinitate de nuanţe răsucite, este că Mihail 
Sebastian i s-a supus voluntar (şi voluptuos) “stăpînului” Nae 
Ionescu, i-a preluat ideile și răfuielile reacționare, i-a secondat 
paşii în campaniile antidemocratice. A ajuns chiar — ţineţi-vă 
bine — “un extremist de dreapta moderat” (de parcă așa ceva ar 
exista...). 

O discuţie mai insistentă trebuie formulată în legătură cu 
cronologia subsecventă speculațiilor Martei Petreu. Cînd anu- 
me a fost extremist Mihail Sebastian? Care a fost perioada cînd 
gazetarul interbelic ar fi alunecat pe panta militantismului an- 
tidemocratic? Căci simpatiile la extremă ale lui Nae Ionescu, 
model prezumat al lui Sebastian, datează abia din toamna 
anului 1933 (după cum o remarcă întemeiat și Z. Ornea). 
Înaintea acestei date, magistrul avusese o traiectorie mai curînd 
tortuoasă. 

Într-un articol programatic, publicat în 1929 sub semnă- 
tura lui Nae Ionescu, se insistă pe orientarea clară împotriva 
partidului liberal (“Acum cîţiva ani, problema era scăparea ţării 
de sub tirania stearpă și păgubitoare a liberalilor. Iar soluţia la 
îndemîna tuturor: restaurarea prestigiului monarhiei și crearea 
unui organism politic de luptă”, vezi Pentru mai multă clarita- 
te, în Cuvîntul, sîmbătă, 16 nov. 1929, p. 1). Pentru alungarea 
de la putere a liberalilor, publicaţia îi sprijină pe ţărănişti, din 
postura alergătorilor care înaintează spre aceeași destinaţie, însă 

evoluează pe culoare paralele. Trebuie subliniat cu toată fermi- 
tatea: militantismul împotriva liberalilor — în interbelic, la fel 
ca și-n zilele noastre — nu echivalează automat cu vreo opţiune 
nedemocratică. 

Dar sentimentele se schimbă peste noapte, iar directorul- 
editorialist ne explică, după doar cîteva săptămîni, motivele 
noului divorţ: abia ajunși la guvernare, ţărăniștii au încercat 
să-și aservească ziarul, să-l transforme într-o gazetă idolatră. 
Politicienii nou-veniţi, la fel ca și cei abia debarcaţi, nu acceptă 
relaţii de la egal la egal cu o presă care se vrea totuși liberă să 
le critice eșecurile. Foștii amici tolerează de-acum, și ei, doar 
supunerea oarbă (vezi Nae Ionescu, Ce e un gazetar, sau: origi- 
nea disensiunii, în Cuvîntul, miercuri, 15 ianuarie 1930, p. 1). 
Reorientarea de program se produce astfel, din mers, în favoa- 
rea aducerii la domnie a lui Carol al II-lea. Articolele insistente 
de încurajare a Restauraţiei, ediţiile speciale prilejuite de întro- 
narea prinţului pogorit din Occident, fotografiile triumfaliste 
şi ditirambii monarhici mărturisesc noua direcţie a publicaţiei, 
în perioada 1930-1933. Nici aici nu se poate vorbi de vreun 
partizanat nedemocratic al Cuvíntului, care se plasează doctri- 
nar, tocmai dimpotrivă, în inima sistemului constituţional. 


10 septembrie 2010 

În jurul lui Mihail Sebastian (3) 

Relaţia dintre Carol al II-lea şi Nae Ionescu pare să fi fost, 
pentru o scurtă vreme, armonioasă. Regele a avut, la începutul 
domniei, abilitatea de a-și apropia factorii politici mai influ- 
enţi, pentru a-și consolida puterea. Însă, odată ce veleităţile 
autoritare ale domnitorului devin mai pregnante, mergînd 
spre subordonarea progresivă a instituţiilor ţării, personajele 
incomode — printre care şi directorul Cuvinrului — au sfirşit 
marginalizate. Așa se explică noua simpatie a lui Nae Ionescu, 
vizibilă mai ales din a doua jumătate a anului 1933, în favoarea 
Gărzii de Fier şi a Germaniei naziste, aflate în plină ascensiu- 
ne. Toate celelalte opţiuni de pe spectrul politic intern fuseseră 

deja epuizate. Astfel că, într-un interval de numai patru ani 
(1929-1933), pot fi documentate în paginile Cuvîntului poziţii 
politice extrem de fluide ale lui Nae Ionescu: întîi se plasează 
împotriva liberalilor de la guvern, dar e aliat natural cu ţărăniș- 
tii din opoziţie; apoi se pronunţă împotriva ţărăniştilor veniți 
la guvernare, dar militează pentru consolidarea dinastiei, prin 
aducerea pe tron a lui Carol al II-lea; apoi formulează pru- 
dente rezerve antimonarhice, dar exaltă noua “spiritualitate” 
legionară. 

E frapant să constaţi, retrospectiv, doza de naivitate în via- 
ţa practică a lui Nae Ionescu, profesorul venerat de studen- 
ţime. Pesemne că, pentru a-și păstra nealterate libertăţile de 
manevră, magistrul s-a îndîrjit mereu împotriva forţelor aflate 
la putere, investindu-și succesiv speranţele ori în opoziţie, ori 
în trimisul mesianic din depărtare, ori într-o mișcare “trans- 
cendentă”, izbăvitoare. Imaginea lui haiducească poate fi — în 
ochii unor adolescenţi — seducătoare, însă eficiența concretă a 
acţiunilor sale rămîne, în mod vădit, catastrofală. 

O judecată și mai brutală emite Z. Ornea, care îl vede pe 
directorul Cuvíntului ca pe un individ complet lipsit de scru- 
pule, întrucît “nu se poate vorbi de o sinceritate în adoptarea 
unui credo la un cinic care n-a crezut niciodată în nimic”. Era 
cam greu, în asemenea circumstanţe zigzagate, să se găsească 
cineva care să păşească pe urmele conceptuale ale “filosofului”. 
Cu toate acestea, Marta Petreu are impresia, în studiul său, că 
— acolo unde era vorba despre o oportunistă piruetare în roza 
vînturilor — poate fi totuși identificată o ideologie năistă clară 
şi unitară, precum și o filiaţie ideatică, spre învățăcel. Curajoasă 
ipoteză! 


11 septembrie 2010 

În jurul lui Mihail Sebastian (4) 

Textele cu adevărat militante, în sprijinul legionarilor, pot 
fi găsite prin paginile publicaţiei abia la finele anului 1933. O 


notează și Z. Ornea, un cercetător minuţios: “din toamna lui 


195 


1933, gazeta Cuvintul a început să insereze ştiri și reportaje 
despre mişcarea legionară”. Decizia lui Carol al II-lea privind 
dizolvarea Gărzii de Fier, pentru a o împiedica să participe la 
alegeri, a fost însoţită de cîteva măsuri de forță, mediatizate in- 
sistent și patetic de publicaţia lui Nae Ionescu, prin titluri de-o 
şchioapă: Schingiuirea legionarilor continuă; Protestul deținuților 
de la Jilava; Doi legionari în agonie în spitalul din Piatra-Neamț; 
O sălbăticie inutilă şi primejdioasă; Un act medical care dove- 
deste ororile regimului (vezi joi, 21 decembrie 1933, p. 3). Este 
solicitată imediata eliberare a arestaţilor, repunerea partidului 
în drepturi şi amînarea alegerilor, pentru a se permite reluarea 
campaniei electorale. Profesorul universitar P.P. Panaitescu, sub 
pretextul compasiunii pentru o victimă, găseşte cu cale să-și 
proclame simpatiile extremiste (vezi Pentru a împiedeca asasi- 
narea profesorului V. Cristescu, în Cuvîntul, joi, 21 dec. 1933, p. 
3). E tipărit Memoriul legionarilor deținuți adresat Suveranului. 
Arestaţii au declarat greva foamei (vezi Cuvîntul, duminică, 24 
dec. 1933, p. 3). 

În contextul astfel schițat, pe cînd mişcarea teroristă e 
prezentată în veşmintele unui martir persecutat, este intro- 
dus în pagină, pe de altă parte, un mesaj al lui Corneliu Zelea 
Codreanu, care plînge lacrimi amare pe umerii celor victimi- 
zați şi avertizează sumbru că “atunci cînd va suna marele ceas al 
biruinţei legionare, nu vor rămîne nerăzbunaţi” (vezi Cuvîntul, 
duminică, 24 dec. 1933, p. 3). Lucrurile se precipită şi, în cîte- 
va zile, survin evenimente brutale: asasinarea primului-minis- 
tru I.G. Duca, numeroasele măsuri de represiune, instituirea 
cenzurii militare, suspendarea ziarului Cuvîntul şi arestarea lui 
Nae Ionescu, văzut de autorităţi ca unul dintre instigatorii mo- 
rali ai dezordinilor, prin frenezia și insistența ultimelor două- 
trei luni de propagandă. 


12 septembrie 2010 


În jurul lui Mihail Sebastian (5) 
În tot acest virtej de date şi fapte, avem o problemă de 

cronologie legată de Mihail Sebastian. Pe de o parte dispunem 
de Jurnalul său, cu pagini pornind din 1935, care atestă gîn- 
direa democrată, ponderată, responsabilă și matură a tînărului 
autor. Pe de altă parte, adeziunea lui Nae Ionescu la gardism s-a 
produs abia în toamna lui 1933, iar imediat mai apoi Cuvîntul 
a fost suspendat (a apărut doar un singur număr în ianuarie 
1934) şi gazetarii săi au suportat efectul cenzurii. În aceste cir- 
cumstanţe, cînd anume și-a manifestat Sebastian simpatiile ex- 
tremiste, preluate și învăţate de la Diavolul Nae?! 

Pentru a depăși obstacolul cronologiei, Marta Petreu arun- 
că totul în urmă, pe dealul vremii. Dar nici nu putea face un 
salt prea amplu, căci pînă în vara lui 1931 M. Sebastian lipsise 
din România, ca bursier la Paris, iar ipoteza unui extremism 
fascist, manifestat prin corespondenţă, de un tînăr evreu, toc- 
mai din capitala Franţei democrate, “suna ca naiba” (ca să folo- 
sim expresia unui politician postdecembrist). Plus că articolele 
lui Sebastian din Cuvîntul, anterioare ori simultane sejurului 
său în Occident, aveau o frecvenţă sporadică şi nu permiteau 
răstălmăciri atît de spectaculoase. 

Să punem datele cap la cap, pentru a vedea cum stăm: 

e 1929-1931: M. Sebastian e la studii în Franța; 

e toamna 193l-ianuarie 1934: M. Sebastian scrie intens la 
Cuvintul: 

e toamna 1933: Nae Ionescu aderă la ideologia Gărzii de 
Fier; 

e ianuarie 1934: Cuvintul e suspendat, Nae Ionescu e 
arestat, iar redactorii nu mai publică, din cauza cenzurii și a 
represaliilor; 

e 12 februarie 1935: debutează pasajele păstrate din 
Jurnalul lui M. Sebastian, incluse ulterior în volum. 


13 septembrie 2010 

În jurul lui Mihail Sebastian (6) 

Singura etapă disponibilă, pentru înscenarea orbirii gaze- 
tarului Mihail Sebastian, ca... “extremist moderat”, rămînea 

între toamna lui 1931 şi iarna lui 1933. Însă e complet nevero- 
simil ca intelectualul evreu — ilustrat în ochii contemporanilor 
prin spiritul său cartezian și ironia mordace pe care le propaga 
—, proaspăt revenit din democraţia franceză, să deraieze peste 
noapte către extrema dreaptă, frenetică și antisemită, timp de 
doi ani, apoi să îndure un an de cvasi-cenzură, după care să 
profeseze din nou, în paginile Jurnalului său intim, o neştir- 
bită convingere democratică. Lucrurile nu se leagă, în traseul 
lor atît de sinuos-zigzagat. Decît, eventual, prin interpretarea 
falsificată a textelor de-atunci și prin violenţe stilistice care să 
distragă atenţia cititorilor de azi (iar în acest compartiment zi- 
arista clujeană mai pune de la sine, cît să prisosească). 

Să admitem totuși pentru moment, de dragul demonstra- 
ţiei, că astfel ar fi stat lucrurile. Să concedem, împreună cu ex- 
ploratoarea trepidaţiilor diabolice, că Mihail Sebastian și-a vîn- 
dut sufletul în perioada 1931-1933. Însă cum a putut el oare să 
fie ispitit de Diavolul Nae Ionescu, din moment ce Profesorul 
s-a “convertit” la extrema dreaptă — după cum o indică textele 
din Cuvîntul şi concluziile cercetătorilor — abia în toamna lui 
19332! Din două, una: fie Sebastian și-a precedat cronologic 
Maestrul pe calea “pierzaniei” (dar atunci n-avea cum să fie 
influenţat de acesta!); fie a suferit farmecele extremiste ale lui 
Nae Ionescu, începînd cu toamna anului 1933, pe urmă a în- 
durat — de-a lungul lui ‘34 — rigorile cenzurii, neavînd cum 
să-și tipărească articolele, iar în februarie 1935 era din nou de- 
mocrat bine-mersi, după cum o atestă Jurnalul (dar atunci cum 
îi poate fi documentată orbirea prin textele anterioare, datînd 
din perioada 1931-1933). 

Nici una dintre cele două ipoteze nu stă în picioare, de- 
oarece fiecare contravine precisei cronologii. Butaforia roman- 
ţioasă a Martei Petreu pretindea să existe un Magistru pervers 
şi un Discipol naiv (fiindcă altminteri nu mai avea pe ce să-și 
lipească îndoielnicele speculaţii psihanalitice). Dar textele din 
publicistica lui M. Sebastian, preluate de neo-monografă prin 
citare parţială și răstălmăcite prin plasare în contexte eronate, 

datează din etapa anterioară “înverzirii” lui Nae Ionescu! 


14 septembrie 2010 

În jurul lui Mihail Sebastian (7) 

După cum am văzut deja, pamfletara face abstracţie de cei- 
lalţi cercetători, care au devansat-o pe domeniul publicisticii 
interbelice a lui Mihail Sebastian și au ajuns la rezultate diame- 
tral opuse. Ea se străduiește să le minimalizeze activitatea, să le 
conteste buna-credinţă ori chiar să le ascundă existenţa, prin 
neincluderea în bibliografia subiectului. Ea afectează postura 
— ușor prezumţioasă — a unui descălecător. Această atitudine 
ar mai putea fi oarecum înţeleasă, prin raționamente ţinînd de 
concurenţa vanitoasă. 

Însă e surprinzător că Marta Petreu trece sub tăcere şi de- 
poziţia solidă a unui contemporan al lui Mihail Sebastian. Este 
vorba de semnificativa scrisoare a lui Eugen Ionescu, adresată 
lui Tudor Vianu la 19 septembrie 1945, cînd autorul lui Nu îşi 
biciuieşte sardonic, dar cu mare precizie, colegii de generaţie 
pentru deriva extremistă. El mărturiseşte, cu un drum, și despre 
demnitatea constantă a lui Sebastian. “Generaţia «Criterion», 
fudula «tînăra generaţie» de acum cincisprezece și zece ani s-a 
descompus, a pierit. Nici unul din noi nu avem încă patru- 
zeci de ani și sîntem sfirșiţi. Alții, atîția, morţi. Generaţia d- 
tale e mult mai norocoasă. Noi am fost niște bezmetici, niște 
nenorociți. În ceea ce mă priveşte nu-mi pot reproşa că am 
fost fascist. Dar lucrul acesta se poate reproşa aproape tutu- 
ror celorlalți. M. Sebastian își păstrase o minte lucidă și o 
omenie autentică. Ce păcat că nu mai este [subl. m., L.A.]. 
Cioran e aici, exilat. Admite că a greșit, în tinereţe, mi-e greu 
să-l iert. A venit sau vine zilele astea Mircea Eliade: pentru el 
totul e pierdut de vreme ce «a învins comunismul». Ăsta e un 
mare vinovat. Dar şi el, şi Cioran, și imbecilul de Noica, şi gra- 
sul Vulcănescu, și atîţia alţii (Haig Acterian, M. Polihroniade) 
sunt victimele odiosului defunct Nae Ionescu. Dacă nu era 
Nae Ionescu (sau dacă nu se certa cu regele) am fi avut, astăzi, 

o generaţie de conducători valoroasă, între 35 şi 40 de ani. 
Din cauza lui toţi au devenit reacţionari. Al doilea vinovat este 
Eliade: la un moment dat era să adopte o poziţie de stînga. 
Sunt de atunci cincisprezece ani. Haig Acterian, Polihroniade 
fuseseră comuniști. Au murit din cauza prostiei și încăpăţină- 
rii. Eliade a antrenat și el o parte din «colegii de generaţie» și 
tot tineretul intelectual. Nae Ionescu, Mircea Eliade au fost 
îngrozitor de ascultați. Ce era dacă ăştia erau maeştri buni. Pe 
lîngă ei, Crainic nu contează. Din cauza lui Nae Ionescu, Haig 
Acterian și Polihroniade au murit. Iar prostul din topor, Costin 
Deleanu și poetul Horia Stamatu sunt fugari în Europa (o să-i 
vedem în Franţa într-o bună zi), ca și Eliade, ca și Cioran, ca și 
Amzăr. lar ceilalţi imbecilizaţi sunt inutilizabili: licheaua Paul 
Sterian (e încă în Turcia?), buhăitul Vulcănescu, imbecilul de 
Cantacuzino, fudulul, prostul, grandilocventul Dan Botta, 
afectatul, ipocritul Constantin Noica, secătura Petru Manoliu. 
Unii morţi din prostia lor, alții, din fericire, amuţiţi — toată 
generaţia «Criterionului» e distrusă. Fatalitatea îi urmărește pe 
toţi, şi pe cei care nu s-au lăsat prinși de stupiditate și ne- 
bunie, și pe cei rămași lucizi. Accidente absurde sau miste- 
rioase s-au ivit; i-au aruncat, și pe ei, dincolo... [subl. m., 
L.A.) Singur a rămas Petru Comarnescu, dar el nu era decît 
impresarul, organizatorul Criterionului, «animatorul» nu mai 
are pe cine anima și organiza. Cruţindu-l pe el, destinul a vrut 
să facă o ironie: să evidenţieze și mai bine golul din juru-i”. 
Mărturiile contemporanilor lui M. Sebastian, precum 
şi concluziile unanime ale cercetătorilor operei sale converg, 
atunci cînd îi atestă gîndirea lucidă și demnitatea personală. Şi 
totuși, documentele vremii sau explorările profesioniste ulteri- 
oare sînt, în mod sistematic, neglijate ori denigrate de mitogra- 
fa contemporană. Procust retează cu hotărâre tot ce depăşeşte 
extremităţile patului şi își continuă nestingherit isprăvile. Un 
umăr suplimentar mai pun, în sprijinul balivernelor aventu- 
rierei, şi cei care-o premiază ori o reeditează sub ochii noștri 
uluiți. Imaginea publică de moment şi banii sînt oare mai im- 

portanţi, în România secolului XXI, decît realitatea istorică a 
faptelor? 


18 septembrie 2010 

Iluziile pierdute ale lui Paul Cernat (1) 

Paul Cernat este un reprezentant proeminent al tinerei 
generaţii de critici literari. S-a afirmat în ultimii ani în presa 
de specialitate prin hărnicia prezenţei cvasi-ubicue, tonalitatea 
matură a comentariilor sale, raționalismul şi prudenţa evalu- 
ărilor, surprinzătoarele schime de independenţă, prin care se 
sustrăgea cînd și cînd de sub presiunea taberelor deja cimentate 
şi atît de previzibile. Asemenea rare calităţi nu puteau să nu-l 
propulseze în prim-planul curiozităţii cititorilor. 

Constat azi că tresăririle de personalitate ale lui Paul Cernat 
se pot manifesta nu doar ca semn de exasperare, în direcția re- 
vendicării unui grad sporit de autonomie a judecății. Cabrarea 
conferă o forță suplimentară de izbire, inclusiv atunci cînd este 
vorba de revenirea în tranşeea conformismului. Contestarea li- 
bertăţilor de gîndire și a temerităţii de evaluare se produce, în 
scrisul lui Paul Cernat, într-un mod la fel de natural, cu aceeași 
intensitate regurgitantă. Poteca eliberării din sclavie are două 
sensuri, e cu dus-întors. 


19 septembrie 2010 

Iluziile pierdute ale lui Paul Cernat (2) 

Şi nu mă gîndesc aici în primul rînd la efortul — oh, atît de 
delicat — depus de Paul Cernat pentru “recuperarea” imaginii 
publice a lui Sorin Antohi. Omul îi turnase la Securitate, de- 
cenii în șir, pe amicii săi de suflet, dar a recunoscut-o abia într- 
un tîrziu, constrîns de iminenţa deconspirării. Şi-a continuat 
totuși netulburat cariera universitară, conducînd institute și 
doctorate, participînd la comisii internaţionale de expertiză, cu 
toate că el însuși nu dispunea de un doctorat ştiinţific en bonne 
et due forme. Alt scandal colosal! Mai lipseau doar naivităţile 
virginale de prin revista 22, unde Paul Cernat compătimea si- 

derant că, “în mod regretabil, aproape nimeni nu-i mai solicită 
azi expertiza” lui Securin Antohi. Co-conducerea fantomaticei 
reviste Cuvîntul îşi avea preţul său de conştiinţă. Cernat l-a 
achitat cu nonşalanţă. 

Unde-a trecut Antohi, treacă și Marino! lată-l din nou pe 
isteţul transfigurator de realități gidilind arguţii ieftine. El ne 
explica mai ieri-alaltăieri, prin Observator cultural, că nu putem 
noi pricepe tot zbuciumul sufletesc al delatorilor (“E adevărat, 
Marino și alţii au fost niște instrumente ale Securităţii, însă 
după ce au fost victime ale ei”), ne făcea teorii ale conspiraţi- 
ei, pentru a deturna atenţia de la situaţiile concrete discutate 
(“Marii vinovaţi şi marii păpuşari sînt în umbră, acoperiţi, și îşi 
rîd de noi”), piţiga pe coarda Operei, care e în măsură să scuze 
ori să atenueze murdăriile patente ale Artistului (“să nu specu- 
lezi păcatele moral-politice ale oamenilor pentru delegitimarea 
unor opere valabile”) etc. 

Cu asemenea antecedente la activ, nu e de mirare că Paul 
Cernat probează azi, în Observator cultural nr. 539, 540, 
541/2010, o nouă treaptă a devenirii profesionale: de la cazuri 
la... cazuistică. De la porcăriile concrete la vicleniile abstrac- 
tizante. Ştiau ei cîte ceva, marxiștii, cînd ne asigurau că acu- 
mulările cantitative (de zgură plutitoare) împing spre saltul 
calitativ (de ceaţă generalizată). După ce-a spălat plin de zel 
imaginea unor amici ai Securităţii, Paul Cernat se gîndeşte să 
pună pe masă, în sfîrșit, o ditamai teorie prin care să-și apreteze 
franjurii conştiinţei. 


20 septembrie 2010 

Iluziile pierdute ale lui Paul Cernat (3) 

Ar fi recomandabil, așadar, să ascundem sub covor fărașul 
plin al literaturii române, în loc să-l exteriorizăm. Ar fi chiar 
o legitate istorică. Nu mai putem s-o ţinem tot langa înain- 
te, vorbind pe față despre compromisurile și lașităţile puse în 
scenă de admirabilii noștri scriitori: “dacă în timpul unei ocu- 
paţii militare și/sau politice — lesne calificabile drept anormale 

în raport cu norma libertăţii pluraliste —, atari atitudini sunt 
adecvate, dacă nu și legitime, aplicarea retrospectivă a criticii 
de front devine de la un punct încolo contraproductivă și in- 
adecvată”. E foarte logic băiatul! Cînd n-ai libertăţi pluraliste, 
e normal să critici derapajele etice, dar îndată ce le-ai căpătat 
(din ceruri?; prin sacrificiile altora?), e recomandabil să-ţi ii 
gura. Ca să nu devii inadecvat. 

Înainte de a-şi deşerta sacul de răstălmăciri, Paul Cernat 
porneşte mimînd seriozitatea. El face distincţii, e analitic şi 
obiectiv. Ar fi fals să confundăm ideea de scriitor cu aceea de 
conștiință şi responsabilitate publică. Prin urmare ar fi incorec- 
tă “suprapunerea deliberată între noţiunea de «scriitor» şi cea de 
«intelectual public», de instanţă civico-morală”. Datorită aces- 
tei operaţiuni de decantare, s-au constituit în cultura română 
postdecembristă două grupări, care s-au așternut pe o lungă 
dispută. Dialogul public și evaluarea reciprocă a criteriilor de 
judecată echivalează, în viziunea tînărului autor, cu o sinistră 
hecatombă: “atît militantismul «est-etio», cît și partizanatul de- 
fensiv al adversarilor, ambele — reflexe ale unei logici de front, 
se fac responsabile de perpetuarea, pînă spre mijlocul anilor 
2000, a unui maniheism posttraumatic cu efecte nocive în pla- 
nul evaluării critice și al vieţii literare”. Ce să deducem de-aici? 
Că idealul public al lui Paul Cernat se îndreaptă spre frăţietatea 
universală, unde lupul și mielul se pupă-n bot armonios? Asta 
n-o va găsi nici în poveştile fraților Grimm. “Maniheismul” 
deplins azi cu lacrimi de crocodil era prezent în literatura ro- 
mână, bine mersi, și pe vremea dictaturii lui Ceaușescu, doar 
că era mai dificil de exprimat din cauza cenzurii. Vocea alterna- 
tivă se refugia atunci la Europa liberă, ori în eteratele apropouri 
printre rînduri, PS.-uri de clarificări aparent benigne și așa mai 
departe. Dar ea continua să existe. 


21 septembrie 2010 
Iluziile pierdute ale lui Paul Cernat (4) 
Pînă aici P. Cernat schițase oarecum o tentativă de clasifi- 

care, o caricatură de apreciere globală. Dar pe urmă își suflecă 
mînecile și trece vînjos la execuţia publică a opiniilor care, lui 
personal, îi tulbură somnul de după-amiază. Direcţia de gîn- 
dire care propune sancţionarea etică a compromisurilor scri- 
itoriceşti și a complicităţilor cu diversele dictaturi e gratulată 
cu ciomagul, deoarece “a avut în plus, vreme de un deceniu 
şi mai bine, un caracter preponderent publicistic, polemic şi 
defulatoriu. O lustrare umorală și sterilă, în care putem vedea 
şi o compensație întîrziată pentru tăcerile din anii comunismu- 
lui...”. Da, da, asta e răsplata verbală cuvenită, pentru toţi cei 
care le ciocănesc obrazul colaboraţioniștilor: “caracter prepon- 
derent publicistic, polemic și defulatoriu”; “o lustrare umorală 
şi sterilă”. 

Nu știu de ce am impresia că Paul Cernat își plantează 
cam artificial epitetele, cu unicul scop de-a discredita concep- 
tele alături de care le plasează. Criticul literar nu pare să fie 
adeptul unei lustrări, de pildă, “intelectuale și fecunde”, ci e 
pur şi simplu adversarul oricărei lustrări. Adjectivele corozive îi 
slujesc la reconfortarea conștiinței sale tulburi. 

Şi cum îşi explică autorul nemulțumirile? “În ciuda decla- 
raţiilor de intenţii, numărul relecturilor critice sistematice apli- 
cate autorilor canonici ai perioadei postbelice — evident, din- 
tr-o perspectivă «liberă», actualizată — a fost neglijabil. Pentru 
critica şi istoria noastră literară acești ani pot fi consideraţi în 
mare parte pierduţi.” De parcă i-ar fi împiedicat cineva, în tot 
acest răstimp, pe Paul Cernat și ciracii lui, să-și răspîndească în 
cele patru orizonturi “relecturile critice sistematice”! De par- 
că monologul consensual și estetizant ar umple de sevă, peste 
noapte, critica şi istoria noastră literară debilă! 

Oricum, bizară mentalitate la un reprezentant de frunte 
al tinerei generaţii: taci tu, ca să vorbesc eu! (Cu varianta aju- 
tătoare: spune ce vrei tu, dar numai pe subiectul hotărît de 
mine.) Păi, unde scrie că Paul Cernat e singurul care împarte 
biletele, după bunul său plac, la festivalul de vorbit în public? 

22 septembrie 2010 

Iluziile pierdute ale lui Paul Cernat (5) 

Teama de etic se refugiază, ipocrit, în esteticul sublimat. 
Comentatorul ne dă brînci să recuperăm de-a valma frumu- 
seţile artistice: “s-ar cuveni să acceptăm că a venit timpul ca, 
spunînd tot ce e de spus despre «mizeriile» istoriei noastre re- 
cente, să salvăm măcar producţiile literare valide, indiferent 
dacă aparţin unor «colaboraţioniști» sau nu”. Nobilă preocu- 
pare, de nu cumva esteticul în sine reprezintă o categorie re- 
lativă, disputată inclusiv prin dictonul popular: nu-i frumos 
ce e frumos, ci-i frumos ce-mi place mie. Cum facem atunci 
să ajungem la un consens, în ierarhizarea minunăţiilor literare 
românești? Aici reţeta furnizată cu generozitate de Paul Cernat 
e cam simplistă. Primul pas — și singurul — ar fi să uităm, la 
comandă, de dragul edificării monumentului cultural, traseul 
sinuos individual. Dacă reuşim să-l citim pe-un autor, ţinîndu- 
ne strîns masca pe figură, putem avea revelaţia geniului. 

Analistul reia astfel cu voluptate şi încurajează excursiile 
către groapa de gunoi a lui Eugen Barbu: “E greu şi azi pen- 
tru unii să accepte că un stilp al ceaușismului protocronist ca 
Eugen Barbu a putut scrie — alături de volume mai mult sau 
mai puţin compromise — cîteva romane şi nuvele remarcabile, 
care nici măcar nu sînt plagiate ca Incognito”. Pentru ca un per- 
sonaj dezgustător ca Eugen Barbu — care-a împletit complici- 
tatea cu regimul ceaușist, prin delaţiuni și activitate propagan- 
distică deşănţată, și sfidarea regulilor elementare ale scrisului, 
prin plagiate repetate — să fie redescoperit și repropulsat, prin 
respiraţie artificială, gură la gură, de către un reprezentant al 
tinerei critici literare, nu era nici măcar nevoie de-o revoluţie 
anticomunistă. Spectacolul de exhibiţionism cinic al lui Paul 
Cernat e dintre cele mai dizgraţioase. 


23 septembrie 2010 
Iluziile pierdute ale lui Paul Cernat (6) 


Pentru a edifica o asemenea dubioasă performanţă, scrii- 

torul plantează la rădăcina speculațiilor sale (filosofice, dragă 
Doamne) o contradicţie răstălmăcitoare. Pe de o parte, el se 
pronunţă în favoarea estetismului absolut: “calitatea literară se 
cere judecată cu o unitate de măsură intrinsecă. Un asemenea 
adevăr banal trebuie reamintit”. Pe de altă parte, criticul ad- 
mite însă că “literatura nu e niciodată «pură», necondiționată 
de contexte biografice, sociale, ideologice, dar evaluarea ei n-ar 
trebui să fie condiţionată de criterii exterioare artisticităţii” . 

Avem prin urmare un obiect artistic complex, numit operă 
literară, care s-a înălțat la intersecţia mai multor sectoare ale ac- 
tivităţii umane: biografia personală, existenţa socială, presiunea 
ideologică, experienţa estetică etc. etc. Și mai avem un critic 
literar tendenţios, care pentru a-și răspîndi jocurile de societate 
de-a struţul şi nisipul, face tabula rasa din toată bogăţia operei 
literare, proclamînd exclusivismul îndîrjit al unei singure trăsă- 
turi, literaritatea (calitate, ea însăși, fluidă și relativă). Iar ipo- 
teza castratoare ne e lansată de la înălțimea Turnului Eiffel, pe 
un ton tranșant și condescendent: “Un asemenea adevăr banal 
trebuie reamintit”. 

Astfel procedînd, omul se pronunţă implicit, cu o închis- 
tare stupefiantă, împotriva abordărilor pluridisciplinare, con- 
textuale, sintetizante, împotriva descoperirii adevărurilor filo- 
sofice despre lume şi existenţă, prin intermediul textului literar, 
căci toate acestea, nu-i așa?, nu sînt cuprinse în “unitatea de 
măsură intrinsecă”. Paul Cernat consfinţește poziţia ancilară a 
criticii literare, în timp ce-și plimbă lupa monofazată peste bo- 
găţia de semnificaţii și trăiri a operei artistice, găsindu-i doar ici 
şi colo virtuțile literare. Vrînd să-i gonească pe alții, de la Cina 
cea de Taină, se exclude pe sine însuși. 


24 septembrie 2010 

Iluziile pierdute ale lui Paul Cernat (7) 

Prin ce e mai bună soluţia avansată de P. Cernat, în com- 
paraţie cu ce se propunea în sacrosancta “rezistenţă prin cultu- 
ră”? Pe vremea dictaturii comuniste, întrucît scriitorilor români 

le era amputată dimensiunea social-politică a reflecţiei publice, 
mulți dintre ei s-au îmbătat cu apă rece, spunîndu-și: din mo- 
ment ce nu ni se permite să ne pronunțăm decît în limitele 
textului literar, noi declarăm — în semn de sfidare? — că nici 
nu ne interesează altceva. Nu sistemul opresiv ne blochează o 
cale de evoluţie, ci noi optăm cu bună știință, prin argumente 
filosofico-estetice (?), să renunţăm la ea. 

Peste capetele scriitorilor s-a prăvălit însă, pe neașteptate, 
schimbarea de regim din decembrie 1989. Rezistenţa prin cul- 
tură n-a mai valorat o ceapă degerată, în corul revendicărilor 
energice, provenite din cele mai diverse straturi ale societăţii. 
Refugierea în turnul de fildeș al estetismului autosuficient, re- 
fuzarea interdisciplinarităţii și a dimensiunilor politicului din 
existenţa cotidiană îi condamnau, în mod automat, pe toţi cei 
înţepeniţi în proiect, la desuetudine. Iar acum, după douăzeci 
de ani, apare ca o floare Paul Cernat și încearcă să răsucească la 
loc mersul istoriei, oţărîndu-se la toţi cei care i-au experimentat 
deja, pe propria piele, splendorile şi servituţile: “Din păcate, 
revizionismul est-etic postdecembrist — care are, desigur, legă- 
tură cu critica, mai puţin cu cea literară — s-a făcut responsabil 
de întreţinerea prelungită a unei confuzii deliberate între etic, 
estetic și politic, fapt ce a dus nu doar la vicierea multor jude- 
căţi de valoare, ci și la parohializarea vicioasă a cîimpului nostru 
cultural, ceea ce a favorizat — cu bune intenţii, poate — mai 
degrabă o nouă închidere decît o reală deschidere a minţii”. 
Mintea bornată — care respinge percepţia realităţilor în inter- 
conexiunea lor disciplinară — îi acuză pe ceilalți de închiderea 
minții. 


25 septembrie 2010 

Iluziile pierdute ale lui Paul Cernat (8) 

Că Paul Cernat ne propune o nouă lobotomizare ceaușistă 
se percepe şi din nostalgiile lui maladive. Tînărul scriitor, afir- 
mat în contextul și cu ajutorul pluralismului democratic, își 
deapănă cu voce tare aleanul după glorioasele vremuri de odi- 

nioară. Punctînd în treacăt micile detalii dezagreabile, analistul 
subliniază apoi cu entuziasm aspectele tari ale ceauşismului li- 
terar românesc: “cultul «operei» ample, complexe, seriozitatea 
laborioasă din domeniul criticii și istoriei literare, o «înflorire» 
spectaculoasă a poeziei, dar și a prozei ce uza de strategii «obli- 
ce» (parabole istorice, metaficţiune parodică, realism magic, 
ambiguităţi ludice și ironice ș.a.m.d.), ba chiar și a literaturii 
de aventuri”. De mirare că toată această “înflorire” s-a dus de 
rîpă, nu-i aşa? Urmează pupatul dulce, lipit pe mîna cenzorilor 
trimiși din ceruri, de la Partidul Comunist Român: “Mă tem 
că nu-i cu totul neîndreptăţit umorul negru al celor ce afirmă 
că, în anumite cazuri, cenzorii au făcut bine — literar vorbind 
— unor romane prea «subversive», plivindu-le prolixitatea ten- 
denţionistă și redundanţele moralizante. Cînd vrei să îţi trans- 
formi literatura în armă politică antitotalitară, e de dorit să nu 
tragi împotriva propriei literarităţi”. De ce nu s-o fi ducînd 
isteţul la un schimb de experienţă prin Cuba ori Coreea de 
Nord, să le explice și romancierilor subversivi de-acolo despre 
binefacerile estetice ale cenzurii?! 

Fireşte că întreaga teorie privind absolutismul estetizant al 
literaturii e scoasă din jobenul magic al scamatorului: “Etica 
politică e una, dar literaturii îi prieşte, în general, eschiva, ati- 
tudinea oblică, piezișă, «enigmatică»”. Cine i-a şoptit la ure- 
che, lui Paul Cernat, o asemenea aberaţie?! În realitate, unele 
dintre cele mai semnificative izbînzi din istoria literaturii au 
avut, tocmai dimpotrivă, o atitudine directă, militantă, adînc 
implicată în realităţile din mijlocul cărora au apărut. Nu vreau 
să insist aici asupra epopeilor homerice, dar capodopera me- 
dievală a lui Dante Alighieri a oferit, cu siguranţă, cel mai 
fidel tablou al vieţii social-politic-etic-religioase de-atunci. 
Capodopera contemporană a lui Alexandr Soljeniţin nu doar 
a descris birlogul monstrului comunist, la el acasă, ci a con- 
dus pur şi simplu la o revoluţie a mentalităților politice, pe 
întregul continent european. Ne va explica oare Paul Cernat 
că Divina Comedie ori Arhipelagul Gulag nu ţin de marea — de 

cea mai mare — literatură a tuturor timpurilor? 


26 septembrie 2010 

Iluziile pierdute ale lui Paul Cernat (9) 

Pe vremuri circula în mediile scriitoricești un banc sugestiv. 
Se spunea că, prin anii ‘50, în plină epocă proletcultistă, Eugen 
Barbu, în timp ce stătea la băut cu amicii într-un restaurant, le- 
ar fi declarat cu aplomb: “Gata, băieţi, m-am săturat. De mîine 
mă fac porc. Mă dau și eu cu comuniștii”. A urmat sinistra 
experienţă cunoscută, cînd Eugen Barbu a devenit principalul 
stîlp cultural de susţinere a ceaușismului, beneficiind de toate 
privilegiile nomenclaturiste aferente. Bancul e, totuși, cu două 
tăișuri şi le-a permis celor cu simţul umorului să-l considere 
mai curînd fabricat: împrejurarea presupune că Eugen Barbu 
ar fi avut și o etapă anterioară, de conștiință și luciditate, ceea 
ce, avînd în vedere profilul odios al personajului, pare cu totul 
improbabil... 

Mi-am amintit de această anecdotă apocrifă, în timp ce 
citeam pasajele spășite în care Paul Cernat își pune cenușă-n 
cap, regretîndu-și elanul publicistic anterior, care l-a propulsat 
în atenţia opiniei publice, și promiţind că n-o să mai facă: “Nu 
mă exclud din peisajul acestei orbiri ideologizante, și cred că 
dezintoxicarea prin care am trecut după 2005 a fost salutară. 
Multă vreme, atît sus-semnatul, cît și colegul Daniel Cristea- 
Enache am fost percepuți ca fiind pe «baricade» opuse. Faptul 
că azi ne regăsim, de bine, de rău, pe aceleași poziţii ale «ecu- 
menismului estetic» ţine de o normalitate inconceptibilă în 
anii ‘90. Nu e vorba aici de «apolitism», ci de o (pe cît posibil) 
depolitizare a actului critic, în condiţiile în care independenţa 
sa e mereu ameninţată de sectarisme clientelare. (...) În ceea ce 
mă priveşte, am căzut o vreme în această capcană din raţiuni 
mai mult est-etice decît estetice. Nu degeaba atunci cînd am 
scris, acum cîţiva ani, despre criza de creştere a prozei noastre 
tinere și stigmatizarea puerilă a maximalismului narativ, multă 
lume s-a scandalizat, contrariată”. 

Cernat se întoarce din excursia de la Damasc și, din Paul, 
devine Saul... 


27 septembrie 2010 

Iluziile pierdute ale lui Paul Cernat (10) 

Ce interese mînă oare din urmă această metamorfoză pro- 
clamată sus și tare? Majoritatea noii generaţii de critici a în- 
văţat, de fapt, să se muleze pe evaluările precaute, vislind în 
limitele ţarcului estetizant: “E de remarcat că o judecată sine 
ira et studio, dar nu necritică, dublată de o separare fină între 
etic, estetic și politic în judecarea operei unor scriitori impor- 
tanţi cu angajamente totalitare se manifestă abia de curînd, la 
unii critici şi istorici literari din generaţia cea mai nouă (Andrei 
Terian, în G. Călinescu. A cincea esență, Oana Soare, în mo- 
nografia despre Petru Dumitriu, Crina Bud, în cartea despre 
A.E. Baconsky ş.a.), neangajaţi direct în «bătăliile» ideologice 
ale trecutului și ale prezentului”. 

Pe lista tinerilor aliniaţi la judecata prudentă, unilaterală, 
care șterge compromisurile social-politice grosolane ale auto- 
rilor examinaţi, dragă Doamne, strict estetic, Cernat îl putea 
adăuga și pe alde Mihai lovănel. Fost ciomag al lui Eugen 
Simion printre cercetătorii revoltați din Academie, el și-a făcut 
mîna reeditîndu-l triumfal pe D.R. Popescu, în anul de gra- 
ţie 2004. Aceste calităţi, pe lîngă multe altele, l-au chivernisit 
pesemne şi cu un premiu academic pentru publicistică, deşi 
lovănel încă nu s-a învrednicit să publice o carte, în înţelesul 
îngust și tradiţional al termenului. Pentru cine are probleme cu 
terminologia, eşti mare publicist atunci cînd nu publici cărți... 
(Originalitatea răsplăţii a fost depășită în trombă, cînd premiul 
“Titu Maiorescu” pentru critică literară al Academiei Române 
i-a fost ulterior atribuit unui legionaroid agramat.) 

Privind roată și învăţind din mers, nou-veniţii în lumea 
literaturii române au băgat de seamă că, dacă te ţii vertical în 
convingeri, cariera ta stagnează. După decembrie 1989, vechea 
garnitură de mastodonţi a rămas la butoanele de comandă, în 

sectoarele culturale și educative pregnante. Dispensa, în ve- 
derea căţărării fulgerătoare, e semnată doar în beneficiul ce- 
lor fără scrupule excesive pe teme de judecată etică. Și-atunci 
ce face junele publicist? Îşi mai permite să descifreze, în gura 
mare, semnificaţia inscripţiei “Mene, mene, tekel, upharsin”? 
Principiile nu ţin de foame, iar lecţia cu pricina au învăţat-o, 
vai, mult prea repede tinerii critici, ale căror valori de tagmă 
vine acum să le îngroașe Paul Cernat. 


28 septembrie 2010 

Iluziile pierdute ale lui Paul Cernat (11) 

Este evidentă prăpastia uriașă care s-a căscat între valorile 
profesate în ţară și cele apreciate în lumea reală. Pe plan intern, 
înţepenirea vechilor decidenţi în poziţii-cheie pentru cariera 
intelectuală impune aceleași criterii de contraselecţie remarca- 
te, cu decenii în urmă, și de către I.D. Sîrbu: “după o generaţie 
ce refuză castrarea totală (un coi poate fi donat ostatec la pri- 
mărie), vine o generaţie ce se castrează singură, în sunet de tobe 
şi trîmbiţe, ca apoi să urmeze a treia generaţie care se naşte deja 
castrată gata”. E drept că I.D. Sîrbu n-a intuit, la vremea sa, 
tentativele unora de-a face... saltul generaţional, încercînd să 
urce pe scara curajului, de la nivelul nepoților la acela al părin- 
ţilor. Sau poate chiar al bunicilor. 

Zbaterea aceasta măruntă, între adevărul conștiinței și ade- 
vărurile carierei, se află însă la ani lumină de realităţile vieţii. O 
putem constata mai ales cînd avem prilejul de-a face compa- 
raţii. Cînd avem posibilitatea de-a admira imaginea României, 
văzută prin ochii unui scriitor vertical. Herta Miller — recent 
premiată cu Nobelul pentru Literatură — și-a prefigurat vizita 
în România printr-o serie de observaţii tăioase despre situaţia 
mioritică din zonă: “Cînd te uiţi peste tot, vezi oameni care 
au lucrat pentru Securitate și nu prea are importanţă cine ce 
a făcut. Nu s-a discutat aproape nimic: nici despre Securitatea 
din Biserică, nici despre cei care au fost omoriţi cînd treceau 
graniţa, nici despre cine pe cine a împușcat la Revoluţie sau 

despre cine a dat ordine. Oriunde te uiţi, în psihiatrie sau în 
alte domenii, nu s-au dat răspunsuri despre ceea ce s-a întîm- 
plat acolo în perioada dictaturii, pentru că problema nici nu 
a fost pusă. Trăiesc în Germania și compar mereu lucrurile: 
cum s-a întîmplat cu istoria recentă a RDG și ce s-a făcut în 
România. Rezultatul este sumbru”. 

Au oare scriitorii români vreo datorie, pe această linie a 
democratizării societăţii în care trăiesc? S-o ascultăm din nou 
pe Herta Müller: “În alte ţări intelectualii se ocupă mai mult 
de treburile politice, se discută mult mai mult şi mai aplicat 
pe marginea unor teme, ceea ce în România nu s-a întîmplat 
şi nici nu se va întîmpla. Din păcate, în România există alte 
obișnuinţe, dar foarte multe ar putea depinde de intelectuali 
şi de tehnocraţi. Scriitorii și artiștii din România nici măcar 
nu au vrut să discute despre problemele colaboraţionismului. 
Erau prea mulți încurcaţi cu dictatura, așa cred”. Iar dialogul 
continuă pe aceeași tonalitate lipsită de echivoc: “Cum ați 
putea defini acest gen de neimplicare? | H.M.: În limba ger- 
mană există termenul «Mitlăufer», cel care merge cu ei: tace, 
încearcă să nu iasă în evidenţă, nu deranjează pe nimeni, se 
face gri”. 

Între înfrigurarea lui Paul Cernat de a trage după sine ușa 
bordeiului, spre a nu fi deranjat în judecăţile exclusiv estetice, 
şi exigența Hertei Muller, care cuprinde cu privirea sa realită- 
ţile mizerabile ale unei societăţi înapoiate și ale unor scriitori 
care (nu) o reprezintă, se află distanţa dintre cel care își caută 
adaptarea la non-valoarea internă şi cea care a obţinut deja re- 
cunoașterea valorică externă. De-asta n-are ursul coadă. 


29 septembrie 2010 

Despărţire (1) 

Aflu cu imensă durere că s-a stins din viaţă, la Dietzenbach, 
scriitorul Ion Solacolu, preşedintele Cercului Democrat al 
Românilor din Germania. În discreţia și demnitatea sa consec- 
ventă, a reprezentat pentru mine, în primii mei ani de publicis- 

tică, un important punct de referință. 

Solacolu a tipărit în ţară, după schimbarea de regim, unele 
cărţi cu profil politologic: Inconsistența miturilor (în colab. cu 
Stelian Bălănescu), 1995; Schimbarea aliantelor României. De 
la Titulescu la Antonescu (în colab. cu Gheorghe Barbul), 1996; 
Marea farsă a secolului: fascismul bolşevic. O discuţie despre stîn- 
ga si dreapta politică, 1996. Însă marea sa realizare a constat 
mai ales în editarea, din Germania, timp de vreo douăzeci de 
ani, a revistei Dialog. Aici au publicat, în condiţiile deplinei 
urbanităţi și libertăţi de expresie, lideri de opinie ai exilului 
românesc: lon Raţiu, Radu Câmpeanu, Neagu Djuvara, Dinu 
Zamfirescu, Mircea lonniţiu, Ileana Vrancea etc., precum şi 
personalităţi culturale semnificative: Monica Lovinescu, Virgil 
Ierunca, Paul Goma, Virgil Nemoianu, Norman Manea, S. 
Damian, Mircea Iorgulescu etc. 

Revista Dialog a inclus, din octombrie 1982, un Supliment 
pentru literatură, cultură şi educație, redactat de Ion Solacolu 
în colaborare cu Ion Caraion, iar între 1988 și 1992 un Caiet 
de literatură, redactat de I. Negoiţescu. Tot aici s-au publicat, 
în premieră absolută, manuscrise de mare importanţă literară, 
cum sînt romanele Din ca/idor şi Patimile după Piteşti de Paul 
Goma (“în dactilografierea autorului”), ori Straja dragonilor, 
fragmente autobiografice de o şocantă sinceritate, redactate de 
I. Negoiescu înaintea decesului. În estimările realizate de în- 
suşi Ion Solacolu, “statistic privind lucrurile, din revista Dialog 
au apărut peste 200 de numere (numărul standard avea între 
16 şi 32 de pagini), din Suplimentul pentru literatură, cultură 
şi educaţie, care nu mai apare de cîţiva ani, 72 de numere, din 
Caietul de literatură, 34 de numere. În plus am mai editat pen- 
tru Ion Caraion, cu menţiunea «apărut în colecţia Dialog», zece 
numere din revista lui internaţională de poezie Don Quichotte, 
pe care el o redacta la Lausanne iar eu o culegeam şi multipli- 
cam la Dietzenbach”. 

30 septembrie 2010 

Despărţire (2) 

Revista Dżalog, rodul strădaniei sale solitare, era redactată, 
dactilografiată, multiplicată și încopciată. Fiecare exemplar era 
pus în plic și expediat, gratuit, pe adresa unor intelectuali şi 
exilați de limbă română, stabiliţi cu domiciliul pe toate conti- 
nentele. Abia în ultimii ani, publicaţia a început să fie culeasă și 
tehnoredactată pe computer, iar printre destinatarii săi au fost 
incluși unii scriitori din România. 

Am descoperit-o pe la jumătatea anilor ‘90, cînd primind 
eu însumi un exemplar prin poştă, am rămas uimit de consis- 
tenţa periodicului și m-am simţit obligat să-i mulţumesc edito- 
rului pentru amabilitate. S-a născut de-aici o întinsă corespon- 
denţă, ulterior consolidată într-o impecabilă prietenie. Poate că 
eram eu atunci la vîrsta elanurilor și a descoperirilor indignare, 
pe care el încerca, din ipostaza senectuţii amare, să le tempereze 
ori să le expliciteze. Fragmente din aceste schimburi de idei am 
inclus, cu acordul său, în volumul meu Orient Expres. Mi-a stat 
aproape cu iniţiativele, sugestiile şi semnătura sa atunci cînd 
am avut, împreună cu amicul Ovidiu Pecican, ideea de-a lansa 
pe internet revista E-Leonardo. 

L-am invitat aici, auzind că are intenţia să doneze, la trei 
biblioteci diferite din ţară, colecţia completă a revistei Di4/og. 
Am dirijat una dintre donaţii către B.C.U. Cluj. S-a organizat 
şi un simpozion festiv, cu luări de cuvînt despre semnificaţia 
şi consistenţa exilului cultural românesc, despre poziţia rele- 
vantă a Dialogului pe baricadele luptei în favoarea democrați- 
ei. Au intervenit prof. Doru Radosav, Adrian Marino, Laszlo 
Alexandru, Ion Solacolu, Mircea Popa, alți participanţi din 
sală. Discuţiile, substanţiale, au fost publicate în E-Leonardo, 
nr. 5/2004. 


1 octombrie 2010 


Despărţire (3) 
Cu aceeași ocazie, lon Solacolu a fost invitat de Ovidiu 

Pecican spre a li se adresa studenţilor care cercetau problemele 
de europenistică şi de evoluţie democratică pe continentul nos- 
tru frămîntat. Nu se putea găsi un vorbitor mai avizat pe tema 
care se suprapunea, de fapt, peste însăși traiectoria meditaţiilor 
sale. 

Am avut şi ocazia unei discuţii mai apropiate cu Ion 
Solacolu. Absolvise o facultate cu profil tehnic, obținuse un 
doctorat în specialitate. Avea o carieră promițătoare în România 
şi un drum limpede trasat, de pe care ar fi trebuit să lipsească 
surprizele. Dar n-a mai suportat, văzînd paranoia ceauşistă care 
se dezlănțuia. După eșecul Mișcării Goma, din 1977, a hotărît 
să plece definitiv cu familia în Germania, pentru a le da copi- 
ilor săi o nouă șansă. Era bine acolo, fiindcă erau împreună, 
dar gîndul lui se întorcea mereu spre România. Avea deja peste 
40 de ani în momentul dezrădăcinării. Nu s-a putut adapta 
niciodată cu adevărat la cultura germană, limba o vorbea greoi, 
cu ezitări și apatie. Nu-și găsea nicăieri de lucru, devenise “gos- 
podina” casei, în timp ce soţia lui, copiii îşi urmau drumul în 
viaţă (la servicii îndepărtate, cu navetă, la școli şi facultăţi). 

L-a venit ideea de a-și transforma singurătatea şi interesul 
constant pentru realităţile românești într-o formă de comuni- 
care cu ceilalți exilați, care îi împărtășeau nostalgia. A preluat 
revista Dialog, la început practic doar cîteva foi dactilografiat, 
multiplicate și împărţite printre cunoscuţi. Apoi cercul citito- 
rilor s-a extins treptat — spre alte ţări, spre alte continente. Se 
impunea o sursă de finanţare constantă, pentru această pasiu- 
ne bizară (hiîrtia, tonerul, plicurile, timbrele etc.). Dar nimeni 
nu-i oferea un loc de muncă. 

A studiat situaţia din mica localitate germană unde se sta- 
bilise şi a constatat că puţinii locuitori aveau o diversificată 
arie de interes pentru presă (ziare locale, ziare naţionale, reviste 
ilustrate, de modă, de grădinărit, de cinema, cu apariţii săp- 
tămiînale, lunare etc.). Toate trebuiau să le parvină dimineaţa 
abonaților la ușă, pe cînd îşi sorbeau cafeluţa. Însă lipsea cel 
care să presteze acest serviciu. Așa că a inventat el noua meserie. 

Veneau noaptea baloţii cu presă, împachetaţi en gros, aduşi cu 
trenul ori camionul. El locuia într-o casă cu gard scund și curte 
încăpătoare. Cutiile şi sacii îi erau aruncați, din mers, peste 
gard, după miezul nopţii. Strîngea, desfăcea şi sorta totul, în 
liniștea locuinţei adormite. Apoi făcea cu mare precizie cîte un 
mănunchi, din gazeta locală, regională și naţională, revista de 
profil etc. pentru fiecare locuitor în parte, în funcţie de gustu- 
rile şi abonamentele oamenilor. În zorii zilei, îşi lua bicicleta și 
străbătea ulițele pustii, azvirlindu-i fiecăruia peste gard, în pra- 
gul casei, ziarele solicitate. Pe cînd pedala în aerul rece al dimi- 
neții, inginerul chimist din România, cu un strălucit doctorat 
în specialitate, nici măcar nu considera că noua lui ocupaţie 
constituie o nedreptate. 

lar asta a durat aproape zece ani. Cînd a ajuns să citeas- 
că prin sat contoarele de gaz ale locuitorilor, a luat-o ca pe o 
promovare profesională: în sfîrşit putea să doarmă și el noap- 
tea. Da-da, a fost un solitar pur-sînge acest Ion Solacolu, care 
şi-a plătit încăpăţinarea de a-și menţine dreaptă şira spinării cu 
broboane de sudoare nobilă. Doar el îşi va fi ştiut gîndurile, în 
fundătura spre care l-a împins istoria. Mie mi-a povestit toate 
acestea oarecum în treacăt, cu jumătate de gură, parcă era vor- 
ba de altcineva, în timp ce privea distrat clădirile somptuoase 
ale Clujului, pe ale cărui străzi ne plimbam agale. Astăzi, cînd 
ştiu că el nu mai este, simt cum mă strînge o gheară-n piept. 
Dumnezeu să-l odihnească! 

PS. Am o singură poză cu Ion Solacolu, pe care am făcut- 
o eu în biroul lui Ovidiu Pecican. Venit în vizită împreună 
cu doamna Liana Solacolu, cei doi soţi admiră cu amuzament 
noul manual de istorie, al cărui nonconformism stîrnise deja 
valuri de praf și cenușă. Eram în 1999. 


2 octombrie 2010 

Categoria ţînţar (1) 

E absolut stranie impresia unora că, în dezbaterile cul- 
turale, hotărîtoare ar fi locvacitatea dezinhibată şi iuţeala de 


216 


mînă, pentru deformarea ori răsfrîngerea subiectelor abordate. 
Nu contează ce anume spui și cum stau lucrurile: important e 
să fii prezent. Să se vadă că ai răspuns, că nu ești de-acord, că 
ironizezi. Așa se înfiripă faima de mare publicist. Din suma 
răstălmăcirilor și a diversiunilor fabricate. 

În contextul recentei discuţii, mai insistente, despre opţi- 
unile de judecată ale lui Paul Cernat, m-am oprit, într-un colţ 
al argumentaţiei, şi în dreptul lui Mihai lovănel. I-am adus în 
treacăt unele reproșuri. Abia au trecut cîteva ceasuri și m-am 
pomenit corijat, în subsolul blogului, de impetuosul gazetar. 
Ce rost mai aveau obiecțiile mele? Împricinatul îmi şi replica, 
se explicita, mă punea la punct. Promptitudinea condeiului și 
bășcălia stilului aruncă în derizoriu esenţa discuţiei — un aspect 
concludent și repetitiv al numeroaselor “dialoguri” angajate de 
lovănel în presă. 

ÎL învinuiam că, în scopul cățărării în carieră, se pusese 
fără scrupule în slujba imaginii publice a lui Eugen Simion, 
pe fundalul unui amplu scandal mediatic. Şi într-adevăr, 
cu vreo trei ani în urmă, numeroși cercetători ai Academiei 
Române răbufniseră, excedaţi de șirul neîntrerupt de abuzuri 
pe care-l constatau la locul lor de muncă. Lucru nemaiimagi- 
nat, oamenii ieșiseră valuri-valuri cu protestele în presă, ast- 
fel că Observator cultural organizase vreo trei numere speciale 
de dezbateri, fiind potopit de șuvoiul indignării. Cum devi- 
ne util ţinţarul la casa vecinului? lovănel sare să pareze prin 
ricoşeu, în revista Cultura: “Nu mi-a trecut nici un moment 
prin cap să scriu despre protestul adresat de trei cercetători de 
la Institutul «G. Călinescu» președintelui României și preșe- 
dintelui Academiei, cu privire la «dictatura» din Institut”; “nu 
am putut să-l iau în serios”. Dacă-i numărăm pe degete, coane 
Fănică, protestatarii au fost mai mult de trei: Cristina Birsan, 
Ileana Stănculescu, Liliana Corobca, Roxana Sorescu, Cătălina 
Velculescu, Cristina Deutsch etc. Alții au plecat mormăind în 
barbă: Dan C. Mihăilescu, Nicolae Florescu etc. Alții, în fine, 
nu s-au exteriorizat defel, fără a însemna că erau extaziaţi de 

fişa postului. Mihai lovănel știa prea bine situaţia de-acolo, 
ca unul care se învîrtea prin zonă. Dar strategia bagatelizării 
(“trei cercetători”) şi a decredibilizării (“nu am putut să-i iau 
în serios”) e binevenită, în asemenea ocazii, în locul discutării 
frontale a realităţii. 

După ridiculizarea succintă a colegilor săi indignaţi de ne- 
dreptate, lovănel se răsuceşte spre conducătoarea Observatorului 
cultural — publicaţia ce le găzduise revolta — și începe să enume- 
re sarcastic cărțile publicate pînă atunci de Carmen Mușat. Şi 
se-apucă să le estimeze, dacă au sau n-au... relevanţă științifică, 
universitară. Ce-are a face una cu altele? Nimic, dar nu asta 
contează. Flăcăul se făcuse util cu o mică diversiune. Mai trece 
o vreme şi, cînd îi aduc eu aminte de măgăria servilismului de 
odinioară, el îmi dă, vezi Doamne, bibliografie: mă trimite să-i 
recitesc articolul obraznic din revista Cultura. Să vezi şi să nu 
crezi. 


3 octombrie 2010 

Categoria ţinţar (2) 

li reamintesc de asemeni că, în urma prestărilor de ser- 
vicii cu ciomagul, i s-a atribuit un premiu academic pentru 
publicistică, deși lovănel încă n-a catadicsit să publice nimic 
original între două coperţi. Răspunsul lui? Pentru a fi publicist, 
nu trebuie să publici cărți. (Să-l judece colegii lui, academicie- 
nii...) Şi că premiul nu era din partea Academiei Române, ci a 
Fundaţiei Naţionale pentru Ştiinţă şi Artă. 

Ce-i drept, Fundaţia respectivă “îşi desfășoară activitatea 
sub auspiciile Academiei Române”, fără a constitui însăşi insti- 
tuţia cu pricina. Păcatul meu era venial, întrucît am pus pe sea- 
ma întregii Academii — şi a distinșilor academicieni din comisia 
de jurizare — eroarea frapantă a răsplătirii unui ciomăgar. Asta 
scuza, oare, premierea pe bază de interes(e)? Dar Mihai lovănel 
nu așază faptele pe cîntar, pentru a stabili o ordine de priorităţi 
şi gravităţi. El nici nu-și propune așa ceva. Nu evaluarea co- 

rectă și transparentă îi stă în obiectiv, ci lansarea de fumigene 
superficiale, susținute prin vervă batjocoritoare. El insistă pe 
detaliile imperfecte, pentru distragerea atenţiei cititorilor de la 
esența problemelor aflate în dezbatere. Prin ce periferii rău-fa- 
mate ale intelectului și-o fi deprins vicleniile acest pardalian? 


4 octombrie 2010 

Categoria ţinţar (3) N 

Dar să revenim la subiectul nostru. Intrucît se vorbea des- 
pre tinerii scriitori carieriști, care şterg zelos compromisurile 
social-politice ale predecesorilor, în numele criticii “estetice”, îi 
propuneam lui Paul Cernat să-l adauge la listă și pe alde Mihai 
lovănel, în calitatea aceluia de editor dezodorizant al lui D.R. 
Popescu. Pe dată se iţește lovănel, din subsoluri, cu răspunsul: 
“nu eu l-am editat pe D.R. Popescu: eu doar i-am postfaţat un 
roman («E») considerat cvasiunanim ca fiind foarte bun. Aveţi 
altă părere? Foarte bine: presupun că în ‘89 aţi ieșit în stradă 
pentru libertate de opinie, nu pentru liste negre și epurări”. 

Într-adevăr aveam altă părere. Sub pretextul falacios al va- 
lorii estetice (“un roman considerat cvasiunanim ca fiind foarte 
bun”), tineretul condeier trudește pe brînci la re-băgarea cea- 
uşiştilor în literatură. În 2004, de fapt, dacă stăm să-i citim 
postfaţa căznită, Mihai lovănel avea alte... pisici de fugărit 
(d'autres chats à fouetter”). Problemele se puneau ceva mai răs- 
picat. “Trebuie precizate cîteva chestiuni minimale și, în opinia 
mea, de bun simţ. Nu le revendic vreo pretenţie de originali- 
tate. Prima este de ordin general: din criteriile de judecată a 
ficţiunii literare nu fac parte adevărurile extraliterare pe care ea 
le poate exprima. (Ce importanţă are pentru valoarea operei lui 
Dickens faptul că el prezintă în romanele lui o imagine dena- 
turată a capitalismului de secol XIX din Anglia? Nici una.) O 
a doua precizare priveşte decorul comunist. Datele lui specifice 
au determinat o specificitate marcată a literaturii scrise în tim- 
pul lui. Mesajul propriu-zis literar al cărților a fost dublat de un 
mesaj politic, pe linie sau în răspăr. Situaţia aceasta comportă 

nuanţe: au fost autori mari şi demni/curajoși; au fost autori 
mărunți literar[,] dar curajoși în plan politic; autori mari, dar 
laşi[,] sau nedemni[,] sau doar neutri; şi autori mici și pe li- 
nie. Astăzi, după ce specificitatea respectivă s-a dus spre locuri 
mai bune, rămînem cu cărţile autorilor mari, fie ei modele de 
moralitate sau nu. Prin literatura pe care a scris-o, Dumitru 
Radu Popescu ţine de prima categorie; cu observaţia că o dată 
cu trecerea timpului calificativul etic se va evapora, lăsînd să 
vorbească doar literatura. Şi bine va face.” 

Să închidem bucla aberaţiei ambulante, încercînd să pri- 
cepem ce vrea să transmită. În creierii acestui lovănel, D.R. 
Popescu ţine de categoria autorilor “mari și demni/curajoși”? 
Fostul preşedinte al U.S.R., întronizat de Ceaușescu în anii de- 
lirului dictatorial spre supunerea breslei, zeloasa cîrpă beletristă 
de la Congresul XIV al PCR, ar fi dintre cei mari, demni şi 


curajoşi?! Ptiu, drace! 


5 octombrie 2010 

Categoria ţinţar (4) 

Să remarcăm subtila manevră. Tineretul criticard proclamă 
la toate intersecțiile că jură doar pe estetic. Dar, la o adică, um- 
flă realităţile estetice în mod artificial, pentru a strecura pe sub 
masă bazaconia cu onoarea și demnitatea canaliilor ceaușiste. 

Nu cu mulți ani înainte de litaniile lovănelului la adresa 
DRP-ului, Monica Lovinescu remarcase însă o cu totul altă 
realitate. Observațiile ei merită reamintite in extenso: “Un 
«Cuvînw ce nu deschide o vocaţie şi nu anunţă o operă, ci în- 
chide parcă un destin și necinsteşte opera a fost rostit de D.R. 
Popescu la recenta conferinţă naţională a partidului. Ah, vor 
zice, poate, cei obişnuiţi cu vremurile, nu e decît atita? Astfel 
de discursuri de circumstanţă nici nu sunt luate în seamă, cine 
le citește? Recunoaștem că sunt greu de citit: cînd fiecare rînd 
dezminte realitatea trăită și suferită de tot omul, cînd incanta- 
ţia laudei își desfășoară volutele după ritualul limbii moarte, 
cînd sfidezi sistematic adevărul, cui să nu-i fie lehamite de ast- 

fel de ceremonii ale deriziunii pure? Şi totuşi, nu împărtășim 
părerea cvasiunanimă, o astfel de cuvîntare trebuie citită rînd 
după rînd, dezgust peste dezgust, mai ales de către scriitori, 
atunci cînd în numele lor pretinde a se exprima D.R. Popescu. 
/ «Cuvîntul» ni se pare mai grav ca oricind, acum. Deoarece 
D.R. Popescu cîntă înflăcărat binefacerile regimului tocmai 
la sfârșitul unui an cînd cuțitul ajuns la os i-a îndemnat pe 
muncitori şi pe studenţi să manifesteze pe străzi în mînie şi 
violenţă, iar ecoul acestei mînii, ca și al represiunii ce a urmat, 
a umplut paginile ziarelor și undele televiziunii și posturilor 
de radio străine, de nu mai deschizi un jurnal, un radio, un 
televizor fără a citi, auzi, vedea mărturii, comentarii, reporta- 
je, dezbateri asupra situaţiei de mizerie și încrîncenare în care 
actualii conducători din România (El şi Ea) au adus ţara. Or, 
tocmai Lui și Ei li se adresează D.R. Popescu, pentru a le expri- 
ma recunoştinţa fără de margini a unor scriitori pe care nu știu 
cum să-i împileze mai bine. Plecăciunea este atît de incredibilă, 
încît merită citată, după Scînteia din 16 decembrie 1987, cel 
puţin parţial. Acei scriitori care au aruncat ziarul fără a citi ce se 
afirmă în numele lor au totuși un fel de datorie minimală de a 
se pune la curent” (vezi Pragul. Unde scurte V, Ed. Humanitas, 
1995, p. 9-10). 

Îi recomand lui Mihai lovănel spre studiu individual, în 
continuare, amplele pasaje în care “marele” și “demnul” și “cu- 
rajosul” D.R. Popescu binecuvînta clarviziunea Cîrmaciului şi 
a genialei sale neveste. Tot în decembrie, dar cu vreo doi ani 
înainte de dezumflarea gogoașei. 

Acum, cînd lovănel își dă sarcastic cu presupusul dacă mi- 
am riscat viaţa cumva, în “89, pentru libertatea de opinie sau 
pentru listele negre de epurări, pot să i-o spun în obraz (pre- 
supunînd că are acest obiect în dotare). Nu, nu de-aia mi-am 
riscat viaţa, în decembrie ‘89, pentru a-l vedea, douăzeci de 
ani mai tîrziu, pe preșul lui Nea Pingea, în postura de vicepreș 
academician, lins de tînăra generaţie curbată în adulaţie. 

Cu un popor de clone după chipul şi asemănarea lui 

lovănel, Nicolae Ceaușescu — în carne și oase — şi-ar sărbători 
triumfal centenarul în 2018. 


6 octombrie 2010 

Prise de conscience 

În faţa coteţului, Grivei a exclamat surprins: “Aoleu! M-a 
mușcat un om!”. 


8 octombrie 2010 

Critica chioară e vorbăreaţă (1) 

Ce ușor e să-ţi cumperi loc de veci în revista lui Gheorghe 
Grigurcu! Îi împingi şefului un premiu literar de provincie 
mică, după care el te publică în Acolada sătmăreană cu orice 
delir pe trei cearșafuri, fără să se mai froaseze. Angela Furtună 
îşi continuă așadar aventurile inteligenţei, în nr. 7-8/iulie-au- 
gust 2010, prelungindu-și revelaţiile despre Monica Lovinescu 
şi Mircea Eliade. 

inta din vitrină par a fi eu, din moment ce furioasa su- 
ceveancă își reia caznele pomenindu-mă încă din prima frază. 
Dar, pe parcursul acrobaţiilor, devin străvezii obiectivele sale 
colaterale. Voi trece plutind cu indiferență peste micile ifose pe 
care le schiţează doamna bibliotecară: “prefer să aplic diagnosti- 
cul de blocaj tezelor lui L.A., decît verdictul de tendenţiozitate, 
care e lipsit de ieșire”. Am înţeles. Blocajul conferă acea des- 
chidere prolifică pe care, în schimb, tendenţiozitatea o refuză. 
De ce sînt oare obligat să stau de vorbă cu această forță vie a 
argumentaţiei inexorabile? 

Printre lecturile mele de vacanţă a figurat, de altminteri, 
şi nr. 8-9/august-septembrie 2010 al revistei Bucovina literară, 
unde redactorul-șef Constantin Arcu se miră, cu voce tare, în 
legătură cu evoluţiile realităţilor contemporane: “Nu știm cine 
l-a turnat pe Norman Manea, eu personal n-am avut onoarea 
de a-l cunoaște. Ştim însă că, dacă N.M. era turnat, păi era 
turnat exact la tăticul doamnei, colonelul EN., şeful Direcţiei 
a III-a de la Securitatea suceveană și alții eiusdem farinae, secu- 

rişti care s-au ocupat îndeaproape de scriitorii ce aveau legături 
cu Monica Lovinescu și cu Europa liberă! Nu cred că este corect 
să răspundă progenitura pentru păcatele părinţilor, însă n-ar 
strica să dea dovadă de puţin bun simț” (vezi articolul Baba 
bate doba, la p. 63 şi urm.). 

Situaţia îmi pare de-un caraghioslic strivitor, să vină acum 
furtunoasa fiică a securistului său tată și să-mi explice mie, pe 
degete, despre măreţia Monicăi Lovinescu. Îi aştept, cu oareca- 
re seninătate, și pe nepoţii de frate ai generalului Pleșiţă, care 
să-mi ţină cursuri intensive despre eroismul disidenţei lui Paul 
Goma. În România încă n-a murit nimeni din cauza cinismu- 
lui ridicol. 


9 octombrie 2010 

Critica chioară e vorbăreaţă (2) 

De fapt baba bate doba pe un subiect demult răsuflat: 
fost-a sau ba Mircea Eliade legionar la tinereţe? Fost-a sau ba 
Monica Lovinescu, la bătrîneţe, complice activă la blocarea dis- 
cuţiilor incomode despre savantul chicago-ist? Întrucît realita- 
tea faptelor e demult extra-evidentă — cu condiţia să nu fii de-o 
rea-credinţă patentă — mă limitez la a reaminti mai jos cîteva 
argumente. 

Însemnări din jurnalul unui contemporan: “Lungă discu- 
ție politică cu Mircea, la el acasă. Imposibil de rezumat. A fost 
liric, nebulos, plin de exclamaţii, interjecţii, apostrofe... Din 
toate astea nu aleg decît declaraţia lui — în sfârșit leală — că 
iubește Garda, speră în ea și așteaptă victoria ei. loan Vodă cel 
Cumplit, Mihai Viteazu, Ștefan cel Mare, Bălcescu, Eminescu, 
Hajdeu [sic! — L. A.] — cu toţii au fost la timpul lor gardişti. 
Mircea îi cita de-a valma... / Altminteri n-aş putea spune că 
n-a fost amuzant. După opinia lui, studenţii care l-au ciopîrțit 
cu cuţitele pe Traian Bratu, aseară la lași, nu sunt gardiști, ci 
ori... comuniști, ori național-ţărănişti. Textual. În ce-l privește 
pe Gogu Rădulescu (domnu Gogu, cum spune Mircea ironic), 
studentul liberal care a fost bătut cu frînghii ude la sediul gar- 

dist — foarte bine i s-a făcut. Așa li se cuvine trădătorilor. El 
— Mircea Eliade — nu s-ar fi mulţumit numai cu atita, ci i-ar 
fi scos şi ochii. Toţi cei care nu sunt gardiști, toţi cei care fac 
altă politică decît cea gardistă sunt trădători de neam și merită 
aceeaşi soartă. / S-ar putea să recitesc cîndva aceste rînduri şi să 
nu-mi vină a crede că ele rezumă cuvintele lui Mircea. De aceea 
e bine să spun încă o dată că n-am făcut decît să redau întocmai 
vorbele lui. Asta, ca nu cumva să le uit. Şi poate că într-o zi lu- 
crurile vor fi destul de liniștite — pentru ca să-i pot ceti această 
pagină lui Mircea și să-l văd roşind de rușine. / Să nu uit, de 
asemeni, explicaţia pentru care el aderă cu atita inimă la Gardă: 
/ - Eu totdeauna am crezut în primatul spiritual. / Nu e nici 
farsor, nici dement. Este numai naiv. Dar există naivităţi așa de 
catastrofale!” (Mihail Sebastian, Jurnal 1935-1944, Bucureşti, 
Ed. Humanitas, 1996, p. 115; însemnări de marţi, 2 martie 
1937). 

Reflecţii din corespondenţa unui contemporan: “Cioran e 
aici, exilat. Admite că a greșit, în tinereţe, mi-e greu să-l iert. 
A venit sau vine zilele astea Mircea Eliade: pentru el totul e 
pierdut de vreme ce «a învins comunismul». Ăsta e un mare 
vinovat. Dar și el, şi Cioran, și imbecilul de Noica, și grasul 
Vulcănescu, și atiţia alţii (Haig Acterian, M. Polihroniade) sunt 
victimele odiosului defunct Nae Ionescu. Dacă nu era Nae 
lonescu (sau dacă nu se certa cu regele) am fi avut, astăzi, o ge- 
neraţie de conducători valoroasă, între 35 și 40 de ani. Din ca- 
uza lui toţi au devenit reacționari. Al doilea vinovat este Eliade: 
la un moment dat era să adopte o poziţie de stînga. Sunt de 
atunci cincisprezece ani. Haig Acterian, Polihroniade fuseseră 
comuniști. Au murit din cauza prostiei și încăpăţinării. Eliade 
a antrenat și el o parte din «colegii de generaţie» și tot tineretul 
intelectual. Nae Ionescu, Mircea Eliade au fost îngrozitor de 
ascultați. Ce era dacă ăștia erau maeştri buni” (Eugen Ionescu 
în scrisoarea din 19 septembrie 1945 către Tudor Vianu). 

10 octombrie 2010 

Critica chioară e vorbăreaţă (3) 

Evaluări ale unui cercetător avizat: “Cum anume se putea 
concilia revoluţia creștină cu o mișcare politică, cea a legiona- 
rilor, care predica și practica asasinatul politic ca mijloc curent 
de dispută cu adversarii nu se întreba Eliade. Şi doar, de la 
începuturi, mișcarea legionară a practicat asasinatul ca mijloc 
de luptă politică (vezi cazul Manciu din 1924, asasinat chiar de 
C.Z. Codreanu, în 1933 legionarii îl asasinaseră pe I.G. Duca, 
în 1936 pe Mihai Stelescu, iar la Congresul studenţesc legionar 
de la Tîrgu Mureș, din aprilie 1936, se alcătuiseră, oficial, liste 
negre cuprinzînd oameni politici adversari ai Gărzii de Fier, 
care trebuiau asasinați, iar echipierii juraseră că-şi vor îndeplini 
misiunea asumată). Eliade ignora aceste fapte care demonstrau, 
totuși, că această revoluţie politică nu poate fi și cu adevărat 
creştină, deși legionarii predicau spiritul creștin ca fundament 
al omului nou, creat de legionarism. Dar, încă o dată, cum 
se poate concilia, în epoca modernă, Evanghelia creștină cu 
glonţul asasin?” (Z. Ornea, Anii treizeci. Extrema dreaptă româ- 
nească, Bucureşti, Editura Fundaţiei Culturale Române, 1995, 
p. 204). “De altfel, sunt probe că Eliade a îndeplinit, din par- 
tea mișcării legionare, în această campanie electorală, anumite 
funcțiuni de ordin propagandistic în provincie. Ar fi fost unul 
dintre cei ce s-au ocupat, din partea Centrului, de propaganda 
electorală din judeţul Prahova. (...) Frisoanele noii convingeri, 
legionare, nu l-au părăsit o dată cu alegerile din decembrie 
1937” (ibid., p. 206, 207). 

Aprecieri din partea unui studios informat: “Orientarea 
fundamental antisemită a Gărzii de Fier îi obligă sau îi stimu- 
lează pe intelectualii afiliaţi ei sau simpatizanți să adopte limba- 
jul antisemitismului radical sau cel puţin să afirme adeziunea la 
programul antisemit al Gărzii. Nichifor Crainic, Nae Ionescu 
şi discipolii lor vor produce o ideologie neo-antisemită, avînd, 
unii dintre ei, contribuţii originale la redefinirea «problemei 
evreieşti» în noul ei spirit” (Leon Volovici, Ideologia nationa- 

listă şi “problema evreiască”, Bucureşti, Ed. Humanitas, 1995, 
p. 94). “Explorarea iraţionalului, a subconștientului, toate va- 
lorile culturale şi estetice legate de mit sînt opuse programa- 
tic raţiunii, adevărului, spiritului critic și sînt transpuse într-o 
ideologie de dreapta, într-o expresie politică explicit sau voalat 
pro-legionară. Tot ce ţine de valorile spiritualului este consi- 
derat de dreapta, susține Nae Ionescu și, după el, Constantin 
Noica («...voi fi la dreapta, la dreapta spirituală a colectivităţii 
românești»). Aceeași opinie e împărtășită de Mircea Eliade. / 
«Trădarea intelectualilor» despre care s-a vorbit în legătură cu 
reprezentanţii «noii spiritualităţi», are în vedere nu numai an- 
gajarea politică într-o mișcare esențialmente opusă libertăţii de 
gîndire, deci anti-intelectuală, ci și pervertirea unor valori es- 
tetice și filosofice în «bunuri» și argumente politice. Nu numai 
angajamentul e semnul «trădării», ci înlocuirea gîndirii prin 
angajament, a criteriului adevărului, prin mit, «confiscat» şi 
pus în slujba misticului şi politicului, abandonarea intelectului 


şi elogiul barbariei” (ibid., p. 96). 


11 octombrie 2010 

Critica chioară e vorbăreaţă (4) 

De ce atitea citate, din autori diferiţi, contemporani cu 
Eliade care mărturisesc ce-au trăit, ori studioși care detaliază 
ce-au citit? Pentru ca lansatoarea de fumigene din mensualul 
lui Grigurcu să nu-mi mai reproșeze mie că autorul lui Maitreyi 
a practicat, la vremea lui, politici extremiste, pe bază de com- 
pulsie-obsesie. În viziunea Angelei Furtună, de vină nu e le- 
gionarul fanatic din interbelic, complice activ al unei mișcări 
teroriste, ci scriitorul care studiază azi realitățile de-atunci și 
nu-și ţine, naibii, gura. O asemenea judecată nu-i deloc sur- 
prinzătoare la cineva care-și dă doctoratul (la propriu!) din gîn- 
direa Monicăi Lovinescu. 

Pe aceeaşi pantă a coafării insistente, critica chioară îl des- 
coperă pe Moshe Idel. Prin bucătărioara ei suceveană, unde 
amestecă otrăvuri tari, neo-doctoranda va fi ţopăit de bucurie 

văzînd asemenea pleașcă: un evreu să-l tămi.ieze pe extremistul 
Eliade! Şi unde? În volumul de dialoguri dintre Sorin Antohi şi 
Moshe Idel, Ceea ce ne uneste (Ed. Polirom, 2006). 

Ceea ce ne uimește, însă, pe noi, este că Idel a găsit lu- 
cruri de povestit cu Antohi. Nu e clar cu care anume dintre ei. 
Cu informatorul securist, care-și turna voluptuos prietenii? Cu 
îndrumătorul doctoral ce nu dispunea, el însuși, de doctorat? 
Cu profesorul universitar care își uzurpase poziţia academică? 
Faptul că evreul Idel s-a așezat la un taifas mic, în care să-l spele 
de păcate, în faţa unui escroc (contemporan), pe un legionar 
(interbelic), ţine de farmecul indelebil al realităţilor noastre 
oriental-balcanice. În fond — de ce nu? Dacă s-a găsit un ungur 
(Iuliu Furo) în coasta lui Corneliu Vadim Tudor la conducerea 
partidului România Mare, de ce să nu admirăm şi-un evreu 
care ne dă povaţa cea înţeleaptă: “nu poţi aborda «afacerea 
Eliade» ca și cum totul ar fi început în 1937 într-o secundă şi 
s-ar rezuma la România. Trebuie mereu văzut ce se întîmplă în 
jur, trebuie urmărită toată viaţa intelectuală europeană”. 

Exact așa mă gîndeam și eu: trebuie mereu văzut ce se înt- 
împlă în jur. Ca unul care figurez de ceva vreme în caseta redac- 
ţională a unui săptămiînal israelian de limbă română, mă gîn- 
desc că n-ar fi rău să pun o mică întrebare la Tel Aviv: știe oare 
lumea de-acolo cu cine și despre ce anume stă la taifas Moshe 
Idel?! Cît despre Angela Furtună, o las în plata... comisiei de 
doctorat și a sucevenilor ei, care au început deja să-i scrie scurta 


biografie. 


12 octombrie 2010 

Altă minciunică de la Paulică (1) 

Atunci cînd Paul Goma și-a publicat primele trei volume 
de jurnal la Editura Nemira (cu prefața mea), a circulat o vre- 
me, prin mediul literar, butada lui Virgil lerunca: din conver- 
saţiile telefonice pe care le transcrie romancierul în jurnalul 
său, adevărată este doar exclamaţia “Alo”. Ce să răspunzi la 
chestia asta? În ce mă priveşte, puteam garanta pentru puţinele 

adnotări referitoare la mine însumi şi care, pe vremea aceea, în 
1997, erau absolut obiective. 

Au mai trecut cîţiva ani peste toată lumea. Goma a pre- 
ferat să se dea în stambă cu antisemitismul cel mai deșănţat 
şi să practice comerţ de idei pe internet cu lon Coja. Să-i fie 
de bine pe la obraz! Noroc că Vadim era ocupat cu chestiuni 
importante prin Tricolorul. Dar a fost valabilă și bifarea unei 
premieri cvasi-simultane cu Adrian Păunescu, pe la Academia 
din Chişinău. Maţul gros al ceaușismului rezidual a fuzionat pe 
neobservate cu vocaliza lebedei disidente. 

În pană de argumente, după etalarea minunăţiilor sale prin 
galantar (Antonescu a fost băiat-gigel cu cojones, evreii minori- 
tari i-au provocat pe bicţii români majoritari, încît aceștia s-au 
apucat să-i extermine spre a se proteja etc.), Goma s-a gîn- 
dit să-i dea în judecată pe cei care nu-i împărtășesc elanurile. 
Caligula își propunea odinioară să-și declare calul senator — el 
fiind împărat se pare că figura i-a cam reușit. Paul Goma s-a 
chibzuit să obţină în instanţă decizia că numai el are dreptate, 
atunci cînd scrie o carte aberantă, iar toţi cei care nu-l iubesc 
sînt jegoși, buboși și cu platfus. Cum Goma încă n-a fost pro- 
clamat împărat, primul proces l-a cam pierdut. 


13 octombrie 2010 

Altă minciunică de la Paulică (2) 

Dar nu contează, Jean boxează. În jurnalul expus cu rîvnă 
pe internet, gigantul din Belleville ridică noi și noi perdele de 
fum. Astfel, în data de vineri, 24 septembrie 2010, pe lîngă 
amplele decupaje din ziarele momentului sau mesajele pătima- 
şe de la rude și prieteni, concentrate în jurul ideii: Sînzezi geni- 
al, maestre!, îşi face drum şi vestea după care Consiliul Naţional 
pentru Studierea Arhivelor Securităţii (CNSAS) solicită la 
Curtea de Apel București constatarea calităţilor de “lucrător și 
colaborator al Securităţii în cazul avocatului Gheorghe Mușat”. 

În mod întimplător, casa de avocatură Muşat a preluat sar- 
cina de a-i reprezenta în faţa instanţei pe unii dintre intelectu- 

alii agresaţi juridic de Paul Goma. lată oportunitatea de aur ca 
romancierul să se năpustească direct spre concluzii. “Ăsta: el, 
cu scutu-i de «avocat» MAI i-a apărat pe (...), pe (...), pe (...), 
pe Laszlo, pe (...), pe (...), pe (...), pe (i) pe (e) pe (aa) 
şi pe (...) şi pe (...) şi pe (...) — chiar și pe (...)”. Iar ceva mai 
încolo: “Astfel se explică înfringerea mea — totală, fără drept de 
apel în procesul intentat calomniatorilor (...). Abia acum îmi 
explic siguranţa cu care alde (...), Laszlo, (...), (...) îmi făceau 
«atmosferă» înainte de proces, nu doar asigurîndu-mă că voi 
pierde, dar obrăznicindu-se, recrutaseră şi «martori» ca numi- 
tul (...), luîndu-mă peste picior (...). Nu venea (sentimentul 
victoriei Binelui asupra Răului de mine) doar din faptul că 
ştiau: oricum, tot ei cîștigă, dar, sunt apăraţi (!) de un impor- 
tant securist: Gheorghe Mușat, contraspionul lui pește! (...) / 
Pot eu lupta cu un astfel de monstru, caracatiţoid, hienicefal? 
Fireşte, nu”. Iar lamentaţiile autovictimizante, precum și în- 
demnurile heirupiste din categoria “Să nu uiţi, Darie!” se înşiră 
în continuare, spre adormirea naivilor care mai dau crezare. 

Foarte sincer nu cunosc, în acest moment, detalii despre 
avocatul Gheorghe Mușat şi eventualul său dosar de la Curtea 
de Apel București. Mă uimește, oricum, dexteritatea cu care 
Paul Goma, el, își trage deja concluziile și îi mitraliază dezin- 
volt pe toţi vecinii, concitadinii și afinii acuzatului, chiar înain- 
te ca instanţa să-și formuleze sentinţa pe speța individuală. lată 
o bravă inimă justiţiară. Aș avea totuși următoarele remarci de 
făcut. 


14 octombrie 2010 

Altă minciunică de la Paulică (3) 

1) Paul Goma n-a pierdut “fără drept de apel” procesul 
aberant pe care l-a intentat în scopuri autopublicitare. Ca 
dovadă, tocmai în aceste zile i se judecă apelul la Tribunalul 
București. 

2) Subsemnatul Laszlo Alexandru nu sînt reprezentat 
la proces prin avocat (deci nici de casa Mușat). Am depus 

Întîmpinare în nume personal, atît la Judecătoria Sectorului 1 
Bucureşti, cît și la Tribunalul București, Secţia Civilă. Mi-era 
foarte limpede, încă de-acum patru ani, că Paul Goma luptă la 
greu să-și transforme lamentaţiile antisemite într-o deșănţată 
campanie de imagine proprie. Așa că, spre a mă apăra, mi-am 
făcut şi eu publice reacțiile în instanţă — vezi Tribuna (Cluj), 
nr. 91/16-30 iunie 2006, p. 10-11; nr. 92/1-15 iulie 2006, p. 
10-12; vezi Tribuna (Cluj), nr. 189/16-31 iulie 2010, p. 10, 
24; vezi E-Leonardo, nr. 9/2006 şi nr. 16/2010. Cititorul poa- 
te constata personal, cu mare ușurință, dacă lucrurile stau așa 
cum îl dezinformează Goma pe internet (privind reprezentarea 
mea de către avocatul Mușat), sau așa cum afirm eu cu docu- 
mente în fața instanţei. 

3) Subsemnatul Laszlo Alexandru nu am invocat, în apă- 
rarea mea, nici un “martor” — după cum susține Paul Goma în 
jurnalul său sprinţar. Însă am depus spre analiza judecătorilor 
o serie de înscrisuri, conținînd nenumărate citate cu gîndirea 
nemuritor-antisemită a reclamantului. Dacă se vor fi perindat 
pe la bară și niscaiva personaje care să-și dea cu părerea (alde 
Valerian Stan sau Mircea Stănescu), acestea au fost chemate 
tocmai de cel care se consideră deranjat de prezenţa martorilor. 
E de tot hazul — şi de cînd lumea — să-i reproșezi celuilalt ceea 
ce tu însuți faci. 

4) Subsemnatul Laszlo Alexandru n-am făcut nici un fel 
de “atmosferă” înainte de proces, avînd în vedere că nu eu l-am 
dorit. În schimb am răspuns detaliat la publicaţia unei oarecare 
Aurora Mihacea, aderentă servilă de-a reclamantului, care în- 
cerca prin textele sale difuzate în România şi Franţa (pe româ- 
neşte și pe franţuzeşte) să influenţeze decizia judecătorilor, toc- 
mai în preajma pronunțării sentinţei — vezi finalul intervenţiei 
mele “Ce minte, ce minte...!”, în Tribuna (Cluj), nr. 119/16-31 
august 2007, p. 10-11 şi în E-Leonardo, nr. 12/2007. E de tot 
hazul — și de cînd lumea — să-i reproșezi celuilalt ceea ce tu 
însuţi faci prin interpuși. 

Din Paul Goma a rămas doar umbra celui care, odinioară, 

lupta împotriva lui Ceaușescu și a securiștilor. O umbră tot 
mai transparentă. 


15 octombrie 2010 

Vuolsi cosi... 

Văzînd că risc să fiu depășit tehnic de tînăra generaţie, mi- 
am deschis acum cîteva luni o pagină personală pe Facebook. 
Cînd am făcut pasul cu pricina, nu prea ştiam ce implică. Dar 
acum Începe să mi se limpezească. Primesc aproape zilnic cîte- 
va aşa-numite “solicitări de prietenie” (ceea ce, ca să fiu sincer, 
pentru un solitar încăpăţinat ca mine e foarte flatant). Elevii 
mei de-acum cincisprezece, sau zece, sau opt, sau trei ani, odi- 
nioară prezenţe dintre cele mai apropiate, îmi scriu din cele mai 
neașteptate colţuri ale globului: S.U.A., Italia, Franţa, Grecia. 
E o luptă împotriva spaţiului și a timpului, care se poartă cu 
ajutorul tehnicii. 

În afara evocării nostalgice a vremurilor cînd erau la liceu, 
unii îmi mulţumesc pentru limba italiană învățată de la mine, 
sau pentru descifrarea, în clasă, a versurilor lui Dante. O fostă 
premiantă reia, impecabil ortografic, din pasajele dantești mai 
încîlcite, unul pe care mi-l readuce în atenţie: “Vuolsi così colà 
dove si puote ciò che si vuole, e più non domandare” (Aşa se vrea 
acolo unde se poate ceea ce se vrea și mai multe nu-ntreba). 

Este nu doar un mirabil joc de cuvinte, realizat de poe- 
tul medieval la nivelul exprimării. Versul are și valoarea unui 
mic refren incantatoriu. Virgiliu îl călăuzește pe Dante prin 
Infern și, în trei rînduri, atunci cînd obstacolul întîmpinat e 
atît de oribil sau enorm, încît pare de netrecut, îndrumătorul 
face un pas înainte şi aruncă în obrazul monștrilor această for- 
mulă magică. Înţelesul cuvintelor este că însuși Dumnezeu a 
hotărît ca Dante să viziteze Infernul (“Aşa se vrea”), iar voința 
lui Dumnezeu se transformă instantaneu în faptă (“acolo unde 
se poate ceea ce se vrea”), așa că tu, biată pocitanie, nu-ţi mai 
arăta vremelnica autoritate, ci dă-te la o parte din calea noastră 
(“şi mai multe nu-ntreba”). Asemeni unui “Sesam deschide- 


231 


te!”, piedicile se prăbușesc la auzul vorbelor vrăjite, iar cei doi 
îşi continuă drumul nestingheriţi. 

Pasajul nu e dintre cele des invocate, din Divina Comedie. 
Altele au făcut o carieră mai răsunătoare, devenind de-a drep- 

P 
tul proverbiale (“Nel mezzo del cammin di nostra vita”, sau 
“Lasciate ogni speranza, voi chentrate”). Dar să-l văd reamintit, 
după zece ani, din partea unui fost discipol, recunosc că mi-a 
făcut o anumită impresie. Precum și contextul unde toate aces- 
2 

tea s-au produs. Gîndirea medievală a fost o clipă reînviată pe 
Facebook... 

PS. Mă gîndesc că există în pasajul dantesc şi-un alt sens, 

J 3. 

general uman, care ne poate îmbogăţi. Dacă Dumnezeu vrea, 
putem învinge obstacolele spre a merge mai departe și nu tre- 
buie să ne facem griji. 


16 octombrie 2010 

Un caz de obraz. Gros. (1) 

Am intrat azi într-o librărie din centrul Clujului să văd ce 
mai e nou pe rafturi. Mi-a căzut sub priviri volumul lui Paul 
Goma, Scriswri I (1971-1989), apărut recent la Ed. Curtea 
Veche. Ştiam că autorul publicase deja Scrisuri (1972-1998), 
la Ed. Nemira, în anul 1999, o carte mare și lată, de peste 600 
pagini, reunind publicistica sa polemică. Aceasta de-acum avea 
tot cam pe-atitea. Mi-am zis c-o fi ediţia a doua, cu ușoare 
modificări. Am căutat la cuprins și am observat surprins că, în 
realitate, aici se află mare parte din corespondenţa militantă a 
lui Paul Goma, publicată deja în Scrisori întredeschise. Singur 
împotriva lor, Biblioteca Revistei Familia, Oradea, 1995, edi- 
ţie îngrijită de Laszlo Alexandru. Acuma, sigur, dacă un autor 
decide în 2010 să-și recupereze cartea apărută în 1995 și s-o 
relanseze sub titlul alteia, din 1999, e dreptul lui cel mai sfint 
să-și ia publicul la mişto. Dar probabil că, dacă mi-aş cumpăra 
dintr-o librărie Frații Jderi şi aş vedea, pe parcursul lecturii, 
că între coperţi mi s-a băgat Neamul Șoimăreştilor, aş rămîne 
perplex. 

În timp ce răsfoiam noua apariţie, mi-am amintit de mi- 
cile detalii dezbătute cu Goma, acum 15 ani, în legătură cu 
problemele specifice ale editării. De pildă existau cîteva epis- 
tole doar în franceză, una doar în engleză — cum să procedăm? 
Rămîneau așa? Sau trebuiau dublate de eventuala mea tradu- 
cere (întrucît originalul românesc se pierduse)? Autor şi editor 
am optat, pe-atunci, pentru această din urmă soluţie. Mi-am 
zis să văd ce variantă a adoptat editorul de-acum. Deschid la 
scrisoarea către președintele Ronald Reagan, care aici nu mai 
apare în engleză, ci doar în română. Stupoare. Nota de subsol 
anunţă: traducere de Laszlo Alexandru. Sar la scrisoarea către 
Danielle Mitterrand — aceeași situaţie: a dispărut “originalul” 
francez, iar versiunea română e în traducerea mea. La fel şi 
epistola către Michel Morcrette. 

Nu e prima dată cînd aflu abia într-o librărie, răsfoind car- 
tea în faţa raftului, că rodul muncii mele de traducător a fost 
pus la dispoziţia publicului, fără ca eu să fi fost măcar anunţat. 
(Mi s-a-ntîmplat deja cu romanul A; toată viața înainte, de 
Romain Gary.) Dar e cu siguranţă o premieră absolută să con- 
stat că autorul care, pe de-o parte, mă porcăiește cu redutabilă 
energie, inventînd pe bandă rulantă cele mai strașnice nemer- 
nicii pe care le-aş fi comis, îmi exploatează pe de altă parte, în 
mod tacit și interesat, activitatea intelectuală de odinioară. Ăsta 
e şarmul inconfundabil al lui Paul Goma. Îi pare foarte nor- 
mal să mă tîrască prin tribunale, pentru că i-am semnalat — cu 
ample citate — că a devenit de-un antisemitism dezgustător. În 
schimb dacă l-aș chema și eu în faţa judecătorului, pentru că a 
şparlit traducerea mea și a vîrît-o în cartea lui, fără să-mi cea- 
ră acordul, s-ar lamenta probabil că iar e persecutat de oculta 
evreiască internaţională... 


17 octombrie 2010 

Un caz de obraz. Gros. (2) 

Mai era ceva lume prin librărie, mă dureau picioarele și n- 
aveam unde mă așeza, era zăduf, așa că n-am stat să puric în de- 

taliu cartea. Mi-am azvirlit în treacăt privirile asupra paginilor 
“în traducerea” mea. Îmi sunau ciudat. Nu le-am recunoscut. 
Mi-am zis să verific totuși, înainte de-a trage concluzii pripite. 

Mesajul lui Paul Goma către Danielle Mitterrand, în ver- 
siunea mea din 1995, debuta astfel: “Doamnă, / Mă adresez 
dumneavoastră, apărătoare de frunte a drepturilor omului 
în America Latină...” (p. 177). În recenta apariţie — de care 
nu știam și pe care n-am autorizat-o —, epistola începe astfel: 
“Madame, / Mă adresez dumneavoastră...” etc. Tot prin anii 
aceia tradusesem, ce-i drept, și romanul lui R. Gary, a cărui 
protagonistă era Madam Roza, o bătrină fostă prostituată 
care îi creștea, cu multe sacrificii, pe plozii abandonaţi de tîr- 
fe. Acolo n-am avut nici o reţinere și am tradus franţuzescul 
“Madame” prin românescul “Madam”. Dar cu siguranță nu 
mi-aş fi permis niciodată aşa ceva, în debutul unei scrisori ofi- 
ciale, adresate soţiei Preşedintelui Franţei! 

Epistola către Ronald Reagan începea astfel: “Dear Mr. 
President, / As a person who has benefited from the existence of 
Radio Free Europe... ”. Eu am zis așa: “Stimate Domnule 
Preşedinte, / Ca o persoană care a beneficiat de existenţa pos- 
tului de radio Furopa liberă...” (p. 170). Citesc în ediţia re- 
centă: “Ca cineva care...”. Vreau să-mi asigur cititorii că n-aş 
fi îndrăznit, ca traducător, încă din prima frază a unui mesaj 
solemn, să-l trimit pe Președintele S.U.A. să se... cace. 

N-am mers cu lectura mai departe. Bănuiesc că prea-inte- 
ligentul editor al prea-cinstitului autor a băgat și alte multe ca- 
cofonii, imbecilităţi ori stîngăcii stilistice, că doar ele nu mer- 
geau în contul lor, ci al fraierului de traducător, indicat limpe- 
de la subsol. Le-aș fi mulţumit, dacă s-ar fi abținut complet. 

Prin urmare vreau să declar aici limpede. Cu recenta ediţie 
a lui Paul Goma nu am nici în clin, nici în mînecă. Tot mai 
frapanta derivă profesională a scriitorului mă înduioșează — iar 
cea morală mă oripilează. 

18 octombrie 2010 

La moartea unui concept 

Recenta vizită a Hertei Müller în România, declaraţiile 
sale tăioase și întîlnirea cu cititorii de la Ateneul Român au 
avut darul de-a readuce în discuţie o idee delicată, cu totul 
specifică plaiurilor mioritice: rezistenţa prin cultură. Gabriel 
Liiceanu ar fi apărat-o, dar premianta Nobel i-a retezat-o. 
Nicolae Manolescu a cam zigzagat-o, cum îi stă-n fire de-o vre- 
me: a lăudat-o pe scriitoare în România literară, dar i-a înjurat 
ideile prin Adevărul. Eternul dilematic Andrei Pleșu, în tandră 
coabitare cu toate fronturile, a înnădit și el un articol unde, 
în prima jumătate, se disociază (“un scriitor care a scris cărți 
bune... nu poate afirma, orgolios, că ar fi «rezistat» prin scris”), 
iar în a doua jumătate se asociază (“Da, am rezistat prin samiz- 
datul prieteniei, al celor şapte ani de-acasă, al comeseniei și 
convivialităţii”). Cine vrea să priceapă, aleagă ce-i place! Andrei 
Pleșu, el, şi-a făcut datoria de-a se da cu rolele prin altă idee 
incomodă. 

Pe acest fundal de zbateri și clarificări, îşi face apariţia aca- 
demicianul Dan Berindei, care se-ntreabă direct și ne răspunde 
viguros: “A existat sau nu rezistenţa prin cultură? Categoric, a 
existat şi fără existenţa ei cultura acestei naţiuni ar fi pierit”. 
Bun, asta am înţeles-o. Şi cum s-a manifestat ea? Care i-au fost 
reprezentanţii? Păi, iaca, de-o pildă, Adrian Păunescu a stîrnit 
ample ecouri cu Nedreapta gramatică. Au fost apoi “filmele is- 
torice ale lui Sergiu Nicolaescu, care au transmis către sute de 
mii de români realităţi care fuseseră ocultate timp de aproape 
două decenii”. Ba chiar însuși opinionistul, “în revista Studii 
am publicat un articol, cu 53 de ani în urmă, în care susțineam 
că liberalii radicali — în frunte cu C.A. Rosetti și I.C. Brătianu 
— erau partizani ai eliberării clăcașilor și ai împroprietăririi lor, 
ceea ce era adevărat, dar și opus liniei impuse de Mihai Roller”. 
Ca urmare a acestei formidabile îndrăzneli, Dan Berindei a fost 
“supus atunci criticilor Scânteii şi ale Luptei de clasă şi chiar 
într-un editorial al revistei în care publicasem articolul”. 

Acad. Dan Berindei, pe vremea comunismului, a avut într- 
adevăr o prestație zbuciumată. Cu o mînă a rezistat prin cul- 
tură, împingîndu-i pe clăcași la înaintare. Iar cu mîna cealaltă 
a scris numeroase note informative la Securitate, sub numele 
conspirativ “Băleanu”, și l-a turnat pe propriul său fiu, plecat 
în Occident. Acum îi redescoperă şi-i promovează, în coasta sa, 
pe ceilalți doi mari rezistenți anticomuniști, Adrian Păunescu 
(artizanul spectacolelor ceaușiste omagiale, pe stadioane) și 
Sergiu Nicolaescu (făurarul mitologiei naţionaliste comuniste, 
pe marile ecrane). 

Dacă admiraţia pentru rezistenţa prin cultură îi poate re- 
grupa, sub aceeași paraploaie ruginită, pe Nicolae Manolescu, 
Gabriel Liiceanu, Andrei Pleșu, Dan Berindei, Adrian Păunescu 
şi Sergiu Nicolaescu, înseamnă că, la urma urmelor, conceptul 
a devenit deja atît de lax, încît a dobîndit valori de laxativ. 


22 octombrie 2010 

Doctore, vindecă-te! 

Dacă, prin absurd, Corneliu Zelea Codreanu s-ar fi apu- 
cat de pictură — făcîndu-și oleacă de timp între două proiecte 
de asasinare a adversarilor politici din interbelic —, mai mult 
ca sigur că s-ar găsi azi niscaiva scriitori patrihoţi care să-l vire 
în evoluţia unui curent estetic, care de la Picasso..., avînd în 
vedere că şi Rubens..., întrucît tehnica poantilistă..., dar mai 
ales tuşele viguroase... etc. Din păcate pentru toată lumea, se 
pare că Zelea n-a prea pictat (decît cu sînge). 

Eh, nu contează. Noroc că avem un doctor bolnav de anti- 
semitismul cel mai feroce. Nicolae Paulescu a înfiinţat, alături 
de A.C. Cuza, în 1922, “primul partid din Europa care a adop- 
tat zvastica drept simbolul său oficial. Un an mai tîrziu cei doi 
au pus bazele Ligii Apărării Naţionale Creștine și au păstrat 
zvastica neagră în mijlocul tricolorului românesc ca însemn al 
noului partid”. Un cercetător de azi, prof. Peter Manu, subli- 
niază limpede că “Paulescu a fost vicepreședintele Ligii și şeful 
filialei Ilfov, la a cărei inaugurare declara: «România Mare e ca 

un fruct splendid de o frumuseţe uimitoare. Dar ea poartă în 
sînul ei un parazit de curînd pripăşit care-i suge toată vlaga. 
Acest vierme neadormit e Jidanul, care îi otrăveşte fiii în cîr- 
ciumi nenumărate, care îi răpește fecioarele și le face să devină 
sterpe, care prin tot felul de speculaţii fură pîinea de la gura 
bieţilor Români» (Apărarea Naţională, nr. 2 din 22 noiembrie 
1925, p. 3)”. Savantul Paulescu, după cum arată același co- 
mentator, a propagat “un discurs antisemit de o josnicie și vi- 
rulență neegalată, înainte şi după el, de nici unul din cei ce au 
aruncat acest fel de gunoaie în spaţiul public român”. 

Ce noroc că filologul Răzvan Codrescu (frămîntat anterior 
de Spiritul dreptei, artizan al revistei extremiste Puncte cardinale 
etc.) şi popa Galeriu scot în 2009 taman o crestomaţie de texte 
ale medicului Nicolae Paulescu! Să vezi și să nu crezi pe-unde 
se piteau admiratorii medicinei românești! Şi ce baftă pe spiri- 
tul public că un gazetar cultural agramat, de calibrul lui Sorin 
Lavric (encomios nu demult cu adeziunile legionare ale lui C. 
Noica), delirează mai recent prin România literară în legătură 
cu “hormonul secretat de pancreas”. 

Am și eu o mică întrebare către filologii, popii și gazeta- 
rii contemporani, care ne-mpletesc o barbă cît o zi de post, 
agitindu-se conotativ pe marginea efectelor curative ale peni- 
cilinei. Acest Paulescu n-are cumva și niscaiva tablouri picta- 
te? Fiindcă atunci, nu-i așa, dacă ne gîndim că Picasso..., în- 
trucît și Rubens..., care în tehnica sa poantilistă..., cu tușele 
viguroase... 


23 octombrie 2010 

Meandrele memoriei (1) 

Am citit cu mare tulburare povestea lui Marius Oprea 
(Observator cultural, nr. 532liulie 2010), privind expediţia 
sa cu caracter etic-istoric în satul Răchițele, pentru dezgropa- 
rea osemintelor partizanului anticomunist Teodor Șușman. 
Eroul se pare că fusese ucis mișelește, în anii '50, cînd trupele 
Securităţii se concentrau pe... vinătoarea de vulpi. “Cînd l-am 

găsit în acea rîpă, în marginea satului Răchițele, pe coasta care 
urcă spre dealul unde se află biserica, mortul zăcea cu faţa în 
jos şi cu capul sprijinit pe peretele unei gropi prea strimte și 
puţin adinci. Avea cinci gloanţe în trup și un altul în cap şi 
un bolovan mare şi greu așezat pe spate, ca şi cum ar fi trebuit 
să nu se mai ridice niciodată de acolo.” Țăran harnic, înstărit, 
fost primar şi demnitate locală, Șușman se luptase aprig pentru 
interesele consătenilor săi, ajungînd chiar în audienţă la rege, 
pentru recuperarea unei păduri din ţinut. Şi-a izbutit! 

Cu atît mai apăsătoare se dovedeşte ingratitudinea oame- 
nilor din Răchițele, care azi îi refuză lui Marius Oprea orice 
sprijin pentru dezgroparea efectivă a eroului și reabilitarea sa 
morală. “În ripa unde l-am căutat pe Teodor Şuşman, am pri- 
mit din prima zi o vizită: preotul Teodor Boc, vărul primar al 
premierului Emil Boc. Încă din drumul spre Răchițele, m-a ți- 
nut o jumătate de oră la telefon, încercînd să îmi explice că fac 
o mare greşeală, că fac dintr-un bandit un erou. l-am spus că 
eu îmi fac datoria faţă de urmașii mortului, care m-au solicitat 
să le redau osemintele bunicului lor. Nu s-a sfiit să-mi spună 
că aprinde lumînări în altar şi ne blestemă pe toţi, pentru că 
ne umplem mîinile cu sînge. Ajunși la Răchițele, am bătut la 
multe porţi închise. Ne-au trebuit două ore ca să facem rost de 
un hîrleț: popa Boc fusese din casă în casă și i-a ameninţat cu 
afurisenia pe toţi cei care vor încerca să ne ajute.” Un gest încă 
mai şocant vine din partea altui localnic: “De îndată ce oasele 
au ieșit la iveală, a apărut în rîpă un individ pletos și cu părul 
răvășit, vociferînd, blestemîndu-ne și el. S-a apropiat de groa- 
pă şi a scuipat peste mort. Îl cheamă Teofil Răchiţeanu și este 
poet, membru al Uniunii Scriitorilor, «om al satului»”. 

Însă Marius Oprea îşi face mai departe datoria, cu toate 
obstacolele ridicate de lunga perioadă scursă de la crima mige- 
lească, de locuitorii ostili de azi, din satul Răchițele, de politi- 
ca naţională defavorabilă: “Teofil Purcel sau Răchiţeanu, dacă 
vreți, cel ce a scuipat pe osemintele lui Șușman, a fost profeso- 
rul de istorie și mentorul actualului prim-ministru Emil Boc. 

În luna februarie a acestui an, printr-o Ordonanţă de urgență, 
prim-ministrul Emil Boc a interzis ca Institutul de Investigare 
a Comunismului să se mai ocupe de descoperirea celor uciși 
de Securitate și a schimbat conducerea Institutului, care acum 
se ocupă de «cercetare fundamentală» sub conducerea polito- 
logului Vladimir Tismăneanu. Dar eu, ca arheolog, împreună 
cu colegii mei, continuăm, la sesizarea familiilor, să-i găsim pe 
morţii uciși de Securitate şi ascunși pe cîmpuri, prin rîpe, pă- 
duri și munţi. Cum l-am găsit și pe Șușman, supranumit, odi- 
nioară, «Tatăl moţilor”. 


24 octombrie 2010 

Meandrele memoriei (2) 

În justiţie există obiceiul ascultării tuturor părților impli- 
cate într-un conflict (audiatur et altera pars). Cu atit mai reco- 
mandabilă este această practică în investigarea corectă a trecu- 
tului. Scriitorul Teofil Răchiţeanu intervine cu ample explicaţii 
legate de reportajul lui Marius Oprea (Din nou despre “Cazul 
Susman”, în Suplimentul “Claviaturi” al revistei Tribuna, nr. 
195/16-31 oct. 2010, p. X-XI). Argumentele sale merită de 
asemeni luate în considerare. 

“Acest Șușman a fost înainte de 1944 primar, în mai multe 
rînduri, în Răchițele. Avea cîrciumă, gatere de tăiat scînduri, 
din care câştiga foarte bine. Mulţi cetăţeni din Răchițele lucrau 
la el ca zilieri, plătiţi, cel mai adesea, mizerabil. Șușman își spo- 
rea prin munca acestor amăriţi averea. Așa s-a conturat așa-zi- 
sul său «rai». / Ca primar, în anul 1932, a înșelat satul pe care-l 
conducea, vînzînd, fraudulos, cîteva sute de hectare de pădure. 
Răchiţenii erau pe atunci, 99%, analfabeți, așa că el, știutor 
de carte, îi manevra după bunul lui plac. Satul a aflat de înșe- 
lăciunea primarului lor și l-a dat în judecată. Cu acea ocazie, 
300 de răchiţeni în opinci, unii chiar desculți, au străbătut pe 
jos distanţa de la Răchițele la Cluj (circa 80 de km), unde s-a 
judecat procesul. Prefectul de atunci, Dunca, spre cinstea lui, 
i-a ajutat pe răchițeni. Aceștia au cîştigat procesul, iar Șușman, 

din ordinul prefectului, a fost destituit pe loc din funcţia de 
primar. Răchiţenii l-au pus în locul lui pe Suciu Paşcu, cel care 
descoperise tărășenia şi pentru care faptă Șușman se va răzbuna 
cumplit, omorîndu-l în felul în care l-a omorît și pe Petrea 
lui Indrei.” Autorul anexează la relatarea sa o impresionantă 
fotografie, cu un numeros grup de ţărani necăjiţi, dintre care 
unii încălţaţi cu opinci, dispuși într-o sală somptuoasă, în jurul 
unui pupitru judecătoresc. Legenda pozei spune: “Răchiţeni 
în faţa Prefecturii din Cluj, în 1932, la procesul cu primarul 
Teodor Șușman” (p. X). 

Scriitorul se referă și la asasinarea propriului său tată, de 
către partizanul anticomunist. “Precizez că tatăl meu, Purcel 
Petru, zis şi Petrea lui Indrei, știa unde se ascund Șușmanii, 
Securitatea a aflat asta, l-a arestat, l-a torturat sălbatic și l-a 
obligat să semneze un angajament că va ajuta la prinderea par- 
tizanilor. Bietul om îi ducea pe securiști în diverse locuri, dar 
niciodată acolo unde se ascundeau partizanii, căci știa că dacă 
aceştia vor fi prinși, vor fi executaţi. Dacă ar fi vrut, tatăl meu 
ar fi putut determina oricînd prinderea lor, dar nu a făcut-o, 
fiindcă zicea «nu vreau să am moartea lor pe sufletul meu». 
(...) Acest Șușman, aflind de umblările prin munţi ale tatălui 
meu și necunoscîndu-le adevăratul rost, a hotărît că acesta îi 
este dușman și și-a propus să-l lichideze, ceea ce a și făcut. Tatăl 
meu avea atunci 36 de ani, mama 33 de ani și aveau 10 co- 
pii, toţi minori. «L-a lichidat» e un fel de a spune. În realitate, 
Şuşman s-a comportat ca un hingher. Tatăl meu a fost dezbră- 
cat complet, iar Șușman, cu un cuţit, i-a tăiat, pe viu, nasul, 
urechile, i-a făcut «buzunare» în piele şi a pus în ele sare pentru 
ca suferinţele să-i fie cît mai mari. Același lucru a făcut Șușman 
şi cu un alt cetățean, Suciu Paşcu, ceva mai tîrziu. Amîndouă 
cadavrele au fost aruncate într-o văgăună a munţilor, de unde 
nimeni nu le-a putut recupera pînă astăzi. (...) Acest Șușman, 
prin felul său de a se comporta, nu era «tatăl moţilor» cum zice 
Marius Oprea, ci, zicem noi, «tatăl hoţilor».” 

25 octombrie 2010 

Meandrele memoriei (3) 

Îmi amintesc că Michael Shafir sublinia, în mod inspi- 
rat, că “în postcomunism asistăm la ciocnirea memoriilor”. În 
dezgheţul produs după şirul de dictaturi succesive, se creează 
o adevărată suprapunere de voci care urlă în suferință. Toate 
victimele resimt imperativul mărturiei, stringenţa reparaţiei 
morale. Uneori este inevitabil ca mesajele lor să se contrazică, 
punîndu-l pe cercetător în faţa unei uriașe dileme etice. Cine 
o fi fost cu adevărat Şuşman? Erou anticomunist neînfricat din 
munți, ucis mișelește de trupele de Securitate? Sau mic despot 
local, care și-a escrocat fără scrupule comunitatea ce l-a inves- 
tit cu încredere și și-a omorît în chinuri groaznice consătenii? 
Greu de spus limpede în acest moment. 

Cum la fel de dificil este să judecăm tranșant, bunăoară, 
situaţia unui lon Gavrilă Ogoranu, autor al amplului ciclu me- 
morialistic, în șapte volume, Brazii se frîng, dar nu se îndoiesc. 
Cine a fost el de fapt? Înverşunat partizan anticomunist, refu- 
giat timp de decenii prin munți și în viaţa subterană, propulsat 
de mirabilele idealuri ale cinstei și jertfei? Sau legionar pătimaș, 
ce nu-și ascundea convingerile fanatice (plasate pe cealaltă ex- 
tremă!), mort şi îngropat în 2006 sub steagul verde și cu salutul 
fascist al camarazilor? 

Probabil că dezgroparea cadavrelor nu e suficientă pentru 
limpezirea judecăților morale asupra trecutului. Marius Oprea 
face un lucru foarte util, în efortul său încăpăținat de-a scoate 
la suprafaţă poveşti întunecate, de crimă şi trădare. Dar, pentru 
un adevărat istoric, el ar avea obligaţia de-a le înfățișa cititorilor 
toate aspectele încurcate ale realităţii, în întreaga lor diversitate. 


26 octombrie 2010 

Meandrele memoriei (4) 

Tot astfel cum o minimă deontologie i-ar pretinde, firește, 
să nu-și braconeze rezultatele științifice în scopuri militant-po- 
litice. Marius Oprea a fost un timp demnitar al statului român, 

în virtutea adeziunii sale la un partid politic (liberalii). Cînd 
partidul lui a părăsit guvernarea, Oprea și-a păstrat o vreme 
postul, atacînd administraţia și pe noii săi colegi, “din inte- 
rior”. Demis din funcţie, în conformitate cu ritualul jocului 
democratic, arheologul și-a dublat eforturile critice la adresa 
adversarilor — lucru întrutotul scontat. 

Eu unul refuz totuși să-i respect strategiile legate cu aţă 
albă: iei un adevăr controversat (Șușman — bandit sau martir?), 
ne prezinţi un singur aspect al său, cu indiscutabilă vină pate- 
tică, după care conchizi că primul-ministru te-a demis cu rea- 
credință, fiindcă a vrut, dragă Doamne, să blocheze cercetarea 
crimelor comuniste. Liberalii nu-l pot denunța, cu neostoită 
indignare, pe Băsescu fiindcă a condamnat crimele comunis- 
mului doar spre a-şi face capital politic — atîta vreme cît şi 
Marius Oprea procedează exact la fel: îşi exploatează expedițiile 
istorice restitutive, pe teren, spre a izbi cu ele în plan politic. 

Morţii trecutului merită respectul privirii limpezi, nealte- 
rate de ceața pasiunilor politice ale prezentului. 

PS. Pînă la urmă, totuși, cum a murit partizanul Șușman? 
“Trădarea, pe care o pedepsise şi de care s-a temut, nu l-a oco- 
lit. Adăpostit în şura lui Teodor Moldovan din Răchițele, a fost 
găsit de acesta dormind acolo. Moldovan s-a dus de îndată la 
Securitate şi a anunţat că la el în șură doarme un om cu o armă. 
18 securiști și milițieni au înconjurat şura și au deschis focul. 
Ca măsură de precauţie, aveau cu ei șapte cîini de urmărire, 
astfel dresați, încît să atace omul. După o vreme, s-a așternut 
tăcerea” — după cum ne povestește, cam senzaţionalist, Marius 
Oprea? Sau mai curînd astfel: “Auzind Șușman de această dez- 
lănţuire diavolească împotriva consătenilor săi, s-a hotărît să 
pună capăt terorii prin sacrificiul său suprem. Astfel, a venit în 
sat, s-a adăpostit în şură și a trimis un copil cu un bilet la mi- 
liţie, informînd unde se află. Securiştii au năvălit ca la un atac 
împotriva unei mari formaţii inamice și au găsit... un Om, 
care se împușcase” — după cum ne comunică ziaristul Virgil 
Lazăr? 

31 octombrie 2010 

Umberto Eco — un nou roman 

Autorul colosalului succes Numele trandafirului îşi con- 
tinuă aventurile în domeniul romanului gotic, anunţind în 
aceste zile o nouă apariţie: Cimitirul din Praga. Prezentarea 
promite surprize la fel de numeroase ca odinioară, căci este 
vorba despre “un nou roman poliţist, plasat într-un context 
istoric. De-a lungul secolului al XIX-lea, între Torino, Palermo 
şi Paris, găsim o satanistă isterică, un abate care moare de două 
ori, cîteva cadavre într-un canal parizian, un garibaldin care se 
numea Ippolito Nievo, falsa chitanță a lui Dreyfus către amba- 
sada germană, evoluţia acelei minciuni cunoscute sub numele 
de «Protocoalele Bărrînilor Înţelepţi ai Sionului», care îl va in- 
spira pe Hitler în crearea lagărelor de exterminare, iezuiți care 
conspiră împotriva masonilor, masoni, carbonari şi mazzinieni 
care sugrumă popii cu maţele proprii, un Garibaldi bolnav de 
artrită şi cu picioare deformate, proiectele serviciilor secrete 
piemonteze, franceze, prusace și ruseşti, măcelurile din Parisul 
de pe vremea Comunei, descoperiri oribile de criminali care, în 
arome de absint, planifică explozii şi revolte de piață, falși no- 
tari, testamente mincinoase, confrerii diabolice și mise negre. 
Un excelent material pentru un roman-foileton de secolul al 
XIX-lea, de altminteri ilustrat ca foiletoanele de pe-atunci. Un 
amănunt: cu excepţia protagonistului, toate celelalte personaje 
din acest roman au existat cu adevărat și au făcut ceea ce-au fă- 
cut. Ba chiar și protagonistul face lucruri care au fost făcute cu 
adevărat, doar că face și multe altele, care probabil că au avut 
alţi autori. Se întîmplă însă că, printre servicii secrete, agenţi 
dubli, ofiţeri vicleni și feţe bisericeşti păcătoase, singurul per- 
sonaj inventat din această poveste este cel mai adevărat dintre 

» 
toate”. 


3 noiembrie 2010 


Scîrba noastră și mînia / Ceaușescu — România! (1) 
Recentul film al lui Andrei Ujică, Autobiografia lui Nicolae 

Ceaușescu, ridică mai multe categorii de probleme. Ele merită 
trecute succint în revistă. 

În grijulia societate postmodernă, obligată să recicleze to- 
tul, pornind de la gunoaiele menajere, ce sfirșesc reambalate 
şi recoafate, filmul despre dictatorul român vine să ilustreze 
cunoscuta zicală: “a face din căcat bici”. Fiindcă tot un deşeu 
toxic îl constituie și deceniile de grobiană propagandă comu- 
nistă, în mijlocul căreia artistul s-a scufundat ca peştele în apă, 
spre a ne aduce sub nas “un joc secund, mai pur”. Faliţii eco- 
nomiei de piaţă scobesc azi la ghena dintre blocuri. Tot astfel, 
statutul ambiguu pe care-l îmbracă producţia cinematografică 
— la intersecţia dintre artă, distracţie și propagandă — permite 
revizitarea ideologiei sucombate, într-un excurs care-și păstrea- 
ză tot echivocul. Nostalgie? Admiraţie? Ironie? Restituţie? Cite 
puţin din toate. 

Ambiguitatea este, în orice caz, trăsătura capitală, plasată 
la temelia întregului edificiu. Tot aşa cum, de pildă, eu n-aş 
putea, în deplină bună-credinţă, să scriu/filmez/pictez autobi- 
ografia lui Andrei Ujică — nici regizorul nu mă va convinge că, 
azvirlind pe marele ecran trei ceasuri interminabile cu mutra 
celui mai detestabil român din secolul trecut, el unul a fost 
perfect obiectiv. Că a lăsat imaginile să vorbească de la sine. Că 
n-a intervenit în configurarea mesajului. Neutralitatea (mima- 
tă) este deja o formă de partizanat. 


4 noiembrie 2010 

Scîrba noastră și mînia / Ceaușescu — România (2) 

Recuperarea produselor expirate e consonantă cu perioada 
prin care trecem. Însă o altă caracteristică esenţială a momen- 
tului nostru, în ce priveşte comerţul de informaţie, ar trebui să 
constea în polifonia și imparţialitatea perspectivei. Or, la acest 
capitol, filmul lui Andrei Ujică a rămas blocat în trecutul oribil 
pe care ni-l resuscitează. Regizorul se mulțumește să pescuias- 
că prin portofoliul cinematecii propagandei, restituindu-ne, 
după caz, monstruozităţi ori mici picanterii ale protipendadei 

de odinioară. Totuşi, România comunistă n-a echivalat doar 
cu faciesul dictatorului — tot mai descărnat și înverșunat, pe 
măsura trecerii vremii. La fel de semnificativă, dacă nu cumva 
mai importantă, ar fi fost prezentarea efectelor pe care deciziile 
ceauşiste le-au produs asupra vieților noastre și ale părinţilor 
noștri. Precum și asupra puţinelor personalități care au avut 
curajul de-a i se împotrivi. 

Remarcile lui Andrei Pleșu, în această ordine a lucruri- 
lor, sînt extraordinar de precise și întemeiate: “Nu pot privi 
documentele vieţii lui ca pe un spectacol «interesant», nu mă 
impresionează drăgălășeniile lui domestice (nici cultura muzi- 
cală și tandreţurile familiale ale ofițerilor naziști), nu reușesc 
să analizez filmul lui Andrei Ujică drept exerciţiu de «discurs 
nonficţional». Ideea că Nicolae Ceaușescu avea și un «ce» 
uman, că, împreună cu doamna, credea sincer, neduplicitar, 
în marxism-leninism și în viitorul de aur al comunismului, că, 
în definitiv, a fost un self-made man, înșelat de istorie, toate 
astea mă lasă rece. Ba nu! Mă contrariază! Eu ţin minte, de 
pildă, niște catastrofale demolări, iar în film n-am văzut decît 
şantiere de construcţie. Eu ţin minte spectrele foametei, iar în 
film n-am văzut decît cîteva alimentare trucate, pline de me- 
zeluri. Eu ţin minte prizonieri politici deghizați în infractori 
de drept comun sau în psihopaţi, ţin minte vinătăile Monicăi 
Lovinescu, revoltele din Valea Jiului şi de la Brașov, pușcăria 
lui Radu Filipescu, moartea lui Gheorghe Ursu, bătăile încasa- 
te de Paul Goma şi multe altele, de același fel, dar în film n-am 
văzut decît mase largi de aplaudaci, euforice demonstraţii po- 
pulare, muncitori festivi şi spectacole omagiale. Dictatura e, 
vreme de trei ore, mai curînd ridicolă decît criminală. Știu că 
totul e spus cu un fin subton de ironie, că filmul se cheamă 
«autobiografie» şi prezintă lucrurile din unghiul arhivei ofi- 
ciale, că există o «banalitate a răului». Dar din filmul acesta, 
Ceaușescu, deţinător al puterii absolute, iese binișor, iar popu- 
laţia care o suporta iese prost. El e «autentic», sincer, bine-in- 
tenţionat, în vreme ce noi eram, toți, ipocriţi și lingăi. Admit 

că pentru cei care au trăit epoca, «subinţelesurile» regizorului 
sunt limpezi. Dar pentru newyorkezi, pentru generaţia tînără 
şi pentru nostalgici, perspectiva asupra ceaușismului e aceea a 
unui caraghioslic duios”. 

Sub pretextul abordării monografice, chipurile din “interi- 
or”, colajul interminabil de imagini proiectate pe marele ecran 
ne prezintă un nemernic în diversele sale momente de vicle- 
nie, cinism, ironie, tandreţe, jubilaţie sau decădere. Întrucît 
victimele sale lipsesc, însă, cu desăvirșire, ni se confecționează 
impresia că asistăm la o reprezentaţie bufă, a unui teatru de 
marionete. Ceea ce nu este adevărat. Efectele — mentale, mora- 
le și civilizaţionale — ale ceaușismului ne luptăm chiar și-n ziua 
de azi să le depășim. De pe Marte sau din Lună, probabil că 
dictatorul dimboviţean arată așa cum l-a văzut Andrei Ujică. 
Dar societatea românească i-a resimţit nocivitatea, pe propria 
sa piele, de-a lungul a cel puţin două generaţii (fără a mai lua 
în considerare și sechelele postume). 


5 noiembrie 2010 

Scîrba noastră și mînia / Ceaușescu — România (3) 

Dar nu numai efectele produse de nefasta dictatură cea- 
ușistă sînt trecute sub vălul Mayei. Cauzele, care-au împins la 
instaurarea ei și la diversele opţiuni falimentare, de-a lungul 
deceniilor, sînt de-asemeni omise. Asta se vede încă din prime- 
le imagini ale filmului, care zăbovesc pe leșul lui Gheorghiu- 
Dej şi alunecă peste chipul imberb al lui Ceauşescu, aferat în 
jurul catafalcului. Cum a ajuns el tocmai acolo? Ce căuta acel 
tinerel, de unul singur, printre staliniștii albiţi la păr, de cîte 
nemernicii văzuseră și făcuseră? Să fie oare adevărată birfa că 
junele peltic şi-a datorat fulminanta ascensiune raporturilor 
homoerotice cu scumpul defunct, pe vremea cînd își petreceau 
zilele după gratii la Doftana? 

Andrei Ujică n-a găsit, fireşte, răspunsuri la această ipo- 
teză, prin arhivele propagandei pe celuloid. Așa că își structu- 
rează discursul inspirîndu-se, parcă, din versurile lui Nichita 

Stănescu: “EI începe cu sine şi sfirşeşte / cu sine. / Nu-l vesteşte 
nici o aură, nu-l / urmează nici o coadă de cometă”. Discursul 
critic e supărător și frivol, atunci cînd ne propunem reşaparea 
unui mit, din cioburile, șabloanele şi etichetele componente, 
spulberate cu ocazia revoluţiei. 

În absenţa lumii reale, care nu şi-a găsit locul prin 
Autobiografia lui Nicolae Ceauşescu, acuzaţiile răspicate ale pro- 
curorului la proces, privind înfometarea, împingerea la dispera- 
re și decimarea prin subdezvoltare a populaţiei României sună 
— Doamne fereşte — ca o impietate. În fond, ei n-au fost decît 
niște bătrînei cumsecade, care ne voiau tot binele. Confruntaţi 
cu reproşurile vehemente, Leana își înoadă broboada sub băr- 
bie, iar Nicolae orăcăie răgușit: “Falş! Nu răspund decit în faţa 
Marii Adunări Naţionale!”. 

Păcat că, înaintea genericului final, nu s-a auzit răpăitul 
mitralierelor. 

PS. Dacă Andrei Ujică va avea cîndva intenţia să-și ro- 
tunjească documentarea, îl voi conduce pe strada Moților din 
Cluj, la poalele dealului ce urcă spre Mănăștur. Acolo a fost 
împuşcată mortal Luminiţa Mişan, în timp ce alerga să se adă- 
postească din fața gloanţelor, în seara zilei de 21 decembrie 
1989. Era o tînără frumoasă, de 21 ani, cu părul lung, care a 
agonizat horcăind pe trotuarul din dreapta, în faţa farmaciei. 
Singura ei vină a fost că a îndrăznit să strige “Jos comunis- 
mul!”. Dar asta n-avea cum s-o afle regizorul, din arhiva de 
protocol a Partidului Comunist Român. 


28 noiembrie 2010 

Înţelepciune de pe internet 

Meditaţie care circulă în mediul virtual: “Dio ci aiu- 
ta sempre, solo che a volte non capiamo come ci sta aiutando” 
(Dumnezeu ne ajută mereu, doar că uneori nu pricepem cum 
anume ne ajută). 

1 decembrie 2010 

Despre eroi și morminte 

Citesc în presă că tocmai s-a inaugurat la Alba Iulia primul 
bust al lui Adrian Păunescu. Informaţia pesemne că e inexactă, 
căci somptuosul poet se grijise deja, încă din timpul vieții, să- 
şi tragă statuie într-un sătuc oarecare, în vecinătatea celei a lui 
Dinu Săraru. De data asta, însă, e vorba de-un oraș cu pretenţii 
(oare?), care a finanţat gargara din banii Consiliului Local şi ai 
celui Judeţean. Din fotografie nu-mi dau seama dacă bustului 
i s-au pus la loc, pe piept, şi flegmele încasate în decembrie 
1989. 

E bine să luăm seama cine pe cine onorează, pentru a în- 
ţelege nivelul moral al unei comunităţi. Acum 15 ani, cînd 
publicam cu elevii revista Amici și o trimiteam prin poştă la 
diverse adrese din România, am descoperit cu uluire că, la 
Bucureşti, exista școala generală “Eugen Barbu”. M-am între- 
bat pe-atunci, în sinea mea, ce anume puteau să studieze copi- 
ii într-o asemenea instituţie. Cum să plagieze mai fără obraz? 
Cum să slujească mai zelos un regim dictatorial? Cum să tero- 
rizeze mai eficient o comunitate de scriitori? N-am găsit răs- 
puns la întrebările mele și nici nu știu dacă școala aia mai există 
acum. 

Pe de altă parte, o fostă colegă din Timișoara îmi scria, cu 
cîţiva ani în urmă, că, lîngă blocul în care locuiește, tocmai se 
inaugurase strada “Doina Cornea”. M-am gîndit iarăși la ciu- 
dăţenia că, în Cluj, din cîte ştiu, încă nu avem o străduţă, pia- 
ţetă, grădiniţă sau alee cu numele “Doina Cornea”, în schimb 
ea există deja pe malul Begăi. Pesemne că timişorenii au preluat 
mai multă înţelepciune, din lecţiile de curaj ale disidentei anti- 
ceauşiste, decît propriii ei concitadini. 

E totuși semnificativ că, în România europeană, poetul 
pupincurismului comunist se cocoaţă deja pe soclu, contra 
cronometru după secunda decesului, în schimb adevărații 
eroi care atunci s-au sacrificat, azi supraviețuiesc subexistînd. 
Spune-mi pe cine cinstești, ca să-ţi spun cine ești. Cînd voi mai 

avea drum cu mașina într-acolo, voi avea grijă să evit Alba Iulia 
pe centura ocolitoare. 


4 decembrie 2010 

Limba română pe Facebook 

O adolescentă îi scrie alteia, cu entuziasm: “te lovesc. esti o 
scumpa”. Cealaltă îi răspunde cu aceeași înflăcărare: “ms. si eu 
te lovesc”. 

O senzaţie acută de stupoare și impresia că sensurile fug 
pe-alături. Bine-bine, ms. probabil că e “mersi”. Dar de ce 
să “loveşti” pe cineva care ţi se pare o scumpă?! lar aia să fie 
încîntată?... Am nimerit oare în mijlocul unei conversații 
sado-maso? 

Abia după minute bune pricep că “te lovesc” e tradu- 
cerea pentru “I love you”. Deh... Asta e limba română pe 
Facebook... 


5 decembrie 2010 

Ce vrăji a mai făcut nevastă-mea? (1) 

Ţin minte aproximativ că, în anii copilăriei mele, se dă- 
dea un serial comic american la televizor, parcă duminica 
la prînz. Cu titlul bizar “Ce vrăji a mai făcut nevastă-mea?”, 
ne prezenta noi și noi aventuri casnice ale unei familii unde 
femeia, Samantha, mișcă din nas pentru a scoate familia din 
impas. E vorba cumva de spălatul vaselor? Curăţenia generală? 
Schimbarea garderobei? Zina cea bună își face instantaneu da- 
toria. Soţul asistă mereu nemulțumit la aceste performanţe, el e 
împotriva practicilor oculte, consideră că nu i se cuvin avantaje- 
le nemuncite, își ceartă femeia, de fiecare dată cînd aceasta mai 
rezolvă o încurcătură. Exasperarea lui sporeşte, atunci cînd le 
vine în vizită soacra-vrăjitoare (la propriu și la figurat). Iar cînd 
şi fetiţa lor începe să-i pedepsească pe prichindei, la grădiniţă, 
cu ajutorul paranormalului — neavînd dexteritatea mămicii, ea 
trebuie să-și miște năsucul cu ajutorul miinii pentru a face vră- 
jile — agitația sterilă a bietului tată de familie ajunge la culme. 

În realitatea comunistă deprimantă, serialul american, 
frivol și insolit, făcea notă discordantă. Mi-am amintit de el 
în aceste zile, aruncîndu-mi ochii pe recentele însemnări de 
jurnal ale lui Paul Goma, publicizate pe internet. Disidentul 
de odinioară, care părea nemulțumit de întregul univers ce-l 
înconjoară, găseşte și motive de satisfacţie: “Ion Coja merită fe- 
licitările tuturor celor de bună credinţă”. Literalmente. Goma 
se complace fără şifonare în vecinătatea ideală a lui Adrian 
Păunescu, la onorurile Academiei din Chișinău. Iar atunci cînd 
vine vorba despre invectivarea autorilor ce nu-i împărtăşesc go- 
gomăniile, își trimite nevasta la înaintare, să spele miraculos 
vasele din bucătărie: “Nu-mi iese din minte — și din suflet — 
prietenul Laszlo. (...) Ana — care îl preţuia, îl «adora», după 
rafala de invective, nemaideslușind în discursul furios decît 
«minciuna Goma», a oftat şi a decretat: / «Laszlo al nostru a 
devenit un puţoi isteric.» / Și așa a rămas în Analele Noastre, 
transnistrologul”. 

Mde. Ce-ai putea oare să-i explici pensionarului care, pri- 
vindu-te din peluza populată afectuos cu Vadim, Păunescu și 
Coja, se ascunde după umerii nevestei pentru a te insulta gro- 
bian? Să-și rînească singur? A se slăbi, Paulică... 


6 decembrie 2010 

Ce vrăji a mai făcut nevastă-mea? (2) 

Dacă aş avea și eu în vene voluptatea fabulaţiei, nu mi-ar 
fi greu să inventez la minut o întîmplare cu vecinii de la bloc, 
care m-au sfătuit încă de mic copil: Măi băiete, să nu-ţi faci de 
lucru cu Bărbosul care se înscrie în Partidul Comunist pentru 
a lupta mai eficient împotriva Secretarului său General. Să nu-l 
bagi în seamă pe Gomiţă Minciuniţă, care ieri îl persifla pe 
dictatorul Ceaușescu, iar azi îl linge pe dictatorul Antonescu; 
pe-acela care plînge lacrimi cît fasolea pentru victimele basa- 
rabene, dar împroașcă venin împotriva victimelor evreieşti ale 
basarabenilor. Să nu-l iei în serios pe cel care se afirmă tată 
de evreu, dar neagă producerea Holocaustului în România 

(“Doar știm, avem și hîrtii[,] şi ţinere-de-minte: «Holocaustul 
românesc» este o minciună, un fals, o escrocherie, o ticăloasă 
ameninţare («Punga sau viaţa!»)” — vezi vol. Săptămîna Roşie 
28 iunie-3 iulie 1940 sau Basarabia şi Evreii, Bucureşti, Ed. 
Vremea XXI, 2004, p. 273). Să nu legi prietenie cu Smucitul 
care — pentru a încuraja Libertatea Cuvîntului și Drepturile 
Omului — îi dă în judecată pe toţi cei care nu-i acceptă ciudăţe- 
niile. Să nu te superi excesiv pe cel care te consideră, în scris, un 
“puţoi isteric”, dar te cheamă la tribunal — el pe tine! — fiindcă 
l-ai insultat și l-ai calomniat. 

După ce-ţi mai trece întrucîtva scîrba, devine totuși amu- 
zant să constaţi cum judecă Paul Goma lumea și viaţa prin pris- 
ma şlițului. Întrucît n-am fost de-acord cu antisemitismul lui 
revoltător, sînt caracterizat, de el şi de nevastă-sa, prin interme- 
diul organului sexual cu pricina. Şi de ce m-am disociat, oare, 
de gîndirea lui totalitară, nespălată? Foarte simplu, dacă e să-l 
credem pe Goma: fiindcă am o iubită evreică. (“ÎL întrebasem 
— pe-atunci comunicam prin poştă — ce i se întîmplase «între 
timp», fiindcă era vizibilă detracarea «aparatului» — cumva... 
«noua sa iubită, evreică» l-a întors pe dos?”). 


7 decembrie 2010 

Ce vrăji a mai făcut nevastă-mea? (3) 

Întimplarea face că, pe vremea cînd încă mai “comuni- 
cam prin poştă”, îi explicasem foarte limpede lui Paul Goma 
că eu unul nu-mi formulez punctele de vedere intelectuale, în 
funcţie de impulsurile sexuale. Și că, nu, iubita mea de-atunci 
nu era evreică. Dar, fireşte, lumea n-are decît să-l creadă pe 
Monumentul Verticalităţii din Belleville, și nu pe mine însumi, 
atunci cînd vine vorba despre importantul subiect al originii 
etnice a partenerelor mele... 

Fapt este că minciuna cu “amantele” fusese discutată în 
corespondenţa noastră, foarte explicit, în 1999. Îi detaliasem 
din nou subiectul, în subsolul eseului Paul Goma antisemit, 
publicat prin 2004-2005. Iată, însă, că în 2010 îi reproșez lui 

Goma neobrăzarea cu care mi-a furat munca de traducător și a 
publicat-o în cartea lui, fără să mă avertizeze, fără să-mi ceară 
acordul. Cum ar putea răspunde oare, în mod fluent, la aceas- 
tă nouă porcărie pe care a comis-o împotriva mea? Simplu. 
Dezgropînd-o pe precedenta, de-acum 11 ani, și reîncălzind- 
o pentru marele public. Estimez că, prin 2019 și prin 2028, 
voi afla iarăşi din Jurnalul lui Paul Goma că am avut cîndva o 
amantă evreică... 

De altfel Goma le servește, în Jurnal, şi omagiatoarelor sale 
o ghidușă anculare de recunoştinţă: “voi scrie mai cu seamă des- 
pre femeile mele, cele care au scris suroral despre scrisul meu, 
indiferent dacă mi-au rămas fidele ori și-au găsit perechea cu 
altul: Marta Petreu, Nicoleta Sălcudean, Anca Haţiegan, Sanda 
Cordoș...”. Să-i trăiască lăudătoarele, disidentului cu șliţ! 

P.S. Dacă-l credem pe Freud, fiecare se fălește cu ce n-are. 


12 decembrie 2010 

Trash (1) 

Revista Vatra din Tîrgu Mureș are coperţi lucioase, negre, 
semicartonate. E o plăcere s-o răsfoiești. Apare cînd și cînd, dar 
e de obicei consistentă pe tema tratată. Numărul 10-11/2010 
îşi propunea — cum scrie la intrare — să ne lumineze despre 
“Expertiza comunismului”. O tînără ne priveşte fix, cu un sin- 
gur ochi (celălalt îi e astupat de plete). Are gura și urechile aco- 
perite cu o banderolă roşie, ornată cu secera și ciocanul. Aluzia 
la legea mafiotă a “omertà” e evidentă: “Chi non vede, non sente 
e tace / vive mille anni in pace”. Înseamnă că vom citi pesemne 
despre conivenţa dintre comunism şi stilul de viaţă mafiot. Au 
trăit cumva “o mie de ani în pace”, pe vremea comunismului, 
oamenii care și-au amputat simţurile și simţirea? 

Coperta a patra e de tot macabră: o stivă de cranii umane 
rînjite. Mulţi dinţi lipsă, acolo unde fusese gura. Zimbetul știrb 
al tigvelor. Sub ele, un citat în engleză: “...4ere are some lies 
that lodge so deep in the hopes of man that they can never be killed 


no matter how many are executed to make the lie true”. Înţelepte 

cuvinte. Ne mai rămîne doar să deschidem în fine publicaţia, 
pentru a vedea ce ne comunică despre subiectul anunțat. 


13 decembrie 2010 

Trash (2) 

Aici surprizele se ţin lanţ. Nu citim, cum ne-am fi așteptat, 
o diagnoză asupra hidoșeniilor comunismului. Majoritatea vor- 
bitorilor se apleacă asupra... nemerniciilor anticomunismului. 
Ni se explică detaliat mîrșăvia intelectualilor care, în activitatea 
lor ştiinţifică ori publicistică, încearcă să deconstruiască “fata 
morgana” bolşevică. Ţinta “cap-piept” e Vladimir Tismăneanu, 
dar scurte popasuri contondente se produc și în dreptul lui H.- 
R. Patapievici, ori al altor figuri publice, cărora le este condam- 
nată înregimentarea politică din prezent. Printr-o uimitoare 
răsucire de reper, vorbirea nu se mai face despre unul dintre 
marile fenomene criminale ale secolului trecut, ci se trece la rå- 
fuiala groasă împotriva purtătorilor de imagine de azi. E util de 
precizat, pentru a se pricepe mai exact dimensiunile făcăturii, 
că membrii desantului de ciomăgari sînt, în linii mari, aceiași 
maoiști furioși, a căror neghiobie stridentă s-a revelat — în con- 
textul Raportului Final publicat de Comisia Prezidenţială pen- 
tru Analiza Dictaturii Comuniste din România — prin lansarea 
unei broșuri concurente. Huliganii din uzia anticomunismu- 
lui frămîntă sub cizme aceleași noroaie, pe care le-au străbătut 
din nou pentru a jefui diligenţa cu “Expertiza comunismului”. 


14 decembrie 2010 

Trash (3) 

“Pe mine condamnarea comunismului a ajuns pur şi sim- 
plu să mă dezguste, și asta nu are nici o legătură cu atitudinea 
mea față de comunism” — scrie apăsat condeierul despre care 
îţi vine automat să te întrebi, îndată ce-i vezi numele prin ga- 
zete: aşa de tînăr, şi deja Şiulea? Așadar investigarea, discutarea 
şi blamarea (măcar în plan intelectual) a utopiei atroce, care 
a înălțat piramide de cranii, îi repugnă măriei sale, Ciprian- 

omul-fără-mîrţoagă. moralitatea flagrantă a acestui cinic im- 
penitent e revoltătoare. 

Şi el continuă, în trombă, astfel. (Acordăm consistente 
premii financiare cititorilor care vor izbuti să identifice predi- 
carul principal din următoarele două fraze.) “Însă toate jocurile 
acestea cinice de putere, alianțele lipsite de scrupule, pragma- 
tismul fără limite, lupta urîtă, la baionetă, pentru ceva ce a 
încetat de mult să mai fie (dacă a fost vreodată) un obiectiv al 
societăţii şi a devenit un obiectiv personal. Modul de un cinism 
îngreţoşant în care sînt puse să defileze victimele comunismu- 
lui în scopul autolegitimării și reducerii la tăcere a oricui nu 
e de acord cu linia oficială.” (Ei? Aţi găsit predicatele care să 
lege — măcar gramatical — toate aceste vorbe-vorbe? Sau pu- 
tem conchide că eșecul lingvistic defilează, strîns lipit, în coasta 
avortului etic?) 


15 decembrie 2010 

Trash (4) 

Nu ştiţi cine e Florin Poenaru? Nici eu nu știu cine e Florin 
Poenaru. Dar bietul Florin Poenaru are păreri foarte indignate 
despre faptul că dezastrul comunismului mai poate fi criticat, 
chiar și după dărîmarea respectivului faliment din ţara noastră. 
“Această circularitate a memoriei [?] face din anti-comunism o 
activitate permanentă, practicată mult după dispariţia oricăror 
urme de comunism din moment ce, nu-i așa, memoria victi- 
melor trebuie păstrată mereu.” 

Iată un biped bizar, care e nemulțumit de faptul că memo- 
ria victimelor comunismului nu e ștearsă instantaneu din ca- 
tastiful suferinţei colective. Care se miră insolent că orice urmă 
a crimei nu dispare în momentul succesiv producerii sale. Care 
interzice dreptul la existenţă pentru un larg evantai de activităţi 
de terapie socială: istorice, civice, etice etc. 

Cînd face totuşi o jumătate de pas îndărăt, fabulosul 
Poenaru le impută cercetătorilor că nu întrebuinţează instru- 
mentele călăilor: lupta de clasă. Medicului chirurg i se repro- 

şează că nu răsfiră bube verzi peste rana deschisă. “Despre for- 
marea, structura, evoluţia istorică, antagonismele, contradicţi- 
ile și luptele acestei clase [muncitorești] nu se suflă o vorbă în 
anti-comunism.” Ei, da. Cum nu se vorbeşte nici despre plus- 
valoare, Anti-Dubring şi “Proletari din toate ţările, uniţi-vă!”. 
De altminteri, nici analiștii hitlerismului nu se lasă fraieriţi de 
teoriile imbecile despre degenerescenţa rasei evreiești... 

La capitolul de concluzii, haideţi să admirăm și cireașa de 
pe tort: “anti-comunismul nu este altceva decît o formă muze- 
ificată de uitare, o gălăgioasă punere sub tăcere și o îngropare a 
trecutului la vedere”. Fix așa, oximoronic. Iar Florin Poenaru e 
însuşi Florin Poenaru. 


16 decembrie 2010 

Trash (5) 

Adrian Dohotaru e dintre aceia care, privind flegmatic la 
mormanul de cadavre lăsat în urmă de regimul comunist, de- 
plînge faptul că, în portretul de grup, mîna criminalului n-a 
fost pictată suficient de diafan. Prin urmare el deploră “isto- 
riografia vindicativă practicată în Raportul Final al Comisiei 
Prezidenţiale pentru Analiza Dictaturii din România”. Nu-i 
înţeleg, zău, tulburarea. Ar fi suficient să refacă el însuși, din 
perspectiva torţionarilor, cronica anilor tulburi. Ar fi liber să 
ne vorbească pe nerespirate, cum fac unii dintre tovarășii săi de 
idei, despre intenţiile nobile, idealurile luminoase, dificultățile 
proletare și frăţia universală dintre popoarele progresiste. 

Dar nu. El combate faptul că Vladimir Tismăneanu și co- 
legii “eșuează în asumarea unei scheme interpretative, a unei 
baze epistemologice pentru a opera o astfel de pedepsire de- 
clarativă a comunismului”. Asumarea perspectivei morale în 
istoriografie este, prin urmare, fățiș reprobată. Indicarea vino- 
vaţilor ce-au rezultat, în urma cercetării faptelor şi a documen- 
telor, e abhorată. Pesemne că Adrian Dohotaru e dintre cei ce 
suspină cu jale, constatind că încă n-au reuşit să cupleze în 
postumă frăţietate călăul și victima. El ar vrea, demagogic, să 

pună lupul şi mielul să se pupe — rusește — pe gură. 


17 decembrie 2010 

Trash (6) 

Alex. Cistelecan învirte polonicul în cratița euro-marxis- 
mului volatil. El e nemulțumit constatind că VI. Tismăneanu 
condamnă, la unison, teoria politică șchioapă și practica socială 
criminală. În revista Vatra, care expune pe coperta sa craniile 
supracetajate ale victimelor, iar în corpus ilustraţii edificatoare 
din copilăria traumatizată a trei generaţii (sticle goale de lap- 
te, ziduri de închisoare, statuia lui Lenin în faţa Casei Scînteii 
etc.), Cistelecan jr. transpiră să ne convingă de splendoarea 
doctrinei: “nu are nici o importanţă că proprietatea mijloacelor 
de producţie nu a ajuns nicicînd în mîinile producătorilor, că 
legea valorii și structura de clasă au domnit nestingherit vreme 
de decenii”. Că bine le mai zice pătrunzătorul gînditor! Dacă, 
în comunismul românesc, proprietatea asupra mijloacelor de 
producţie ar fi trecut cu adevărat în mîinile producătorilor di- 
recţi, pesemne că zidurile pușcăriei din Sighet ar fi fost ceva 
mai scunde, iar sejurul în spatele lor, oleacă mai confortabil. 


18 decembrie 2010 

Trash (7) 

Dan Ungureanu îmbracă, teribilist, maicul peste sacoul cu 
cravată. Defilează așa, insistent și provocator, prin centrul ora- 
şului, spunîndu-le parcă tuturor celor ce-și fac cruci stupefiate: 
vedeţi? astfel trebuie prezentată — răsturnat — realitatea! 

Aflăm, prin urmare, o mulţime de noutăţi surprinzătoa- 
re de la acest Dan Ungureanu. De pildă nu-i adevărat că de- 
mocraţia occidentală ar fi învins, iar totalitarismul comunist 
est-european ar fi fost demolat de evidenţa lucrurilor. Nu, 
dimpotrivă. “Are loc, după 1990, un fenomen de distorsiu- 
ne cognitivă: oamenilor de pe stradă le pare că blocul estic a 
fost învins și blocul vestic a triumfat. E o simplă iluzie optică.” 
Printr-o lungă serie de amănunte imperfecte, pescuite cu pen- 

seta din realitatea proteiformă şi accidentată a societății concu- 
renţiale, Ungureanu încearcă să ne persuadeze că democraţia 
nu e cu nimic mai presus decît dictatura. “Ca să luăm doar 
cazul Statelor Unite, în 1946 a renunţat la colonia sa, insulele 
Filipine, în 1965 a dat dreptul negrilor să se căsătorească cu 
femei albe, să studieze la școlile albilor, și chiar să bea apă de la 
robinetele pentru albi. (...) Pînă în 1972, americanii derulează 
experimentul Tuskegee, destinat să observe efectele sifilisului 
netratat asupra unui grup de patru sute de negri. Abia în 1972, 
Canada abolește legile care impuneau sterilizarea obligatorie a 
persoanelor considerate debile mintal. În 1965, SUA abolesc 
legea care interzicea imigrarea «raselor inferioare» mediterane- 
ene, evrei și italieni. Din 1958, persoanele bănuite de simpatii 
de stînga au dreptul să primească pașaport, în Statele Unite. 
Personalităţi ca Leonard Bernstein, Arthur Miller și Robert 
Oppenheimer, Orson Welles și Linus Pauling au fost conce- 
diate, hăituite și persecutate pentru ipotetice simpatii politice, 
în ţara libertăţii cuvîntului și a dreptului individual la un pro- 
ces echitabil. Charlie Chaplin a fost expulzat din SUA pentru 
filmul Modern times. Maccarthysmul a eradicat militanţii de 
stînga din sindicatele americane și le-a dat ireversibil pe mîna 
Mafiei italiene.” Și tot aşa mai departe. 

Starea de fapt este cernută secvențial și manipulată ideo- 
logic, în spirit şi beneficiu neomarxist. Factologul nărăvaș ar 
fi trebuit să pornească de la diferenţa esenţială de abordare a 
dezastrului rămas după al doilea război mondial. Americanii 
au gîndit și au implementat generosul Plan Marshall, prin care 
au ridicat de la pămînt economiile occidentale și le-au inclus 
în circuitul mondial. Ruşii au gîndit și au implementat jaful 
extins al ţărilor est-europene ocupate. În ţara noastră, de pil- 
dă, s-au înfiinţat celebrele societăţi “mixte”, prin care bogăţiile 
locale erau transportate în patria comunismului: Sovromlemn, 
Sovrompetrol, Sovromcărbune, ba chiar și (vorba lui Goma) 
Sovromcăcat. Așa se face că o jumătate de continent a propăşit, 
iar cealaltă jumătate s-a prăbușit. 

Dan Ungureanu e de tot caraghios, înverșunîndu-se îm- 
potriva americanilor care au îngrădit, la un moment dat, drep- 
turile unora la imigrare. Cam în aceeași perioadă, ţările soci- 
alismului progresist le îngrădeau tuturor cetăţenilor dreptul 
la... emigrare. E util să priveşti direcţia în care zboară păsările 
migratoare, pentru a recunoaște corect punctele cardinale. 


19 decembrie 2010 

Trash (8) 

Stilul ăsta de gîndire (“pe bază de viceversa”) nu mi-e com- 
plet necunoscut. M-am izbit de el, pe la începutul anilor “90. 
Eram la prima ieşire în Occident, după cîteva decenii de priva- 
ţiuni și mizerie ceauşistă. Uşoara mea exaltare se datora poate 
şi faptului că mergeam tocmai în Italia, ţară a cărei cultură o 
studiasem și începeam s-o predau. Aveam, în sfârșit, prilejul 
de-a sta de vorbă cu italienii adevăraţi, să intru în contact cu 
sonorităţile cotidiene. Lăsam deoparte gîndirea luminoasă a 
clasicilor, deprinsă din cărţi, pentru a mă familiariza cu felul 
de-a fi al contemporanilor. 

După depășirea graniţei, pe cînd traversam Alpii, am 
admirat uluit pe fereastra trenului peisajul mirific, nemaipo- 
menit. Dar, treptat, atenţia mi s-a întors către la fel de senza- 
ţionalele şosele montane, tuneluri și viaducte care pe alocuri 
străpungeau stînca, alteori se desprindeau de ea şi pluteau prin 
aer, închipuind arabescuri impresionante. Cu toată firea mea 
rezervată, nu mi-am putut stăpîni exclamaţiile de încîntare, pe 
măsură ce trenul avansa prin munte. Un vecin de comparti- 
ment, într-o italienească molfăită, a intrat în vorbă cu mine 
şi, cu jumătate de gură, mi-a dat oarecum dreptate în privinţa 
aspectului impunător al construcţiilor. Totuși — a-ncercat el să 
mă calmeze dispreţuitor — nu e bine să fiu așa entuziast, fiindcă 
toate chestiile astea au fost făcute de americani. După război, 
au venit tocmai în Italia să construiască drumuri și șosele, pe 
vîrful munţilor. Şi interlocutorul meu improvizat s-a dezlănţu- 
it, într-o filipică logoreică, împotriva yankeilor care le făcuseră 

lor străzi. 

Nu i-am putut urmări pînă la capăt logica, dar cu siguran- 
tă mi-a displăcut pronunția lui italienească. M-am întors către 
fereastră şi am privit mai departe peisajul, străduindu-mă să fac 
abstracţie de biziiala dezagreabilă din fundal. 


20 decembrie 2010 

Trash (9) 

Două sînt şmecheriile de raţionament la care Dan 
Ungureanu recurge, pentru a răsturna sensul realităţilor demo- 
cratice. Nu percepe valorile de ansamblu și reușitele de sistem, 
care au fost indiscutabil obținute, în cadrul democraţiilor, ci 
scoate în evidenţă și chiar hipertrofiază o pululaţie de amănun- 
te individuale, mai mult sau mai puţin criticabile. În plus, ana- 
listul nu compară fapte existente, la un anumit moment dat, 
pe cele două părţi ale baricadei politice (de pildă, în anul cînd 
în Statele Unite li se permisese în sfîrșit negrilor să bea apă de 
la aceleași robinete cu albii, cîte notabilităţi româneşti muriseră 
deja în pușcăria de la Sighet?), ci închipuie un Eden ipotetic, la 
care raportează imperfecţiunile occidentale. 

Aceeași fărimiţare tendenţioasă a percepţiei totalităţii o 
practică Dan Ungureanu şi atunci cînd se referă la sistemul 
comunist. El refuză, prin urmare, să vadă ansamblul criminal 
de concepere și implementare a doctrinei, pentru a remarca 
satisfăcut unele scîntei ale excepțiilor. “A fost comunismul un 
totalitarism? Hrușciov a condamnat cultul personalităţii lui 
Stalin. Nagy Imre în Ungaria și Dubcek în Cehoslovacia au 
iniţiat reforme care ar fi dus la pluralism, dacă n-ar fi fost în- 
lăturaţi prin invazii sovietice. Abia venit la putere, generalul 
Wojcech Jaruzelski a preferat să negocieze (cu rea-voinţă, cu 
brutalitate, dar totuși) cu șefii sindicatului Solidaritatea, deși 
putea foarte bine să-i împuște. Armata Vietnamului comunist 
e cea care a înlăturat de la putere regimul bestial al lui Pol Pot 
din Cambodgea. Mao a fost înlocuit de blajinul și eficacele 
Deng Xiao Ping. (...) A vorbi despre comunism în abstracto e 

o prostie. Nici politic, nici economic, în cele opt ţări europene 
în care s-a instaurat, comunismul n-a avut același sens.” 

Voi împrumuta, o secundă, raţionamentul pervers al lui 
Dan Ungureanu, pentru a-l sfătui pe preopinentul meu să nu 
meargă, Doamne fereşte, la spital atunci cînd suferă de-o apen- 
dicită acută. Acolo ar putea să dea peste instrumente nesterili- 
zate, medici neglijenţi, asistente morocănoase, saloane aglome- 
rate, infecţii neprevăzute, pene de curent ucigașe, scurt-circu- 
ite provocatoare de incendii etc. În schimb, dacă va recurge la 
vraciul indian, i se vor lipi plante răcoroase peste zona afectată, 
va aspira fumigaţii exotice exaltante, se va delecta cu tam-tam- 
ul ancestral al tobelor ce fac legătura cu Marele Manitu și va 
încerca viziuni paradisiace, în stare corporală fiind. 

Dan Ungureanu e farmacistul neghiob, care ne înșiră cu 
aroganță pletora de principii active, dar refuză să ne ofere ba- 
nalul antinevralgic, atunci cînd ne doare capul. 


21 decembrie 2010 

Trash (10) 

Alexandru Matei pornește la drum transmiţindu-ne o cu- 
getare profundă: “ Vorbeşti întotdeauna dintr-un motiv. Altfel, 
ai tăcea”. Iată o chestiune la care eu unul, pe cont propriu, nu-i 
sigur că m-aș fi gîndit. Şi care-i aspectul pe care Alexandru 
Matei ţinea cu tot dinadinsul să ni-l împărtășească, pentru că 
altminteri și-ar fi ţinut gura? “Nicolae Ceaușescu este, pentru 
mine, singurul erou cu care am fost contemporan, și ultimul 
erou al istoriei României. (...) Împuşcarea lui Ceaușescu a în- 
semnat, pentru istoria românească, ghilotinarea sacralităţii po- 
liticului, echivalentă cu cea a lui Ludovic al XVI-lea în 1793”. 
După ce stalinistul îmbătrînit în ticăloșii, cizmar fără obiectul 
muncii şi dictator fără scrupule s-a comparat toată viaţa cu 
Burebista, Ştefan sau Mircea cel Mare, postumitatea îi rezervă 
surpriza analogiei cu Ludovic. Diferenţa notabilă este că an- 
grenajele propagandei de partid au fost înlocuite, din pricina 
erodării, cu zelul tîmpenici individuale a celui ce crede că are 

motive să vorbească, fiindcă altminteri ar tăcea. 

E adevărat că, prin clasa a cincea de la școala generală, mă 
transpuneam și eu în pielea lui Mircea, care-i dădea semeţ re- 
plica sultanului: “N-avem oști, dară iubirea de moșie e un zid / 
Care nu se-nfiorează de-a ta faimă, Baiazid!”. Dar idilizarea ro- 
mantică a trecutului nu m-ar fi împins să rîvnesc la un pașalic 
memorabil, pe plaiurile mioritice, doar pentru a-mi mîngiia 
înflăcărarea patriotismului preadolescentin. 

lar exaltarea e, mai totdeauna, însoţită de contradicţie: 
“Cu Ceaușescu la putere, aveai impresia accesibilității nemu- 
ririi, pe care numai un regim totalitar o poate, chiar și dacă în 
mod ucigaș uneori, întreţine. Azi toţi conducătorii sînt făcuţi 
pe măsura mea. Şi nimeni nu mai e cu adevărat copleşitor”. A 
susţine că le deschizi semenilor tăi accesul la nemurire, fie şi 
într-un mod ucigaș, e ca și cum l-ai lăuda pe Alexandru Matei 
pentru imbecilitatea sa inteligentă (sau pentru inteligența sa 
imbecilă, care pînă la urmă tot aia e). Cu menţiunea că zbu- 
ciumul contrastelor îl afectează doar pe el însuși, nu și pe con- 
temporanii săi, care n-au a-i suporta consecinţele, pînă cînd 
purtătorul de păreri nu găseşte motive de-a vorbi. Căci altfel ar 
tăcea. 


22 decembrie 2010 

Trash (11) 

“Trebuie să mărturisesc că ceea ce mă fascinase la regimul 
lui Ceauşescu era spectacolul ordinii, că învățasem limbajul 
oficial, iar caracterul lui injonctiv nu avea pentru mine doar 
valoarea unor cuvinte de tinichea. Ele transmiteau forță, forța 
ordinii.” Dacă asta e ce-i lipsește lui Alexandru Matei, care se 
frămîntă înnebunit în mijlocul democraţiei actuale de la noi şi 
tînjeşte după “spectacolul” dictaturii, îi recomand o cură inten- 
sivă prin Coreea de Nord. Acolo, în fiecare primăvară, îndată ce 
dă ştevia, grupuri-grupuri de cetăţeni fascinaţi de “forţa ordinii” 
se îndeletnicesc să-şi adune pe coclauri de-ale gurii pentru zilele 
următoare, fără a-şi mai pierde vremea cu mari întrebări filoso- 


261 


fice. Problemele lor ontologice și-au găsit rezolvarea, prin inter- 
mediul botanicii. Chiorăitul maţelor acoperă muzica sferelor. 

Dar agitația pășunistă a lui Alexandru Matei poate fi sim- 
plu rezolvată, pe cale individuală, printr-o subscripţie în vede- 
rea achiziţionării biletului de tren. De ce-ar trebui o întreagă 
societate să facă stînga-mprejur și să-i adopte, în sunet de trîm- 
biţe, năzuinţa falimentară? 

Revista Vatra din Tîrgu Mureș are coperţi lucioase, negre, 
semicartonate. E o plăcere s-o răsfoiești. Numărul 10-11/2010 
stabileşte chiar și un subtil dialog expresiv, între coperta a pa- 
tra, cu stiva de cranii umane rînjite (victime ale comunismu- 
lui), şi multe dintre paginile sale, cu stiva de capete pătrate 
care ţin cu tot dinadinsul să ne comunice nostalgia lor pentru 
comunismul care “fuse şi se duse”. Diferenţa constă doar în 
faptul că opinenţii, puși în foaie pe două coloane, par oleacă 
mai colţoşi. 

PS. Adineaori s-au împlinit 21 de ani de cînd era cît pe 
ce să fiu împuşcat, în decembrie 1989, pe una din străzile 
Clujului, în timp ce strigam “Jos comunismul!”. De-atunci în- 
coace, n-am avut motive să mă răzgîndesc. 


23 decembrie 2010 

Reciproc 

“Per anni ho dovuto sopportare le mie zie che ai matrimoni 
di fratelli e cugini si avvicinavano con un sorrisetto e, dandomi 
una pacca sulla spalla, mi dicevano: - Allora, sarai tu îl prossimo? 
Poi ho iniziato a fare lo stesso ai funerali ed hanno smesso. ” (Ani 
de zile a trebuit să le suport pe mătușile care, la nunțile fraților 
şi ale verişorilor, se apropiau cu un mic zîmbet și, dîndu-mi o 
palmă peste spate, îmi spuneau: - Ei, tu vei fi următorul? Apoi 
am început să fac și eu așa la înmormîntări și s-au potolit.) 


— va urma — 

